
  Mesto, príbeh a všetky osoby v tejto knihe sú


  vymyslené a akákoľvek podobnosť so skutočnými


  udalosťami je čisto náhodná, hoci sa môžu niekomu


  zdať akési povedomé...


  


  


  Tres faciunt collegium.


  


  Traja tvoria spolok.

  MÁJ 1996


  


  Dlho nepršalo.


  Detektív z oddelenia vrážd Richard Krauz bol nešťastný. Neznášal suchý vzduch, no nielen preto – mal prázdny stôl. Minulý týždeň vyriešili vraždu Bartolomeja Siku, zbalili spis, odlifrovali ho na vyšetrovačku a odvtedy ani ťuk.


  Prešiel dlaňou po hrane stola, druhou dlaňou preleštil aj tak vyleštený povrch, pre istotu ho ešte preleštil obidvomi dlaňami. Vlhké dlane zavŕzgali na lakovanej doske – radšej prestal, lebo Burger pohoršene zagánil spoza novín.


  Krauz neznášal nečinnosť, prázdny stôl ho znervózňoval. Nudil sa. Nemal rád obdobia medzi vraždami, keď nebolo do čoho pichnúť. Mal rád obdobia medzi vraždami, keď nebolo do čoho pichnúť, lebo z práce mohol ísť domov o pol štvrtej, so Sylviou skočil na nákupy, asistoval v kuchyni pri varení večere, pomohol deckám s domácimi úlohami, žil normálnym životom normálneho človeka. Mal rád... nemal rád, vlastne ani nevedel, čo má rád a čo nie, lebo práve teraz sa nudil a nuda ho znervózňovala. Nevedel, čo s rukami, čo s nohami, kam si sadnúť, komu zatelefonovať...


  A ešte k tomu musel čakať. Aj čakanie ho znervózňovalo, presne ako nečinnosť. Napravil stolový kalendár – posunul ho zle, vrátil ho o centimeter naspäť, naklonil hlavu, skontroloval, sám sebe prikývol – teraz stál na správnom mieste. Prstom prerátal ceruzky trčiace z pohára – ani tie sa mu nepozdávali, poprehadzoval ich, jednu zastrúhal, fúkol do špičky, bruškom palca skontroloval hrot. Ani chirurgická ihla by nepichla bolestivejšie. Vrátil ceruzku medzi ostatné, otvoril šuplík, skontroloval obsah, sklamane zistil, že niet čo naprávať.


  Vstal, prešiel sa k oknu, prstami preveril vlhkosť zeminy v črepníku, zahľadel sa von, vzdychol si.


  „Doriti...“


  „Povedal si niečo?“ Burger zložil noviny, zadusil cigaretu.


  „Ani mráčika.“


  „Doriti, ani mráčika? To si chcel povedať?“


  „Presne tak, Edko.“


  „Konečne je pekne.“


  „Nezaprší a nezaprší.“


  „Môžem ťa o niečo poprosiť?“


  „Nech sa páči, Edko.“


  „Sadni si na riť a prestaň pobehovať, iba čo všetkých znervózňuješ!“


  „Ide mi to na nervy!“


  „Všetci čakáme, všetkým ide čakanie na nervy, napriek tomu nevŕzgame po stole dlaňami, nestrúhame si stokrát zastrúhané ceruzky, nepobehujeme po kancelárii, nečumíme z okna...“


  „Dobre, dobre, už si sadám.“


  Sadol si, zase si zhlboka vzdychol, pre zmenu zabubnoval po stole prstami. Ani to nebol dobrý nápad, aj to staršieho kolegu iritovalo.


  „Na...“ Burger sa nahol, ponúkol mu cigaretu.


  „Mám svoje.“


  „Daj si jednu z mojich, chcem mať istotu, že si zapáliš.“


  Krauz poslúchol, zapálil si ponúknutú cigaretu.


  „Tak, a teraz máš čo robiť, takže seď, fajči, čakaj.“


  Krauz poslúchol, nepohnuto sedel, fajčil, čakal.


  „Čo tam lapíš, ako keby si nemal čo robiť? Radšej mi poď pomôcť! Pozri sa, ako som sa zamotal,“ žaloval sa mu Kuky.


  Kuky už druhý týždeň zápasil s ďalšou zo svojich nekonečných mánií – s hlavou v dlaniach sa krčil nad šachovnicou. Všetkých otravoval s nepochopiteľnými šachovými rébusmi, no aj tak mu boli vďační – tentoraz nedotrepal do kancelárie rastlinu ani zviera v klietke, našiel si zdanlivo neškodnú zábavku. Aj motiváciu mal jasnú, priehľadnú.


  „Viete, koľko zarábal Garry Kasparov za vyhratý turnaj? No schválne, tipnite si! No! Nikto? Tak ja vám to teda poviem – stotisíc dolárov, možno aj viac! Ktovie, ako šachisti odrbávajú na daniach, určite to bolo aj viac. Takže, moji zlatí, stačí iba trochu potrénovať – a šup na prvý turnaj!“


  Šach je ušľachtilá, hlavne tichá hra, no nie v podaní budúceho šachového génia, krpatého Kukyho, ten večne niekoho otravoval.


  „Tak ideš alebo čo?!“ vrieskal nervózny šachový veľmajster.


  „Už som ti stokrát povedal, že šach neviem,“ ohradil sa Krauz, strnulo sedel, fajčil, čakal. „Porazí ma aj malé decko.“


  „Ja som ťa ešte neporazil.“


  „Ty nie si malé decko, ty si malý detektív, to je kategória sama osebe.“


  „No a? Pri šachu hádam na výške nezáleží, na šachovnicu dočiahnem, ani sa nemusím stavať na špičky.“


  „Aj tak nehrám, neviem to.“


  „Kecáš, včera ti tie posledné tri ťahy vyšli ako z učebnice.“


  „Iba náhodou. Viem, ktorá figúrka ako a kam ťahá, ale hrať neviem, a keď je reč o tých učebniciach, máš ju pred sebou, tak čítaj a uč sa!“


  „Uč sa, uč sa...“ frfotal najmenší z detektívov, nervózne prehodil dve strany, zaťažil ich gumou, lebo sa mu stále zatvárali. „To sa ti ľahko povie, milý Riško, uč sa, uč sa... Nacvičujem sicílsku obranu, najslávnejšiu šachovú partiu Spasského s Fischerom zo sedemdesiateho druhého. Tu píšu...“ Kuky sa nahol nad učebnicu, namáhavo lúštil šachový zápis, pomáhal si prstom, no nepomáhalo.


  Krauz si potiahol z cigarety, vyfúkol smerom k Burgerovi, aby videl, že poslušne fajčí, neochotne sa nahol ku Kukymu, fľochol na šachovnicu.


  „Hovoríš – sicílska obrana? Niečo ako dračí variant? Je to stará stratégia, niekde som čítal, že ju ovládali už v šestnástom storočí.“


  „Neviem, vtedy ma šach ešte nezaujímal.“


  „Verím, Kuky, aj ja som mal vtedy úplne iné koníčky.“


  Krauza odrazu niečo zaujalo, ani nevedel, že vstáva, lakťami sa opiera o stôl vedľa kolegu, že už kibicuje.


  „Otvorený stred,“ zašomral Krauz. „Príliš otvorený stred, takto to Fischer určite nehral.“


  „Čo hovoríš?“ Kuky sa hneď chopil šance, bol rád, že vzbudil kolegov záujem.


  „Nič, že biely má vyzývavo otvorený stred. Ktoré sú tvoje?“


  „Všetky, veď hrám sám so sebou.“


  „Ale jednu farbu máš asi obľúbenejšiu, nie?“


  „Tak čierne.“


  „Kto je na ťahu?“


  „Ja.“


  „Samozrejme, že ty, veď hráš sám so sebou! Pýtam sa, ktorá farba je na ťahu.“


  „Čierna.“


  „Výborne, tak dáma môže nebezpečne zaútočiť.“


  „Ako?“


  „Ty to nevidíš?“


  „Nie.“


  „Lebo si príliš blízko. Už minule som ti radil, aby si sa od šachovnice odtiahol, musíš hrať z nadhľadu, musíš vidieť celé hracie pole, nielen roh, v ktorom práve hráš. Dáma útočí a dáva kráľovi šach! Pri troche šťastia po troch ťahoch aj mat.“


  „Kde? Kde máš šach? Kde máš mat?“


  „Tu, pozri, čierna dáma útočí z pozície cé sedem na é päť, dostáva sa pred nekrytého kráľa, dáva mu šach.“


  „Nodoriti!“


  „Žiadna panika, Kuky, biely sa aktívne bráni.“


  „Ako?“


  „Strelcom. Pozri sa, biely strelec ide z pozície cé jedna na é tri, dostáva sa pred čiernu dámu a kryje si kráľa.“


  „No fasa, ty múdry, a čierna dáma mi zoberie strelca a šachové ohrozenie bieleho kráľa pokračuje!“


  „Nemôže! Dáma nemôže zobrať strelca, lebo...“ Krauz sa odmlčal, nechal kolegu, nech dokončí.


  Kuky bezradne krútil hlavou.


  „Kuky, pozri doľava.“


  „A čo...?“ Kuky pozrel na Burgera.


  „Nie naňho, ty idiot! Doľava na šachovnici! Dáma nemôže zobrať strelca, lebo strelec je krytý vežou v pozícii há tri.“


  „Jáj! Jasné, dáma nič nezmôže!“


  „A teraz pokračuj sám.“ Krauz si chcel sadnúť.


  „Počkaj, počkaj, neodchádzaj! Sleduj ma, môžem ísť pešiakom sem.“


  „Nie, pešiak môže ťahať iba dopredu, nikdy nie dozadu.“


  „Ani keď bráni kráľa?“


  „Iba ak si vymyslel nové pravidlá šachu.“


  „Debilná hra...“


  „Počúvajte, vy dvaja,“ Burger im skočil do rozohranej partie, lebo to vykrikovanie už nemohol vydržať. „Šach je tichá, ušľachtilá hra, ale hlavne tichá, prečo pri tom musíte tak vyrevúvať? Je to hra pre inteligentov...“


  „Pre koho?“ zareagoval Hanzel, posledné slovo ho upútalo.


  „Pre inteli... Aha!“ Burger pochopil prihrávku, hneď ju aj spracoval. „Jasné, vás dvoch sa to netýka, vy môžete vyrevúvať, koľko len chcete.“


  „Pardon, pardon,“ natrčenou dlaňou sa ospravedlňoval Krauz. „Už ani necekneme.“


  Sadol si na miesto, pokračoval v tichom fajčení.


  „Po troch ťahoch mat... po troch ťahoch mat,“ rapotal Kuky, nechápavo krútil hlavou. „Rišo... Riško! Ako si to začal? Strelcom?“


  Krauz si vzdychol, skontroloval Burgera – čítal noviny, tváril sa, že ich nepočuje.


  „Riešenie celého problému máš rovno pod nosom,“ šepkal Krauz, aby nevyrušoval ostatných. „Je to konfrontácia dámy a strelca, niečo ako dáma kontra strelec, záleží na tom, koho si ochotný obetovať. Kuky, aj v živote to tak chodí – aby si niečo získal, občas musíš niečo obetovať.“


  Dobre mierená rada sa minula s účinkom, Kuky stále bezradne krútil hlavou.


  „Snaž sa,“ povzbudzoval ho Krauz. „Študuj, trénuj, nevzdávaj sa, verím ti. Z prvej výhry by si mi mohol kúpiť nové auto, čo povieš?“


  „Kúpim ti mercedes, len ma to už konečne nauč!“


  „Chce to trpezlivosť a neotravovať ťažko pracujúcich kolegov,“ uzavrel hodinu šachu Krauz, pohodlne sa oprel, nohy skrížil pod stolom.


  „Mňa z tej kravaty trafí šľak,“ zaúpel Chosé z kresla. Nešepkal, zúril nahlas. „Prečo musím takto trpieť?“ Povolil si kravatu, pomasíroval si krk. „Pfú... to je úľava! Ako v tom môže niekto vydržať celý deň?“


  „Všetci funkcionári nosia kravaty,“ zapojil sa Hanzel.


  „Vidíš, Oto, konečne viem, prečo nie som funkcionár. Na vás mi stačia rifle a rozhalenka. Pohodlné rifle a pohodlná rozhalenka, nie toto!“ Chosé nasrdene šklbol kravatou, aby ešte viac povolila.


  „Na nervozitu je najlepšie plné brucho,“ vynašiel sa Váňa. „Hlad iba umocňuje zlú náladu, verte mi, mám to overené. Dá si niekto klobásu? Tlačenka sa minula.“


  „Váňa, prosím ťa!“ Burgerovi sa Váňov návrh nepáčil. „Len pred chvíľou si všetko zbalil, že konečne je po raňajkách.“


  „To bolo dávno, Edko.“


  „Pred polhodinou!“


  „Čo hovorím?“


  „Kašli na klobásu, skús aspoň chvíľu vydržať bez žrádla.“


  „Ako chceš, ale nervozita bude len stúpať, uvidíš.“


  „Nestaraj sa o nervozitu, radšej sa staraj o svoje zdravie, ty hroch obrastený sadlom! Pozri sa, ako vyzeráš. Čo srdce, ako to má utiahnuť?“


  „V pohode, by ste sa čudovali, chlapci moji milení, ale v pohode. Bol som na vyšetrení, na celé brucho mi popriliepali také prísavky, volá sa to elektrokarcinograf...“


  „Elektrokardiograf.“


  „... tak nejako, Riško, tak nejako. Viete, čo mi povedal doktor? Že mám srdce ako slon, ešte aj ľavú komoru mám zväčšenú.“


  „S tým by som sa nechválil, Váňa, zväčšená ľavá komora neveští do budúcna nič dobré.“


  „Ale, Riško, čo môže byť zlé na veľkej komore? O to lepšie pumpuje.“


  „Dnes, o desať rokov ťa vykotí.“


  „Nestraš, kamarát, nestraš, garantujem ti, že o desať rokov...“


  Čo sa stane o desať rokov, to sa nedozvedeli, lebo bez zaklopania sa rozleteli dvere a do kancelárie vpadol šéf oddelenia vrážd Alexander Mayor.


  „No, kde ste?“ zahulákal, prebehol kanceláriu očami, či sú všetci na svojich miestach.


  „Akože – kde?“ ohradil sa Burger. „Tu, veď si povedal, že z kancelárie ani na krok. Ty si kde?“


  „Nekecaj a štartuj! Tak poďme, poďme, švihom, už nás čakajú. Chosé, ako to vyzeráš? Okamžite si dotiahni kravatu, Váňa, stiahni brucho alebo si kúp o dve čísla väčšiu košeľu, na pupku ti vytŕčajú chlpy, Rišo, tú cigaretu! Hádam nechceš ísť s vajglom v hube! Bože, to je zostava, aby sa človek za vás v jednom kuse hanbil!“


  Šéf bol zo všetkých najnervóznejší, aj on musel čakať, kým ich zavolá sekretárka riaditeľa kriminálky. Čakanie na telefonát zo sekretariátu je vždy nervy drásajúci zážitok, aj keď ide o takú milú záležitosť, akou sú odmeny.


  „Za mnou!“ zavelil šéf, keď ich jedného za druhým skontroloval. „A držte huby! Pre všetko na svete vás prosím, držte huby, aby ste niečo neposrali. Aspoň v takýto slávnostný deň sa ovládajte! Rišo...“


  „Tu som, počúvam.“


  „Rozumel si?“


  „Majú držať huby.“


  „Ty! Ty máš držať v prvom rade!“


  „Už rozumiem, aj ja mám držať.“


  „Ideme!“


  „Moment!“ zastavil ich Krauz.


  „Čo je?“ Šéf sa zvrtol na prahu dverí s panickým výrazom v tvári, že na niečo dôležité zabudol.


  „Ofinku...“ vysvetlil mierne Krauz.


  Opláchol si hrebeň, nahol sa nad umývadlo, aby sa lepšie videl, prečesal si ofinu, upravil si vlasy za ušami, pozvŕtal sa, aby sa videl zo všetkých strán.


  „Perfektné! Chlapčisko, akoby ho jedna mater mala. Teraz môžeme.“


  „Ja toho debila...“ syčal šéf, ale nič si nepomohol, ostatní ho už tlačili z dverí.


  Husím pochodom precupotali po chodbe k tapacírovaným dverám sekretariátu riaditeľa kriminálnej polície. Šéf nezaklopal, otvoril, vošiel.


  „No kde ste!? Už sú tu všetci...“ šepkala sekretárka so slúchadlom na uchu.


  „Veď si volala len pred minútkou.“


  „Už vás zháňajú!“


  „Takže môžeme?“


  „Choďte, Šaňo, rýchlo choďte, lebo šéf má o chvíľu poradu na prezídiu.“


  Mayor si napravil beztak bezchybnú kravatu, odkašľal si, predklonil sa, pripravil sa, razantne zaklopal, nečakajúc na povolenie, trhol dverami a vrazil dnu.


  „Pán riaditeľ, vedúci oddelenia vrážd...“ hlásil temperamentným hlasom za pochodu.


  „Pohov, Šani, pohov,“ uzemnil ho riaditeľ, „nerob z toho cirkus, veď ide len o pár korún. Štátne vyznamenania za chrabrosť rozdávame až budúci týždeň.“


  Riaditeľ kriminálky ho prerušil, no v duchu bol rád, že jeho podriadení nezabúdajú na subordináciu a vedia sa pri vstupe do kancelárie nadriadeného pekne po vojensky zahlásiť. Bol rád nie kvôli sebe, ale kvôli vyššiemu nadriadenému, ktorý sa zatiaľ skrýval za jeho chrbtom.


  Detektívi na čele so šéfom sa zoradili na koberci pred skupinkou funkcionárov. Posledný Kuky zavrel dvere, dobehol ich, zaradil sa do tvaru. Detektívi si až teraz všimli celý uvítací výbor – poskočilo im obočie. Okrem riaditeľa kriminálky, druhej sekretárky a riaditeľky personálneho odboru im prišiel potriasť rukou sám stropný riaditeľ polície mesta.


  „Pán riaditeľ, to sú oni,“ ukázal riaditeľ kriminálky. „Výkvet oddelenia vrážd!“ Širokým gestom zahrnul celú kanceláriu stoštyridsaťjeden.


  Detektívi sa vystreli, Váňovi vystrelil gombík z košele, na pupku mu vyliezli chlpy.


  „Nech sa páči, pán riaditeľ,“ riaditeľ kriminálky odovzdal slovo stropnému nadriadenému. Ten sa tváril, že si gombík svietiaci uprostred koberca nevšimol.


  „Áno, áno, tak to ste vy! Páni, dovoľte, aby som vám v mene vedenia mesta čo najsrdečnejšie poďakoval a zároveň zagratuloval k dosiahnutým výsledkom. To, čo ste predviedli v prípade vraždy Barnabáša... ehm... Barnabáša...“ riaditeľ mesta sa zasekol.


  „Bartolomej Sika,“ našepkal pohotovo riaditeľ kriminálky.


  „... Bartolomeja Siku,“ chytil sa stropný riaditeľ, „je prejavom vysokej profesionality a kriminalistickej šikovnosti. Som na vás hrdý, páni. Prepáčte, že ste museli tak dlho čakať, ja viem, čakanie ide na nervy, iba zvyšuje nervozitu, ale viete dobre, ako sa vyvinula situácia. Minulý týždeň sa autičkárom podaril naozaj husársky kúsok – jednou ranou objasnili dvanásť ukradnutých áut. Pekná šnúra na jeden záťah, len čo je pravda, takže minulý týždeň boli na rade autičkári. Ale nevadí, dočkali ste sa a dnes ste tu vy. Môžem vám prezradiť, že čakať sa oplatilo, lebo k sume navrhnutej vaším riaditeľom som sa rozhodol priložiť aj ja niečo z môjho fondu riaditeľa mesta, takže obálky dnes budú...“


  Obzvlášť vypečené – v duchu sa usmial Krauz, lebo si spomenul na klasickú českú rozprávku s Janom Werichom v úlohe českého kráľa Rudolfa Druhého.


  „... obzvlášť hrubé,“ riaditeľ sklamal Krauza.


  Nesklamal, čo by robil s obzvlášť vypečenou obálkou, obzvlášť vypečené nech sú rožky, obálka nech je radšej obzvlášť hrubá.


  „Som rád, že na takom sledovanom oddelení s takou závažnou problematikou pracujú len tí najlepší. Nemusíte byť skromní, páni, práve naopak. Len nedávno som čítal výsledky vašej práce za minulý rok, ak si dobre pamätám, dosiahli ste percento objasnenosti sedemdesiat... sedemdesiat...“ riaditeľ mesta zagánil na riaditeľa kriminálky.


  Riaditeľ kriminálky zagánil na šéfa oddelenia vrážd. Mayor nemusel nikam gániť, čísla nosil v hlave, veď aký by to bol šéf mordpartie, keby si nepamätal základné údaje.


  „Sedemdesiatdeväť percent,“ vypol hruď Mayor.


  „Sedemdesiatdeväť percent,“ zopakoval riaditeľ kriminálky šéfovi.


  „Sedemdesiatdeväť percent!“ žasol riaditeľ mesta. „No prosím, to prakticky znamená, že z desiatich vrážd ste chytili osem vrahov, iba dvaja vám ušli. Ja viem, laik by polemizoval – prečo až dvaja, či sa to nedá zlepšiť. Áno, dá sa, ale iba odborník vie, koľko to dá práce, potu a niekedy aj krvi, chytiť hoci len jedného vraha, nieto ešte osem z desiatich! Je to fantastický úspech, klobúk dolu. Keď som o týchto číslach hovoril na medzinárodnej porade s kolegami z Nemecka, len neveriaco krútili hlavami, a v iných mestách na Západe je to ešte horšie. No čo už, jednoducho sme profesionáli a to nám nikto nemôže uprieť. Teda, aby som zbytočne dlho nerečnil, ešte raz veľké ďakujem a gratulujem.“


  Riaditeľ prikročil k Mayorovi, sekretárka a riaditeľka personálneho v tesnom závese za ním. Riaditeľ prevzal obálku od sekretárky, usmial sa na Mayora.


  „Pán Mayor, ďakujem, gratulujem.“ Podal mu obálku, hneď nato aj ruku.


  „Slúžim vlasti!“ zahulákal Mayor.


  „Stačí ďakujem, stačí ďakujem...“ ohlušený riaditeľ sa rýchlym úkrokom posunul k ďalšiemu.


  „Edko, ďakujem a gratulujem,“ riaditeľ sa usmial na starého známeho.


  Ten Burger si fakt musí tykať s každým, od kotolne až po ministerstvo, pomyslel si Krauz.


  „Detektív Hanzel,“ predstavil ďalšieho riaditeľ kriminálky.


  „Aj s Otom sa poznáme,“ prikývol stropný riaditeľ. „Gratulujem, Oto.“


  „Ďakujem, pán riaditeľ.“


  V záhradkárskej kolónii si mohli tykať, veď boli takmer susedia, no tu bol riaditeľ, veľké zviera, a on len detektív, vykanie bolo teda na mieste.


  „Detektív Krauz,“ riaditeľ predstavil ďalšieho v rade.


  „Á... detektív Krauz! Tak to ste vy! Počul som o vás, konečne sa stretávame osobne. Tak čo, ako by ste hodnotili váš výkon? Bolo to náročné?“


  Ježiškove husličky, ten nešťastník dal slovo Krauzovi! Nevie, čo činí – zdesil sa šéf vraždárov. Krauz sa nadýchol, Mayora chytali mdloby. Aj riaditeľovi kriminálky poskočilo obočie, asi to rozhodlo.


  „Brnkačka, pán riaditeľ, takých Bartolomejov zvládneme do roka aj desať.“


  „To som chcel počuť, pán Krauz, presne to sa mi na vás mladých páči, ten entuziazmus.“


  Krauz dostal obálku, od riaditeľa musel zniesť úder do pleca – určite tým chcel povedať: len tak ďalej, mladý – a ceremoniál pokračoval. Riaditeľ urobil ďalší úkrok, odovzdal obálku tučnému detektívovi, usiloval sa, aby si nevšímal chlpatý pupok.


  Ceremoniál sa skončil pri krpatom polodetektívovi, ale nevysmieval sa mu – na jeho šťastie, mohol skončiť na lopatkách.


  Funkcionári sa vrátili pred nastúpený rad, stropný riaditeľ rozpažil, všetkých objal širokým gestom, tleskol, pripažil.


  „Tak, to by sme mali.“


  Mayor pochopil, vystrel sa.


  „Pán riaditeľ, dovoľte nám odísť!“


  „Nech sa páči,“ súhlasil riaditeľ, prikývol, ešte im aj ukázal, kde sú dvere.


  Mayor bol presvedčený, že na riaditeľov pokyn urobia všetci vzorový vľavo v bok a na čele s Kukym ako jeden muž vypochodujú z riaditeľovej kancelárie. Bohužiaľ, myslel si to iba on. Kukyho zaujala obálka natoľko, že na odchod akosi pozabudol, stál ako soľný stĺp, žmolil ju medzi prstami, zvažoval: otvoriť – neotvoriť. Váňa v tom mal jasno, za žiadnych okolností neotvárať, až v kancelárii, takže podľa šéfovho príkladu urobil vzorový vľavo v bok, vrazil do Chosého, narazil ho na váhajúceho Kukyho. Krpec náraz vydržal, ani sa nepohol. Mayor vykročil ľavou, nakopol Burgerovo lýtko. Burger zasyčal od bolesti, predklonil sa a v snahe pošúchať si kopnuté miesto zadkom vrazil šéfovi do rozkroku. Tvrdý bodyček do citlivého miesta vyvolal aj na jeho tvári bolestnú grimasu, no ovládol sa, ani necekol. Váňa sa nadýchol, pupkom zatlačil na Chosého, ten na posledného – teraz prvého v rade. Kuky odletel ako guľa na biliardovom stole, pristál až pri dverách. Nezaváhal, otvoril ich a vypustil stádo z ohrady.


  Keby Charlie Chaplin hľadal komparz do grotesky, nemusel by chodiť ďaleko.

  Výkvet oddelenia vrážd zakončil ceremoniál v bezpečí svojej kancelárie. Posadali si, niektorí odfukovali ako po namáhavej drine. Stres z nich pomaly opadával.


  Krauz z vnútorného vrecka na saku vybral obálku, položil ju pred seba na stôl, pozoroval ju, akoby sa jej bál. Konečne sa odhodlal, otvoril ju, vysypal bankovky, rozhrnul ich...


  „Nodoriti!“


  „Aj u mňa tak nejako,“ súhlasil Burger oproti.


  Krauz prerátal bankovky.


  „Páni, tí sa zbláznili!“


  „Super!“


  „Perfektné!“ Kontrovali kolegovia.


  „Ešte dvaja-traja takíto Bartolomejovia a idem do dôchodku,“ vyhrážal sa Burger. „Kúpim si jachtu a do smrti nepohnem prstom. Už žiadne nočné alebo pokazené víkendy.“


  Krauz zhrnul bankovky, prikryl ich dlaňou, premýšľal. Druhou rukou sa pohrával s prázdnou obálkou. Vstal, z plechovej skrine za chrbtom vybral podobnú, len ošúchanejšiu. Sadol si, znova rozhrnul bankovky, rozdelil ich na dve kôpky.


  „Deti,“ prst položil na prvú, „tajný fond,“ presunul prst na druhú kôpku.


  Zaváhal, z kôpky pre deti presunul dve bankovky na druhú, prikývol sám sebe, áno, teraz je to spravodlivejšie. Rodinné peniaze vložil do pôvodnej obálky, zvyšok posilnil tajný fond. Krauz s uspokojením poťažkal obálku – celkom slušne napuchla, čakalo ho obdobie blaha, hojnosť cigariet a piva.


  Obálku pre rodinu vložil do aktovky, obálka s tajným fondom putovala naspäť do plechovej skrine. Spokojne si sadol, rozhliadol sa po kancelárii – aj ostatní delili, každý mal rodinu alebo niekoho, pred kým bolo treba utajiť výšku odmeny.


  Rozleteli sa dvere, vošiel Mayor – delenie zvládol o niečo skôr, asi mal viac skúseností.


  „Váňa!“


  „Tu!“


  „Doriti! Zajtra ráno na rozdelení chcem vidieť novú košeľu, o dve čísla väčšiu, než je táto! Dávam ti to príkazom!“


  „Vykonám!“


  „Si normálny? To fakt musíš dodrbať každú významnejšiu akciu?“


  „Je mi malá, sprala sa. Čo mám robiť?“


  „Hovno sa sprala, zase si pribral! Nežer toľko!“


  „Nežeriem, čo nevidíš? Mám úplne prázdny stôl.“


  „Prečo si si aspoň nezapol sako?“


  „To mi bolo malé už týždeň po maturite.“


  „Ja toho chlapa...“ šéf radšej nedokončil. „Na!“ na stôl mu hodil biely gombík. „Toto ti posiela riaditeľova sekretárka, manžel vraj používa modré.“


  „Že nechám pekne ďakovať.“


  Mayor sa zvrtol, heglo s ním – v kúte stál Chosé len v slipoch a tielku, práve si naťahoval rifle.


  „No jasné, rifle a prepotené košele, to ste celí vy! Fakt nemôžete aspoň jeden deň v roku vyzerať ako ľudia? To vám tá kravata a oblek tak strašne prekážajú? Mňa z vás asi trafí šľak!“ nechápavo krútil hlavou.


  „Si nejaký červený, aj dych máš zrýchlený,“ pritakal Kuky spoza stola – jeho delenie bolo komplikovanejšie, ešte nebol hotový.


  „A ty si čo, doktor, alebo čo?“


  „Šéfe...“


  „No, čo je, Váňa?“


  „Keď sme pri tom doktorovaní, Kuky dostal bohovský nápad.“


  „Ježišukriste!“ zastonal Mayor v neblahej predtuche.


  „Chce si podať žiadosť na vysokú školu.“


  „To mu chválim. Na akú?“


  „Na medicínu, diaľkovo.“


  „Ty idiot, medicína sa nedá študovať diaľkovo, boli by z toho len poloviční doktori.“


  „Nevadí, veď Kuky už je polovičný doktor, keby druhú polovičku doštudoval diaľkovo, bol by celý.“


  „Nikdy nebude celý, vždy bude polovičný, veď sa naňho pozrite – krpec krpatý...“


  Kuky nereagoval, nepočúval ich. Jednak bol na narážky na svoju výšku zvyknutý, jednak ešte nebol hotový s delením – nech rátal, ako rátal, stále mu chýbalo.


  Šéf rezignovane hodil rukou, chystal sa odísť. Akákoľvek snaha prevychovať kanceláriu stoštyridsaťjeden bola zbytočná.


  „Šani, počkaj,“ Burger ho zastavil, pristúpil tesne k nemu, zahľadel sa mu do očí. „Ale fakt nevyzeráš bohvieako. Nejako sa mi nepozdávaš.“


  „Čo sa ti...?“


  „Nepozdávaš. Si červený v tvári, vpadnuté líca a tie oči...“ Burger mu palcom stiahol spodné viečko, zhrozene pokrútil hlavou.


  „Čo mám s očami?“


  Šéf sa zvrtol, pobehol k umývadlu, nahol sa bližšie k zrkadlu, stiahol si viečko. Pozorne skontroloval farbu, vyplazil jazyk, zakašľal.


  „Mohla by to byť infekcia,“ diagnostikoval doktor Burger.


  „Určite to bude infekcia,“ súhlasil doktor Hanzel.


  „Zákerná infekcia,“ doplnil bosý primár Chosé v rifliach s rozopnutým rázporkom.


  „Na infekciu je najlepšia dezinfekcia,“ navrhol doktor Burger.


  „Jedine účinná dezinfekcia,“ potvrdil doktor Hanzel.


  „Kuky!“


  „Samé ucho...“


  „Nepočul si? Dezinfekciu!“


  Nádejný diaľkový študent medicíny pochopil, svižne vyskočil, napochodoval k chladničke, vybral fľašu vodky, nalial. Nalial do jedného – na tácke ostalo šesť smutných suchých poldecákov.


  „Vy ste debili!“ pochopil šéf. „Normálne ste ma vystrašili!“


  „To len svedčí o tom, že nie si v poriadku. Priznaj sa, že sa necítiš najlepšie.“


  „S vami? Ktorý vedúci by sa s vami cítil najlepšie? Najlepšie je, keď vás nevidím!“


  „Tvoje prianie je nám rozkazom, prilejeme ti trochu z tej Váňovej domácej terkelice, hneď sa začne stmievať...“


  „Keby ste radšej nekecali.“


  „Tak nezdržuj a poď sem, chop sa pohára!“


  Mayor poslúchol, podišiel k chladničke, poldecák podržal pred ústami.


  „Šani, nevadí ti, že budeš jediný zdravý v tomto kolektíve?“


  „Aj vy ste nainfikovaní?“


  „A ako!“


  „No dobre, ale iba jeden.“


  Kuky rýchlo ponalieval – jediný poldecák neostal suchý.


  „Na pracovné úspechy,“ rozhodol šéf.


  Štrngli si, vypili, hneď sa cítili lepšie.


  „Však sa ti uľavilo?“ dobiedzal Burger.


  „No...“


  „Ale ešte to nie je ono, však?“


  „Počúvajte...“


  „Ty počúvaj! Jeden poldecák je niečo ako masáž na polovičku chrbta – cítiš sa lepšie, no je to také polovičaté. Aby sa dostavil komplexný liečivý účinok...“


  „Dobre, dobre, pochopil som, tak ešte jeden, ale potom dosť!“


  Kuky nelenil, rýchlo nalial. Dali si aj do druhej nohy, aby bol liečivý účinok komplexný.


  „Počúvajte, banda,“ šéf odložil poldecák, varovne zdvihol prst. „Aby ste nedopadli ako autičkári minulý týždeň. Počuli ste, nie?“


  „Niečo sa nám donieslo,“ váhavo pripustil Burger.


  „Minulý týždeň brali oni, rozbehli sa presne takto doobeda, na fajront už boli pod obraz a ten vysoký... vysoký...“


  „Bahúl.“


  „... no, Bahúl, drbol v umyvárke na umývadlo. Nielenže ho vytrhol zo steny a rozbil, ešte si aj dorezal ruku a, samozrejme, hneď sa to donieslo k riaditeľovi. Jeden deň brali uňho odmeny, na druhý deň už boli na koberčeku. Nebláznite, hamujte, neprepísknite to!“


  „Jasné, šéfe,“ ubezpečil ho Burger za všetkých.


  „Jeden-dva nepoviem, ale deň bude dlhý, rozložte si sily, neurobte si hanbu.“


  „Zavrieme sa v kancelárii a ani nepípneme. Ako myšičky.“


  „Biele, ja viem, biele... Tak dajte ešte po jednom, vy svine provokatérske, veď aj ja som bral s vami, ale potom si dajte pohov.“


  Šéf dopil, vypadol, ostali sami.


  „Mám zamknúť?“ spýtal sa Chosé už v gatiach.


  „Zbytočne,“ predvídal Burger, „všetci vedia, že sme brali, o chvíľu by nám vyrazili dvere.“


  „Pre nikoho tu nie som,“ zastrájal sa Hanzel. „Mám odpracované, týždeň sa roboty ani nedotknem...“


  Zazvonil telefón, práve ten na jeho stole.


  „Nedotknem!“ dôrazne zopakoval Hanzel, no telefón asi nerozumel, drnčal si svoje.


  „Je na tvojom stole,“ upozornil ho Váňa, ani mu nenapadlo, aby sa načiahol.


  Detektív váhal, každý telefón sa raz unaví. Tento nie, mal oveľa lepšiu kondičku, než dúfal. Rezignoval, telefón stál naozaj na jeho stole.


  „Hanzel, prosím,“ predstavil sa. „Oddelenie vrážd, správne. Áno, kolega, my sme na tom robili. Počúvam ťa, hovor.“


  Hanzel počúval, do úst si vložil cigaretu, ruka so zapaľovačom odrazu zavisla vo vzduchu, stuhol.


  Stuhli všetci, lebo Hanzel medzitým zhrozene zašepkal: „To nemyslíš vážne!“


  Kolega na druhom konci myslel vážne každé slovo. Detektívi si boli istí, že vážne, lebo Hanzel od prekvapenia už hodnú chvíľu nezmenil polohu.


  „Podržte nám ho, už ideme,“ konečne sa ozval. „Netreba? Dobre, rozumiem, sme tu, čakáme.“ Hanzel položil, s vyvalenými očami si rad-radom prezrel kolegov v kancelárii.


  „No?“ súril ho Burger.


  „Tak neviem, snívam, alebo si z nás niekto strieľa?“


  „Ja ťa zastrelím! Hovor už!“


  „Edko... Ehm, chlapci, máme vraždu...“


  „Čo!?“


  „Presnejšie, máme starú vraždu.“


  „Zavraždená je stará žena?“


  „Nie, Edko, máme starú vyriešenú vraždu.“


  „Ja ti nerozumiem.“


  „Práve som chytil vraha Ruženky Róžovej.“


  Krauz bol rád, že sedí.

  Policajt v stálej službe bol nervózny, bola to jeho prvá samostatná služba. Teoreticky bol podkutý, povinnosti policajta v stálej službe ovládal naspamäť, metodické usmernenie študoval už týždeň, aj s ním spával. Veliteľ ho trikrát pridelil k staršiemu kolegovi na zácvik, pod dohľadom skúsenejšieho kolegu odslúžil tri stále služby. Podľa vyhodnotenia zvládol všetky úlohy na výbornú a dnes to prišlo – prvá samostatná služba! Nečudo, že bol nervózny.


  Ráno o siedmej prevzal službu, polhodinu mal na prípravu, aby o pol ôsmej, keď sa na policajných staniciach začína pracovný čas, bolo oddelenie pripravené slúžiť občanom. Slúžiť začal presne 7.31 – vybavil prvý telefonát. Brnkačka, chlapík chcel vedieť, či mu môžu vybaviť nový pas alebo musí ísť na oddelenie pasov, lebo tam bývajú rady až za roh. Z odpovede bol sklamaný, musel sa postaviť do radu až za roh. Hneď nato vybavil druhý telefonát – pani chcela vedieť, kedy konečne odtiahnu vrak pod jej balkónom, volala vraj včera, aj predvčerom, aj pred mesiacom, aj pred polrokom. Sľúbil jej, že sa na to pozrie. Ubezpečenie, že sa na to pozrie, jej stačilo, ani jej nebolo podozrivé, že sa nespýtal na meno a adresu balkónu, pod ktorým vrak stojí. Aj tretí telefonát bol ľahký – volal veliteľ, či už prišiel pán Novák. Neprišiel, ale policajt nadriadeného ubezpečil, že len čo sa objaví, odprevadí ho k nemu. Potom prišla stránka, starší pán mal predvolanku na ôsmu ku kolegovi – spracovateľovi. Policajt zavolal kolegu, aby si prišiel po pána, nech mu nepostáva na chodbe, lebo už sa sem hrnie ďalší. Aj ďalší mal predvolanku na výsluch, ale k inému kolegovi, tak telefonoval znova.


  Služba sa pekne rozbiehala, telefonáty, stránky, stránky, telefonáty, všetko zvládal bez problémov, jedno za druhým, ako na bežiacom páse. Nervozita z neho postupne opadávala, načo si robiť nervy? Všetko riešil s prehľadom starého harcovníka, čo také strašné by sa mohlo stať?


  „Dobrý deň.“


  „Dobrý, čo si prajete?“


  „Chcem sa prihlásiť.“


  „Kam?“


  „Sem.“


  „Kam – sem?“ konečne zodvihol hlavu od knihy udalostí. Práve zapisoval stratu občianskeho preukazu.


  Za sklom s kruhovým výrezom stál chalan asi v jeho veku – niečo cez dvadsať. Naklonil sa k výrezu, usmial sa. Usmiate stránky majú policajti najradšej.


  „No sem.“


  „Ale prečo sem?“


  „A kam sa mám prihlásiť?“


  „Prečo by ste sa mali prihlasovať? Aha, vy myslíte na trvalý pobyt? To musíte na okres, na vrátnici vás usmernia, kde sa prihlasuje.“


  „Ja nechcem trvalý pobyt, jeden už mám.“


  „Tak čo chcete?“


  „Chcem sa prihlásiť.“


  „Pfú...“ Policajt si vzdychol, odsunul knihu udalostí, zápis bude musieť dokončiť neskôr, keď sa zbaví tohto tu.


  Zásady práce so stránkami mal čerstvo vštepené v pamäti, no na jednu, najdôležitejšiu, ho všetci starší kolegovia, u ktorých bol v zácviku, upozorňovali osobitne – trpezlivosť! Skúsení školitelia sa zhodli na jednom – prídu ti sem kadejaké indivíduá, nerváci, blázni, poloblázni, inteligenti, decká, starí, mladí, odborníci na právo, neznalí práva, a všetci sa budú niečoho dožadovať, sťažovať sa, prosíkať, vyhrážať sa, no ty musíš zachovať pokoj, nesmieš podľahnúť panike, nesmieš vybuchnúť, nesmieš sa rozkričať alebo ich dokonca vyhodiť. Musíš zachovať chladnú hlavu, trpezlivo si ich vypočuť a rozhodnúť. Keď nevieš rozhodnúť, zavolaj, poradíme sa, len neurob niečo neuvážené, čo by viedlo k sťažnosti. Rob všetko pre to, aby sa na teba nikto nesťažoval, lebo keď sa na teba začnú sypať sťažnosti, na okrese si ťa zapamätajú a máš po povýšení, máš po kariére. Chápeš? Rob všetko pre to, aby boli stránky spokojné. Najlepšie je poslať ich na okres, nech sa s nimi naťahujú tam.


  Policajt odsunul knihu udalostí, usmial sa, hoci usmievanie na usmiatych rovesníkov sa mu zdalo prihriato čudné.


  „Tak ešte raz, pomaly, postupne. Ako vám môžem pomôcť?“


  „Chcem sa prihlásiť.“


  „To ste už povedali, ale pochopte, človeče, že vám nemôžem pomôcť, kým mi nevysvetlíte, kam a hlavne prečo sa chcete prihlásiť.“


  „Chcem sa prihlásiť na polícii.“


  „Aha, vy sa chcete prihlásiť k nám? To ste mali hneď povedať. Skočte na okres, na vrátnici vás usmernia, zavolajú vám náborového pracovníka, ten s vami spíše žiadosť o vstup...“


  „Nie, ja sa nechcem prihlásiť k polícii, ja sa chcem prihlásiť na polícii.“


  „Prečo?“


  „Lebo som videl smrť.“


  Policajt sa prestal usmievať. Stránka na druhej strane kruhového výrezu sa vytrvalo usmievala ďalej. Tak vytrvalo, až v policajtovi skrslo podozrenie.


  „Prosím?“


  Mladý muž pricapil dlane na sklenú tabuľu, dvakrát mykol hlavou nabok, zabubnoval po skle, do rytmu zašomral: „Pimparapac, bum-bum.“


  Pri poslednom bum pleskol po skle tak silno, až sa zatriaslo.


  Policajt sa mykol, odtiahol sa od kruhového výrezu. Rozmyslel si to, nahol sa ku kruhovému výrezu, potiahol nosom, podržal, vyhodnocoval – alkoholické výpary nezacítil.


  „Okamžite odlepte dlane a ustúpte!“ Hovoril pomaly, jasne, medzi slovami robil pauzy, aby mu bolo lepšie rozumieť.


  Muž na druhej strane poslúchol.


  „Krok vzad!“


  Bez slova poslúchol.


  „Čo ste to...?“


  „Prepáčte, to sa mi občas stáva.“


  „Čo sa vám stáva?“


  „To bum-bum.“


  „Ako stáva, ako to myslíte?“


  „Neviem to ovládať.“


  „Vy ste...“ chcel povedať blázon, ale spomenul si na rady starších. Prídu blázni, aj poloblázni, ale nesmieš im to povedať do očí, aby sa nesťažovali, inak máš po kariére. „Vy ste chorý?“


  „Naposledy som bol u lekára minulý mesiac, len angína, ani sopeľ už nemám.“


  „S tým bum-bum, či ste chorý.“


  „Jáj, asi áno, lebo...“


  Mužovi nebolo dopriate, aby bližšie vysvetlil svoj zdravotný stav – do miestnosti stálej služby vošiel kolega.


  „Počúvaj, pozri mi knihu udalostí zo sedemnásteho apríla, prišiel mi ďalekopis...“ zarazil sa, zahľadel sa na stránku za sklom, potom na kolegu v službe. „Problém? O čo ide?“


  „Neviem, nerozumiem mu, splieta niečo, že sa chce prihlásiť, teraz pred chvíľou mi bubnoval na okno.“


  „Poď sem dozadu,“ chytil kolegu za rukáv, ťahal ho do rohu služobne. „Počúvaj, dávaj si naňho pozor, ja ho poznám, je to blázon.“


  „Ako to myslíš, že blázon? Je nebezpečný?“


  „Nie, to nie, ale je to cvok. Poručík Sedláček...“


  „Viem ktorý, slúžil som s ním poslednú stálu službu v zácviku, pochválil ma.“


  „No tak ten, ten s ním má svoje skúsenosti. Istý čas za ním chodil ako na klavír, otravoval ho, aby ho zobral na miesto činu, keď budeme mať nejakú mŕtvolu. Samozrejme, že ho nezobral, vyhováral sa, že mŕtvoly nie sú, tak ho začal prenasledovať, aby ho zobral aspoň na pitvu. Ver mi, mal čo robiť, aby sa ho zbavil, vie byť otravný ako ploštica. Bacha naňho!“


  „A to bubnovanie?“


  „Má nejakú duševnú poruchu, nie je to choroba, nie je nebezpečný, len niečo s nervami, občas nevie ovládať niektoré pohyby a výkriky. Je to čudné. Kto ho nepozná, aj by sa zľakol, ale, ako hovorím, nie je nebezpečný. Čo chce?“


  „Prihlásiť sa.“


  „Kam?“


  „Neviem presne, vraj na polícii, lebo videl smrť.“


  „Aha, zase ho to chytilo, aj vtedy zháňal mŕtvoly. Hlavne mu nesľubuj, že ho vezmeš na pitvu, lebo sa ho nezbavíš. Najlepšie urobíš, keď ho vypoklonkuješ, nech neotravuje.“


  „Ďakujem za radu, idem na to. Čo si to chcel?“


  „Nič, pozriem si knihu udalostí, niečo hľadám, ty sa venuj stránke.“


  Policajt v stálej službe sa vrátil k oknu s výrezom, nahol sa, aby mu bolo lepšie rozumieť. Kývol, aby stránka pristúpila.


  „Tak vy sa chcete prihlásiť na polícii, lebo ste videli smrť.“


  „Lebo som ju privolal.“


  „Dokonca privolal. Výborne, viete čo, tak teda ste sa prihlásili, povinnosť ste si splnili, môžete ísť. Ubezpečujem vás, že je to v poriadku, v podstate je to normálne, denne nám sem chodia ľudia, že videli smrť, prihlásia sa, my si ich zapíšeme a môžu ísť domov.“


  „Môžem ísť domov?“


  „Môžete.“


  „Ale ja som videl smrť!“


  „Hovorím vám, že je to normálne, bežné, to sa stáva.“


  „Ani ma nebudete vypočúvať?“


  „Nie.“


  „Ale chcel som vám porozprávať, ako som ju privolal.“


  „To nie je potrebné, až do takých detailov zachádzať nebudeme, stačí, že ste sa prihlásili.“


  „Ale ani ste si ma nezapísali.“


  „Aha, tak dobre...“ policajt v stálej službe našmátral zošit na poznámky, pripravil si pero. „Meno?“


  „Paľko Waczka, píše sa s dvojitým vé a cé zet.“


  Policajt písal, naozaj si poznačil meno, nepredstieral.


  „Narodený?“


  „Piateho mája tisícdeväťstosedemdesiatpäť.“


  „Bytom?“


  „Plitvická dvanásť, siedme poschodie.“


  „Povolanie?“


  „Mňa nikde nechcú, vraj sa neviem sústrediť...“ zase ním myklo, oprel sa o sklo, teraz iba jednou rukou. „Pimparapac, bum-bum. Bum-bum... prepáčte...“ dychčal ako po rýchlom behu, no ako to znenazdania prišlo, tak to pominulo.


  „Dobre, dobre, to je v poriadku, len nerozbite sklo.“


  „Mama na mňa poberá nejaké prídavky, inak som stále doma.“


  „Výborne, mám vás zapísaného, prihlásili ste sa, môžete ísť.“


  „Ale nemohli by ste si to zapísať na stroji?“


  „Prosím?“


  „Na stroji. Vy ste si ma zapísali iba tak, rukou do zošita, ale ja som videl v televízii, že keď ide o závažný prípad, policajti vždy píšu na stroji. Aj ja by som chcel byť zapísaný na stroji, lebo ide o závažný prípad.“


  „Verím vám, že ide o závažný prípad, ale stroj je, ako vidíte, obsadený. Choďte domov, všetko si premyslite, keď sa vám to rozleží v hlave, zastavte sa. Ale nemusíte, to nie je povinnosť, dokonca by bolo lepšie, keby ste sa ani nezastavili.“


  Paľko fľochol za policajtov chrbát – neklamal, stroj bol naozaj obsadený. Ten druhý policajt, čo prišiel len pred chvíľou, listoval vo veľkej knihe, potom si sadol za stroj, založil papier a niečo písal. Stroj bol obsadený, čo ho mrzelo, veď teraz bol na rade on, jeho mali zapísať na stroji, ten druhý policajt ho predbehol.


  „A nemohol by si ma zapísať pán Sedláček? Robí tu ešte pán Sedláček?“


  „Robí.“


  „My sa poznáme, chodil som za ním. Už som tu dlho nebol, ale bude si ma pamätať. Môžete ho zavolať?“


  „Nemôžem, ešte nie je v práci.“


  „On bude mať voľný stroj. Keď je tento obsadený, určite bude mať voľný a vie na ňom perfektne písať, tak rýchlo, rapotavo, ako rata-tata-bum!“


  Policajt v služobnej miestnosti podozrievavo zagánil, no obavy boli zbytočné – nebol to ďalší záchvat, stránka sa iba snažila naznačiť, ako rýchlo píše kolega Sedláček na stroji.


  „Viem, ako rýchlo píše, nemusíte bubnovať na sklo, ešte ho rozbijete. Ako som povedal, nie je tu.“


  „Tak ja ho počkám.“


  „Nemôžete ho čakať, neviem, kedy príde.“


  „Tak si počkám na tento stroj, raz sa uvoľní.“


  „Kolega bude písať dlho a aj potom, keď skončí, čakáme vážnu policajnú akciu, nemôžem sa vám venovať.“


  „Vážnu policajnú akciu? Budú aj mŕtvoly?“


  „Neviem, asi nie, vlastne nie, určite nie, mŕtvoly dnes nebudú.“


  „Škoda, počkal by som.“


  „Nie, nečakajte, ako som povedal, choďte domov...“


  „Ale ja by som radšej počkal.“


  „Nečakajte, ako som povedal, choďte domov...“


  „Nebudem zavadzať, sadnem si v čakárni a počkám na akciu.“


  „Nemôžete tu čakať, všetky priestory musia byť prázdne.“


  „Ale ja chcem zase vidieť smrť. Počkám si na akciu.“


  „Zbytočne, tá akcia možno nebude dnes, možno až zajtra.“


  „Mám dosť času, môžem počkať aj dozajtra.“


  „Žiadne čakanie, vyzývam vás, aby ste opustili úradovňu!“


  „Tak si ma aspoň zapíšte na stroji.“


  „Márnosť šedivá!“


  Policajt v stálej službe bol na výkon služby teoreticky podkutý, usilovne študoval predpisy, dokonca si pamätal aj najdôležitejšiu zásadu – trpezlivosť, ale čo je veľa, to je veľa. Pleskol dlaňami po stole, odrazil sa, vypochodoval z úradovne, milú stránku zdrapol za lakeť, vyviedol ju pred budovu. Poobzeral sa, či ich niekto nevidí – nevidel.


  „Počúvaj, ty jebino, ale v tomto momente zmizni! Nech ťa tu viac nevidím! Čo si myslíš, že nemám inú robotu? Som v službe, musím sa venovať vážnym veciam, nielen tebe. Všetko som ti vysvetlil, tak padaj! Inak ťa zatknem a letíš rovno do basy, lebo bezdôvodné otravovanie policajta v službe je vážny trestný čin! Rozumel si? Vážny trestný čin, tak padaj domov! A nie, aby si sa niekde sťažoval, lebo si ma nepraj!“ Drgol do stránky, aby nabrala správny smer – dolu po schodoch a krížom cez sídlisko až na Plitvickú číslo dvanásť, najlepšie rovno na siedme poschodie.


  Stránka prikývla, že rozumie, neochotne zbehla pár schodov, čo policajtovi stačilo, vrátil sa do úradovne.


  Kolega práve dopísal.


  „Prepáč, potreboval som si to rýchlo zapísať, použil som tvoj stroj.“


  „Nie je môj, je na stálej službe.“


  „Teraz máš stálu ty, tak je tvoj.“


  „Ako povieš.“


  „Kde je?“


  „Kto?“


  „Otrava na potkany.“


  „Vykopol som ho.“


  „Obrazne, alebo doslova?“


  „Doslova.“


  „To nebol najlepší nápad. Takéto stránky musia odísť samy, dobrovoľne, s presvedčením, že dobre obišli, inak obanuješ.“


  „Ako to myslíš?“


  „Uvidíš...“


  Policajt si zbalil písomnosti, vybehol hore do kancelárie, kolegu v stálej službe nechal samého. Ako to kolega myslel s tým, že obanuje, pochopil o polhodinu.


  „Tak mne sa to už rozležalo.“ Vlhká dlaň pristála na skle tesne vedľa kruhového otvoru.


  Policajt v stálej službe až nadskočil od prekvapenia.


  „Čože!? To nemôžete myslieť vážne! Už ste tu zase?“


  „Veď ste povedali, aby som išiel domov, aby sa mi to rozležalo v hlave, tak som išiel domov, ale dnes mi to akosi rýchlo myslí, rozležalo sa mi to už cestou, tak som sa otočil a vrátil som sa.“


  „A načo?“


  „Lebo ste povedali...“


  „Načo ste prišli, keď sa vám to už rozležalo?“


  „Že sa dám zavrieť za bezdôvodné otravovanie polície. Keď ma nechcete zavrieť za smrť, zavrite ma aspoň za otravovanie, basa ako basa. Pimparapac, bum-bum... prepáčte, ja...“


  „Viem, viem, pamätám sa! Nemôžete za to, neviete to ovládať. Pán Waczka...“


  „Paľko, všetci mi hovoria Paľko.“


  „Pán Waczka, Paľko, prosím vás, nemôžete...“


  „Nazdar, Paľko, čo ty tu?“ Starší policajt v civile poplieskal mladého muža po pleci. Práve prišiel do práce, z vestibulu kývol stálej službe, zaregistroval starého známeho, tak sa pristavil.


  „Pán Sedláček!“ zúfalo zvolal policajt. „Ani si neviete predstaviť, aký som rád, že vás vidím!“


  „Prečo, nejaké problémy? Ťažký prípad? Idem sa prezliecť a prídem ti pomôcť.“


  „Nie, netreba, ťažký prípad stojí tu, vedľa vás.“


  „Aha, Paľko zase vystrája? Paľko nie je ťažký prípad, len si vyžaduje špeciálny prístup, však, Paľko?“


  „No...“


  „Čo sa stalo, Paľko?“


  „Videl som smrť.“


  „Aha, už je to tu zase. No nič, vieš čo, Paľko, idem sa hore prezliecť, potom si ťa vezmem, porozprávame sa. Zatiaľ si sadni do čakárne, tu nemôžeš zavadzať.“


  Paľko poslúchol na slovo.


  „Prezlečiem sa a beriem si ho, odbremením ťa. Potrebuje sa len vykecať, nie je nebezpečný,“ povedal poručík Sedláček mladšiemu kolegovi.


  „To by bolo super, nemám celý deň len naňho.“


  „Inak ako?“


  „V poriadku, zatiaľ to zvládam, žiadny vážny prípad.“


  „Keby dačo, som hore, zavolaj.“


  „Ďakujem.“


  Skúsený policajt sa prezliekol do uniformy, skočil za šéfom, prihlásil sa, že už je na pracovisku, skontroloval si poštu, či mu už prišli lekárske posudky do prípadu ublíženia na zdraví – neprišli, takže ani dnes s prípadom nepohne, môže sa venovať otravnej stránke. Zbehol dolu po Paľka, posadil ho v kancelárii, uvaril mu čaj.


  „Sem si sadni, Paľko. Kávu nepiješ, pokiaľ sa pamätám, uvarím ti čaj.“


  „Ďakujem, kávu stále nepijem.“


  „Ani nefajčíš?“


  „Nie.“


  „To je dobre, to si zachovaj, je to hlúposť. Drahá, škodlivá hlúposť. Dlho sme sa nevideli, aspoň rok si tu nebol.“


  „Aj viac.“


  „Aj viac, máš pravdu. Čo ťa k nám privádza tentoraz?“


  „Pimparapac, bum-bum... prepáčte,“ Paľko zabubnoval po stole, mykol hlavou, no hneď sa upokojil.


  „Nemusíš sa zakaždým ospravedlňovať, veď sa poznáme. Tak poďme na to, Paľko, čo ťa trápi?“


  „Viete, to je tak, nikto z vás za mnou neprišiel, tak som prišiel sám. Čakal som, čakal, ale nikto nič.“


  „My sme mali prísť za tebou?“


  „Čakal som vás.“


  „A prečo?“


  „Lebo som videl smrť.“


  „Videl si smrť... Ehm, a to má byť dôvod?“


  „Ale ja som ju privolal.“


  „Ty si privolal smrť?“


  „Privolal.“


  „A prišla?“


  „Prišla.“


  „Prišla na zavolanie?“


  „Veď hovorím, že prišla.“


  „Ako sa dá privolať smrť?“


  „Tak, že som do nej pichol.“


  „Pichol si do smrti?“


  „Nie, pichol som do toho dievčaťa.“


  „Pichol si do dievčaťa?“


  „Presne tak, pichol som si.“


  „Pichol si do... Aha! Počkaj, už ti rozumiem, ty si pichol... ehm, ako by som to... ty si si prvý raz pichol, teda prišiel si o panictvo a zdalo sa ti to také bohovské, že...“


  „Nie, pichol som do nej nožom.“


  „Nožom?“ Policajt podozrievavo zagánil, zbystril pozornosť. „Nožom do dievčaťa?“


  „Presne tak.“


  „Pichol si si nožom do dievčaťa?“


  „Presne tak.“


  „Vieš čo, radšej mi to porozprávaj sám, vlastnými slovami, a pekne od začiatku.“


  „Pimparapac, bum-bum... prepáčte.“


  „V poriadku, neospravedlňuj sa, upokoj sa, sústreď sa.“


  „Pán Sedláček, to bolo tak...“

  Poručík Sedláček priviezol chlapca osobne. Vzhľadom na závažnosť prípadu, no najmä vzhľadom na zvláštne okolnosti si považoval za povinnosť, aby ho sprevádzal, vysvetlil detektívom pozadie, aby ho druhý raz za jeden deň nevyhodili z policajnej úradovne. Nepochyboval, že za normálnych okolností by ho vyhodili, ani mladému kolegovi v stálej službe sa nečudoval, aj on by ho vyhodil, nebyť ich dlhoročnej známosti, nebyť toho, že aj on mal so synom podobné trápenie. Preto dnes meškal do práce – boli u lekára na kontrole. Osud chcel, aby meškal, aby sa s Paľkom stretol vo vestibule, aby si ho vzal do kancelárie, aby sa mu chlapec vyžaloval.


  „Zdravím vás, kolegovia. Dajte mi stoličku. Paľko, sadni si zatiaľ na chodbu, o chvíľu ťa zavolám a, ako sme sa dohodli, všetko im porozprávaš. Tak, dobre, počkaj tu. Chlapci, vy mi asi nebudete veriť...“


  Samozrejme, že mu neverili, neverili ani Hanzelovi, keď položil telefón a pochválil sa, že má vraha Ruženy Róžovej. Po roku intenzívnej práce? Po ďalších dvoch rokoch archivácie? Kde by ho Hanzel vyhrabal? Ako by to dokázal? Celá kancelária netrpezlivo čakala na príchod kolegu z okresu, jedine on mohol vniesť do tej záhady svetlo. Na prípade pracovala celá kancelária ako jeden vyšetrovací tím, všetci boli zvedaví, nikto neodišiel oslavovať šťavnaté odmeny.


  „Volá sa Paľko Waczka, píše sa s dvojitým vé a cé zet, má dvadsaťjeden rokov. Vtedy mal osemnásť, to je dosť dôležité, vysvetlím vám, prečo. Býva na Plitvickej dvanásť, siedme poschodie, to je tiež dôležité. Keby ste mali mapu...“


  Krauz okamžite poslúžil. Keď sa prebral zo šoku po Hanzelovom telefonáte, prisunul si stoličku, z nadstavca na plechovej skrini vybral tri roky starý spis vraždy Ruženy Róžovej, uličnej prostitútky s prepichnutým srdcom. Teraz ho mal pripravený, zalistoval, našiel Kukyho výtvor – rukou načrtnutú mapu miesta činu a okolia.


  „Táto by nestačila?“


  „Stačila, vlastne je lepšia než originál, lebo je podrobnejšia. Tak nech sa páči, pozrite sa...“


  Nahrnuli sa ku Krauzovmu stolu.


  „... toto je miesto činu, tu je benzínové čerpadlo, toto je hlavná cesta a Plitvická je táto krajná, rovnobežná s hlavnou. Jeho dom nemáte zakreslený...“


  „Zakreslil som vtedy len to, čo priamo súviselo s prípadom,“ bránil sa Kuky.


  „V poriadku, veď ja nič nehovorím, nemohli ste vedieť, čo všetko s tým súvisí. Dnes vieme, že jeho dom s prípadom súvisí, a zakreslil by som ho presne sem,“ poručík Sedláček ďobol do plánika.


  Krauz nelenil, na mieste, kde sa poručíkov prst dotkol plánika, nakreslil úhľadný obdĺžnik a vyčiarkal ho.


  „Býva na siedmom poschodí,“ pokračoval poručík, „z okna má perfektný výhľad na hlavnú, na všetko, čo sa tam dialo. Aj to si pamätajte, aj to je dôležité. A teraz to najdôležitejšie, je chorý...“


  „No určite, poznáme takých! Už nejeden tu simuloval smrteľnú chorobu a vyliečili sme ho raz-dva!“ zastrájal sa najmenší z detektívov.


  „Počkaj, Kuky, neskáč, nech kolega dopovie,“ chlácholil ho Burger.


  „Tento nesimuluje,“ pokračoval poručík Sedláček vážnym hlasom. „Viete, čo je to Huntingtonova chorea?“


  Pozreli na Krauza, Krauz pokrútil hlavou, všetci pokrútili. Keď to nevedel on, nemuseli ani oni.


  „Huntingtonova chorea je neurodegeneratívne dedičné ochorenie – postihnutý je centrálny nervový systém vrátane sivej mozgovej kôry. Prejavuje sa tak, že postihnutý má nekontrolovateľné zášklby v tvári, občas celej hlavy, občas aj končatín. Okrem toho môže z ničoho nič vyhŕknuť nejaké slová alebo len zvuky.“


  „No fasa...“ neudržal sa Kuky, už sa tešil na výživný výsluch.


  „Nemusíte sa báť, nie je nebezpečný.“


  „Vážne? Veď sa ti priznal k vražde,“ namietol Krauz.


  „Aha, máš pravdu, ale vtedy mal depresie, teraz ich nemá.“


  „Ako si to spoznal? Ty si doktor?“


  „Nie, mám to doma.“


  „Prepáč, to sme nevedeli, prepáč.“


  „Môj syn má niečo podobné, je to pozostatok po streptokokovej infekcii, uňho to nie je dedičné.“


  „Ešte raz prepáč.“


  „S Paľkom je to horšie. Huntington postihuje vo väčšine prípadov starších ľudí, len zriedka aj deti. Paľko je zriedkavý prípad, so všetkými príznakmi, so všetkými negatívnymi prejavmi. Zášklby, výkriky, depresie, psychóza, paranoja, progresívna demencia a, samozrejme, sklony k samovražde. Tak sme sa spoznali, pokúsil sa doma obesiť, našťastie to zbabral. No, našťastie... ťažko povedať, čo je preňho šťastnejšie. Volala nám matka, mal som vtedy službu. Upol sa na mňa, takmer denne chodil za mnou na oddelenie. Všetci to brali ako obťažovanie, obdivovali ma, že to tak statočne znášam. Pre mňa to nebolo obťažovanie, nikomu som nič nevysvetľoval, iba náš riaditeľ vie...“


  „Dobre, to nemusíš rozvádzať.“


  „Máš pravdu, je to moja súkromná záležitosť. Pre vás je dôležité, že chlapec je slabomyseľný, tak k nemu pristupujte, opatrne, s citom. Mnohým slovám nerozumie, zvlášť zložitým alebo odborným, otázky budete musieť zopakovať alebo preformulovať. Ak sa rozčúli, dostane záchvat a skončili ste.“


  „Dobre vedieť.“


  „Keď má fázu depresie, uzatvára sa do seba, nekomunikuje, nevychádza von, všade vidí smrť, je presvedčený, že s ňou môže komunikovať, že ju vie privolať.“


  „Z toho má potom sklony k samovražde?“


  „Áno, všetko so všetkým súvisí. Dlho sa neukázal, myslel som si, že je v ústave, alebo aj horšie. Viete, zomierajú mladí...“


  Prikývli, rozumejú.


  „Dnes z ničoho nič prikvitol, mladý na stálej službe ho vyhodil, nečudo, bubnoval mu na sklo a bľabotal to svoje pimparapac, bum-bum...“


  „Čože?“


  „Pimparapac, bum-bum. Keď to povie, nesmejte sa, nevšímajte si to, on sa ospravedlní a bude pokračovať.“


  „Ale inak nie je nebezpečný...“ zagánil Krauz.


  „Ja viem, je to všetko také zvláštne, neuveriteľné, veď uvidíte sami. Tak ako, pripravení? Môžem ho zavolať?“


  Chvíľu váhali, situácia v kancelárii sa im zdala neuveriteľne bizarná. Tri roky sa neúspešne mocovali s prípadom zavraždenej prostitútky, a odrazu jeden telefonát, ako blesk z čistého neba, by mal vyriešiť všetko za nich? Také jednoduché? Celé tri roky sa pripravovali na ťažký výsluch so zákerným vrahom, pravda, keď ten deň s veľkým D raz príde, a teraz, keď prišiel, majú pred sebou slabomyseľného chlapca s jeho pimparapac, bum-bum! Toto má byť záver? S niečím podobným nerátali. Kto sa ho ujme?


  „Výsluch povediem ja,“ prihlásil sa Krauz. „Ostaneš tu, kolega?“


  „Ak smiem.“


  „Ak smiem! Budeme ti vďační. Nikto z nás ho nepozná tak dobre ako ty. Zavolaj ho a sadni si tam do rohu, do kresla.“


  Chosé sa pomrvil, rukou ukázal, kde je kolegovo miesto. Poručík Sedláček priviedol stránku. Kým položil stoličku, pohľadom sa spýtal Krauza, kam ju má dať. Krauz mu bradou ukázal – do stredu koberca.


  „Paľko, sem si sadni. Tak, to je ono. Paľko, títo páni sú tiež policajti, aj keď sú v civile.“


  „Viem, kriminálka.“


  „Správne, kriminálka, sú to odborníci na smrť...“


  „Na smrť? Konečne! Vezmete ma na pitvu?“


  „Paľko, dnes žiadna pitva nebude, nie sú mŕtvoly, sústreď sa na svoju výpoveď.“


  „Ale zapíšu si ju na stroji, dobre?“


  „Paľko, najprv im všetko porozprávaš, potom si to zapíšu na stroji.“


  „Dobre.“


  „Tento pán,“ poručík prstom ukázal na Krauza, „sa ťa bude pýtať, ty budeš odpovedať. Povieš mu všetko pekne po poriadku, tak, ako si to rozprával mne.“


  Paľko sa usmial na detektíva, Krauz mu úsmev opätoval, Paľko sa usmieval ďalej, stále sa usmieval.


  „Ahoj, Paľko,“ slušne pozdravil Krauz.


  „Ahoj.“


  „Môžeme si tykať?“


  „Dobre.“


  „Ja som Richard, hovoria mi Rišo.“


  „Ahoj, Richard, Rišo.“


  „Paľko, si v pohode?“


  „Ako v pohode?“


  „No, či sa ti dobre sedí, či ti niečo nechýba.“


  „Dobre sa mi sedí.“


  „Položím ti pár otázok.“


  „Dobre.“


  „Pár otázok, premysli si odpoveď a potom mi pravdivo odpovedaj.“


  „Dobre.“


  „Ale iba pravdu, nesmieš klamať.“


  „Nebudem.“


  „Paľko, dnes si sa zastavil za svojím známym na polícii, navštívil si pána Sedláčka.“


  „No.“


  „Niečo si mu porozprával.“


  „No.“


  „Pamätáš sa na všetko, čo si mu porozprával?“


  „Pamätám.“


  „Aj mňa by zaujímalo, čo si mu porozprával.“


  „Ako som videl smrť.“


  „Presne to by ma zaujímalo, ako si videl smrť.“


  „Lebo som ju privolal.“


  „Aj to by ma zaujímalo, ako si ju privolal.“


  „Pichol som do nej nožom.“


  „Počkaj, počkaj, to by sme začínali od konca, potreboval by som od teba, aby si začal od začiatku – ako si sa pripravoval, ako si sa pri tom cítil, na čo si myslel, čo ťa k tomu viedlo... Jednoducho od začiatku.“


  „No, to bolo tak, od začiatku som chcel vidieť... Pimparapac, bum-bum... Bum, bum, prepáčte.“ Chlapcovi dvakrát myklo hlavou, vyhŕkol obľúbenú formulku, predpažil, zabubnoval. Sedel ďaleko od stola, ruky zabubnovali naprázdno vo vzduchu. Ako rýchlo záchvat prišiel, tak aj odišiel. Chlapec vstal, prisunul si stoličku k stolu, sadol si, usmieval sa na detektíva.


  Krauz znepokojene pozrel do rohu – poručík pokojne prikývol, že nič sa nedeje.


  „Smrť,“ dokončil chlapec.


  „Prosím?“


  „Od začiatku som chcel vidieť smrť.“


  „Áno, to si už povedal, ale navrhol som ti, aby si začal od začiatku.“


  „Ako sa začína od začiatku?“


  Krauz bezmocne zagánil do rohu kancelárie, poručík mu roztočeným zápästím naznačil, aby pokračoval, aby neprestával, aby sa s ním stále rozprával. Krauz pochopil, že Paľka musí rozohriať, musí ho na tému naviesť, sám sa nechytí.


  „Od začiatku sa začína tak, že mi povieš, kde si chodil do školy.“


  „K pani učiteľke Kláre, to bola najlepšia učiteľka, tá ma mala rada, nevysmievala sa mi, aj sa usmievala.“


  „To bolo na základnej škole?“


  „Neviem, či som chodil do základnej školy.“


  „Bol si ešte chlapec?“


  „Malý chalan.“


  „A smiali sa ti?“


  „Všetci. Na začiatku všetci, lebo som nevedel písať ani čítať, potom ma preložili k pani Kláre a naučila ma aj písať, aj čítať. Ide mi to pomaly, aj sa pri čítaní skoro unavím, ale viem sa podpísať.“


  „Teda ťa preložili do osobitnej školy a tam sa ti venovala pani učiteľka Klára.“


  „No, tak tomu hovorili, že osobitná škola, teraz som si spomenul.“


  „Na inú školu si nechodil? Na strednú alebo do učňovky...“


  „Nie, bol som doma.“


  „Do práce si nechodil?“


  „Nikde ma nechcú, vraj sa neviem sústrediť. Strýko Emil ma raz vzal na stavbu, mal som obsluhovať navijak, potom mi mali za to dať nejaké peniaze, ale ešte v ten deň ma vyhodili, nič mi nedali.“


  „Prečo ťa vyhodili?“


  „Mal som obsluhovať navijak. Rišo, vieš, čo je navijak?“


  „Nie.“


  „Taký železný valec napojený na elektrinu, točí sa a navíja sa naň železné lano. Na konci je hák a visí na ňom kýbeľ s maltou. Povedali mi, že páčka dopredu – navijak bude kýbeľ dvíhať hore na lešenie, páčka do stredu, navijak sa zastaví, páčka dozadu – hák pôjde dolu po nový kýbeľ. Tak som aj robil, ako mi kázali.“


  „Prečo ťa potom vyhodili?“


  „Odskočil som sa vyčúrať.“


  „Zato ťa vyhodili?“


  „Ani tebe sa to nezdá, však? Vyčúral som sa a na stene sa vyhrievala jašterička, taká malá, zelená, tak som jej chytil muchu a dával som jej jesť, ale nechcela, asi nebola hladná. Odbehla, no hneď sa vrátila, tak som jej chytil koníka, takého malého, skákavého...“


  „Lúčneho koníka.“


  „... no, tak sa volá. Ani toho nechcela.“


  „Hral si sa s jašteričkou.“


  „Hrali sme sa.“


  „Zato sa predsa nevyhadzuje z roboty.“


  „Hrali sme sa a chlapi na lešení začali kričať, kýbeľ sa odtrhol, lano sa zaseklo, z navijaka sa dymilo. Páčka bola dopredu, nepovedali mi, že sa nesmiem ísť vyčúrať, keď je páčka dopredu.“


  „Aha, no to ti mohli povedať. Ich mali vyhodiť, nie teba.“


  „Škoda, že si tam vtedy nerobil, zastal by si sa ma.“


  „Jasné, že zastal. Teba sa nemal kto zastať?“


  „Nemal. Strýko Emil mi povedal, že na stavbe robiť nemôžem, že sa neviem sústrediť.“


  „A otec?“


  „Zomrel, bol som ešte malý.“


  „A mama?“


  „Ona nerobí na stavbe, upratuje v úrade.“


  „Aha, takže si ostal doma.“


  „Doma s mamou, berie na mňa prídavky, už nemusím chodiť do roboty.“


  „Si doma.“


  „Som doma.“


  „Von nechodíš?“


  „Nie.“


  „Kamarátov nemáš?“


  „Nie, smejú sa mi, že som debil.“


  „Nie si debil.“


  „Viem.“


  „Babu máš?“


  „Nie, aj tie sa mi smejú.“


  „Čo robíš doma?“


  „Spím, pozerám telku, pozerám z okna, občas skočím do obchodu, ale len po chlieb, mlieko a maslo. Keď je toho viac, ide mama.“


  Poručík Sedláček sa pohodlne oprel, uvoľnil sa. Až doteraz sedel v predklone, ako v štartovacích blokoch, pripravený kedykoľvek vybehnúť, pribehnúť kolegovi na pomoc, no už nebolo treba, Krauzovi sa podarilo nadviazať rozhovor, získať si dôveru, chlapca rozohrial, rozhovoril.


  „Spíš, pozeráš sa z okna...“


  „No.“


  „Čo vidíš z okna?“


  „Ulicu, ľudí, stromy, autá...“


  „Akých ľudí?“


  „Všetkých, čo chodia po ulici.“


  „Poznáš ich?“


  „Poznám, napríklad susedov z domu. Presne viem, kedy kto prichádza z roboty, kedy idú do obchodu, kedy sa ide malý Ferko bicyklovať, kedy ide suseda Mirka kočíkovať.“


  „To sú susedia, ľudia z ulice pod oknami. Ďalej nedovidíš?“


  „Čoby nie, mám ďalekohľad.“


  „Počkaj, ty máš ďalekohľad?“


  „Mám. Nie je najlepší, ale mám. Sused Diviš ho chcel vyhodiť, no dal ho mne.“


  „Sused Diviš?“


  „On je poľovník, spadol mu ďalekohľad a jedno sklíčko prasklo. Chcel ho vyhodiť, no povedal som mu, že mne by sa zišiel, a daroval mi ho. Cez jednu polovičku vidieť perfektne, druhé oko musím prižmúriť.“


  „Takže sa pozeráš z okna ďalekohľadom.“


  „Pozerám.“


  „Dovidíš aj na hlavnú ulicu?“


  „Úplne perfektne.“


  „Videl si tam niečo zaujímavé?“


  „Baby.“


  „Aké baby?“


  „Všelijaké.“


  „Čo robili?“


  „Postávali, mávali. Vtedy som z toho nemal rozum, nechápal som. Pýtal som sa mamy, prečo tam postávajú a mávajú na autá, keď im ani z jedného auta nikto nezakýva. Keď som bol ešte menší, chodievali sme s mamou na nábrežie, kýval som na lode, skoro vždy mi niekto odkýval, ale babám nikto nekýva, prečo? Mama povedala, že sú bláznivé, aby som si ich nevšímal, ale ako som si ich mohol nevšímať, keď ich mám každý deň rovno pod nosom? Potom som videl v telke taký film, tiež tam postávali dievčatá na ulici a mávali, a keď im niekto zastavil, vzal ich do auta a tam sa vyzliekali. Mama už spala, nechcel som ju budiť a vypytovať sa, ale spýtal som sa malého Ferka...“


  „Kto je malý Ferko?“


  „Sused nad nami. Je o niečo starší, ale ostal krpec, tiež je postihnutý. Každý deň sa chodí bicyklovať, myslí si, že z toho narastie, hlupáčik. Smial sa mi, ale všetko mi vysvetlil, aj to, čo robia v aute v tých filmoch, keď vypnú kameru. Viem, že sú to prostitútky a zarábajú si za sex.“


  „Takže vieš, čo je to sex.“


  „Viem.“


  „Mal si už babu?“


  „Milke z dvanásteho som dal vo výťahu pusu, ale asi som na to išiel zle, dala mi facku a vysmiala ma. Baby sa mi stále vysmievajú, nestojím o ne.“


  „Nestojíš, dobre. Toto všetko sa stalo, keď si bol mladší.“


  „Áno.“


  „Tínedžer.“


  „Neviem, čo je tínedžer.“


  „No, keď si mal šestnásť, sedemnásť a tak.“


  „Aha, no, asi v tom čase.“


  „Ale vyrástol si.“


  „Vyrástol.“


  „Už si dospelý.“


  „Aj mama povedala, že už som dospelý.“


  „Od osemnástky. Všetci sme dospelí od osemnástich.“


  „Od osemnástich.“


  „Pamätáš sa na svoju osemnástku?“


  „Pamätám.“


  „Prečo? Stalo sa niečo zvláštne?“


  „Pimparapac, bum-bum... Bum, bum, prepáčte.“ Zabubnoval, bez problémov dočiahol na stôl, ruky mu len tak poletovali.


  Počkali, kým záchvat prešiel. Poručík zdvihol ruku, upozornil Krauza, že zaťal do živého, aby zvoľnil. Záchvat bol vždy predzvesťou, že Paľko si na niečo spomenul, je rozrušený.


  „Paľko, nie si smädný?“


  „Som.“


  „Dáš si kávu? Nechceš kávu?“


  „Nepijem kávu, je drahá a ani neviem, ako chutí.“


  „Tak čo piješ?“


  „Čaj.“


  Krauz hodil bradou, Kuky postavil vodu. Kým sa varila, nalial chlapcovi minerálku – vďačne prijal, lačno sa napil.


  „Hladný nie si?“


  „Trochu.“


  „Na čo máš chuť?“


  „Môžem mať chuť?“ Chlapec neveriaco naklonil hlavu.


  „Na čokoľvek.“


  „Čokoľvek?“ Poskočilo mu obočie, toto sa mu doma nestávalo. „Na čokoľvek?“


  „Len smelo.“


  „No, ja by som chcel šu... Ale nie, to by ste mi určite ne...“ nedokončil, pokrútil hlavou, nie, to od nich nemôže žiadať.


  „Len povedz, nehanbi sa.“


  „Tak dobre, chcel by som dva plátky šunky, také tenučké dva plátky. Už som ju jedol, bolo to strašne dobré, ale dávno.“


  Krauz chvíľu sedel ani zarezaný. Zo služobného preukazu vybral bankovku, zamával ňou na Chosého.


  „Môžem ťa poprosiť?“


  Bez slova vstal, prikývol.


  „Dvadsať deka a štyri rožky.“


  Kuky varil čaj, Chosé sa išiel postarať o proviant, Krauz sa snažil udržať rozhovor v obrátkach.


  „Máš vlastné peniaze, Paľko?“


  „Načo? Mama má pre nás oboch, ja nepotrebujem. Viem, kde ich má schované, vyšpehoval som ju, ale neberiem jej, nepotrebujem.“


  „Žijete skromne.“


  „Skromne, ani auto nemáme.“


  „Načo by ti bolo auto?“


  „Aj mama tak hovorí, že načo. Stačí mi bicykel.“


  „Máš bicykel?“


  „Modrý s prehadzovačkou. Tiež od suseda, ale od iného. Ferko mi ho pomohol opraviť.“


  „Chodíš si zajazdiť s malým Ferkom?“


  „Ani nie, on má pretekársky, nestačím mu. On ide ďaleko, za mesto, ja len tak, po sídlisku.“


  „Sám?“


  „Sám, s kým by som, so mnou sa nikto nebaví.“


  Krauz si zapálil cigaretu.


  „Asi nefajčíš.“


  „Nie,“ pokrútil Paľko hlavou, „mama hovorí, že je to hlúposť, vyhodené peniaze, a ešte to aj škodí zdraviu.“


  „Správne, nefajči, je to naozaj hlúposť.“


  Kuky dovaril čaj, podal mu šálku.


  „Paľko, opatrne, je horúci,“ upozornil Krauz.


  „Vidím, budem sŕkať.“


  Ako sľúbil, tak aj spravil – sŕkal. Chvíľu ho nechali, nech si sŕka. Sŕkal, usmieval sa, užíval si.


  „Ďakujem, dobrý, sladký, mama toľko cukru nedáva.“


  Chosé sa vrátil z bufetu, položil pred chlapca balíček a rožky v mikroténovom vrecku. Paľko odložil šálku, váhavo rozbalil balíček, akoby stále neveril, žeby mu cudzí chlapi len tak pre nič, za nič, splnili najtajnejšie želanie. Rozbalil balíček, neveriaco civel na vysnívanú lahôdku.


  „Ale narodeniny som už mal. Asi neviete, minulý týždeň.“


  „Ber to ako oneskorený darček. Len si daj, nehanbi sa.“


  Prvý plátok ovoňal – až ním myklo od blaženosti. Pustil sa do hodovania, nehltal, neponáhľal sa, každý kúsok omieľal v ústach, aby sa chuť rozliala do všetkých chuťových pohárikov. Na chvíľu privrel oči – bolo to úprimné, nevedel sa pretvarovať. Stále sa usmieval, až ich to dojímalo.


  Krauz prerušil výsluch, videl, že nemá význam, aby pokračovali, chlapec sa nevedel sústrediť na dve veci naraz. Fajčili, pozorovali ho. Neponáhľal sa, skúmavé pohľady si nevšímal, nevyrušovali ho.


  Dojedol, pokrkval papier.


  „Ďakujem. Ten papier...“


  Krauz bradou ukázal pod umývadlo. Chlapec vstal, odhodil guču, usadil sa, pošúchal si ruky, poplieskal sa po stehnách – je pripravený pokračovať.


  „Spokojný?“


  „Veľmi. Ešte raz ďakujem, Richard. Poviem mame, ako ste ma pohostili. Bude mať radosť, že som už jedol. Aj ona by mi občas kúpila šunku, vie, ako ju mám rád, ale je drahá. Musíme šetriť, aby sme mali na nájom.“


  „Nemusíš ďakovať, hlavne, že ti chutilo.“


  „Chutilo, a ešte ako!“


  „Môžeme pokračovať?“


  „Môžeme.“


  „Skončili sme pri tom, že už si dospelý.“


  „Som.“


  „Od osemnástich rokov. Lebo všetci sme dospelí od osemnástich.“


  „Viem, už si mi to povedal.“


  „Spýtal som sa ťa, či sa pamätáš na oslavu svojich osemnástich narodenín.“


  „Pamätám.“


  „Prečo? Stalo sa niečo zvláštne, podľa čoho si tento deň pamätáš?“


  „Stalo, nič som nedostal.“


  „Ako – nedostal?“


  „Darček, nedostal som darček. Mama povedala, že teraz nemá peniaze, že musela zaplatiť nedoplatky za elektrinu, aby som počkal, kým zarobí, potom mi niečo kúpi.“


  „Bol si sklamaný?“


  „Pimparapac, bum-bum... prepáčte.“


  Zmĺkol, nepokračoval, zhrbil sa, uzatváral sa do seba. Poručík Sedláček nenápadne vstal, za chrbtom chlapca gestikuloval na Krauza, aby rýchlo pokračoval, nesmie mu dovoliť, aby sa uzavrel úplne!


  „Paľko... Paľko, počúvaš ma?“


  „No.“


  „Viem, nie sú to príjemné spomienky, ale ty sám najlepšie vieš, že súvisia s tým, čo nám chceš povedať. Však súvisia?“


  „Súvisia.“


  „Tak sa nehnevaj, že ťa nútim, aby si si spomenul aj na nepríjemné zážitky.“


  „Nehnevám sa.“


  „Teda mi odpovedz, bol si sklamaný?“


  „Veľmi.“


  „Čo si chcel na narodeniny? Mal si niečo vyhliadnuté? Nejaký pekný darček?“


  „Mal.“


  „Čo to bolo?“


  „Lepšie lieky.“


  „Lepšie lieky? Nerozumiem. Aké si bral lieky?“


  „Aby už nebola tma.“


  „Aby nebola...?“ Krauz naozaj nerozumel, hodil zúfalý pohľad do kúta kancelárie.


  Poručík Sedláček doširoka rozťahoval pery, snažil sa kolegovi našepkať, výrazne oddeľoval slabiky: De-pre-si-je!


  Krauz pochopil.


  „Aby už nebola tma,“ zopakoval.


  Chlapec prikývol.


  „Trpel si?“


  Zase prikývol.


  „Trpel si na depresie?“


  „Viem, čo sú to depresie, pán doktor mi to vysvetlil.“


  „Obkolesovala ťa tma?“


  „Aj tma. A potom za mnou začala chodiť ona.“


  „Kto?“


  „Smrť.“


  „Chodila za tebou smrť? Prečo? Čo chcela?“


  „Veď to som sa od nej chcel dozvedieť – prečo? Prečo práve ja?“


  „Nepovedala ti to?“


  „Asi mi nerozumela.“


  „Vy ste sa spolu rozprávali?“


  „Pokúšal som sa.“


  „Ako to prebiehalo?“


  „Čo malo prebiehať?“


  „Ako ste sa spolu rozprávali?“


  „Sedel som skrčený v úkryte...“


  „Počkaj, ty máš nejaký úkryt?“


  „V izbičke, za kreslom, pod oknom.“


  „Tam si sedel schúlený?“


  „Tam som sedel schúlený, okolo mňa iba tma. Triasol som sa, bola mi zima, nič som nevidel, nič som nepočul... a vtedy prichádzala. Pýtal som sa jej, čo odo mňa chce, prečo prišla, čo mi chce povedať, či má pre mňa nejaký odkaz, nejaké... nejaké...“


  „Posolstvo?“


  „Nie.“


  „Pokyny?“


  „Pokyny, čo mám urobiť, alebo čo nemám robiť, ale nič, len tam stála.“


  Krauz zápasil s otázkou, či mala aj kosu cez plece, no rozmyslel si to, nechcel riskovať, aby ho chlapec nepodozrieval, že celú vec zľahčuje, alebo že si z neho uťahuje.


  „Tie návštevy sa opakovali?“


  „Často, vlastne vždy, keď prišla tma. Keď prišla tma, prišla vždy. Bolo to strašné, strašne som sa jej bál, lebo nič nehovorila, len tam stála. Povedal som to doktorovi, dal mi iné lieky, no nepomohli a potom som pochopil...“ Ďalšia pauza, malo prísť aj pimparapac, bum-bum, ale neprišlo, asi to nebola až taká desivá spomienka.


  „Čo si pochopil, Paľko?“


  „Pimparapac, bum-bum... Bum, bum, prepáčte.“


  Takže bola.


  „Napi sa, Paľko, čaj ti pomôže. Pokračuj. Čo si pochopil?“


  „Že za mnou nechodí, aby sme sa rozprávali, ale prišla, aby som ju nasledoval.“


  „Nasledoval? Ty si...“


  „Áno, omotal som si okolo krku šál a druhý koniec som privrel hore – medzi zárubňu a dvere. Bolo to krásne, tma prišla skoro hneď a tentoraz nebola studená a nepríjemná, bola teplá, hladkala ma po hlave, po krku, po rukách, rozlievala sa po celom tele, a ona o chvíľu prišla tiež, načahovala ku mne ruku, už-už sme sa skoro dotýkali, ale prišla mama a všetko pokazila. Vtedy som sa zoznámil s pánom...“ chlapec sa obzrel, či jeho známy z polície je ešte tam. Poručík Sedláček sedel v kresle, len sústrastne prikývol, posmelil ho strnulým úsmevom, kývol mu, aby pokračoval. „... s pánom Sedláčkom. Chodil som za ním aj do roboty, dlho sme sa rozprávali, vypočul ma, vedel mi poradiť, on vedel veľa, len jedno nevedel ani on – nevedel, prečo za mnou stále chodí a čo mi chce povedať, keď nič nehovorí.“


  Poručíkovi Sedláčkovi klesla brada na prsia, akoby cítil vinu.


  „Ani pán doktor nevedel odpoveď, ani mama nevedela. Spýtal som sa aj malého Ferka, ani ten nevedel, ešte ma aj vysmial. Iných som sa radšej ani nepýtal, načo, aby ma tiež vysmiali? Tak som sa rozhodol, že sa jej spýtam sám, že ju privolám a spýtam sa. Pán doktor mi povedal, že smrť sa privolať nedá, ani rozprávať sa s ňou nedá, že mi dá nové lieky a všetko bude v poriadku. Uveril som mu, chcel som poslúchnuť jeho rady, chcel som s tým skoncovať podľa jeho receptu, ale za lieky chcel peniaze, veľa peňazí. Mama nemala, povedala mi, že ich dostanem na narodeniny, na osemnástku, keď už budem dospelý, ale ani vtedy nemala, nedostal som nič, žiadne lieky, a tma prichádzala častejšie, aj ona prichádzala častejšie, len mlčala a mlčala a mňa už bolela hlava. Strašne ma bolela hlava, tak som sa rozhodol, išiel som za tým dievčaťom a privolal som smrť.“


  V kancelárii nastalo ticho. Burgerovi odpadol na stôl dlhý popol z cigarety – už hodnú chvíľu si nepotiahol.


  „Paľko, načo si potreboval privolať smrť, keď za tebou chodila sama?“


  „To bolo iné, tá moja, čo chodila za mnou, nevedela rozprávať, ja som potreboval inú smrť, nie moju, nemú. Potreboval som inú smrť, zhovorčivú, a k tomu som potreboval iného človeka.“


  „Iného človeka?“ Krauzovi naskákali na čele vrásky.


  „No iného, veď vám hovorím, že tá moja nechcela rozprávať. Mamu som použiť nemohol, tú mám rád, aj malého Ferka mám rád, aj suseda Diviša mám rád, všetkých v dome mám rád, aj pána doktora, tak som...“ zaváhal.


  „Len pokračuj, Paľko.“


  „Raz som sa spýtal mamy, či sa tie dievčatá na ulici neboja, že ich nejaké auto zrazí, a mama mi povedala, že nech, aj tak by ich nebola škoda. Tak keď ich nebude škoda, jednu som si vybral. Práve som mal osemnásť, bol som dospelý, mohol som si vybrať, rozhodnúť sa, ako som chcel.“


  „Ty si si vybral jednu z tých dievčat, čo postávali na hlavnej ulici?“


  „Áno.“


  „Jednu z prostitútok?“


  „Áno.“


  „A čo si jej urobil?“


  „Pimparapac, bum-bum... prepáčte.“


  „Tak dobre, ináč... Niečo si si naplánoval? Na niečo si sa chystal? Ako si sa chystal?“


  „Sledoval som ich.“


  „Bol si dolu, na hlavnej ulici?“


  „Najprv nie, najprv iba z okna, ďalekohľadom. Privážalo ich také dlhé auto, aj ráno, aj večer, tie večer potom vydržali celú noc až do rána. Aj mi ich bolo ľúto, chúdence, celú noc na nohách, aj v zime, aj v daždi, stále. Ani bufet tam nemali, ani oblečené neboli poriadne, holé stehná, minisukne, slabo sa obliekali. A len postávali a mávali, celú noc až do rána. Občas odbehli za kopčeky do buriny, myslel som si, že tam chodia na záchod, potom som si všimol, že tam s nimi chodia aj chlapi, tak asi by sa spolu nešli vycikať, nie? Pochopil som, bol som zvedavý, chcel som sa presvedčiť, chcel som to vidieť.“


  „Išiel si von.“


  „Išiel som von, ale bál som sa odpredu, aby ma nevysmiali, možno by ma aj zahnali, neviem, možno aj zbili. Nechcel som riskovať, radšej som išiel odzadu.“


  „Ako odzadu, vysvetli mi, odkiaľ si išiel.“


  „Odzadu...“


  „Začni doma pri vchode do paneláka.“


  „Išiel som...“


  „Išiel si peši?“


  „Nie, veď mám bicykel.“


  „To je dosť dôležité. Takže si nasadol na bicykel.“


  „No, veď hovorím, išiel som na bicykli od domu krížom k hlavnej ceste, tam som preniesol bicykel, lebo obrubníky sú vysoké, spadol by som alebo by som si urobil defekt. Defekt neviem opraviť, musel by som otravovať...“


  „Ferka nechaj Ferkom, pokračuj v ceste.“


  „Prešiel som krížom cez hlavnú...“


  „Na ktorom mieste? Tam, kde stoja dievčatá?“


  „Nie, veď hovorím, že som sa bál, aby ma nezahnali, prešiel som ďalej, tam, kde je pumpa. Za pumpou som našiel chodník v tráve, ale spadol som z bicykla, musel som ho tlačiť. Chodník je úzky, bicykel mi zavadzal, tak som ho zvalil do zeliny a išiel som peši.“


  „Ale ten chodník za pumpou vedie do záhradkárskej osady.“


  „Keby si išiel rovno, Riško, len keby si išiel rovno, ale ja som odbočil doľava, dostal som sa za kopčeky, rovno oproti nášmu domu. Keď som natiahol krk, videl som okno na svojej izbičke. Vedel som, že som dobre, išiel som ďalej po chodníku k hlavnej ceste.“


  „Kam ťa priviedol? Čo si našiel?“


  „Mali tam flek.“


  „Čo je to flek?“


  „Vyšliapané miesto medzi kopčekmi. A mali tam aj sedadlo z autobusu upravené ako... ako...“ váhal, nevedel nájsť správny výraz.


  „Čo chceš povedať?“ snažil sa aj Krauz.


  „Ako v rozprávkach, keď králi sedia na...“


  „Na tróne? Trón?“


  „No, pripadalo mi to ako trón. Už som vedel, prečo tam tie dievčatá chodia, a nemýlil som sa ani s tým cikaním.“


  „Ako to myslíš?“


  „Kúsok odtiaľ som skoro šliapol do hovna, bolo ich tam plno, aj servítky, aj hajzlák. Mali tam záchod. Dobre, že som si to bol obzrieť cez deň, za tmy by som sa určite zagebril.“


  „Fajn, takže si si to obzrel a išiel si domov.“


  „Nie.“


  „Nie? Ty si tam ostal?“


  „Nemohol som utiecť, videli by ma.“


  „Kto?“


  „Nepoznám ich.“


  „Nemusíš vedieť mená, povedz vlastnými slovami, kto by ťa videl.“


  „Začul som hlasy, niekto prichádzal od cesty, musel som sa rýchlo schovať za kopček. Len tak-tak som to stihol. Prišlo nejaké dievča a chlapík, pozoroval som ich cez burinu. Rozprávali sa o nejakej fajke a o gume, dievča len krútilo hlavou, bránilo sa, že na to nemá peniaze, on jej stále nejaké ponúkal, no dievčaťu sa to nepozdávalo, nakoniec som začul, že tristo bude stačiť, ale len za klasiku. Viem, čo je klasika, mama má doma takú hrubú knihu, volá sa Vojna a mier, napísal to Tolstoj, to meno som sa naučil naspamäť. Mama hovorí, že to je pravá klasika. Skúsil som ju čítať, no je to strašne dlhé a blbo napísané, ničomu som nerozumel.“


  „Paľko, knihy teraz nechaj bokom, pokračuj – čo si videl a počul?“


  „Videl som, ako jej podal peniaze, ona si ich strčila do vrecka na rifliach, nohavice si stiahla, aj nohavičky, kľakla si na trón, predklonila sa, aj on si stiahol gate, pritlačil sa na ňu odzadu a... a oni...“ odkašľal si, spýtavo zagánil na Krauza.


  „Trtkali?“


  „No, nevedel som, či sa vo vašej kancelárii môže tak rozprávať.“


  „V tejto kancelárii môžeš rozprávať, ako sa ti zachce, Paľko. Svojimi slovami, bez obalu, bez okolkov.“


  „Neviem, čo sú okolky.“


  „Bez hanby.“


  „To viem, čo je. Tak teda bez hanby tam trkali, ja som ich pozoroval. Keď skončili, obliekli sa, ona mu nevydala, ako v obchode, všetky peniaze si nechala. To bolo pre mňa dôležité, že všetky peniaze si nechala. Celé to bolo pre mňa dôležité, lebo konečne som vedel, ako to chodí, keď sa stratia v zeline, keď ich už nevidím v ďalekohľade. Videl som všetko, čo som potreboval, vrátil som sa domov.“


  „Tou istou cestou?“


  „Tou istou.“


  „A...?“


  „A nič.“


  „V ten deň nič.“


  „No, v ten deň nič.“


  „Ale ja myslím, čo bolo potom, nielen v ten deň. Už si vedel, ako na to...“


  „Aha, no, chcel som... chcel som... Pimparapac, bum-bum... prepáčte.“


  Zabubnoval tak silno, až prevrhol šálku, našťastie už prázdnu. Tých pár kvapiek utrel Krauz servítkou.


  „To nič, Paľko, pokračuj.“


  „Mal som narodeniny.“


  „Osemnásť, bol si už dospelý.“


  „Bol som dospelý, mohol som sa rozhodnúť.“


  „Lieky nepomáhali a nové si nedostal.“


  „Nedostal som nič.“


  „A tma prichádzala čoraz častejšie a aj ona prichádzala čoraz častejšie, ale nič nehovorila, neodpovedala. Takže si sa rozhodol.“


  „Presne tak, preto som sa rozhodol, lebo neodpovedala. Bola streda, čakal som, kedy mama zaspí. Nemohla zaspať...“


  „Počkaj, počkaj... Ako vieš, že bola streda?“


  „Lebo bola streda.“


  „Pamätáš si aj dátum?“


  „Nie, dátumy si nepamätám.“


  „Koľkého je dnes?“


  „Hovorím, že dátumy si nepamätám.“


  „Ale dni áno?“


  „Dni si pamätám, bola streda.“


  „Dobre, bola streda, pokračuj.“


  „Mama nemohla zaspať, počul som, že pobehuje po byte. Bol som v izbičke pri okne, pozoroval som ich ďalekohľadom. Boli tam, mávali, ako vždy, čakali ma. Mama konečne zašla do kuchyne, počul som vodu, pustila si vodu, takže si vzala prášok a zaspala. Konečne zaspala, ale bolo už po polnoci...“


  „Ako vieš?“


  „Mám v izbe hodinky.“


  „Koľko bolo?“


  „Pol druhej aj štyri minúty.“


  „Pol druhej po polnoci, takže už bol štvrtok?“


  „Vlastne už bol štvrtok.“


  „Pamätáš si to presne? Je to dosť dôležité.“


  „Určite už bol štvrtok.“


  „Dobre, pokračuj.“


  „Ešte som čakal, aby mama poriadne zaspala.“


  „Čo si spravil potom?“


  „Išiel som sa vycikať.“


  „Až tak podrobne nemusíš.“


  „Ani o tom noži?“


  „Počkaj, počkaj, o noži môžeš, to nás zaujíma.“


  „Aj peniaze?“


  „Aj peniaze.“


  „Tak čo mám vlastne hovoriť?“


  „Odteraz všetko, ak chceš, aj to, ako si sa bol vycikať,“ rezignoval Krauz.


  „Bol som sa vycikať, z nadstavca som si požičal peniaze...“


  „Podrobnejšie, Paľko, podrobnejšie. Od koho si si požičal peniaze?“


  „Od mamy. Viete, hore v nadstavci medzi vyžehlenými plachtami a vankúšmi...“


  „Myslíš medzi posteľnými plachtami?“


  „No, medzi čistými plachtami mala schovanú obálku. Boli v nej peniaze. Myslela si, že o nich neviem, ale raz sa prekecla, povedala, že máme... že máme...“


  „Železnú rezervu?“


  „To je ono! Železnú rezervu! Že keby bolo najhoršie, máme železnú rezervu. Keď bola v robote, trochu som sa poobzeral po byte a obálku som našiel. Vtedy som peniaze nepotreboval, teraz áno. Vzal som si... Nie, nevzal, iba som si požičal peniaze...“


  „Koľko?“


  „Jednu.“


  „Čo jednu?“


  „Bankovku.“


  „Akú veľkú?“


  „Takúto,“ Paľko nakreslil na stôl obrysy bankovky.


  „Akú veľkú... Myslel som, akej hodnoty? Aké číslo bolo na nej napísané?“


  „Päťsto.“


  „Výborne, požičal si si päťsto korún. Požičal si si iba jednu?“


  „Tomu chlapíkovi vtedy stačilo tristo, tak som si myslel, že päťsto bude až-až.“


  „Dobre, čo si si ešte vzal?“


  „Nôž.“


  „Aký, odkiaľ?“


  „Mamin nôž z kuchyne, veľký, s čiernou rúčkou.“


  „Načo ti bol nôž?“


  „Na privolanie smrti. V telke som videl, že smrť sa dá privolať aj škrtením, ale to boli všetko silní chlapi, bili sa, potom jeden druhého chytil odzadu a škrtil ho, lenže oni boli silní, vytrénovaní bitkári a ja nemám výcvik, ani na vojne som nebol, tak som si netrúfol. Ja viem, aj pištoľou sa dá, ale to počuť a ja som chcel byť potichu, okrem toho nemám pištoľ a Ferkovi som nič nechcel hovoriť, asi by ma vysmial.“


  „Takže si sa rozhodol pre nôž.“


  „No, to bolo najjednoduchšie, lebo v televízore to fungovalo, bol som si istý, že aj mne to bude fungovať.“


  „Čo ešte?“


  „Čo ešte?“


  „Čo ešte si si vzal z domu?“


  „Nič.“


  „A bicykel?“


  „Pýtal si sa z domu, bicykel je predsa zamknutý v kočikárni.“


  „Aha, ale vzal si si ho.“


  „Vzal.“


  „Pokračuj.“


  „Išiel som na pumpu, ako prvý raz. Za pumpou sú kríky, schoval som si tam bicykel, lebo už som vedel, že sa na ňom po úzkom chodníku medzi kopčekmi jazdiť nedá.“


  „Videl ťa niekto? Hovoril si s niekým?“


  „S kým?“


  „Obsluha pumpy, nejaký tankujúci vodič, ktokoľvek.“


  „Aj keby tam niekto bol, neprišiel som sa rozprávať, skryl by som sa.“


  „Skryl, to je jasné.“


  „Ale nebol tam nikto.“


  „Takže si pokračoval po chodníku.“


  „Išiel som po chodníku, skryl som sa za kopčekom a pozoroval som dve baby.“


  „Boli určite dve?“


  „Dve, určite dve. Chodili hore-dolu, fajčili, rozprávali sa. Odrazu zastal kamión...“


  „Pamätáš si farbu?“


  „Modrý. Veľký modrý kamión. Chvíľu sa rozprávali.“


  „Všetci traja?“


  „Vodič a tie dve baby. Jedna nasadla, kamión odišiel, jedna ostala. Teraz prišla moja chvíľa. Chcel som ju zavolať, ale išla sama, tak som sa jej ukázal. Zvýskla, vystrašil som ju. Povedal som jej, že by som chcel fajku bez gumy, tak, ako som to počul od toho chlapíka pred pár dňami, a ona presne takisto odpovedala, že na to nemám. Ukázal som jej peniaze, povedala, že to stačí. Vzala si bankovku, dával som pozor, kam ju dá – strčila si ju do vrecka na rifliach. Sadla si do kresla a kývla mi, aby som pristúpil. Rozopla mi gate, ale ona ostala oblečená a to mi nevyhovovalo. Poprosil som ju, aby mi ukázala kozy. Neprotestovala, vstala, vyzliekla si bundu, prehodila ju cez operadlo na kresle, rozopla si košeľu, nemala podprsenku. Mala také malé pevné kozičky, také pekné som nevidel ani vo filme, ale nemal som čas, chcel som privolať smrť a porozprávať sa s ňou. Nôž som mal v rukáve, chcel som si ho schovať v zadnom vrecku nohavíc, no potom som si spomenul, ako vyzliekala toho prvého, nechcel som riskovať, že nahmatá nôž, tak som si ho strčil do rukáva. Lenže kým som sa rozhýbal, zase si sadla, pritiahla ma bližšie, gate mi stiahla úplne a...“


  Stíchol, pohľadom behal z jedného na druhého, pokrčil plecami, že nevie, ako ďalej.


  „Paľko, to je normálne, hovorí sa tomu orálny sex. Ja viem, keď to ukazujú vo filmoch, vždy to má nádych niečoho neslušného, ale ver mi, robia to aj slušní ľudia, úplne normálne, často aj doma.“


  „Normálne?“


  „Áno, normálne.“


  „Mne to pripadalo ako niečo... niečo... V živote som nič také nezažil. Myksľovala so mnou, mľaskala, dotýkala sa mi... sa mi... všade. Po chvíli som stuhol, zježili sa mi vlasy, mal som pocit, že omdliem. Stále so mnou myksľovala, bál som sa, že mi vypadne nôž z rukáva. Chcel som, aby už skončila, ale hanbil som sa jej niečo povedať. Konečne som... som sa... No, ako keď som bol schúlený večer doma pod perinou...“


  „Ejakuloval si.“


  „Neviem, čo je to.“


  „Odbavil si sa.“


  „No, asi, lebo som sa skoro rozkričal, až tak to so mnou zamávalo.“


  „Čo bolo potom?“


  „Nekričal som, musel som byť ticho.“


  „Dobre, nekričal si. Čo bolo ďalej?“


  „Odstrčila ma, vstala, utrela si ústa, mala pripravené servítky. Pristúpil som k nej, chcel som ju objať, ale zase ma odstrčila a povedala mi, že za jedny peniaze iba jedno číslo, že objímať sa nebudeme. Musel som rýchlo konať, lebo siahla na košeľu, chcela si ju zapnúť, a to som nemohol dovoliť, musel som vidieť, kam pichnúť. Ruky som si dal dozadu, vytiahol som nôž z rukáva, pristúpil som k nej, pozrela na mňa, že čo ešte chcem, a vtedy som namieril a pichol som. Objal som ju, aby neodskočila, aby mi neušla, aby sa nepotácala, a potlačil som. Bola taká prekvapená, že ani nevzdychla, nevydala ani hlások, iba doširoka roztiahla oči. Krásne oči, mala také krásne oči... Pritlačil som ešte viac, podlomili sa jej kolená, začala padať. Nasmeroval som ju vedľa kresla, položil som ju na chrbát, ľahol som si na ňu a ešte raz som pritlačil. Začala sa triasť, ale iba chvíľu, iba pár záchvevov, potom stuhla. Ležal som na nej, nosy sa nám skoro dotýkali, hľadeli sme si do očí a jej oči začali tmavnúť. Aj tak mala krásne hnedé oči, ale teraz boli ešte krajšie, tmavšie. Prestali sa lesknúť, prestali behať hore-dolu, stuhli. Videl som, ako z nej cez oči uniká život – bol to krásny pohľad. Chvíľu som len tak na nej ležal – odrazu som ju zbadal... Stála jej pri hlave. Prišla, lebo som ju privolal. Prišla na striedačku, vystriedala život, čo z nej unikal. Smrť prišla a ja som sa jej spýtal, prečo ma prenasleduje, prečo práve mňa, čo odo mňa chce, čo mi chce povedať. Nepovedala nič, len si vzala to dievča a so mnou ani nedebatovala. Zase som sa nič nedozvedel, zase som bol na začiatku, ale aj tak to bolo krásne. Myslel som si, že pred chvíľou, postojačky, to bolo najkrajšie na svete, ale nie, až toto bolo najkrajšie na svete. Pimparapac, bum-bum... prepáčte.“


  V kancelárii by rachotil aj padajúci vlas, nikto sa ani nepohol. Prvý sa zo šoku prebral Burger.


  „Paľko, ty si ju zabil.“


  „Nezabil. Vy ma nepočúvate? Iba som privolal smrť, inú smrť, nie tú moju, ale aj táto bola nemá. Škoda, dúfal som, že sa konečne dohodneme, že sa niečo dozviem, ale nie. Asi to chce vytrvalosť, možno na druhý pokus, možno na tretí sa to podarí.“


  „Ty si to vyskúšal viackrát?“ zhrozil sa Krauz.


  „Ešte nie.“


  „To je dobre. Paľko, čo bolo potom?“


  „Išiel som domov.“


  „Počkaj, nie tak rýchlo. Skús si spomenúť, čo si robil hneď potom, keď si z nej vstal.“


  „Vytiahol som nôž.“


  „Prečo?“


  „Nepáčil sa mi. Trčal z nej ako nejaký umelý výrastok. Nepasoval k jej peknému bielemu telu.“


  „Aj s ňou si niečo urobil?“


  „Áno. Keď spadla na zem, vlasy sa jej neposlušne rozprskli okolo hlavy. Páčilo sa mi to, tak som vlasy uložil okolo jej hlavy, aby vyzerala ako slniečko. Bola veľmi pekná, keď vyzerala ako slniečko, ale všetko pokazila krv. Keď som vytiahol nôž vytekala z nej krv a všetko zafarbila, tak som ju prikryl košeľou, ale nezapínal som gombíky, iba som ju prikryl, aby som zakryl krv. Aj tak vytekala.“


  „Pokračuj, choď krok za krokom.“


  „Z rifiel som si vzal mamkine peniaze. Určite by na to prišla, hľadala by ich. Bolo to veľa peňazí, nemohol som ich tam nechať, čo kradnem?“


  „Nie, nekradneš. Potom...?“


  „Potom som išiel domov.“


  „Ešte sa vrátime. Kým žila, došlo medzi vami k bitke?“


  „K bitke? Prečo k bitke?“


  „Či sa bránila.“


  „Nie, všetko robila dobrovoľne, veď som jej zaplatil.“


  „Takže ku kontaktu nedošlo? Nepoškriabala ťa? Nedala ti facku?“


  „Nie, bola veľmi milá.“


  „Ty si ju neudrel?“


  „Nie, veď hovorím, poslúchala na slovo.“


  „Výborne, takže ku kontaktu nedošlo. Čo jej veci?“


  „Čo s nimi?“


  „Vzal si si svoje peniaze.“


  „Vzal.“


  „A jej peniaze?“


  „Načo by mi boli?“


  „Prehľadal si bundu?“


  „Nie, ostala na operadle.“


  „Našli sme ju za operadlom.“


  „Možno sa zošmykla, možno vietor... a možno ňou pohla niektorá jej kamarátka, neviem.“


  „Iste,“ prikývol Krauz, „mohlo to tak byť. Teraz sa sústreď, spomínaj. Odchádzal si.“


  „No...“


  „Išiel si tou istou cestou?“


  „Presne tou istou.“


  „Stalo sa niečo zvláštne?“


  „Čo?“


  „Neviem, skús si spomenúť.“


  Sústredil sa, naozaj sa snažil, aj si oblizol hornú peru.


  „Neviem...“


  „Nešliapol si do niečoho?“ našepkával Krauz.


  „Ahá! No jasné! Ale ako to môžeš vedieť?“


  „Viem. Tak ako to bolo?“


  „Už som ti povedal, že vzadu za kopčekom mali záchod. Bola tma, nechcel som do niečoho stúpiť, tak som nešiel krížom, ale po svahu jedného kopčeka – a just tam bolo hovno. Aj som sa pošmykol, skoro som spadol. Špičku tenisky som si utrel do zeliny a utekal som ďalej.“


  „Výborne, to som chcel počuť. Pokračuj.“


  „Dobehol som na pumpu, sadol som na bicykel a išiel som domov,“ uzavrel Paľko.


  Krauz nič neuzavrel, čakala ho posledná, najdôležitejšia otázka.


  „Paľko, čo si spravil s nožom? Vzal si ho domov?“


  „Nie. Chcel som, ale bol celý od krvi a už sa mi nepáčil, hnusil sa mi, bál som sa ho. Odhodil som ho.“


  „Odhodil si ho cestou?“


  „Cestou.“


  „Až na sídlisku?“


  „Cestou.“


  „Kam si ho odhodil?“


  „Do kanála.“


  „Do akého kanála?“


  „Medzi kopčekmi, skoro už pri pumpe.“


  „Medzi kopčekmi?“


  „Presne tam.“


  „Ale čo by robil kanál medzi kopčekmi?“


  „Neviem.“


  Poručík Sedláček vedel, prihlásil sa o slovo zodvihnutou rukou.


  „Tá časť sídliska, kde sú teraz kopčeky, mala byť tiež zastavaná, aj tam mali byť paneláky, preto tam vykopali kanalizačnú sieť, no časom asi došli peniaze, alebo si to projektant rozmyslel, neviem, ale začali tam zvážať zeminu z celého sídliska a nechali to ako skládku. Ale kanalizácia tam je, no suchá, nepoužívaná.“


  Vysvetlenie bolo logické, okrem toho dalo sa preveriť.


  „Paľko, takže nôž si odhodil do kanála medzi kopčekmi?“


  „Presne tam.“


  „A vedel by si ho nájsť?“


  „Samozrejme, veď som ho chodil občas kontrolovať.“


  „Čo si ho chodil?“


  „Kontrolovať. Aj vás som kontroloval.“


  „Nás?“ Krauz nevychádzal z úžasu.


  „Vrátil som sa domov, mama spala, ja som nemohol spať. Z okna som pozoroval, čo sa bude diať. Prišli policajné autá, veľa ľudí, pobehovali ste po ceste, išli ste medzi kopčeky, takže som pochopil, že už ste ju našli. Videl som, ako ste ju odvážali, také čierne auto, trvalo to dlho. Videl som vás odchádzať, tak som sa pripravil.“


  „Pripravil? Na čo si sa pripravil?“


  „Že zazvoníte. Čakal som, kedy prídete a porozprávam vám, ako som privolal smrť, ale neprišli ste. Myslel som si, že nemáte čas, že máte veľa roboty. Na druhý deň som išiel za pánom Sedláčkom...“ zase sa obzrel, či je kamarát policajt ešte tam. Bol tam, mohol pokračovať. „Bol som za ním v robote, chcel som mu porozprávať, ako som privolal smrť, a že som sa zase nič nedozvedel, ale pán Sedláček mal veľa roboty, vyhodili ma.“


  Krauz zagánil na kolegu z okresu – poručík Sedláček si jazykom prečistil horné zuby, cmukol, pokrčil plecami.


  „Nevadí,“ pokračoval Paľko, „čakal som ďalej. Neprišli ste ani na druhý deň, ani potom, tak som sa vybral ku kanálu skontrolovať nôž. Cez mreže na poklope som videl len čiernu rúčku, bol tam, ale poklop bol strašne ťažký, nevedel som ho nadvihnúť.“


  „Chcel si ho nadvihnúť?“


  „Mama hľadala nôž, podozrievala ma, že som ho zašantročil, riadne ma za to vykrstila, tak som ho chcel umyť a vrátiť, ale nemohol som nadvihnúť poklop. Vrátil som sa domov a čakal som. Bol som si istý, že keď prídete, spolu ho nadvihneme, ale vy ste neprišli. Čakal som vás každý deň, každý týždeň – a vy nič. Už som mal odvtedy aj druhé narodeniny, aj tretie, a vy ste stále nechodili, tak som sa naštval a dnes som sa rozhodol, že keď nejdete vy za mnou, prídem ja za vami a všetko vám porozprávam. No uznajte, dokedy mám na vás čakať?“ Znelo to až rozhorčene.


  „Paľko, prepáč, mali sme veľa roboty.“


  „Myslel som si.“


  „Paľko, počúvaj, kedy naposledy si bol skontrolovať ten nôž?“


  „Už je to pár dní... ešte bola zima,“ spomínal chlapec.


  „A videl si ho?“


  „Nie, už dlhší čas ho nevidieť, zasypal ho piesok.“


  „Ale ten kanál nájdeš bez problémov, však?“


  „Bez problémov.“


  „Ukážeš mi ho?“


  „A nebudeme písať?“ Paľko neskrýval sklamanie.


  „Budeme, potom určite budeme. Najprv nám ukážeš ten kanál, potom budeme písať.“


  „Richard, vieš písať rýchlo?“


  „Strašne rýchlo.“


  „To je dobre, páči sa mi, keď písací stroj rachotí ako guľomet.“


  „Paľko, urobím ti taký guľomet, aký si ešte v živote nezažil, len sľúb, že nám ukážeš ten kanál.“


  „Ukážem.“


  „Páni, padáme! Chudák nôž nás tam trpezlivo čaká tri roky, a my nič. Stačilo, už ho nebudeme napínať ani minútku!“

  Do kancelárie stoštyridsaťjeden vošiel vyšetrovateľ, za ním Mayor. Ozvalo sa aj zaklopanie, asi preto, lebo vyšetrovateľ išiel prvý. Všetkým bolo jasné, že debata bude vážna, veď prišiel aj šéf. Kuky pre istotu schoval šachovnicu – rébus s dámou a so strelcom bude musieť vyriešiť neskôr, keď ho v pracovnom čase nebudú otravovať s pracovnými problémami.


  Vyšetrovateľ sa poobzeral, bez vyzvania zaujal miesto v pohodlnom kresle v kúte. Chosé si vzdychol, vstal, uvoľnil miesto šéfovi – zase sa mu ušla len tvrdá stolička.


  „Práve mi volali z expertízneho ústavu,“ začal vyšetrovateľ zostra. Ani nepozdravil, veď dnes sa už videli dvakrát. „Páni, výsledok je negatívny, presne, ako sme predpokladali. Nenašli ani odtlačky prstov, ani krv, ale nečudujme sa, veď tam ležal tri roky. Tri roky naň pršalo, snežilo, ktovie, kedy sa naň zosunul nános piesku – v takých podmienkach sa stopy zachovať nemohli. Nevadí, aj tak je nepochybné, že páchateľom je Paľko.“


  „Toľko detailov môže poznať iba páchateľ,“ súhlasil Krauz.


  „Správne, Richard, správne. Už som volal s prokurátorom, aj on je toho názoru. Výsluch matky priniesol ďalšie podporné dôkazy, potvrdila, že asi pred tromi rokmi sa jej stratil kuchynský nôž, podozrievala syna, že ho zobral von a stratil. Spoznala ho na prvý pokus, ešte musíme odfotografovať tri ďalšie z jej kuchyne, lebo ide o súpravu kuchynských nožov. Odtlačky prstov ani biológiu nemáme, ale všetko ostatné sedí, ešte aj také detaily, ako je farba kamióna, rozprestreté vlasy okolo hlavy...“


  „Ale najdôležitejšie sú časové relácie,“ nedal mu dokončiť netrpezlivý Krauz.


  „Správne, Richard, časové relácie sedia s výpoveďou Ilony Csákovej, najlepšej Ruženkinej kamarátky.“


  „A nôž,“ ďalej nadhadzoval Krauz.


  „Presne tak,“ súhlasil vyšetrovateľ. „Doktor Lengyel premeral nôž, výsledky porovnal so zápisom z pitvy – výsledok je jednoznačný, je to vražedná zbraň. Dá nám to aj na papieri. Dôkaz ako hrom!“


  „Aj to hovno na záver,“ rypol Burger.


  „Správne, ešteže ste ho stihli odfotografovať, kým prišla búrka. Je to iba podporný dôkaz, ale pekne zapadá do príbehu.“


  „A samotná výpoveď Paľka Waczku je vlastne priznanie v plnom rozsahu.“


  „Presne tak, Richard, máme jeho priznanie, máme v podstate všetko, čo potrebujeme, ale...“ vyšetrovateľ nedokončil. Detektívi spozorneli, žiadne ale v tomto prípade neočakávali.


  „Aké ale...?“


  „Richard, je tu jedno ale, či sa vám to páči, alebo nie. Povedal som vám, že už som konzultoval s prokurátorom, potiaľto by bolo všetko v poriadku. Odstúpim mu spis, vypracuje obžalobu, chlapec pôjde pred súd, ale nenájdeme sudcu, ktorý by ho odsúdil.“


  „Ako to?“ zdúpnel Kuky.


  „Obhajca prizve jeho psychiatra ako svedka,“ vyšetrovateľ trpezlivo vysvetľoval tienistú stránku poskrúcaných paragrafov, „vyžiada si jeho zdravotnú dokumentáciu, prizve znalca z odboru psychológie, no a ten vypracuje znalecký posudok, že chlapec bol v čase spáchania skutku v stave, keď si neuvedomoval nebezpečenstvo svojho konania. Podľa môjho názoru bude mať pravdu. Z toho, ako sa chlapec správal pri výsluchu u mňa, usudzujem, že do dnešného dňa si neuvedomuje, čo spáchal. Zubami-nechtami sa bráni tomu, žeby niekomu ublížil, on chcel iba privolať smrť, aby sa s ňou porozprával, nič viac. S jeho diagnózou nepôjde do basy, zavrú ho do blázinca a nechajú ho tam zhniť. Alebo sa obesí, až potom bude mať pokoj.“


  „Ale to už oddelenie vrážd ovplyvniť nemôže,“ vzdychol si Krauz. „My sme urobili, čo sme mohli.“


  „A preto som prišiel,“ vyšetrovateľ sa pleskol po stehnách, vstal, ponaprával si krčnú chrbticu. „Považoval som si za povinnosť informovať vás o výsledkoch z laboratória a o ďalšom postupe, hoci ste už z obliga a nemusí vás to trápiť. Odviedli ste pekný kus práce... Dobre, dobre, ja viem,“ vyšetrovateľ zastavil Krauza už pri nádychu, vedel, že bude protestovať. „Richard, nemyslím len teraz, všetci vieme, že sa prihlásil sám, myslím pred tromi rokmi, na začiatku prípadu a potom celý rok, keď ste sa s tým morili. Zadokumentovali ste toľko detailných dôkazov, že terajšie usvedčenie Paľka Waczku je hračka. Za to všetko vám patrí vďaka, chlapci vraždárski!“


  „Vďaka...“ zašomral Krauz, krútil hlavou, akosi sa mu to nepozdávalo.


  „Nielen vďaka, spomeniem vaše úsilie krajskému riaditeľovi, možno dostanete aj odmeny.“


  „Odmeny?“


  Krauz sa čudoval, akoby mu núkali odmenu za to, že si prehodil nohu cez nohu. Odmeny na oddelení vrážd sa berú za inú lopotu, nie za chudáka, čo sa nevedel dočkať zatknutia.

  Nech sa Krauz akokoľvek bránil, zase boli u riaditeľa po odmenu.


  „Mne je to jedno, chlapci,“ privítal ich riaditeľ s doširoka roztiahnutými rukami. „Keď objasníte každý týždeň jednu vraždu, budete si každý týždeň chodiť po odmenu, mne je to fakt jedno, peňazí mám dosť! Viem, viem, prihlásil sa sám, ale tá robota za tým, tú treba ohodnotiť! Nech sú okolnosti akékoľvek, faktom zostáva, že ďalšia nevyriešená vražda vypadla zo štatistiky. Komu česť, tomu česť, chlapci, som na vás hrdý!“


  Aj Krauz musel uznať, že keby sa na celý prípad pozerali len cez štatistiku, tak je to úspech. Prevzal obálku, slušne poďakoval. Oficiálny ceremoniál zakončili v kancelárii.


  „Za dva týždne dve odmeny? Je to možné? Čo sa tí naši šéfovia načisto zbláznili?“ lamentoval Hanzel nad preplnenou obálkou.


  „Ja to ani nemôžem povedať doma žene, veď si na to zvykne a budúci piatok ma zdrbe, že kde je odmena!“ pripojil sa Váňa.


  „Neverím, neverím, jednoducho neverím,“ Krauz nechápavo krútil hlavou nad rozsypanými bankovkami. „Od januára samé suchoty, a odrazu také šťastie!“


  Burger prehadzoval bankovky z kôpky na kôpku, kombinoval.


  „Toto nemôžem doma priznať, niečo si odložím na Vianoce. Aj vám radím, nevieme, aké bude leto a čo sa strhne na jeseň. Viete dobre, aká býva jeseň, keď sa na nás všetko zosype.“


  „Jeseň býva už tradične krutá,“ pritakal Hanzel. „Sychravé počasie, krátke dni, dlhé noci, depresie, jedna vražda za druhou, veru, veru, jedna za druhou. Edo má pravdu, treba myslieť aj na horšie časy, napríklad na Vianoce,“ prehodil pár bankoviek z jednej kôpky na druhú, skúmavo zhodnotil, či bude stačiť. Neprihodí ešte?


  Krauz prestal prehadzovať, oprel sa, zapálil si cigaretu, zhlboka vzdychol. Burger to pochopil, aj on prestal, aj on si zapálil. A Hanzel sa okamžite pripojil.


  „Chlapci, niečo vám poviem,“ začal Krauz. „Keď som doma celý prípad znova prehodnotil, zistil som, že sa vlastne nemáme za čo hanbiť, nie sú to prachy zadarmo. Panebože, čo sme sa na tom prípade celý rok narobili, čo sme sa nabehali, koľko ľudí sme vypočuli, koľko telefonátov vybavili, koľko kilometrov najazdili, koľko nočných odslúžili, a on nás celý čas čakal doma, pozeral sa na nás z okna na siedmom poschodí. Je to vôbec možné? Uveril by tomu niekto? Asi ťažko.“


  „Neuveril, ale my máme svedomie čisté,“ súhlasil Burger.


  „Čisté, o tom nemôže byť pochýb. Ale uznajte, je to vôbec možné?“ Krauz si schoval tvár do dlaní, nechápavo krútil hlavou. „Drbali sme sa s tým prípadom vyše roka, vyše roka som nespával, aj v noci som premýšľal, kombinoval som, prehadzoval som sa, vymýšľal som finty, ako sa páchateľovi dostať na kobylku, ako sa k nemu priblížiť, a on sa zatiaľ na nás vyškieral z okna a čakal nás. Toto keby som niekomu povedal, neuverí, niečo podobné je možné len v nepodarených filmoch.“


  „Vidíš, Riško, celá naša robota je niekedy jeden nepodarený film a režíruje ho ešte nepodarenejší režisér.“


  „Myslíš náhodu, Edko, alebo nášho riaditeľa?“


  Burger sa uškrnul, hodil rukou, aby túto časť ich práce radšej nerozpitvávali.


  „Nemali sme šancu, chlapci,“ zapojil sa Váňa. „Hovorím, nemali sme šancu, nič sme nemali v rukách, nemáme si čo vyčítať. Keby sa nepriznal, nikdy by sme ho nechytili. Neuveriteľná náhoda.“


  „Presne tak, nemali sme šancu, nič by nás k nemu nepriviedlo, nesmerovala k nemu ani jedna nitka, ani jedna poriadna stopa, celkom nič,“ súhlasil Kuky.


  „Toto bol najhorší prípad, aký sa kriminalistom môže pritrafiť, keď medzi páchateľom a obeťou neexistuje nijaké spojivo, žiadny vzťah, vôbec nič,“ pridal sa Hanzel.


  „A ešte mu pomohla aj náhoda,“ spomínal Chosé. „Ani nemusel použiť ten svoj kurací mozog, nemusel premýšľať a kombinovať a podarilo sa mu zmiznúť z miesta činu bez toho, aby zanechal za sebou stopy. Ešte aj tie kamery na pumpe mu nahrali, boli pokazené. Len tak si o kríky oprel bicykel, len tak ju zabil, len tak zmizol medzi panelákmi. Kto by si ho ráno o štvrtej všimol? Ani keby to plánoval génius, nespravil by to lepšie.“


  „Paľko sa len tak z nudy zahľadel von oknom, vytipoval si jedno z dievčat, vybehol do terénu, prepichol ju a utekal domov. Vybavené, fajka zhasla, a my sme ho mali nájsť. Nemožné!“


  „Presne tak, Oto, a ešte nás aj čakal. Tri roky nás čakal, a my nič. Dobre, že nás nezdrbal, kde sa flákame.“


  „No dobre, dosť bolo spomínania, dosť bolo skuvíňania,“ zahriakol ich Krauz, „teraz máme na stole bohaté odmeny a musíme si s tým nejako poradiť. Už sme sa uzniesli – svedomie máme čisté, robotu sme odviedli, náhodu odteraz berieme za parťáčku, lebo v tomto prípade sa o úspech pričinila hojnou mierou. Navrhujem...“


  Nedozvedeli sa, čo navrhuje, lebo niekto zaklopal, ani nečakal na dovolenie a vpadol dnu – prišli chlapci z vedľajšej kancelárie.


  „Héj, vajčáci, no čo je? Vy si tu podriemkavate, beriete kráľovské odmeny jednu za druhou a my máme ostať nasucho?“


  „Len poďte,“ kývol im Burger.


  Kuky ponalieval.


  „Gratulujeme! Vyriešili ste naozaj peknú vraždičku.“


  „To my len tak, z nudy, medzi dvomi poldecákmi,“ machroval Krauz. „Nemáte na stole nejaký nevyriešený mord? Dajte sem, do večera je vybavený.“


  Odrazu ich bola plná kancelária, prišli aj ďalší chlapci z oddelenia. Niektorí si pre istotu priniesli vlastné poháre.


  „Slušný výkon,“ chválil jeden.


  „Po troch rokoch, naozaj úspech,“ pridal sa druhý.


  „Ste machri, banda jedna,“ pridali sa viacerí.


  Okolnosti zatknutia Paľka Waczku ustúpili do úzadia, dôležitý bol výsledok.


  „Tak na čo?“ spýtal sa kolega s plným pohárom.


  „Na tých našich vrahov milených, nech sa im darí, nech máme robotu až do penzie,“ navrhol Kuky.


  „Neblázni!“


  „A na nás, samozrejme, v prvom rade na nás! Nech sa nám darí lifrovať ich jedného za druhým do basy!“


  Teraz bol prípitok zrozumiteľnejší, všetci súhlasili.

  Muž v modrej uniforme kapitána aerolínii privrel za sebou bránku, s rukou na hrote jednej z plotových latiek sa zastavil, obzrel sa, usmial sa. Ešte nebola v okne, no aj tak sa usmieval – tešil ho pohľad na dom s novou fasádou, na vzorne pokosený trávnik v predzáhradke, na stromy obsypané sviežou zeleňou, na záhon kvitnúcich letničiek. Pekne si to s manželkou vybudovali, len čo je pravda, naozaj útulné hniezdočko lásky.


  Vybudovali... Pripomenulo mu to, že budovali aj v sobotu, plot natreli za jediný deň. Pre istotu skontroloval dlaň, či sa nezašpinil od bielej farby, ale nie, plot cez nedeľu vyschol, už nefarbil. Nemusel tam byť vôbec, veď jej navrhol, že by si predzáhradku mohli vybudovať v štýle, aký videl v Amerike – žiadne ploty, žiadne prekážky, priamo od chodníka trávnik až po dom. Ozdobné kríky a stromy, prosím, ale žiadne ploty. Nesúhlasila, vraj jej nebudú cudzie psy oštiavať trávnik, aj pre pocit bezpečia je plot potrebný. Okrem toho všetci susedia majú plot, ako by to vyzeralo? Nechcel sa hádať, súhlasil, no zvolili kompromis – nízky drevený plôtik, sotva do pása. Sama uznala, že stačí, účel splní, psov odradí a zlodejov by neodradil ani dvojmetrový – dom ochránili alarmom. Teraz bola spokojná.


  Konečne je tam! Manželka odhrnula záclonu v okne na poschodí, usmiala sa, zakývala mu. Vrátil jej úsmev aj zakývanie – už mohol ísť, no nešiel, len stál, kochal sa. Manželka pochopila, vyšla na balkón, aby bolo lúčenie osobnejšie, intímnejšie, nielen také improvizované ako vo výklade s figurínami.


  Bol jej vďačný, dvakrát za sebou prikývol, áno, presne na toto čakal. Postavila sa bokom, vystrčila bruško, láskavo si ho pohladkala. Náhodný okoloidúci by asi ťažko niečo postrehol, no on už vedel – včera večer mu prezradila tajomstvo najtajnejšie, najkrajšie na svete. Včera večer sa dlho rozprávali, teraz na balkóne už nemusela nič hovoriť, len perami naznačila: „Ponáhľaj sa za nami!“


  Prikývol, že rozumie, bude sa ponáhľať. Poslal jej vzdušný bozk, už môže spokojne odísť.


  „Á... pán sused! Tak čo, kam to bude dnes, pán kapitán?“


  „Dobré ráno, pán sused. Len toť za roh, na Seychely.“


  „Vraj za roh! Pán Korčok, viete, čo ma na tej vašej dobrodružnej práci fascinuje najviac?“


  „No, povedzte.“ Pilot odomkol auto, kufrík s vecami hodil na zadné sedadlo, no nenastúpil, trpezlivo čakal na susedovo vysvetlenie.


  „Ten váš deformovaný názor na vzdialenosti. V pondelok ste doma, v utorok v Amerike, v stredu v Afrike, vo štvrtok na severnom póle a Seychely sú vraj toť za rohom. Úchvatné! Závidím vám.“


  „Nie je čo závidieť, pán sused, verte mi, nie je čo. Robota je to ťažká, zodpovedná, veď ide o životy pasažierov, o miliónové hodnoty pod zadkom, a rodina je v nedohľadne. Doslova v nedohľadne.“


  „Ale ten fantastický pocit – lietať po celom svete!“


  „Niekedy by som si to s vami vymenil, by ste videli.“


  „So mnou? Moju kanceláriu a tony spisov na vybavenie za tryskáč?“


  „A o štvrtej fajront a celý víkend doma s rodinkou až do pondelka rána, a istota, že tak to bude aj budúci týždeň, aj ďalší týždeň, aj ten ďalší...“


  „To je mi už len zábava!“


  Pilot sa usmial, viac sa nenamáhal. Ťažko vysvetlí úradníkovi výhody jeho zamestnania pred poletovaním po svete. Podali si ruky, rozlúčili sa.


  „A kedy znova...?“


  „Vo štvrtok sa vraciam.“


  „Výborne! V piatok s manželkou organizujeme zoznamovací večierok, pár ľudí zo susedstva. Grilujeme, čo chytíme, pijeme, čo kto prinesie. Chceme sa zoznámiť, potykať si.“


  „Samozrejme, zoznámiť sa treba, aby sme na seba negánili ako cudzí.“


  „Presne tak, pán Korčok, aby sme si neboli cudzí. Páči sa nám tu, je dosť možné, že ostaneme susedia naveky, tak vás srdečne pozývame.“


  „Ak ma zase nestiahnu na mimoriadny let, tak určite prídeme, pán Foro.“


  „Foró, na konci dlhé ó.“


  „Isto, isto, pán Foró, na konci dlhé ó.“


  Pilot nasadol, ešte raz kývol susedovi, odišiel do práce.


  „Aj tak ti závidím, chlapče,“ zašepkal sused za miznúcim autom. Pozrel hore na balkón. „Aj hentú krásnu manekýnku,“ dodal ešte tichšie.


  8

  


  


  


  


  Nechcelo sa jej. Dnes výnimočne, ale iba dnes, lebo bežne pristupovala k tréningu mimoriadne zodpovedne. V zime mala štart nastavený na tretiu poobede, tak, aby sa vracala za súmraku, teraz na jar štartovala neskôr, dni sa predlžovali. Dnes jej štart vyšiel na siedmu podvečer, súmrak by mal prísť okolo ôsmej.


  Behanie za súmraku považovala za účinnejší relax než pobehovanie cez deň alebo skoro ráno, alebo dokonca ten nezmysel s bežeckým pásom. Ani u ľudí z centra mesta nechápala takéto rozhodnutie, veď nech už bývajú zastrčení kdekoľvek, aj tak je to k najbližšej bežeckej trati pár zastávok električkou, pre fajnových pár kilometrov autom. Vždy lepšie než bežecký pás v zaprdenej posilňovni alebo v pivnici nasilu prerobenej na domáce fitko.


  Dnes sa jej nechcelo, spod obočia už hodnú chvíľu gánila na malú ručičku na nástenných hodinách blížiacu sa k sedmičke, ale premohla sa, vyburcovala sa. Jednak nemala poriadnu výhovorku, ktorou by sama pred sebou ospravedlnila výpadok v pravidelnom tréningu, jednak chcela dodržať slovo, ktoré dala ráno manželovi. Trval na tom, že musí pokračovať, zvlášť teraz, v tomto stave.


  Natiahla si elasťáky, obula si pohodlné, vybehané tenisky, odskúšané na dlhé trate, nasadila si čelenku proti potu. Koniec-koncov aj pani doktorka povedala, že jej to nemôže ublížiť, len pomôcť, načo teda stratiť taký pekný jarný podvečer... Zajtra by sa jej behalo oveľa horšie, už dávno zistila, že aj jeden deň výpadku musí na druhý deň tvrdo oddrieť a dobehnúť.


  „Ide sa na to!“ dodávala si odvahy. „Nebuď lemra lemravá! Si zodpovedná mladá dáma, na vylihovanie pri telke máš ešte tridsať rokov čas!“


  Poplieskala sa po stehnách, zacupotala na mieste, kolená vysoko, čo najvyššie, nadula líca, zhlboka vydýchla, znovu nadula, vydýchla, zaťala päste, priložila si ich na prsia, rozhýbala si plecia, nadýchla, vydýchla, pokrútila hlavou, ponaťahovala si krk.


  „Už som sa rozhodla!“ znel záverečný verdikt.


  Vybehla z domu, bránku ledabolo pribuchla – veď dvere na dome zamkla poctivo na dva západy, okrem toho v tejto štvrti sa nekradne. V jednej ruke zväzok kľúčov, v druhej šulcová baterka. Vyskúšala aj činky, ale aj tie najmenšie, polkilové, sa po desiatich kilometroch menili na poltonové. Kľúče a baterka úplne postačia.


  Sused oproti práve prišiel domov, vystupoval z auta, zakýval jej, odkývala mu. Zase, ako už mnohokrát predtým, si všimla, že nešiel dnu, stál pri aute, vyprevádzal ju obdivným pohľadom. Nemohol odtrhnúť oči od vypasovaného zadočka a dlhých, perfektne tvarovaných nôh. V duchu sa usmiala – každý jej tréning sprevádzali chlipné mužské pohľady, občas sa pozabudli aj baby. Kúsok ďalej zbadala suseda z vedľajšieho domu, rýchlo odvrátila pohľad, len aby sa jej neprihovoril – nechcela sa zdržiavať, vypadla by z tempa. Pokúsil sa, zdvihol ruku, nadýchol sa, že na ňu zakričí, no trielila ďalej. Pochopil, spustil ruku, no pohľad neodvrátil, aj on ju sledoval, kým ju nezakryl živý plot.


  Pridala, aby sa čo najskôr dostala z chodníka na lesnú cestu, tam ju už nikto nebude rušiť. Pravda, občas aj tu stretla známu tvár z ulice, ale dlhé debaty nehrozili – všetci bežci sa zdravili kývnutím a úsmevom, akékoľvek zdržiavanie počas tréningu by malo za následok stratu telesnej teploty a tempa.


  Zladila si frekvenciu nôh s frekvenciou rúk, upravila pravidelný dych – nádych na tri doby, výdych na dve – natiahla krok, nasadila voľné tempo. Príjemný vlahý májový podvečer začal účinkovať, zahĺbila sa do myšlienok, upadla do tranzu, prestala vnímať okolie.


  Mala nad čím premýšľať, v jej živote sa diali významné zmeny. Vlastne nielen v jej živote, aj v jeho. Oznámila mu to len včera, hoci výsledky vyšetrenia jej kamarátka prezradila už v piatok.


  Keď za ňou prišla prvý raz, len vyvalila oči.


  „Ivana! Ivanka! To myslíš vážne? Konečne si sa rozhýbala? Alebo... počkaj, to on ťa poslal?“


  „Nie, Milan nevie o ničom.“


  „Ideš do rizika?“


  „Do akého rizika? Sme manželia, po dieťati túžime obaja rovnako, aké tam riziko?“


  „Takže prekvapko?“


  „Presne tak!“


  „Výborne, už chápem. Spravíme test, a nikomu ani muk, Milanovi najmenej.“


  „Milanovi ani slovíčko, inak mi pokazíš prekvapenie.“


  „Nič nebudeme kaziť, ideme na to!“


  „Počkaj, počkaj. Aký test? Myslela som si, že robíte ultrazvuk.“


  „Odkedy si tehotná?“


  „Ty si dobrá, že odkedy! Čo ja viem odkedy, veď preto som prišla za tebou. Neviem ani, či som, a ak som, tak netuším odkedy. Som tu správne v ambulancii mojej najlepšej kamošky, alebo mám ísť k nejakému doktorovi?“


  „Si, si, neskáč, si tu správne. Pýtam sa preto, či sa oplatí robiť ultrazvuk. V ranom štádiu nám nič neukáže, ale hormonálny test nám prezradí všetko.“


  „Aký test?“


  „HCG vyšetrenie.“


  „To je čo?“


  „Vyšetrenie choriogonadotropného hormónu.“


  „Znie to ako smrteľná choroba.“


  „Ale paradoxne prináša život.“


  „Tak sa do toho pusti, nech to už mám za sebou.“


  Výsledok jej kamarátka doktorka zavolala v piatok poobede.


  „Hádaj.“


  „Ty, počúvaj! Neštvi ma! Mám normálne spotené ruky, v hrdle ako na Sahare, v ústach ako v polepšovni, a ty že hádaj!“


  „Sedíš?“


  „Ležím.“


  „Aj to je vhodná poloha na takéto správy, mamina.“


  „Mami...“ zlyhal jej hlas.


  „... na,“ dodala za ňu.


  „Povedala si...“


  „Povedala – mamina, a už je to isté. Podľa hladiny hormónu odhadom štvrtý týždeň. O týždeň ťa zavolám na ultrazvuk, už by sme tam niečo mohli vidieť.“


  Ticho.


  „Haló, Ivanka! Si tam?“


  „Tu som, len mi zlyháva hlas.“


  „Kedy si vysadila antikoncepciu?“


  „Pred dvomi mesiacmi.“


  „To by sedelo. Ivanka, vieš čo, mám tu plnú čakáreň, musím končiť. Sme dohodnuté, ozvi sa o týždeň, lepšie, o desať dní, spravím ti ultrazvuk, vypíšeme knižku a mám ťa v dispenzári. Zatiaľ sa maj.“


  „Ahoj a ďakujem.“


  „Nemáš za čo. No a, samozrejme, aby som nezabudla – žiadne oslavovačky! Šampíčko strieľať môže, ale vypije ho Milan, ty už musíš myslieť aj na malého.“


  „Malého? Počkaj, z toho testu už vieš, že to bude syn?“


  „To nie, ale čo iné by to mohlo byť?“


  „Ty si ale potvora! Vieš veľmi dobre, že by som radšej prijala Violku.“


  „Ako chceš, podľa želania, spravím ti z toho aj Violku, hlavne sa šetri.“


  „Šetri? Ako to myslíš? Akože už ani behať...“


  „Ale nie,“ skočila jej rýchlo do reči, aby nevymýšľala katastrofické scenáre, „v tomto štádiu ešte môžeš, šport je dokonca prospešný. Myslela som to tak, že pozor na alkohol, na stres, na úrazy a podobne.“


  „Aha, tak si to myslela. No veď keď sa zastavím, dáš mi brožúrku, v brožúrkach je všetka múdrosť ľudstva.“


  „Presne tak! Dostaneš brožúrku a budeš najdisciplinovanejšia mamina široko-ďaleko. Ahoj, už musím ísť!“


  Ivana zvoľnila tempo, dochádzal jej dych, a to ešte nedobehla k stupáku. Zamyslela sa, zaspomínala, neuvedomila si, že automaticky zrýchlila. Spomienky boli príliš emotívne, podvedome sa usmiala.


  Manželovi to chcela oznámiť, až keď bude mať ultrazvuk, až keď bude všetko na papieri, keď to bude potvrdené, no nevydržala. Zvyšok piatka si hrýzla do jazyka, myslela si, že je nenápadná, lenže...


  „Ivanka, si v poriadku?“


  „Som. Prečo?“


  „Už dvakrát som ti kričal do kuchyne, že niečo smrdí.“


  „Bola som na terase.“


  „Varíš ryžu a ideš na terasu? Prečo mi nepovieš, postrážil by som ju. Takto ju môžeme...“ vstal z gauča, prešiel do kuchyne, odokryl pokrievku, lyžicou prehrabal vysušenú hmotu. „... akurát vyhodiť, celý spodok je pripálený! Ukáž, choď si ľahnúť, uvarím novú.“


  V sobotu to bolo ešte horšie, takmer podpálila dom. V nedeľu doobeda jej vypol vysávač – strhla sa.


  „Ivanka, čo sa deje?“


  „Nič, prečo?“


  „Si chorá?“


  „Nie.“


  „Volali vaši? Je niečo nové v rodine?“


  „Nie, prečo?“


  „Lebo už pätnásť minút stojíš na jednom mieste a drhneš ten úbohý koberec len na kúsku. Hore-dolu, hore-dolu... Ešte chvíľu, a si na parketách.“


  „Aha, prepáč, zamyslela som sa.“


  „Daj sem, povysávam, ty si oddýchni.“


  Snažila sa ho ubezpečiť, že všetko je v poriadku, ale nedarilo sa jej. Všimla si, že celý deň ju po očku sleduje, a tak sa odhodlala a podvečer ho oslovila.


  „Milan, Milanko, musím ti niečo povedať.“


  „Tušil som...“


  „Niečo sa stalo.“


  „Bude to dlhšia debata?“


  „Bude.“


  Otvoril fľašu červeného, nalial do vysokých baňatých pohárov, natiahol ruku.


  „Na nás a na úprimnosť.“ S neskrývanými obavami jej študoval tvár, no kamenná mimika na jej tvári mu nič neuľahčila.


  Štrngli si. Odpila si, odrazu sa spamätala, odtrhla pohár od úst ako nádobu plnú blenu, odstrčila ho po konferenčnom stolíku.


  Manžel privoňal, zvraštil čelo, intenzívne skúmal, no nič necítil. Privoňal k fľaši, skontroloval vinetu, znova privoňal.


  „Prepáč, ale to je špičkové rakúske víno, má dve zlaté.“


  „O víno nejde, som tehotná.“


  Bum, a bolo to von!


  „Si tehotná? Ehm... ale... ehm,“ naprázdno prehltol, poskočilo mu obočie.


  „Som tehotná,“ zopakovala zbytočne, lebo rozumel.


  Odložil pohár, pohodlne sa oprel.


  „Si tehotná...“ zašepkal.


  Stuhla.


  „Ty nemáš radosť!“


  Chvíľu to naozaj tak vyzeralo, potom sa spamätal, odrazil sa od operadla, vstal, prešiel k nej na gauč, objal ju, stisol, až v nej zahrkotali kosti.


  „Že nemám!?“ zahulákal, až sa zľakla. „Takže ja nemám radosť! A toto je čo!?“ stisol ju ešte mocnejšie. „Dievča... Ivanka...“ nenachádzal slová. „Tak my sme tehotní!“


  Poplieskal sa po stehnách, dlaňami si pošúchal tvár.


  „Ty neviem, ale ja som určite,“ opravila ho.


  Zdrapol fľašu, napil sa rovno z nej.


  „Tehotní! A... odkedy?“


  „Prvý mesiac, asi len tri týždne.“


  „To sa už dá zistiť? Máš ultrazvuk?“


  „Nedá, bola som na krvi.“


  „A je to presné? Myslím – isté? Len z krvi?“


  „Vyšetrujú hormóny, je to bežná metóda a je presná.“


  Chvíľu dychčal, nevedel, čo s rukami, radšej sa ešte raz napil.


  „Ale mohla si mi povedať...“ zaváhal. Posledných pár týždňov preberali tehotenstvo pravidelne a vždy sa pohádali. Nechcel sa už hádať.


  „Ja viem, prepáč, ale...“ aj ona zaváhala, ani ona sa nechcela hádať.


  „Vysadila si antikoncepciu.“


  „Vysadila.“


  „Sama si sa rozhodla, nič si mi nepovedala.“ Znelo to dosť necitlivo, vyčítavo.


  „Sama som sa rozhodla – musíš uznať, že naše debaty, plánovanie, všetko okolo nášho dieťaťa nikam neviedlo, len sme sa hádali.“


  Prikývol, uznal.


  „Tak som sa rozhodla a prestala som brať tie debilné pilulky. Prepáč, nehnevaj sa, no musela som sa rozhodnúť za nás oboch, niekto sa musel... Hneváš sa?“


  Pozrel jej do očí, nastrčil nos, pochopila, nastrčila svoj – nosy sa dotkli.


  „Nie. Máš pravdu, viedli sme jalové reči, iba sme plánovali a nikam to neviedlo, len sme sa vždy pohádali. Ospravedlňujem sa, ale svoje dôvody som ti vysvetlil jasne. Bál som sa, vzhľadom na svoju prácu som sa bál, že sa vám nebudem môcť venovať. Stále som rozlietaný a rodina si vyžaduje veľa času. Bál som sa urobiť taký vážny krok. Chcel som odtiaľ odísť, nájsť si niečo stabilnejšie, aby som mohol byť stále s tebou. Ty si oveľa odvážnejšia, opakujem, máš pravdu – rozhodla si sa a to je dobre, všetko je vyriešené, budeš mamina.“


  „A ty ocino.“


  „A ja ocino, budem mať syna. Narodí sa Milanko, následník trónu!“


  „No moment!“ Odstrčila ho, odtiahla sa, aby mu lepšie videla do očí. „Ja chcem Violku!“


  „Potom, najprv bude Milanko.“


  „To ani náhodou! Prvá bude Violka!“


  „Najprv Milanko, potom Violka. Alebo, vieš čo? Budeme mať dvojičky, ale aj tak najprv pôjde Milanko a o minútu po ňom vylezie Violka.“


  „Žiadne dvojičky, my to nemáme v rodine, ani vy nemáte v rodine dvojičky, s tým nerátaj. Bude Violka!“


  „Najprv Milanko, potom ti narobím Violiek celú kopu.“


  „Na kopu ti kašlem, bude Violka!“


  „A kde by sa zobrala, keď sme zamiešali na Milanka?“


  „Ty si miešaj, čo chceš, ale ja vynosím Violku!“


  Zastala, predklonila sa, rukami sa oprela o kolená, potrebovala sa vydýchať. Pri spomienke na včerajšiu hádku sa musela zasmiať, nielen usmiať. Stála uprostred lesa a rehotala sa na celé kolo. Rehotali sa aj včera večer, potom sa pobili, ale ubránil sa, premohol ju, zvalil ju na gauč, vyzliekol ju a pomilovali sa búrlivo, vášnivo, ako v deň, keď ju požiadal o ruku.


  Zo zákruty vybehol bežec, zbadal ju, začul ju, zaváhal, spomalil. Keď sa míňali, kývli si ako normálne, no pozorne jej hľadel do tváre, či sa nezbláznila. Baba v elasťákoch uprostred lesa a rehoce sa, až sa prehýba v páse! Treba byť opatrný, jeden nikdy nevie, na akú natrafí, navyše v pustom lese. Kývla mu ešte raz, že všetko je v poriadku. Uveril, ale pre istotu pridal.


  Pohla sa, no z poklusu prešla do chôdze – akosi jej dochádzali sily. Asi si to zle rozrátala, na začiatku sa prepálila, teraz nevedela chytiť rytmus. Stvrdli jej stehná, štípali ju lýtka, pľúca vypovedávali poslušnosť. Keby sa jej to stalo na pretekoch, musela by to vzdať, ale na pretekoch nebola už roky, nikto ju nenaháňal, s nikým nepretekala, tak len zvoľnila do rýchlej chôdze. Ak to prejde, pobehne, ak nie, vráti sa.


  Pobehla, znova chytila tempo. Precitla, spomienky nechala za hlavou, rozhliadla sa, uvedomila si, kde je. Už bude otočka? Vážne? Dnes to ubehlo, ani nevedela ako, preto má problémy s dýchaním a s lýtkami – nesledovala tempo. Pozrela na hodinky na zápästí – no jasné! K otočke jej to bežne trvá tridsaťpäť minút, dnes dvadsaťdva, spomínala, spomínala, a pekne švihala! Zvoľnila, viac dýchala, než bežala, potrebovala napumpovať do svalov kyslík.


  Dobehla na čistinku k lavičke – polčas, má za sebou sedem a pol kilometra. Tu vždy odpočívala, no dnes sa rozhodla posedieť trochu dlhšie. Nie veľmi dlho, aby nestvrdli svaly, ale dosť dlho na to, aby sa zregenerovali. Druhá polovica tréningu bude horšia, vždy bola horšia, a nechcela dobehnúť domov úplne vyšťavená. Aby sa jej tak cestou ešte niečo stalo!


  Sadla si, kľúče a baterku položila vedľa seba, vymasírovala si lýtka. Pomohlo, už neštípali. Pohodlne sa oprela, roztiahla ruky aj nohy, zhlboka dýchala. Poobzerala sa, uvedomila si, že dnes nezažívala krízu sama – cestou stretla len jedného kolegu a aj toho poriadne vystrašila. Dve staršie baby v krikľavých teplákoch nestretla, vždy sa zdravili, dnes nie, možno išli skôr, ale ani chalan s volkmenom sa neukázal a ani jeden jediný jazdec na horskom bicykli. Sama uprostred lesa. Pre istotu skontrolovala čas – pol ôsmej, veď nie je tak neskoro. Inokedy sa tu stretávali celé skupinky. Prečo nie dnes? Lebo dnes je... Aha! Pondelok! Cez víkend sa tu div nedrgali plecami, ale dnes je pondelok, cez týždeň chodili len vytrvalci a občas sa stávalo, presne ako dnes, že aj oni pauzovali, takže ostala sama. Ustráchane sa poobzerala, započúvala sa – ticho, nikde nikoho.


  Už sa zmrákalo, aj obloha sa zatiahla. Radšej pôjdem, rozhodla sa. Posledný hlboký výdych, vytrasie si stehná a rozbehne sa. Ešte raz, naposledy, sa pohodlne oprela, chrbát zatlačila do operadla, odľahčila chodidlá, oboma stehnami zavibrovala v prudkých kmitoch, aby sa uvoľnili.


  V tom momente sa naraz odohrali tri veci: Chňapla po kľúčoch, aby nespadli – asi vibrácie zo stehien sa preniesli na lavičku a zväzok kľúčov sa zošmykol. Zo zákruty sa vyrútil chalan na horskom bicykli. Niekto ju udrel do pleca, ale tak silno, až jej vyrazilo dych. Zakrútila sa jej hlava, nahla sa nabok, navalila sa na operadlo, zachrčala, zviezla sa na zem, obstúpila ju nepreniknuteľná tma.

  Jedno auto chcelo odbočiť doprava, druhé doľava, samozrejme, ako to už býva, vrazili do seba na najširšej križovatke v meste. Možno si vodič na vedľajšej ceste zapaľoval cigaretu, možno ladil rádio, možno toho druhého nevidel a možno to všetko spôsobila tmavá križovatka. Niekto vypol nielen semafory, ale aj verejné osvetlenie.


  Vodič modrej škodovky vystúpil prvý, bol sám. Vodič červeného žiguláka sa zdržal – ošetroval manželku na sedadle spolujazdca. Nebola pripútaná, vletela na predné sklo a ihlica v slušivej baretke sa jej zapichla do čela. Ranka sotva pár milimetrov, ale krvi ako z prasaťa. Pricapil jej na čelo vreckovku, presvedčil sa, že zranenie nie je vážne, až potom vystúpil aj on.


  „Pane, ale ja som na hlavnej!“ začal zostra.


  „Prepáčte, viem...“


  „Odbočujem doprava!“


  „Viem, ešte raz prepáčte.“


  „Vy odbočujete z vedľajšej doľava, máte mi dať prednosť.“


  „Som si toho vedomý.“


  „V prípade, že nefungujú semafory a križovatku neriadi policajt, platia dopravné značky a hentá...“ obzrel sa, našiel ju, ukázal prstom, „je značka hlavnej cesty, takže mám prednosť.“


  „Už som vám povedal, že som si vedomý...“


  „Vy ste na vine!“


  „Som, uznávam. Pozrite sa...“


  Vodič červeného žiguláka sa nikam nechcel pozrieť, mlel si svoje.


  „Mám červené auto, výrazne červené auto, svietil som, svetlá mám v poriadku, išiel som predpísanou rýchlosťou, tak čo ste slepý? Nevideli ste ma?“


  „Nevidel, priznám sa bez mučenia, nevidel som vás. Príliš dlho som sledoval pravú stranu, dával som prednosť sprava, strmo som strhol volant, obmedzil som váš priestor. Zbadal som vás neskoro, brzdil som, ale bolo už neskoro. Vy ste nespravili nič, zavinil som to sám.“


  Vodič červeného žiguláka sa nadýchol na ďalší vodopád výčitiek, no zasekol sa, rozmyslel si to. Ten druhý bol pokojný, nenerváčil, nevyskakoval, nekričal, nevyhrážal sa známosťami na polícii, nespochybňoval svoju mieru zavinenia, nebol dôvod, aby sa aj on neupokojil. Nebol dôvod zvyšovať hlas, všetko vyzeralo jednoznačne, ďalšie vyšetrovanie dopravnej nehody by malo mať hladký priebeh.


  „Nevidel... Nevidel...“ Hodil rukou, že ďalšie výčitky nemajú význam. „Radšej sa pozrieme na škody.“ Čupol si.


  Vodič modrej škodovky si čupol vedľa neho.


  „Vy máte len rozbitý reflektor, pokrčené plechy, prednú masku, blatník. U mňa je to horšie, kvapká mi z motora.“


  Vinník prikývol, kvapká, to sa nedalo zaprieť.


  „Všetko zaplatím,“ ponúkol sa vinník.


  „To sa vám ľahko povie, ale čo zaplatíte? Koľko?“


  „Všetko.“


  „Vy to máte jednoduché, iba plecharina a nové svetlo, motor máte v poriadku, ale ja mám motor v keli a niečo kvapká...“


  „To bude voda z chladiča, asi je len prerazený chladič.“


  „Asi, asi, len prerazený... Mám zničenú masku, kapota je skrížená, ani ju neotvoríme a vnútri je motor. Ak dostal úder...“


  „Aj tak všetko zaplatím, bez problémov.“


  „To hovoríte teraz, ale keď vám príde účet zo servisu, dáte ma na súd.“


  „Určite nie.“


  „To hovoríte teraz. Viete čo, najlepšie by bolo, keby sme zavolali dopravákov.“


  „A načo? Veď som zobral vinu na seba a som ochotný finančne sa s vami vyrovnať.“


  „Ja neviem...“


  „Viete, čo to znamená zavolať policajtov? Samé buzerácie! Predvedú nás na políciu, budú spisovať zápisnice, vypytovať sa, preverovať... Stvrdneme tam do rána. Máte chuť stráviť noc na polícii?“


  „Ja neviem...“


  „Navyše ak treba, odveziem vás, kam potrebujete. Moje auto je pojazdné, som vám k dispozícii. Viem zariadiť aj odtiahnutie vášho auta. V tomto stave by som vám neodporúčal pokračovať v jazde, aj keby ste naštartovali, bez chladiča je to riziko. Spravíme to tak, že si presadnete do môjho auta...“


  „Manželka krváca.“


  „Zoberiem ju na pohotovosť, počkám s vami, odveziem vás domov a medzitým zariadim odtiahnutie vášho auta. Mám kamaráta s odťahovačkou, kvôli mne príde aj o polnoci. Všetko zaplatím, aj bolestné vašej manželke.“


  Veľkorysá, štedrá, nápadne lákavá ponuka. Druhému vodičovi sa niečo nepozdávalo.


  „Vy nemáte zaplatenú poistku?“


  „Mám, jasné, že mám, ale naťahovať sa s poisťovňou? Už som to raz absolvoval. A vy?“


  „Nie, toto je prvý raz.“


  „Tak vidíte! Najprv obhliadky, potom spisovanie zápisníc, fotografovanie, vyčkávanie, telefonovanie, urgovanie a stále dokola počúvate len samé výhovorky. Vyraziť prachy z poisťovne, to je krížová výprava bojovým poľom, verte mi. Načo poisťovňa, som ochotný vyrovnať sa s vami z rúčky do rúčky. Nebojte sa, som solventný, mám prosperujúcu firmu, mám na to.“


  Nevinnému vodičovi sa stále niečo nepozdávalo.


  „Vy ste pred jazdou pili?“


  „Aha, to si myslíte? Máte trubičky?“


  „Nemám.“


  „Škoda, ani ja. Keby sme mali, som ochotný okamžite fúkať. Nepil som.“


  „Tak potom prečo...“


  „Lebo to poznám, už som to zažil, viem, čo nás čaká, a chcem sa tomu vyhnúť. Môj čas je oveľa drahší než nejaká všivavá pokuta a čo ja viem čo ešte. Ponúkam vám rýchly a bezbolestný proces – vyrovnanie na ruku.“


  „Keď ja neviem...“


  „Ale musíte sa rozhodnúť rýchlo, zavadziame, všetci nás musia obchádzať. Okrem toho nerobíme nič zlé, nič nelegálne, zákon pripúšťa aj takú možnosť – v prípade malej škody sa môžu vodiči dohodnúť na mieste nehody. Nenavrhujem vám nejaký podfuk, všetko podľa zákona.“


  „Ja viem, ale...“


  „Trápia vás peniaze? Už som vám povedal – som solventný podnikateľ.“


  „Dobre, ale kto určí, či je práve toto malá škoda?“


  „Technik v servise. Pôjdeme tam spolu, účet uhradím, nech by to bolo koľkokoľvek, pravda, ak si nedáte opraviť celé auto aj so skrytými vadami.“


  „Má tri roky, nemá skryté vady.“


  „Tak vidíte, o to by to malo byť jednoduchšie.“


  „Ja neviem...“


  Nerozhodného poškodeného vodiča malo postrčiť otvorené okienko spolujazdca.


  „Pišta, ako dlho tu budem krvácať? Bolí ma hlava, tak švihajte!“ ozvalo sa z okienka.


  „Dobre, tak sa dohodnime...“


  Neskoro! Z boku križovatky sa priblížilo policajné auto. Zastalo, osádka sa rozhliadla po križovatke, zbadali čerstvú dopravnú nehodu, zapli majáky, vychádzkovou rýchlosťou sa priblížili, zastali v protismere – mohli, lebo výstražné znamenie im to umožňovalo. Aj na policajnom aute sa spustilo okienko spolujazdca.


  „Dobrý večer. Sú nejakí zranení?“


  „Nie,“ ponáhľal sa vinník s odpoveďou.


  „Akože nie!? A čo moje čelo!“ ozvalo sa z druhého auta.


  To stačilo, policajné auto švihlo ku krajnici, obaja policajti vystúpili, nasadili si čiapky – ide sa úradovať.


  „Nodoriti...“ zašepkal vinník. Poznámka neušla druhému účastníkovi nehody, iba zagánil na previnilca.


  „Tak, páni, o čo ide? Vlado, pozri na tú pani, či netreba sanitku.“


  Hliadka sa rozdelila, jeden sa venoval ranenej, druhý vodičom.


  „My sme...“


  „Najprv doklady, páni!“ Vodič červeného žiguláka sa pokúsil o vysvetlenie, no policajt mu hneď na začiatku skočil do reči. „Občiansky preukaz, vodičský preukaz a doklady od vozidiel. Ústrižky o zaplatení poistného, samozrejme, tiež.“


  Počkal, vodič červeného žiguláka mal doklady v bunde, ale vodič modrej škodovky musel ísť do auta.


  „Takže, to máme...“ chvíľu študoval občianske preukazy. „Pán Arpáš.“


  „To som ja,“ priznal sa vodič červeného žiguláka.


  „Nech sa páči, pán Arpáš, aká je vaša verzia nehody? Išli ste...“


  „Po hlavnej, odbočoval som doprava, odtiaľto sem.“ Ako hovoril, ukazoval rukou, aby bolo jasné, odkiaľ kam mal namierené.


  „Išli ste po hlavnej,“ konštatoval policajt. „Akou rýchlosťou?“


  „Predpisovou.“


  „Predpisovou, ako inak. A vy, pán... pán Varga?“


  „Ja som išiel takto, z vedľajšej som odbočoval doľava a nezbadal som odbočovacie vozidlo, ktorému som mal dať prednosť.“


  „Výborne, vyhlášku ovládate, povinnosti vodiča pri odbočovaní vľavo poznáte.“


  „Poznám.“


  „Svetelné znamenie o zmene smeru jazdy ste mali zapnuté.“


  „Mal som.“


  „Semafory sú vypnuté.“


  „Vypnuté.“


  „Križovatku neriadi policajt.“


  „Neriadi.“


  „Prednosť v jazde určujú zvislé dopravné značky.“


  „Určujú.“


  „Toto všetko ovládate.“


  „Ovládam.“


  „Tak prečo ste nepostupovali podľa predpisov?“


  „Nevidel som ho, normálne som ho nevidel. Dával som prednosť sprava, je tma, lebo nejaký génius vypol aj verejné osvetlenie, žmúril som, strhol som volant doľava a v poslednej chvíli som zbadal pred sebou vozidlo. Brzdil som, ale už bolo neskoro, pobozkali sme sa.“


  „Len pobozkali?“


  „Je to len ťukes, malá škoda, o vyrovnaní sme sa už dohodli na mieste.“


  „Vyriešiť túto dopravnú nehodu nebude problém, vinník je jasný. Ešte sa presvedčíme o prítomnosti alkoholu, to môže celú situáciu skomplikovať. Vlado...“


  „Len ranka na čele, ani ju netreba šiť,“ podával hlásenie kolega. „Pani už prehľadáva lekárničku, podľa mňa bude stačiť leukoplast, ale keby sa dožadovala, odprevadíme ju na pohotovosť.“


  „Má udretú hlavu? Vracala? Odpadáva?“


  „Nie, ihlica z baretky ju pichla do čela, neudrela sa.“


  „V poriadku, prines trubičky.“


  Jeden za druhým nafúkali plné balóniky.


  „V poriadku, páni, konštatujem, že prítomnosť alkoholu sa ani u jedného nepotvrdila.“


  „Výborne,“ zajasal previnilec. „Nebudeme vás viac zdržiavať, už sme sa dohodli na vyrovnaní, je to len malá škoda. Keby sa panej priťažilo, sám ju odveziem na pohotovosť.“


  „No moment, moment, také jednoduché to zase nebude. Svojou nepozornosťou ste zavinili dopravnú nehodu, dostanete pokutu dvesto korún na mieste, zadržím vám vodičský preukaz, pôjdete na preskúšanie...“


  „Pán policajt, zastavte, prosím vás, počkajte,“ skočil mu do reči pre zmenu previnilec. „Za jeden priestupok toľko trestov? Veď som nikoho nezrazil, nikto nezomrel, iba sme sa ťukli. Je to naozaj spravodlivé?“


  „Je to štandardný postup. Na mieste dopravnej nehody riešim problém podľa štandardného postupu, nie spravodlivosť. Ja som policajt, nie sudca.“


  „No dobre, ale uznajte, čo som vlastne spôsobil? Aký následok mala moja malá nepozornosť? Nič strašné sa nestalo a, ako hovorím, už sme sa dohodli. Keby ste nešli okolo, už by sme boli dávno doma a o ničom by ste nevedeli...“


  „Našťastie sme išli okolo!“


  „No, hovoriť o šťastí je v tomto prípade dosť relatívne, ale nevadí, nebudem protirečiť. Súhlasím so všetkým, čo ste povedali, len by som prosil o zhovievavosť. Keby sa dalo...“


  „Čo to máte v aute?“


  Škemranie previnilca prerušil hlas druhého člena hliadky. Všetci sa ako na povel zvrtli k nemu. Kým sa tí dvaja dohadovali o vine a treste, nenápadne sa oddelil od skupinky, akože iba tak sa flákavým krokom priblížil k modrej škodovke. Prezrel si interiér okolo vodiča, sedadlo spolujazdca, odkladací priestor pod zadným oknom, zadné sedadlo...


  Pri zadnom sedadle sa pristavil.


  „Čo máte pod tou zhúžvanou dekou?“


  „Nič... tú deku vozím len tak. Teda, aby som vysvetlil, spal som v aute na zadnom sedadle. Viete, noci sú ešte chladné, deka sa zíde.“


  „Spali ste v aute? Problémy doma?“


  „Nie, bol som pozrieť kamarátov pri vode. Ja nie som rybár, ale chodím ich občas pozrieť, len tak, zo zábavy, na pokec. Zakecali sme sa, už sa mi neoplatilo ísť domov, tak som zdriemol.“


  „Aha.“ Policajt nespúšťal oči z deky, vysvetlenie sa mu nepozdávalo.


  „Tak ja teda zaplatím tú pokutu,“ ponúkol sa previnilec. „Koľko ste hovorili? Sto korún?“


  „Povedal som dvesto a...“


  „Moment, počkajte ešte.“ Otravný policajt neprestával rýpať. „Mne sa to nezdá, niečo pod tou dekou je. Čo máte pod tou dekou?“


  „Nič, nič tam nie je, je iba zhúžvaná.“


  Policajt váhal. Ak otvorí dvere a prezrie auto, bude to domová prehliadka podliehajúca súdnemu povoleniu alebo to bude iba bežná previerka v rámci vyšetrovania dopravnej nehody. Ak to spraví bez povolenia a niečo tam nájde, bude to platný dôkaz, alebo to nebude platný dôkaz, a ešte ho aj potrestajú za porušenie predpisov. Rozpačito pozrel na kolegu, ale ten nevedel čítať myšlienky, netušil, na čo sa kolega odhodláva, neporadil mu.


  Policajt sa rozhodol, otvoril zadné dvere. Previnilec až poskočil.


  „No moment, páni policajti, a toto môžete? Takto sa vyšetruje dopravná nehoda? Auto je môj majetok, aj interiér, aj všetko v ňom. Máte na prehliadku povolenie?“


  To nemal robiť.


  Policajt sa vnoril do auta, už nepochyboval, že nájde niečo zaujímavé. Odhrnul deku, vyliezol z auta, vystrel sa, zložil si šiltovku, pretrel si čelo.


  „A toto má byť čo!?“ zrúkol na vodiča.


  Druhý policajt zdrapol previnilca za plece, jednak preto, aby neutiekol, ale hlavne preto, aby sa nezviezol na zem – akosi sa mu podlomili kolená.

  Kuky sedel na svojom mieste, Krauz mu takmer ležal na stole, podopieral sa lakťami, aby lepšie videl na šachovnicu. Napriek nepohodlnej polohe – natiahnutý na kolegovom stole s jedným kolenom na stoličke – necítil bolesť ani strnulosť, hoci hrali už hodnú chvíľu. Zahĺbený do napínavej partie stratil pojem o čase.


  „Šach!“ vyštekol Krauz, potiahol koňom do blízkosti súperovho kráľa.


  „S tým som rátal,“ nedal sa Kuky. „Pozri na tú geniálnu obranu.“ Obranca potiahol vežou.


  „A zase šach!“ zopakoval protihráč po ťahu s dámou.


  „Ty sviňa, to som si nevšimol. Počkaj...“


  Čakali obaja, Kuky krútil ukazovákom.


  „Takto,“ rozhodol sa.


  „Blbosť, pozri sa, šachmat! Si hotový!“


  Kuky civel na šachovnicu, zvažoval možnosti, žiadnu nenašiel. Zhlboka si vzdychol, kráľa položil na šachovnicu, tvár schoval do dlaní.


  „Mat,“ uznal smutne.


  „A ruku!“ pripomenul mu protihráč.


  Kuky neochotne natiahol ruku, Krauz mu ju srdečne stisol.


  „Nezabúdaj na to, všetci veľkí šachisti prejavujú úctu súperovi podaním ruky, nech partia dopadla akokoľvek.“


  „Viem, nie? My veľkí šachisti dodržujeme pravidlá aj zvyklosti. Ale ako si to zahral s tou vežou?“


  „Pozri, vráťme sa o tri ťahy dozadu. Ty si bol tu, tu a tu, ja som stál s dámou tu, s vežou tu.“ Krauz vrátil figúrky do východiskovej pozície. „Dal som ti šach, bránil si sa vežou, mal si ju poistenú koňom, ale nedomyslel si môj druhý ťah s dámou, preto si mal nechať vežu na mieste a šachu sa brániť únikom kráľa sem. Vidíš, tu by som ťa nemohol napadnúť dámou, naopak, zaútočil by si vežou v druhom ťahu na moju dámu a musel by som sa stiahnuť sem, vidíš. A výpad strelcom sem – a útočíš ty, nie ja. Celú partiu si mohol dvomi ťahmi otočiť.“


  „Dokelu! Prečo je to také jednoduché, až keď to človek vidí, a nie, keď nad tým premýšľa?“


  „Lebo ti chýba tréning, musíš hrať viac.“


  „Ale keď pracovný čas sa končí už o pol štvrtej.“


  „Skús aj po pracovnom čase, napríklad doma.“


  „Doma? A nie je to nuda?“


  „Je, ale keď chceš zarábať milióny na medzinárodných turnajoch, niečo tomu musíš obetovať, nie?“


  „To je pravda, svätá pravda,“ uznal najmenší detektív.


  Burger zložil noviny, zadusil cigaretu.


  „Oto, nemáme niečo vonku? Ja to už nemôžem počúvať! Veža sem, dáma tam, kone do stajne, strelci do zbrojnice, pechota naľavo, kráľ napravo... Šibe vám dvom, alebo čo? To nás teraz budete terorizovať šachom, až kým henten krpec krpatý nevyhrá prvý turnaj?“


  „To znamená najbližších sto rokov?“ pohotovo doplnil kolegu Hanzel.


  „Možno aj stodvadsať,“ súhlasil Burger. „Oto, hovorím ti, vypadnime von, lebo im tú šachovnicu otrieskam o hlavu a strelca strčím... viete kam!“


  „Radšej kráľa, ten má širokú ostnatú korunu. Chápeš, ide o hlbší zážitok,“ radil Chosé z kresla.


  „Ty drž hubu, aj ty im do toho občas kibicuješ, si rovnaký ako oni,“ zahriakol ho najstarší detektív. „Oto, tak ako?“


  „Nemám nič. Minulý týždeň mi prišlo jedno dožiadanie zo Žiliny, chlapci potrebujú ustáliť jedno auto, ale hodil som to našim dopravákom, takže mám čistý stôl.“


  „Nevadí, tak ideme na pivo, ale nebudem tu ani chví...“


  Rozleteli sa dvere, ako vždy bez zaklopania vrazil šéf.


  „Tu ste?“


  „A kde by sme mali byť? Máme zaslúžené voľno,“ upozornil ho Váňa, aby šéfovi ani nenapadlo dať im nejakú robotu. Pre istotu vylovil spod stola nedojedené ľahké raňajky – nožičku klobásy, tri plátky tlačenky, kúsok cigánskej, dve kvasené uhorky, téglik chrenu, horčicu v tube, jeden a pol pletenky. To bol zostatok, podstatná časť už bola na svojom mieste v dlhočiznom zažívacom trakte ozrutného detektíva.


  Mayor ho ignoroval, jeho aj tak nepotreboval.


  „Máme týždeň fraj,“ pre istotu pripomenul Hanzel. „Narobili sme sa jak otroci.“


  „Počúvajte, narobení otroci, veď ja len tak, v rámci oddychu, jedna ľahká vychádzka...“ nedokončil, čakal, či sa niekto chytí.


  „No kam? Dopovedz. Schválne dopovedz,“ postrkoval ho Burger.


  „Do nemocnice.“


  „Ak ťa zase bolí oko, skoč si tam sám, ja za teba do toho ich fúkacieho stroja mrkať nebudem.“


  „Nebolí, nič ma nebolí, to nie kvôli mne.“


  „A...?“


  „Jedna mladá dáma tam leží...“


  „Pekná?“


  „Edo, viem ja? Čo som ju už videl?“


  „Tak tam pošli hliadku, nech preverí, ako vyzerá.“


  „Nech si vyzerá, ako chce, nepotrebujeme preveriť jej ksicht, ale plece.“


  „Čo má s plecom?“


  „Má ho deravé.“


  „Žena, čo má o jednu dierku navyše? To by mohlo byť zaujímavé.“


  „O dve, jednu spredu, druhú zozadu.“


  „Už niečo tuším,“ vzdychol si Burger, zagánil na šéfa, aby sa konečne vyjadril.


  „Včera večer ju v lese niekto postrelil do pleca. Zatiaľ to má okres, ale volal mi ich šéf, že sa mu niečo nepozdáva. Brblal niečo s poľovníkmi...“


  „Nablízku bola poľovačka?“


  „Práveže nie, vraj poľovníci tam vôbec neboli a to sa mu zdá podozrivé.“


  „A ty si mu hneď sľúbil, že oddelenie vrážd sa postará.“


  „Len som si myslel, či vás už nežerú v kancelárii mrle, či by ste sa iba tak, v rámci vychádzky, nepozreli, ako vyzerá, či by ste sa nespýtali, ako sa má...“


  „A pri tej príležitosti, či by sme sa jej nespýtali, ako sa jej to stalo,“ doplnil pohotovo Hanzel.


  „No.“


  „Takže normálne seriózne vyšetrovanie.“


  „No.“


  „Fajn, takže sme zase tam, kde sme boli.“


  „Ale nemusíte, pošlem tam dvoch chlapcov z jazdeckej polície, už sa im nechce vysedávať v sedle, hlásia sa na oddelenie vrážd, možno budú ochotnejší. A niektorých detektívov z oddelenia vrážd zase pošlem ku koňom, možno sa im tam bude viac páčiť.“


  „Bože, zase kone,“ vzdychol Burger. „Tu kone, v nemocnici dáma, v lese strelec, samozrejme, neznámy... Ja sa toho šachu do smrti nezbavím! Oto...“


  „Počúvam.“


  „Idem sa prejsť, horšie než v kancelárii to byť nemôže.“


  „Idem s tebou, ale iba preto, aby si nezablúdil.“


  „Výborne, chlapci, vedel som, že sa na vás môžem spoľahnúť. A ostatní...“ šéf sa rozhliadol po kancelárii – dvaja prihrbení nad šachovnicou, jeden zašitý v kúte v kresle s rozčítaným časopisom, druhý večne nenažraný, obložený nedojedenými raňajkami.


  „Flákajú sa, šéfe,“ bez otáľania ich natrel Hanzel.


  „Aspoňže hneď zrána neslopú,“ zašomral šéf a radšej vypadol.

  „Čo by tu robila?“ začudovala sa sestrička.


  „Prepáčte,“ Burger bezmocne rozhodil ruky, „mysleli sme si, že s takým poranením automaticky skončí na chirurgii.“


  „Nie, automaticky skončila na traumatológii, šieste poschodie.“


  „Tak ešte raz – prepáčte.“


  „To nič, rada som pomohla.“


  Museli uznať, že naozaj pomohla – kto sa má vyznať v tom nemocničnom bludisku? Vybehli na šieste poschodie.


  „Dúfam, že aj tu budú také príjemné sestričky,“ zaželal si Hanzel.


  Želanie sa mu splnilo, aj táto bola milá.


  „Áno, pani Ivana Korčoková leží u nás, ale, páni, návštevné hodiny sú...“


  „My nie sme návšteva, my sme z takejto firmy,“ nedal jej dohovoriť Burger, ukázal služobný preukaz.


  „Jasné, čakali sme vás. Také zranenie nemôže polícia len tak prehliadnuť. Chcete hovoriť s pánom doktorom?“


  „To by bolo na úvod asi najrozumnejšie,“ potešil sa Hanzel.


  Obaja svižne vykročili za sestrou. Výborný začiatok, inokedy sa museli k pacientovi prehrýzť cez bariéru predpisov, zákazov, interných nariadení, neochoty, nervozity, ale dnes mali šťastie.


  Sestrička zaklopala, počkala na tiché ďalej spoza dverí, vošla, nechala ich čakať, no vzápätí vyšla.


  „Nech sa páči, pán doktor vás prijme.“


  Pán doktor opustil bezpečie pracovného stola, vyšiel im v ústrety.


  „Doktor Bláha,“ natiahol ruku, pevne stisol.


  „Detektív Burger.“


  „Detektív Hanzel.“


  „Nech sa páči, sadneme si sem,“ doktor ukázal na pohovku v kúte. „Dáte si...?“


  „Nič, ďakujeme. Sme v jednom kolotoči, nebudeme vás zdržiavať.“


  „V poriadku. Predpokladám, že sa zaujímate o prípad pani Korčokovej.“


  „Zaujímame.“


  „Je to logické, čakali sme vás. Nie je normálne, aby niekto len tak beztrestne vystrelil na človeka.“


  „Ona vám povedala, že niekto na ňu vystrelil? Videla ho? Pozná ho?“


  „Nie, zle ste ma rozumeli, nepovedala nám nič, nebola v stave vypovedať. To konštatovala aj vaša hliadka, čo tu bola včera večer. Ja len dedukujem z toho, s akým zranením nám ju priviezli.“


  „Aha,“ pochopili detektívi, obaja prikývli.


  „Popis zranenia...“


  „Moment, pán doktor, ak dovolíte, začali by sme úplne od začiatku. Kedy vám ju priviezli a v akom stave?“


  Vyšetrovania sa ujal Burger, Hanzel si pripravil blok na poznámky.


  „Včera večer...“ doktor sa zasekol, vstal, prešiel k stolu, vzal si na pomoc pacientkinu kartu. „Počkajte, aby to bolo presné.“ Zalistoval, našiel, čo hľadal. „Včera večer o dvadsať dvadsať ju priviezla sanitka na centrálny príjem, hneď ju lifrovali na oddelenie, urobili sme röntgen, kontrolné odbery, dostala krv, venózne širokospektrálne antibiotiká, ošetrili sme rany. Momentálne je na observácii...“


  „Čo je s ňou?“


  „Je na pozorovaní. Ak sa neobjavia komplikácie, o dva-tri dni ju pustíme domov.“


  „Komplikácie v akom zmysle?“


  „Zápal, alergická reakcia, všetko možné aj nemožné.“


  „Výborne. Prepáčte, ale nevyznám sa vo vašich postupoch, preto sa spýtam takpovediac laicky – prečo nebola na chirurgii na zašívanie?“


  „V takýchto prípadoch nie je čo zašívať. Aby ste mi rozumeli, rozhodujúce je vyšetrenie rozsahu poranení. Ak sú poškodené orgány hrudníka, je potrebný chirurgický zákrok, ale v jej prípade...“ doktor vybral röntgenovú snímku. „Pozrite sa sami.“


  Pozreli sa sami, boli z toho jeleni.


  „Aha, prepáčte,“ uvedomil si doktor. „Poškodenie svalu na snímke nevidieť, röntgen zobrazuje iba poškodenie kostí. Tu hore, pozrite sa sem, vidíte?“


  Nevideli nič.


  „Toto je klavikula.“


  „Pán doktor...“


  „Pardon, kľúčna kosť, ľavá kľúčna kosť. Toto tu, ten malý defekt, je poškodenie spôsobené projektilom. Malé, takmer zanedbateľné poškodenie, kosť sa nezlomila ani nepraskla, ide naozaj iba o oter, guľka sa kosti sotva dotkla. Okrem hladkého priestrelu svaloviny neutrpela žiadne iné poranenie, nebol dôvod na operáciu.“


  „Aha, takže nemá poškodené žiadne vnútorné orgány.“


  „Nemá.“


  „Guľka vnikla do tela asi tu...“ Burger si priložil pravý ukazovák na ľavú kľúčnu kosť.


  „Nie,“ doktor sa nahol a posunul mu prst o dva centimetre ku krku. „Presne tu.“


  „Presne tu,“ zopakoval detektív. „Obtrela sa o hornú hranu tej klaviatúry...“


  „Klavikuly, ale hovorte radšej kľúčna kosť.“


  „Tej kľúčnej kosti. Preletela plecom a vyletela...“


  Doktor vstal, drgol do Burgera, aby sa mierne predklonil, priložil mu prst na chrbát.


  „Presne tu. Trapezius, horná časť lichobežníkového svalu.“


  „Výborne, takže popis zranenia je nám jasný,“ lebedil si detektív.


  Hanzel si nelebedil, písal o dušu spasenú.


  „Moment, ako ste to...? Trapé...?“


  „Trapezius, ale napíšte radšej lichobežníkový sval.“


  Počkali, kým dopísal.


  „Mala šťastie,“ pokračoval doktor. „Povedal by som, že mala veľké šťastie. Taký hladký bezproblémový priestrel som videl naposledy pred tromi rokmi. Stačilo pár centimetrov doprava a má to v krku, alebo pár centimetrov dolu a chytí jej to horný lalok pľúc. To nehovorím, keby guľka išla viac do stredu hrudníka, bola by na mieste mŕtva.“


  „Mala šťastie,“ súhlasil Burger. Niečo ho na doktorovom výklade upútalo, musel sa k tomu vrátiť. „Pán doktor, povedali, ste, že taký hladký priestrel ste videli naposledy pred tromi rokmi.“


  „Povedal som.“


  „Vy s tým máte nejaké skúsenosti, pán doktor? Videli ste ich veľa?“


  „Ehm...“ doktor si odkašľal do päste, zaváhal.


  „Spýtal som sa niečo nevhodné?“ vyľakal sa detektív.


  „Nie, nevhodné nie, len... smutné spomienky. Viete, na toto miesto som prišiel z vojenskej nemocnice, navyše som bol rok na misii, so strelnými poraneniami mám, dá sa povedať, bohaté skúsenosti, oveľa bohatšie než kolegovia. Nechcem sa vám pliesť do remesla, ale mal by som jeden postreh...“ nedokončil vetu, čakal na reakciu.


  „Nepletiete sa, a keby aj, vieme to odfiltrovať. Na začiatku vyšetrovania sme vďační za každý postreh, za každý dobrý nápad, takže ak niečo máte, sem s tým!“


  „Bola to malokalibrovka, celoplášť.“


  Detektívom poskočilo obočie, Hanzel na chvíľu prestal písať. Takéto vyjadrenia by skôr očakávali od expertov z kriminalistických laboratórií, nie od lekára.


  „Pokračujte,“ postrčil doktora Burger.


  „Videl som zásahy veľkokalibrových zbraní, robia do ľudského tela úplne iné diery, než má ona. Ak sa použije celoplášťové strelivo, priestrely alebo zástrely bývajú hladké, horšie je to s poloplášťom, zvlášť v mieste, kde strela opúšťa telo. Ešte horšie je to, ak sa strela cestou deformuje, napríklad odrazené guľky, guľky trieštiace kosti a podobne, tie vedia mäkké tkanivo trhať ako cukrovú vatu. A najhoršie je to pri použití špeciálneho streliva, napríklad trhavé špičky alebo blúdivé guľky. Poznáte?“


  „Počuli sme o nich, ešte sme sa s tým nestretli.“


  „Ja áno. Guľka vnikne do tela a zmení smer, poblúdi, lieta si, kadiaľ chce, doslova vám pomieša črevá. Smrteľný zásah môže byť aj do stehna. Je neuveriteľné, čo dokáže človek vymyslieť, len aby tomu druhému spôsobil čo najväčšie utrpenie. Vojna je jedno veľké svinstvo...“ nedopovedal, zamyslel sa, asi sa na chvíľu zase ocitol na misii.


  Chvíľu ho nechali, nech zaženie zlé spomienky.


  „Ale v jej prípade to tak nebolo,“ snažil sa nadviazať Burger.


  „Nie, páni, podľa veľkosti vstrelu tipujem, že išlo o malokalibrovú zbraň, najbežnejšie sú dvadsaťdvojky, priemer strely je päť celých šesť milimetra. Projektil musel byť zabalený v oceľovom plášti s pomedeným povrchom a guľka sa cestou o nič neobtrela, nebola deformovaná, lebo ju prepichla ako žeravá ihlica hrudku masla.“


  „Preto nebolo čo šiť.“


  „Prosím?“


  „Preto neskončila na chirurgii.“


  „Aha, presne tak, nebolo čo šiť. Takýmto šťastlivcom stačí ranu dezinfikovať betadinovou dezinfekciou, to je jódový roztok, riadne ju ošetriť, obviazať, proti infekcii natlakovať telo antibiotikami a ostatné je na prírode, nech si pomôže. Ostanú len malé jazvičky, tá po vstrele bude takmer neviditeľná, tá druhá na chrbte o niečo výraznejšia, ale nič hrozné. Pravda, vzhľadom na jej zamestnanie možno neskôr vyhľadá plastického chirurga, ale fotografie sa dnes už dajú retušovať, možno jej to ani nebude prekážať.“


  Detektívi si vymenili spýtavé pohľady.


  „Vzhľadom na jej zamestnanie?“


  „Áno, veď je to Ivana Tomanová.“


  „Ivana Tomanová? Mysleli sme, že Korčoková.“


  „Zaslobodna Tomanová.“


  Detektívi len nechápavo civeli.


  „Vám to meno nič nehovorí?“


  Pokrútili hlavami.


  „Vy ju nepoznáte?“


  „Nie, jej meno sme sa dozvedeli pred polhodinou telefonicky z okresu, okrem toho nevieme nič.“


  „Reprezentantka, ženská atletika, štvrťkárka, neskôr míliarka, behávala stredné a dlhé trate.“


  Ani táto informácia detektívov nenakopla.


  „Vás nezaujíma šport?“ Doktor neskrýval prekvapenie, tak trochu aj sklamanie.


  „Futbal, hokej, ale ženská atletika...“ Burger naznačil, že až takí športoví fanatici nie sú.


  „Ja som sa občas venoval športovcom, mám aj atestáciu, ale to bolo dávno. Zažiarila iba krátko, dve sezóny. Vyradila ju autonehoda, dali ju do poriadku, no vrcholový šport už robiť nemohla. Ostala verná druhému povolaniu, modelingu, a bola dobrá. Pár rokov strávila v Miláne, to bolo obdobie, určite sa pamätáte, keď svetové modelingové agentúry šaleli po ženách slovanského typu. Vtedy leteli Slovenky, Češky, Rusky, Poľky. Už sa stiahla, veď má...“ doktor skontroloval dátum narodenia v spise, „tridsaťtri, to je v modelingu dôchodcovský vek, ale bola dobrá. Ešte stále je to kus peknej ženy.“


  Hanzel usilovne písal, každá informácia sa môže hodiť.


  „Vy sa vyznáte aj v modelingu?“ žasol Burger.


  „Nie, jedna sestrička ju spoznala, porozprávala nám o nej. Našla aj nejaké staršie časopisy.“


  „Aha, tak je to.“


  Burgerovi sa uľavilo, začínal mať nepríjemný pocit, že narazili na vševedka, čo vie o každom všetko, ale zo skúsenosti vedeli, že informácie z takéhoto zdroja treba brať s rezervou. Bol by sklamaný, keby to bolo tak, lebo doktor Bláha naňho robil dojem seriózneho chlapíka. Našťastie každú informáciu vedel vysvetliť, uviesť zdroj, a to bolo na posúdenie serióznosti najdôležitejšie. Zatiaľ mu verili každé slovo.


  „Ešte k tej guľke... Ehm, ak som dobre pochopil, ide o hladký priestrel, to znamená, že v tele sa guľka nenašla.“


  „Správne,“ súhlasil doktor.


  „A nepriniesol ju niekto spolu s ňou? Napríklad človek, ktorý zavolal sanitku, sanitári, ktokoľvek iný.“


  „Nie, o guľke nič neviem.“


  „Ani o okolnostiach, za akých k zraneniu došlo?“


  „Našli ju v lese.“


  „Našli? To znamená, že bola sama? Sama v lese večer o ôsmej? Veď to je už skoro tma!“


  „Sama, a ešte k tomu tehotná.“


  „Tehotná!?“ To bolo priveľa aj na skúsených detektívov. „Niektorí ľudia si o prúser doslova koledujú. Viete niečo bližšie?“


  „Bola si zabehať, priviezli ju v športovom úbore.“


  „Zabehať? V noci? Tehotná?“ Burger mal sto chutí dodať, že dobre jej tak, ale zdalo sa mu to neprofesionálne.


  „Presne tak, športom k zdraviu, ako sa hovorí.“


  „Sama v lese! Kto ju našiel?“ Burger neskrýval prekvapenie.


  „O to som sa fakt nezaujímal, ale viem vám pomôcť.“


  „Ako?“


  Vstal, vrátil sa k stolu, telefonoval.


  „... vieš čo, ani mi to nediktuj, ja ti ich tam radšej pošlem. Kedy? Čo kedy? Idú za pacientkou, keď s ňou skončia, zastavia sa. Záleží na tom kedy? Budeš tam, nie? Veď si v práci. No tak vidíš. Zatiaľ ďakujem.“


  Vrátil sa k nim, sadol si, nechápavo, trochu pobavene krútil hlavou, šomral si.


  „Má to niekto starosti, vraj kedy. Sedí tam celý deň, ale irituje ju kedy. No nič, každý sme nejaký. Takže, páni, zastavíte sa dolu na centrále, budete sa pýtať na pani Mundiovú, tá vie všetko.“


  Hanzel si rýchlo poznačil aj túto dôležitú informáciu.


  „Pán doktor, môžem vás poprosiť o telefón k vám do kancelárie? Viete, toto je prvotné šetrenie, môže sa stať, že narazíme na informácie, ktoré budeme musieť s vami konzultovať, a zbytočne by sme sem lietali pre každú maličkosť. Telefonický kontakt všetko zjednoduší, zrýchli.“


  „Samozrejme, no nevysedávam celý deň v kancelárii, chce to trpezlivosť. Pre istotu vám dám aj dve čísla na oddelenie, sestričky ma vždy nájdu.“


  Dohodli sa, že budú spolupracovať, to bolo najdôležitejšie – konečne jeden ochotný doktor. Zaviedol ich k pacientke, skontroloval jej stav, prikývol, podali si ruky, rozlúčili sa.


  „Keby sa čokoľvek stalo, len stlačte toto tlačidlo pri záhlaví.“


  V izbe bola iba jedna stolička, sadol si zapisovateľ, Burger sa postojačky mierne naklonil nad posteľ. Musel uznať, že doktor mal pravdu, naozaj kus peknej ženy, skutočná živá modelka, a to ani nebola nalíčená.


  „Pani Korčoková...“ začal medovým hláskom.


  Usmiala sa, to nebolo dobré znamenie. Žena na druhý deň po priestrele pleca by mala byť vystrašená, a nie vysmiata. Napumpovali do nej oblbováky proti bolesti, detektív sa obával, či ju neodblokovali príliš, či si na niečo spomenie.


  „Dobrý deň, pani Korčoková, my sme z polície.“ So služobným preukazom sa neobťažoval, aj tak jej to bolo jedno.


  Neodzdravila, ale prikývla, takže ho registrovala.


  „Prišli sme kvôli vášmu zraneniu.“


  Zase len prikývla.


  „Zaujímalo by nás, na čo si spomínate.“


  Načiahla sa k stolíku, nedočiahla na pohár. Burger jej ho pohotovo podal. Skúsila sa napiť, no obliala sa.


  „Pomôžete mi trochu vyššie?“


  Burger pochopil, vzal jej pohár, pomohol jej, aby sa posadila, Hanzel jej natriasol vankúš, opatrne ju uložili. Už bola vyššie, mohla sa napiť aj lepšie hovoriť.


  „Ďakujem. Boli ste tu včera, ale bola som po operácii.“ Hlas mala silný, istý, takmer normálny.


  „To sme neboli my, boli tu kolegovia z okresu a neboli ste po operácii, ošetrili vás, našťastie operácia nebola potrebná.“


  „Vlastne máte pravdu, tak mi to vysvetlil aj pán doktor.“


  „My sme prišli za vami, aby ste nám povedali, čo si zo včerajška pamätáte. Pamätáte sa na niečo?“


  „Takmer na všetko. Bola som si zabehať...“


  „Budem vám skákať do reči, aby nám neunikli podrobnosti, kolega bude zapisovať. Koľko bolo hodín?“


  „Sedem.“


  „Sedem včera večer.“


  Prikývla.


  „Nie je to trochu neskoro?“


  „Vždy chodím za súmraku.“


  „Behávate pravidelne?“


  „Každý večer, ak práve niečo nemám.“


  „A vždy za súmraku?“


  „Vždy.“


  „Po tej istej trati?“


  „Skoro vždy. Občas dostanem chuť na zmenu a odveziem sa na nábrežie alebo na Želku, ale inak stále po tej istej trati.“


  „Tá vaša trať je kde?“


  „Od nášho domu...“


  „Poprosím presnú adresu.“


  „Cédrová šestnásť.“


  „Cédrová... Cédrová... Cédrová, Brezová, Smreková,“ Burger žmúril, v mysli si vybavoval mapu Nášho Mesta. „To sú ulice hore pri televíznom vysielači.“


  „Áno, presne tam máme dom.“


  „Brezová je slepá ulica.“


  „Nie, naša je slepá, Brezová je nižšie a točí sa v oblúku pod nami.“


  „Aha, už viem. Rodinné domy, pekné záhrady. Pokračujte.“


  Burger ju pozoroval – napriek prvotným obavám s uspokojením sledoval, ako pohotovo reaguje. Rozhovorila sa, spomínanie jej nerobilo problémy, reagovala aj na detaily, bola zorientovaná. Len nech vydrží.


  „Bolo sedem večer, išla som si zabehať. Sused oproti práve prišiel z práce, vystupoval z auta, kývli sme si...“


  „Meno?“


  „Veselý. Inžinier Peter Veselý. Je riaditeľ, neviem čoho.“


  „Aj ste sa o niečom zhovárali?“


  „Nie, kývli sme si, nastavila som si hodinky...“


  „Preto viete, že bolo presne sedem?“


  „Áno, bolo presne sedem, vybehla som...“ zaváhala, spomínala. „Aj sused o tri domy ďalej ma videl, bol v záhrade, ale ani s ním som nehovorila.“


  „Meno?“


  „Vavro Foró.“


  „Ten maliar?“


  „Nie, robí niekde na ministerstve.“


  „Ani s ním ste nehovorili.“


  „Nie.“


  „S nikým ste nehovorili?“


  „Nie.“


  „Kto všetko vedel, že si idete zabehať?“


  „Kto vedel? Nerozumiem.“


  „Niekto vás postrelil...“ Burger urobil pauzu, chcel vidieť jej reakciu. Prikývla, to znamená, že vie, čo sa jej stalo, je s tým vyrovnaná, nemusia sa obávať hysterickej reakcie. „Zatiaľ pracujeme s dvomi verziami – ide o náhodný výstrel nejakého poľovníka, hovoríme tomu zatúlaná strela, ale nemôžeme vylúčiť ani cielený útok na vašu osobu. Rozumiete mi?“


  „Útok? Prosím vás, kto by ma chcel...“


  „To je práve to, k čomu sa potrebujeme dopracovať, a vy by ste nám v tom mohli výrazne pomôcť. Chápem, že naše profesionálne pracovné postupy a myšlienkové pochody sa vám môžu zdať prehnané, pritiahnuté za vlasy, nadsadené, ale verte nám, vieme, čo robíme. Sústreďte sa, prosím, na odpovede, nesnažte sa analyzovať naše otázky a niečo z nich vydedukovať.“


  „Ako chcete.“


  „Kto vedel, že si idete zabehať?“


  Zaváhala, nerozumela, musela sa sústrediť.


  „Všetci, čo ma poznajú.“


  To bola najhoršia odpoveď, akú mohli dostať. Hľadať potenciálneho páchateľa medzi všetkými, čo ju poznali, znamenalo hľadať jedného z milióna, možno desiatich miliónov, a to ani nemali istotu, že ide o úmyselný trestný čin. Burger si uvedomil, že takto na to nemôžu ísť.


  „Dobre, teda inak, kto vás v ten večer videl?“


  „Ako som povedala, dvaja susedia.“


  „Ale ani jeden sa s vami nerozprával.“


  „Nie.“


  „A ostali na mieste, nepohli sa za vami.“


  „Nie.“


  „Nemali šancu vás dobehnúť alebo dokonca predbehnúť.“


  „Nie,“ usmiala sa. „Predbehnúť určite nie.“


  „Okrem nich?“


  „Čo okrem nich?“


  „Koho ste ešte stretli?“


  „Nikoho, až potom na trati jedného bežca.“


  „Ešte nie sme na trati, pani Korčoková, ešte sme pred domom. Videli vás dvaja susedia. Videli ste ešte niekoho?“


  „Nie.“


  „Nevšimli ste si nejaké cudzie auto?“


  „U nás sa neparkuje na ulici, všetci majú garáže, aj na dve, aj na tri autá.“


  „Tým skôr by ste si všimli cudzie auto.“


  „Všimla, ale nebolo tam.“


  „Ani teraz, keď sa sústredíte? Nevybaví sa vám v pamäti...“


  „Nie, ulica bola prázdna.“


  „Môžeme sa spoľahnúť, že na ulici nebolo cudzie auto ani osoby?“


  „Určite nie, všimla by som si.“


  „Prečo ste si taká istá, že by ste si všimli?“


  Zaváhala, odkašlala si.


  „Len smelo.“


  „Ale nebudete si o mne myslieť, že som namyslená narcistka.“


  „Určite nie.“


  „Viete, behávam v bežeckom úbore, v priliehavom bežeckom úbore. Tí dvaja susedia ma vyprevádzali pohľadmi, až kým som sa im nestratila z dohľadu. Presvedčila som sa, nenápadne som sa obzrela. Vyprevádzajú ma všetci, niekedy aj baby, a ja sa rada obzriem, presvedčím sa, či to ešte funguje, či ešte stojím za to.“


  Burger si bol istý, že stojí.


  „Obzrela som sa aj na konci ulice, či ešte niekto, ale nie, nikto, nevyprevádzal ma nikto, preto som si istá, že ulica bola prázdna.“


  „Výborný postreh, teraz sme si istí aj my. Pokračujte.“


  „Vybehla som na chodník...“


  „Preruším vás. Nemám tu mapu, ale tie uličky okolo vás trochu poznám. Cédrová je slepá.“


  „Je slepá.“


  „Dva rady domov a v strede asfaltka.“


  „Presne tak.“


  „Asfaltka sa odrazu končí, akoby uťal veľkým nožom, akoby nebola dorobená, ukončená obrubníkom.“


  „Presne tak.“


  „A ďalej niečo pokračuje?“


  „Na uťatú asfaltku nadväzuje lesná cesta, udupaná zemina. Spočiatku je široká ako asfaltka, asi po dvesto metroch sa zužuje a pokračuje lesná cesta, široká tak pre jedno terénne vozidlo, používajú ju lesníci. Po piatich kilometroch cesta zatáča na sever hlbšie do lesa, no ja pokračujem rovno, to už nie je lesná cesta, len širší lesný chodník. Vedie takmer po vrstevnici, lepšie sa po ňom behá, lesná cesta odbočuje do kopca, to by bolo dosť náročné na fyzičku.“


  „Aha, už mám predstavu. Lesná cesta odbočuje do kopca, vy pokračujete po lesnom chodníku po vrstevnici. Nech sa páči, pokračujte.“


  „Vybehla som na lesnú cestu, nasadila som obvyklé tempo, rozbehla som sa...“


  „Zatiaľ sa nič zvláštne nestalo?“


  „Nič zvláštne sa nestalo, všetko bolo ako v iné dni, rozbehla som sa, zamyslela som sa, zahĺbila som sa do myšlienok a...“


  Zasekla sa. Spozorneli. Burger ani necekol, žiadne doplňujúce otázky, teraz to bolo iba na nej.


  „Tak podozrievavo na mňa gánil, ako keby som sa zbláznila.“


  „Kto?“


  „Ten chlapík, ten bežec.“


  „Aký chlapík?“


  „No, ten!“


  „Preskakujete, nedokážem vás sledovať.“


  „Zamyslela som sa, lebo som spomínala na... Viete, v piatok som sa dozvedela, že som tehotná. Iba začínam, ešte nemám ani ultrazvuk, iba vyšetrenie z krvi. Chcela som to pred manželom zatajiť, až kým nebudú snímky, chcela som ho prekvapiť, no nevydržala som, včera večer som mu to povedala...“


  „Moment, dnes je utorok ráno, včera bol pondelok, večer ste si boli zabehať.“


  „Aha, tak v nedeľu večer som sa prezradila. Mal radosť, bol z toho paf. Bežala som, v mysli som si premietala celý rozhovor, ako zareagoval, ako sa na mňa vrhol, ako ma vystískal...“ Aj teraz sa pri tej spomienke usmievala, detaily si nechala pre seba. Nechali ju, nech má radosť. „Neustriehla som si tempo, až príliš som sa odosobnila, odrazu som pocítila hroznú únavu, pálenie v lýtkach, stúpol mi tep aj tlak, uštvala som sa. Musela som zastať skôr než na otočke.“


  „Vysvetlite otočku.“


  „Behávam priamo sedem a pol kilometra k lavičke na čistinke, tam mám pár minút oddych a potom sedem a pol kilometra naspäť.“


  „Pätnásť kilometrov na šupu?“ Hanzel prestal písať, musel sa uistiť, že dobre rozumel.


  „Pätnásť, viac už nespravím. Viete, to zranenie po nehode a vek...“


  „Prosím? Vy máte problém s vekom? Vyzeráte na dvadsaťpäť!“


  „Ďakujem, ste milý, ale už dávno nie. Postava ešte ako-tak, ale výkon je už slabší.“


  „Čo by iné dali za to...“


  „Áno, to máte pravdu, v porovnaní s inými som na tom ešte dobre, ale v porovnaní sama so sebou spred pár rokov...“ nedokončila, bola naštvaná na nespravodlivý zub času, lebo ju nahlodával na tých najcitlivejších miestach v najnevhodnejší čas.


  Chcela hodiť rukou, že na túto tému sa radšej baviť nebudú, neuvedomila si, že plece má poranené, obviazané. Mykla rukou, na tvári sa jej zjavila bolestivá grimasa.


  „Aú...“


  „Opatrne, pani Korčoková, radšej tou druhou.“


  „Zabudla som, au...“


  „Môžeme pokračovať?“


  „Môžeme.“


  „Dobre, takže sme sa dostali pred otočku, pocítili ste únavu.“


  „Áno, zamyslela som sa, neustrážila som si tempo, nebadane som zrýchľovala, odrazu mi došli sily. Bola som asi pol kilometra pred otočkou...“


  „Hovoríme o tej lavičke na čistinke.“


  „Správne, bola som asi pol kilometra pred lavičkou a došli mi sily, začali ma štípať lýtka, nestačila som s dychom, trochu sa mi zatočila hlava, stúpol mi tlak, jednoducho som sa prepálila. Zastala som, vydýchala som sa, no stále som myslela na manžela a na rozhovor z nedele, tak som sa pri tej spomienke rozosmiala, no a vtedy sa zjavil ten chlapík. Videl ma, ako sa rehocem, ako sa prehýbam v páse, no čo si mohol pomyslieť? Sama baba uprostred lesa, rehoce sa ako bláznivá! Obehol ma veľkým oblúkom, keď sme sa míňali, nespúšťal zo mňa oči v obave, či naňho neskočím. Ani sa mu nečudujem, pridal a upaľoval odušu.“


  „Pokračoval ďalej?“


  „Pokračoval.“


  „Nepristavil sa? Nič nepovedal?“


  „Nie, nepristavil sa, ani sme spolu nehovorili.“


  „Bol to bežec? Poznáte sa z videnia?“


  „Určite to bol kolega bežec, už som ho stretla.“


  „Meno nepoznáte?“


  „Nie.“


  „Mal niečo so sebou?“


  „Čo mal mať?“


  „Batoh na chrbte, niečo v rukách...“


  „Nič nemal.“


  „Určite? Len bežecký úbor a prázdne ruky?“


  „Presne tak.“


  „Dobre, nechajme ho zatiaľ tak. Stretli ste ešte niekoho?“


  „Nie, vydýchala som sa a krokom som pokračovala k lavičke. Pobehla som, aby som vyskúšala, či nohy fungujú, ako by mali, fungovali, pobehla som rýchlejšie, všetko bolo v poriadku, len únava bola výraznejšia. Dobehla som k lavičke, doslova som sa na ňu zvalila. Vymasírovala som si lýtka, vydýchala som sa, ruky som roztiahla doširoka po operadle, aby sa uvoľnil hrudný kôš...“ zasekla sa, zase spomínala. „Vytriasla som si stehná... áno... vytriasla som si stehná, sedela som a vytriasala som si stehná... ja... neviem... potom,“ prerývavo spomínala, nešlo jej to.


  „Beháte len tak, v úbore?“ pomáhal Burger.


  „A v čom ešte?“


  „Kapsička, batôžtek...“


  „Na čo?“


  „Na vodu, nejaké osobné veci...“


  „Nie, voda je blbosť! Všimla som si tú novú módu, že niektorí začínajú behávať s fľašou vody. Je to hlúposť. Vypotiť sa pri športe je zdravé, ale nikto nestratí naraz toľko tekutín, aby mu to uškodilo. Skôr mu uškodí, keď sa nalieva. Voda je ťažká a žblnkavá, naliaty športovec sa len fláka a žblnká, je to nanič. Stačí sa napiť pred tréningom a potom po tréningu, určite nie počas výkonu. Náš tréner bol na to ras. Pravda, treba si ustrážiť dehydratáciu, to je naozaj nebezpečné, ale každý športovec pozná svoje telo, vidí, aké je počasie, vie odhadnúť, aké výkony podáva, takže si vie naprogramovať aj pitný režim. Dehydratácia je nebezpečná, ale zbytočné nalievanie vody do rozbehaného žalúdka je tiež nebezpečné.“


  „Takže vodu so sebou nenosíte.“


  „Určite nie.“


  „Beháte len tak, bez všetkého, prázdne ruky.“


  „To nie, mám so sebou kľúče.“


  „Kľúče?“


  „V jednej ruke mám zväzok kľúčov, v druhej, na vyváženie, baterku. Obyčajnú šulcovú baterku, ale ešte som ju nepoužila, lebo tréning si plánujem tak, aby som dobehla ešte za súmraku, nie potme. Skúšala som aj činky, ale aj tie najľahšie sú príliš ťažké. Na konci tréningu sú už poltonové. Stačia mi kľúče a baterka.“


  „A mali ste ich aj včera?“


  „Včera... kľúče... Počkajte! Kľúče! No jasné, kľúče!“ zvýšila hlas, lebo si na niečo spomenula. „Dobre, že ste mi ich pripomenuli. Sadla som si na lavičku a kľúče s baterkou som položila vedľa seba. Vytriasala som si stehná, myksľovala som sa sem a tam, odrazu som si všimla, že kľúče sa zošmykli, chňapla som po nich, nahla som sa za nimi...“ stíchla, vyvalila oči, sama bola prekvapená, na čo všetko si vie spomenúť.


  Detektívi si vymenili pohľad – toto bude kľúčový moment, ktorý jej zachránil život.


  „Skúsme si to zrekapitulovať,“ navrhol Burger.


  Súhlasila, prikývla, visela mu na perách.


  „Sedíte na lavičke...“


  Prikývla.


  „... vytriasate si stehná...“


  Prikývla, stále prikyvovala.


  „... kľúče a baterka ležia vedľa vás na lavičke. Vytriasate si stehná, trasiete sa celá, vibrácie sa prenášajú na lavičku, kľúče sa posúvajú, idú spadnúť. Zbadáte ich, nahnete sa k nim, chcete ich zachytiť...“ Burger počkal, kým prikývla. „A čo bolo potom?“


  „Čo bolo potom?“ zopakovala, no nevedela. „Neviem.“ Potom si to rozmyslela. „Tma.“


  „Tma?“


  „Neviem, nespomínam si.“


  „Čo bolesť. Prekvapenie, šok.“


  „Áno, bolesť! Niekto... nie niekto, niečo ma udrelo do pleca, po ľavej ruke, vlastne po celej ľavej polovici tela sa mi rozstrekla bolesť, až potom prišla tma.“


  „Stratili ste vedomie.“


  „Určite som omdlela.“


  „A potom.“


  „Potom si už pamätám len mužský hlas, stále dokola opakoval, že to bude v poriadku, aby som sa nebála. A ešte si pamätám bicykel, viezla som sa na bicykli.“


  „V takom stave?“ neveril Burger.


  „Viezla som sa, neťahala som a niekto ma pridržiaval, aby som nespadla. Aj tak som sa nakláňala, asi som striedavo bdela a upadala do bezvedomia.“


  „A potom?“


  „Potom už nič, dnes ráno som sa prebrala v nemocnici a nejaký sympatický pán doktor mi vysvetlil, že ma postrelili, ale nie je to nič vážne, len hladký priestrel svalu a o pár dní ma pustia. Ako môže byť priestrel hladký, keď to bolí ako sviňa?“


  „Keď guľka neporaní kosti ani vnútorné orgány a vyletí von, hovorí sa tomu hladký priestrel svaloviny.“


  „Aha.“


  „Keď sme pri tej streľbe, počuli ste výstrel?“


  „Nie.“


  „Tesne predtým, ako ste omdleli, tesne predtým, ako ste sa natiahli k tým kľúčom.“


  „Nie.“


  „Rozoznáte výstrel?“


  „Len z filmu.“


  „Tak to je dosť mätúca skúsenosť, ozajstný výstrel znie trochu inak. Nepočuli ste nič, čo by vás upútalo?“


  „Vôbec nič.“


  Detektívi si vymenili pohľad, Hanzel pokrčil plecami, že ďalšie otázky mu nenapadajú. Burger mal ešte jednu otázku.


  „V nedeľu ste sa zhovárali s manželom o tehotenstve.“


  „Áno.“


  „A v pondelok?“


  „Čo v pondelok?“


  „Ešte ste to preberali?“


  „Nie, ráno odišiel do práce.“


  „A večer, pred behaním?“


  „Vy mi nerozumiete, môj manžel je pilot, keď odíde do práce, vráti sa o pár dní. Tento týždeň je na Seychelách, vracia sa vo štvrtok.“


  „Ach tak, to sme nevedeli. Volá sa...?“


  „Korčok, Milan Korčok.“


  „Netreba mu dať nejako vedieť?“


  „Včera večer tu boli moji rodičia, ale bola som mimo, ani o tom neviem, iba sestrička mi hovorila, že prídu dnes, asi hneď po vás. Oni by mu dali vedieť, ale asi ich odhovorím, čo by to pomohlo? Skôr sa sem aj tak nedostane a zbytočne bude celou cestou vystresovaný. Čo myslíte?“


  „Máte pravdu, stačí, keď sa to dozvie po prílete, na vašom zdravotnom stave to aj tak nič nezmení.“


  „Presne to si myslím aj ja.“


  „No dobre, a na záver tá najdôležitejšia otázka.“


  Spozornela, všetky otázky sa jej zdali dôležité, niektoré mimoriadne dôležité, lebo jej pripomenuli aj to, na čo zabudla, čo bolo schované v podvedomí. Bola zvedavá, lebo najdôležitejšia otázka by mohla byť aj najzaujímavejšia.


  „Kto by mohol mať záujem na vašej likvidácii?“


  Znelo to hrozne, vraj likvidácia! Niečo, ako keď Al Capone rozhodol o odstránení nepohodlného svedka.


  „Znie to hrozne,“ ohradila sa.


  „Už som vám vysvetlil, že niektoré naše otázky môžu znieť hrozne. Vychádzame z druhej verzie – že to nebol náhodný výstrel.“


  „Aj z tretej, aj zo štvrtej, to je jedno, vymyslite si verzií, koľko chcete, ale ja naozaj neviem, kto by ma chcel zámerne odstreliť! A ešte k tomu takto, ako divú sviňu v lese, na čistinke...“ nedopovedala, tak ju tá predstava rozrušila.


  „Upokojte sa, pani Korčoková, upokojte sa. Dnes vám už dáme pokoj, ale dostanete domácu úlohu – premýšľajte, spomínajte. Môže to byť hlúposť, ktorá pre vás nič neznamená, ale niekoho mohla uraziť, naštvať, dohnať do krajnej situácie, ktorú riešil krajným spôsobom.“


  „Napríklad?“


  „Nevytlačili ste nejakú modelku z lukratívneho fleku?“ improvizoval Burger.


  „Už dávno sa v tomto biznise nepohybujem. Bola som v Miláne, v Paríži, v Londýne, vtedy som kráľovsky zarábala, vtedy sme sa pretláčali o lukratívne zákazky, ale to sú už roky.“


  „Čo susedia, rodina, majetkové pomery...“ Burgerovi sa minuli nápady.


  „Ale...“


  „Nie, teraz nemusíte odpovedať,“ rýchlo ju zastavil, aby sa nenamáhala, „len spomínajte, uvažujte, kombinujte a nezabudnite do toho zahrnúť aj manžela.“


  „Prosím vás, hádam si nemyslíte...“ od úžasu jej vyliezli oči z jamiek.


  „Nie, tak som to nemyslel, myslel som to tak, že by sa niekto chcel pomstiť jemu a vás len použiť, aby viac trpel.“


  „Pán... pán...“


  „Burger.“


  „Pán Burger, nepozeráte priveľa mafiánskych filmov?“


  Teraz bol na rade Burger, aby sa usmial.


  „Milá pani, nebudete mi veriť, koľko mafiánskych svinských zákerných praktík sú ľudia schopní použiť jeden proti druhému, a nie je to film, je to bežný život, krutá realita.“

  Základné informácie už mali, teraz bolo treba spresniť časové relácie.


  „Pani Mundiová?“ spýtal sa Hanzel.


  „Nie, počkajte, zavolám ju.“


  Počkali, kým k okienku s kruhovým výrezom prišla pani zo zadnej miestnosti.


  „Prosím.“


  „Volal vám doktor Bláha z traumatológie.“


  „Vy ste z polície?“


  „Sme.“


  Uverila, služobné preukazy ju nezaujímali.


  „Viete čo, poďte dnu, nebudeme blokovať centrálny príjem. Tu, za rohom, zboku, sú dvere. Otvorím vám.“


  Vpustila ich, zaviedla ich do zadnej miestnosti.


  „Vierka, zober to na chvíľu za mňa, mám služobné jednanie,“ a zavrela za sebou. „Sadnite si. Mám so sebou knihu udalostí, už som sa na vás pripravila. Ide o to strelné poranenie zo včera, však?“


  Prikývli. Zbožňovali pripravené ženy, šetrili im čas.


  „Devätnásť päťdesiat volal pán Vavro Foró, že potrebuje sanitku na Cédrovú číslo dvadsaťdva. Hovor som prebrala ja, mala som práve službu. Kričal, tak som ho uzemnila, že takto sa nikam nedostaneme. Keď sa upokojil, vysvitlo, že jeho susedu niekto postrelil, že silno krváca, je v bezvedomí, že rýchlo potrebuje lekársku pomoc. Vyslali sme sestru nula dvanásť...“


  „Koho?“


  „To je volací znak sanitky, Sestra nula dvanásť.“


  „Aha, rozumiem.“


  „Sanitka prišla o dvadsať nula päť, poskytli jej prvú pomoc a do nemocnice ju priviezli o dvadsať dvadsať. Išla rovno na traumatológiu, to ostatné ste sa dozvedeli od doktora Bláhu.“


  Rýchle, presné, vecné, ako celá pani Mundiová.


  „Môžem sa pozrieť?“ Burger jej vzal knihu udalostí, rozložil si ju na kolenách.


  „Pozeráte hore. Pozrite dolu, vľavo.“


  Poslúchol, skontroloval údaje, knihu podal Hanzelovi, aby ich opísal.


  „Viete nejaké podrobnosti?“ pokračoval Burger, kým kolega písal.


  „Čo máte na mysli?“


  „Napríklad, či sa našiel projektil.“


  „Nie, to neviem.“


  „Ale kto bol v sanitke, to by ste mali vedieť.“


  „To áno. Sú napísaní na konci riadka.“


  Hanzel dopísal, pozornosť upriamil na koniec riadka.


  „Belica, Struhár, Máleková,“ prečítal nahlas.


  „Belica a Struhár sú po nočnej, dnes majú voľno, doktorka Máleková je tiež po nočnej, ale videla som ju.“


  „Môžete niekam zatelefonovať, či by sme ju našli, či s ňou môžeme hovoriť?“


  „Samozrejme.“


  Telefonát bol rýchly, presný, vecný, ako celá pani Mundiová.


  „Prvé poschodie, lekárska izba číslo jeden nula nula osem. Čaká vás.“


  A bolo to. Slušne sa poďakovali, pochválili jej profesionalitu, mysleli to vážne. Aj ona vzala pochvalu vážne, konečne sa usmiala, vypla hruď.


  „Veľa šťastia, páni. Chyťte to hovädo. Len tak si vystreliť na ženu v lese, to je nehoráznosť!“


  Doktorka Máleková ich čakala medzi dverami, aby neblúdili po dlhej chodbe. Podali si ruky.


  „Môžeme aj tu, som sama,“ pozvala ich do lekárskej izby.


  „Ste po nočnej,“ zaujímal sa Burger, „a ste tu?“


  „V našej práci je to normálne.“


  „Ale nie ste tu kvôli nám.“


  „Nie, no tušila som, že sa zastavíte.“


  „Nesklamali sme vás, tu sme.“


  Posadali si, doktorka usrkla z kávy.


  „Prepáčte, ponúknem vás...“


  „Ďakujeme, prvú rannú dávku kofeínu už máme za sebou. Radšej nám povedzte, ako to prebiehalo včera večer.“


  „Mala som nočnú službu, sotva sme nastúpili, už aj nás vyhnali na výjazd na Cédrovú. Prvotná informácia bola, že je tam postrelená žena v bezvedomí. Prišli sme na miesto, prvotné vyšetrenie vitálnych funkcií...“


  „Prepáčte, pani doktorka, musím vás prerušiť. Viete, nám ani tak nejde o lekárske hľadisko, teda, v akom bola stave, čo ste s ňou robili. Veríme vám, my nie sme z kontrolného úradu. Nás by skôr zaujímalo, kto tam bol, aká bola atmosféra, kto čo hovoril, ako to komentovali. Mohli by ste nám opísať situáciu po vašom príchode?“


  „Rozumiem. Takže prišli sme, pacientka sedela na stoličke...“


  „Prosím? Našli ju v lese.“


  „To áno, našiel ju pán Záborský.“


  „Vy máte meno!?“ Burger až nadskočil. „Neviete si predstaviť, koľko času ste nám ušetrili!“


  „Viem, môj brat je policajt.“


  „Málek, Málek...“ Hanzel sa snažil spomenúť si, no zbytočne.


  „Ožvolda, Ožvolda, som vydatá.“


  „Igor Ožvolda? Technik?“


  „Presne tak! Poznáte?“


  „Igora? Všetci detektívi ho poznajú.“


  „Ja tiež,“ vzdychla si doktorka. „Každá návšteva u rodičov sa končí hádkou, ako dokážu lekári zdevastovať miesto činu a ako sa on, chudáčik-neboráčik, potom narobí a ako jeho práca aj tak vyjde navnivoč.“


  „Ale tak trochu má pravdu.“


  „Ale tak trochu uznáte, že záchrana života má prednosť.“


  „Určite, no teraz nie sme na návšteve u vašich rodičov...“


  „Máte pravdu, zbytočná debata. Brata som spomenula len preto, lebo som tak trochu vycvičená a viem, aké sú pre vás dôležité prvotné informácie, takže som si zapísala mená všetkých zúčastnených.“


  „Pohotová reakcia!“ rozplýval sa Burger.


  Zalistovala v poznámkach na konferenčnom stolíku.


  „Našiel ju Viliam Záborský...“


  „Ako ten herec.“


  „Ale mladší, asi dvadsať, možno dvadsaťdva rokov.“


  „Dátum narodenia ste si nezapísali?“ Burger neskrýval sklamanie.


  „Pán... pán...“


  „Burger.“


  „Pán Burger, nie som policajtka, nemôžem vyšetrovať na ulici. Predstavte si, v akej situácii sme my záchranári. Ak sa niekoho spýtam na meno, bez problémov mi ho povie, lebo to považuje za súčasť mojej práce, keď sa spýtam na adresu, aj to mi prejde, ale keď sa začnem vypytovať na dátum narodenia, nedajbože na rodné číslo, každý sa zarazí, začne sa ošívať, začne sa vypytovať, načo nám to je, prečo ho zaťahujeme do niečoho, s čím nechce mať nič spoločné, a utečie, ešte nám aj cez plece zafrfle, že nabudúce tak niekoho zavolá, môžeme čakať.“


  Burger si predstavil situáciu na mieste záchrany ranenej osoby a musel uznať, že pani doktorka má pravdu.


  „Súhlasím, nemáte to ľahké. Takže ste si zapísali iba meno.“


  „A adresu.“


  „Výborne, to nám stačí.“


  „Prístavná tridsaťosem.“


  Hanzel si zapísal meno, približný vek, presnú adresu.


  „Ten druhý sa volá Eduard Hetteš, s dvomi té. Býva na Slnečnej osem.“


  Hanzel nelenil, písal, Burger nechápal.


  „Druhý cyklista?“


  „Medzitým, ako som ju ošetrovala, som sa pýtala na podrobnosti. Ten prvý, Záborský, mi povedal, že ju zbadal na lavičke, práve sa zviezla na zem. Vyzeral ako ozajstný športovec, kvalitný bicykel, oblečenie, helma, proste profík, a tí dobre vedia, že komukoľvek môže prísť počas tréningu zle. Okamžite zastal, zdvihol ju zo zeme, posadil ju a všimol si, že má ruky celé od krvi. Prezrel ju, zistil, že krváca z pleca aj vpredu, aj vzadu. Dýchala, bilo jej srdce, celkom odborne mi opísal, ako to zistil, asi mal s podávaním prvej pomoci skúsenosti, takže sa mohol venovať krvácaniu. V kapsičke na bicykli mal obväz aj leukoplast, urobil dva vankúšiky, priložil na rany a zalepil ich. Nevedel, čo s ňou uprostred lesa, chvíľu len bezradne pobehoval, no vtedy prišiel druhý cyklista, ten Hetteš. Spolu ju naložili na štangľu, Záborský bicykloval, Hetteš ju pridržiaval zboku, lebo stále bola v polovedomí a padala. Horko-ťažko ju priviezli na kraj obytnej zóny, to už boli na Cédrovej ulici. Zazvonili na prvý dom, vyšiel pán Vavro Foró s dlhým ó na konci – to s tým dlhým ó mi pripomenul dvakrát – a zavolal sanitku. Odteraz už vieme aj presné časy – devätnásť päťdesiat volal sanitku, dvadsať nula päť sme prišli na miesto, dvadsať dvadsať sme ju odovzdali na oddelenie.“


  Hanzel skontroloval časy získané od pani Mundiovej, všetko sedelo.


  „A čo tá stolička?“


  „Keď zazvonili na dome pána Foró s dlhým ó, neviem, ako sa to skloňuje... pána Foróa?“


  „To je jedno, volá sa Foro.“


  „Nie, volá sa Foró s dlhým ó.“


  Zasmiali sa, mali skúsenosti s ľuďmi, čo bazírovali na presnom znení mena a vadil im každý iný mäkčeň, každý iný dĺžeň.


  „Pán Foró videl, aká je situácia, priniesol zo záhrady biele plastové kreslo, aby neležala na zemi, lebo stále odpadávala. Je to logické, zvýšená fyzická záťaž, vysoký tep, vyšší tlak, strata krvi, to všetko mohlo privodiť mdloby.“


  Hanzel nepísal, počúval, informácie o tlaku a vysokom tepe už mal zapísané od doktora Bláhu.


  „Už sa v tom celkom dobre orientujem,“ pochvaľoval si Burger. „Máte ešte nejaké postrehy?“


  „Bola zabalená v uterákoch.“


  „Prečo?“


  „Keď ju viezli a stále s ňou myksľovali, náplasti sa posunuli, takže zase krvácala. Pán Foró priniesol dva froté uteráky a pritláčali jej ich na rany, zastavovali krvácanie. Keď som vystúpila zo sanitky, naskytol sa mi komický pohľad – plastové kreslo na chodníku, v kresle vyvalená žena v bezvedomí, okolo nej traja muži pritláčajúci froté uteráky. Úpenlivo nás vyzerali, uľavilo sa im, keď sme prišli.“


  „Verím vám.“


  „Za zmienku ešte stojí, že jej roztrhli tričko.“


  „Prečo to stojí za zmienku?“


  „Nemala podprsenku.“


  „Aha,“ Burger sa zaškľabil. „A gate mala?“


  „Mala.“


  „V tom prípade by som ich zo zvrhlých sexuálnych praktík nevinil. Viete, keby začali s ošetrovaním pleca tým, žeby jej stiahli gate, prosím, to by bol naozaj nezvyčajný spôsob poskytovania prvej pomoci, ale keď išlo o plece...“ Burger bezmocne rozpažil.


  „Presne tak,“ súhlasila doktorka, „nejako sa k ranám museli dostať. Keď ide o život, puritánske predsudky musia ísť stranou. Spomenula som to len preto, lebo sa im poskytovanie prvej pomoci asi páčilo. Videli ste ju?“


  „Videli.“


  „Krásna žena.“


  „Modelka,“ vzdychol si Hanzel.


  „Ešte niečo?“ zaujímal sa Burger.


  „Šabľovala.“


  „Prečo?“


  „Jeden z cyklistov dostal geniálny nápad, vraj asi je smädná, tak do nej nalial liter cukrovej vody z cyklistickej fľaše. Samozrejme, že ho hneď vyvrátila. V takýchto prípadoch vlhčíme pery, maximálne jeden hlt do ústnej dutiny, aj ten je lepšie vypľuť, určite nie liter do žalúdka.“


  „Snaha sa uprieť nedá, odbornosť už pokrivkávala,“ uvažoval Burger. „Nedá sa očakávať, že každý bežný človek je vycvičený záchranár.“


  „Bohužiaľ, nie sú vycvičení. Mali sme aj prípady, že človek po úraze zomrel len pre neodbornú prvú pomoc, ani v takých prípadoch sa snaha uprieť nedá.“


  „Dobre, to by sme mali situáciu na mieste záchrany aj s vašimi neoceniteľnými postrehmi. To je všetko?“


  „Z mojej strany všetko.“


  „Ešte vám položím zopár doplňujúcich otázok. Hovorila niečo?“


  „Bola v polovedomí, chvíľami odchádzala, chvíľami sa prebrala, ale aj tak bola dezorientovaná. Strata krvi bola výrazná, podstatným spôsobom ovplyvňovala jej stav.“


  „A čo krátko po zranení? Nespomínal ten prvý cyklista, či niečo hovorila?“


  „Nepovedal nič.“


  „Nevadí, spýtame sa priamo jeho. Nikto z prítomných vám nič nedal?“


  „Nerozumiem.“


  „Napríklad projektil, nábojnicu, čokoľvek z miesta činu.“


  „Nie.“


  „Ani vašim kolegom?“


  „Akým kolegom?“


  „Boli ste vo výjazde traja.“


  „Aha, chápem. Kolega Belica je vodič, Struhár je záchranár, no a ja som tretia. Nič mi nedali, ani nespomínali, žeby im niekto niečo dal. Určite by mi to povedali, všetko, čo patrí pacientovi alebo s ním nejako súvisí, musí ísť s ním do nemocnice. Aj peniaze, aj zlaté hodinky, všetko.“


  „Mala zlaté hodinky?“


  „To bol iba príklad. Hľadáte motív? Lúpež?“


  „Ten váš brat vás naozaj odborne vyškolil,“ pochválil ju detektív. „Áno, stále hľadáme motív.“


  „Hodinky mala obyčajné, pre športovcov, určite by som pre ne nevraždila.“


  Detektívi prikývli, ani oni.


  „Okrem hodiniek mala pri sebe len zväzok kľúčov a baterku.“


  Prikývli, aj to už vedeli.


  „Nejaký váš postreh na záver.“


  „Že je to pekné svinstvo, len tak strieľať na ľudí. Ale niečo mi napadlo už včera...“ zaváhala.


  „Len smelo.“


  „Či nenaháňate duchov.“


  „V akom zmysle?“


  „Či tam nablízku nebol nejaký poľovník a nestrieľal na srnca.“


  „Zablúdená strela?“


  „Presne tak. Vy naháňate páchateľa, a pritom môže ísť o nešťastnú náhodu.“


  „Pracujeme aj s touto verziou, no tak či tak musíme nájsť strelca, inak sa nám ani jedna verzia nepotvrdí.“


  „Vidím, že rátate s každou eventualitou. Takže to je z mojej strany všetko...“


  „Aj z našej, už vás nebudeme zdržiavať, len by sme si mohli vymeniť telefónne čísla. Keby ste sa niečo dozvedeli...“ Burger naznačil, že spolupráca by mohla pokračovať.


  Súhlasila, nadiktovala im číslo do lekárskej izby a náhradné na oddelenie, Burger jej dal číslo k sebe na stôl.


  Vstali, podali si ruky, rozlúčili sa.


  „Kam?“ spýtal sa Hanzel v aute. „Ideme na miesto činu, alebo k nám hore?“


  „Hore, nech sa tá banda darmožráčov láskavo rozhýbe, lebo nám splesnivejú, alebo, čo by mohlo byť ešte horšie, možno sa ten krpec krpatý naozaj naučí hrať šach a skončí na medzinárodnom turnaji.“


  „A vyhrá ho!“ zaúpel Hanzel, no obaja sa rozosmiali, túto možnosť zas až tak vážne nebrali.

  Detektív Ladislav Végh bol ospalý. Naštvaný, hladný a ospalý. Ani sa nestihol oholiť, takže navyše bol ešte aj zarastený, čo neznášal, lebo so strniskom na brade mal nepríjemný pocit, že je špinavý, zamastený, spotený, smradľavý, jednoducho nechutný. Nechcel byť nechutný, do práce by nechutní ľudia vôbec nemali chodiť. Ale kto by robil?


  Ťahal šnúru nočných služieb a dnes, keď sa po dlhom čase konečne mohol vyspať, ho šéf opäť stiahol do roboty.


  „Doriti,“ zašomral, keď na hodinách nad dverami zistil, že je takmer polnoc. „Kedy sa už skončí tento cirkus?“


  Práve prišiel do kancelárie, vyvetral, namáhavo sa posadil, tvár schoval do dlaní, snažil sa sústrediť. Boj s trestnou činnosťou je namáhavý, vyžaduje si celého chlapa, obete na úkor rodiny, voľného času, zdravia... Dobre, dobre, toto všetko poznal z prednášok z akadémie, ale realita bola ešte horšia a problém, ktorý mu šéf najnovšie hodil na krk, sa zdal neriešiteľný.


  Všetko sa to začalo pred štyrmi rokmi, krátko po revolúcii. Novú demokraciu si mnohí vysvetľovali po svojom, ich názory často hraničili s anarchiou. V celom okrese vyrástli čárdy, bufety, reštaurácie, puby, hotely, ubytovne, podnikatelia sa množili ako mravce a všetci chceli podnikať v gastronómii. K šťastiu potrebovali iba jedno – suroviny na prípravu jedál. Lacné suroviny, lebo oficiálne boli drahé, ale riešenie sa našlo – okamžite zareagovali organizované skupiny pytliakov. Po celom toku Dunaja a v priľahlých ramenách a jazerách naťahali siete a surovina bola na svete – ryby za bezkonkurenčne nízke ceny. Dane, odvody, veterinárne prehliadky, nikoho nič nezaujímalo, všetko išlo keš, z rúčky do rúčky, hlavne veľa, rýchlo a tajne, aby sa nikto nič nedozvedel. Na jedálnom lístku nebolo len halászlé, šéfkuchári vo veľkom ponúkali aj lahodnú divinu a zdroje sa zase našli, zareagovali aj skupiny peších pytliakov, a srnce, diviaky, bažanty a všetko štvornohé aj dvojnohé odeté v koži alebo v perí zažívalo ťažké časy. A zase – veľa, rýchlo a hlavne tajne.


  Poľovníci a rybári chvíľu trpeli, chvíľu prižmurovali oči, no všetko má svoju mieru a táto sa posúvala za neúnosné hranice. Obrátili sa na štátnu moc, písali sťažnosti a podnety na miestny úrad, na políciu, na ministerstvo a, čuduj sa svete, nič sa nestalo. Alebo nečuduj sa, taká bola doba. Oficiálne stanovisko bolo také, že nejde zas až o takú závažnú trestnú činnosť, a zákony sú v tomto smere aj tak bezzubé, ak aj niekoho chytia, dostane pokutu a vec je vybavená. Okrem toho veď je to pre ľudí, všetko pojedia turisti, a to je bohatý zdroj príjmov, tak načo okolo toho robiť rozruch?


  Poľovníci a rybári neverili vlastným očiam a ušiam, zbytočne upozorňovali na obludný rozmer drancovania našich prírodných zdrojov, nikto ich nebral vážne. Chudáci netušili, že skutočná príčina nečinnosti kompetentných úradov je niekde inde, že syn riaditeľa okresu je šéfom najväčšej pytliackej skupiny, že zať riaditeľa kriminálnej polície je jeho pravá ruka, že brat starostu je šéfom druhej najväčšej pytliackej skupiny, že...


  Zhubné zločinecké podhubie prerastalo do štátnej moci a naivní poľovníci a rybári len vypisovali sťažnosti a nechápavo krútili hlavami nad odpoveďami, ak sa vôbec nejakých dočkali. Chvíľu trvalo, kým precitli, kým pochopili, kým sa roznieslo, kde je kameň úrazu, a zareagovali, riešenie našli sami – proti pytliakom postavili hliadky z vlastných radov. Zbrane mali iba niektorí rybári, poľovníci všetci, tak sa pomiešali a vytvorili úderné jednotky. Kto nemal pušku, vyzbrojil sa železnou tyčou, bejzbalovou pálkou, a komu sa neušlo ani to, stačila mu násada do lopaty. Výsledky sa dostavili už prvý týždeň – pár rozbitých hláv, zopár vyrazených zubov, ale aj tony zachránených rýb a srnčekov.


  Na ťahu bola druhá strana a reakcia na seba nedala dlho čakať – najali si ochranku, pouličných vagabundov a bitkárov pasovaných za ochrankárov. Došlo ku krvavým bitkám, počet ošetrených tržných rán na pohotovosti rapídne stúpol. Policajti mali v tom čase plné ruky práce s inou závažnou trestnou činnosťou, takže akože o ničom nevedeli.


  Nie všetci policajti boli na výplatnej listine pytliackej mafie, nie všetci mali oči prelepené špinavými bankovkami.


  Jedna hliadka v nočnej službe mala oči otvorené, už dlhší čas sa s nevôľou prizerali, čo sa po nociach deje v ich okrese, a rozhodli sa zasiahnuť. Chyba, dvaja poctivci nemali proti presile šancu, jeden takmer prišiel o ucho, druhý dopadol horšie – dostal zbabelú kopačku do hlavy. Dlho ležal na áre, no nepomohlo, pre poškodenie krčnej chrbtice ostal ochrnutý.


  Detektív Ladislav Végh stál v kancelárii riaditeľa a ničomu nerozumel.


  „Tak, Laci, ideme na to!“ zopakoval riaditeľ, no detektív ani teraz nerozumel.


  „Ideme na čo?“


  „Ty si nebol včera v robote?“


  „Bol.“


  „Tak čo sa tak sprosto vypytuješ? Podpráporčík Gögh je v nemocnici, už mám predbežnú správu, ak to prežije, ostane do smrti mrzák. Na čo máme ešte čakať? Kým jedného z nás zabijú?“


  „Nie, to určite nie!“


  „Takže ideme na to!“


  „Šéfe, ale už dávno som na porade hovoril, že to skurvené pytliactvo sa nám v okrese vymklo...“


  „Dobre, dobre, nahovorilo sa toho dosť, nastal čas činov.“


  „Konečne,“ zašomral detektív.


  „Čo? Povedal si niečo?“


  „Nič, nič, len že je načase niečo urobiť.“


  „Správne, a preto som si ťa zavolal – pracuješ na úseku násilnej trestnej činnosti.“


  „Presne tak, som násilák.“


  Detektív Ladislav Végh bol násilák, mal na starosti závažnú trestnú činnosť na úseku násilnej trestnej činnosti, preto neveril vlastným ušiam, o čom riaditeľ hovorí. Napriek tomu si ho mlčky, trpezlivo vypočul až do konca.


  „Tak, to by bola v kocke moja predstava a ty celú skupinu povedieš.“


  „Šéfe, pytliactvo je trestný čin na úseku majetkovej trestnej činnosti,“ namietol, no razantné gesto riaditeľa ho zastavilo hneď na začiatku.


  „Ale prerastá, rozrastá sa a súvislosti sú viac ako násilné, dokonca viedli k brutálnemu útoku na jedného z nás, takže ani nebudeš tak ďaleko od svojho fachu.“


  Detektív Végh sa ešte zmohol na chabé protesty, pokúsil sa logicky vysvetliť, že s pytliactvom nemá nič spoločné, no riaditeľ už bol rozhodnutý. Od tejto chvíle sa detektív Végh stal vedúcim špecializovanej skupiny na potieranie pytliactva a s tým súvisiacej trestnej činnosti v okrese. K dispozícii dostal jedného vyšetrovateľa, troch kriminalistov a každú noc dve uniformované hliadky s autami. Služby mal naplánovať podľa vlastného uváženia, aj rozloženie síl a prostriedkov nechali na ňom, no výsledky riaditeľ očakával už na konci mesiaca.


  Detektív Végh nebol hlupák, veď policajnú akadémiu absolvoval takmer na samé jednotky. Titulom pred menom sa hrdil oprávnene, ani diplomovku neodpísal z knižnice, hoci mohol, ako veľa spolužiakov z ročníka, no nespravil to, radšej si zvolil ťažšiu, samostatnú cestu. Okrem toho bol rodák z mesta, poznal ľudí, niektorých vagabundov odmalička, s niektorými vyrastal, takže keď si zrátal, koľko je dva a dva, vyšlo mu, že s novou úlohou si neporadí len hrubou silou. Obtelefonoval pár bývalých kamarátov, všetko známe firmy, a pozval ich na nočné stretnutie do nočného baru. Do ich nočného baru, aby vyjednávanie prebiehalo na ich území. Dal im výhodu, aby boli pokojní. Naozaj nepotreboval, aby niekto z nich znervóznel, aby v zbrklosti vyviedol nejakú hlúposť, a vyviesť ju mohol, lebo v poslednom čase chodili v noci ovešaní železom, akoby ráno rukovali na front.


  Prišli všetci.


  „Posrali ste to, chlapci.“


  Detektív Végh začal zostra, lebo sa ich nebál. Vedeli, že sa ich nebojí, sklonili hlavy, lebo vedeli aj to, že má pravdu.


  „Pár faciek nepoviem, ale ten posledný kopanec do hlavy bol zbytočný. Chalan sa už v živote nepostaví na nohy, ak to vôbec prežije.“


  Neprotestovali, dobre vedeli, že každá akcia vyvolá reakciu, a útok na policajta musel priniesť odvetné opatrenia.


  „Skončili ste.“


  „Laci, ale my z toho žijeme.“


  „Žijete z toho už tak dlho, že určite máte našetrené, takže vám nebude robiť problémy dať si chvíľu pohov.“


  „Na ako dlho?“


  „Ako bude treba.“


  „Alebo kým nerozhodneš inak?“


  „Dobre, vidím, že už sa to prevalilo, nemá zmysel zapierať. Áno, menovali ma za šéfa špecializovanej skupiny na potieranie pytliactva a s tým spojenej trestnej činnosti – tak oficiálne znie moja nová funkcia. Poznáme sa, viete, že poznám mesto a okolie aspoň tak dobre ako vy. Hneď teraz by som mohol ísť von a bez problémov by som na šupu našiel vaše siete aj strelcov rozmiestnených v chotári. A dopadli by zle, lebo vyšetrovatelia sú pripravení obviňovať a, to sa vám asi nedonieslo, aj prokuratúra je pripravená, všetci sú na našej strane. Príkazy zhora sú jednoznačné – čo sa bude dať, všetko stíhať väzobne a sudcovia budú rozdávať výstražné tresty, aj to by ste mali vedieť.“


  „Za pár rybičiek?“


  „Neserte ma, dobre viete, že to nebude za pár rybičiek. Keby som vás teraz povyzliekal z tých kožených kabátov, koľko obvinení z nedovoleného ozbrojovania by z toho bolo? A tie bitky s poľovníkmi a rybármi? Koľko ublížení na zdraví a ťažkých ublížení by z toho bolo? Neodpovedáte? Tak ma aspoň neserte a neurážajte moju inteligenciu s pár rybičkami. Prišiel som za vami, aby sme sa dohodli po dobrom. Dáte si na chvíľu pauzu, vlna rozhorčenia opadne, špecializovaná skupina sa rozpustí, život pôjde ďalej. Dobre viete, že kaša sa nikdy neje taká horúca, ako sa navarí. Čo bude potom, ma nezaujíma, ale teraz je to môj problém a tí, čo ma poznajú, dobre vedia, že kým je to môj problém, necúvnem. Odzajtra začíname hliadkovať, takže tí, čo ma neberú vážne, budú mať odzajtra problémy.“


  „Čo bude s Atillom?“


  „Atilla je chuj, nemal ho kopnúť. Kto ho nestihol pozvať na pivo doteraz, už zmeškal, už ho tak skoro nepozve, lebo z väzby sa nedostane a odsedí si pekných pár nerátaných.“


  „Laci, nemohol by si...“


  „Nemohol, nemal zmrzačiť policajta!“


  „Dobre, dobre, serme na Atillu, ale s tými nočnými kontrolami by sa hádam dalo niečo...“ muž v koženom kabáte nedopovedal, siahol do vnútorného vrecka, vybral obálku, posunul ju po stole k policajtovi.


  Policajt si prisunul obálku, nechtom malíčka nadvihol okraj, skontroloval obsah. Bolo tam veľa, veľmi veľa. Obálku vrátil majiteľovi tou istou cestou, ako sa dostala k nemu – po stole.


  „Už sme sa o tom rozprávali minule, načo provokuješ? Nerozbijem ti hubu len preto, lebo sa poznáme od škôlky, nie preto, že máš pod pazuchou teplomer a v ľavom vrecku granát, ako vždy. Nerozbijem ti hubu, lebo ťa považujem za kamaráta, ale buď taký láskavý, nezneužívaj to a prestaň s tými obálkami. Nikdy som od vás nič nezobral a nemienim s tým začať práve teraz. To je všetko, čo som vám chcel povedať, zariaďte sa podľa toho. Kto má trochu chochmesu, vie, čo má robiť, kto nie – no komu niet rady, tomu niet pomoci. Čaute. Anitka, platím!“


  „Laco, choď do riti, musíš nás takto urážať? Si v mojom bare, tak sa nejeb!“


  „Dobre, poldeci na váš účet môže byť, ale to je asi tak všetko.“


  Začali sa nočné akcie, hliadky a záťahy na známych miestach – bezvýsledne. Detektív Végh netušil, s akým ohlasom sa stretne jeho prejav, len dúfal, že chlapci budú mať rozum. Prvé výsledky ukázali, že nedúfal márne, stiahli sa. Po týždni bezvýsledných akcii sa riaditeľ naštval, naplánoval si nočnú s nimi, chcel sa presvedčiť na vlastné oči. Presvedčil sa, len krútil hlavou.


  „No čo, presiaklo to, vedia o nás, zdekovali sa. Nevadí, aj to je výsledok, s pytliactvom v našom okrese je koniec. Výborne, aj s takýmto výsledkom budú hore spokojní, veď vlastne o to nám išlo. Ale pokračujeme, nepoľaviť, časom sa niekto nachytá, som si istý!“


  Nepoľavili a výsledok sa dostavil – o polnoci chytili dvoch chlapcov, ako namáčali prúty v ramene.


  „Banda jedna, čo tu robíte tak neskoro?“


  „Boha, fízli,“ zašepkal ten menší. „Dobrý večer,“ pozdravil nahlas. „Nič, my len tak...“


  „Len tak pytliačite?“


  „Šak sme aj tak nič nechytili.“


  „Ani nechytíte. Vytiahnuť z vody, zbaliť a odchod! Ty si malý Keresteš?“


  „No.“


  „Poviem to fotrovi, doma ťa rozláme!“


  „Čoby, šak aj on chodí...“


  „Nie za to, že pytliačiš, ale za to, že si sa dal chytiť, ty debil. Ťahajte do riti, nech vás tu už nevidím!“


  To bol zatiaľ najväčší úlovok Véghovej špecializovanej skupiny na potieranie pytliactva. Až do dnešnej noci. Detektív Végh sa po sérii nočných služieb potreboval vyspať, požiadal kolegu, aby to dnes v noci zobral zaňho. Sotva si ľahol, zobudil ho operačný dôstojník, že majú záchyt. Vyskočil z postele ako strunka, upaľoval do kancelárie, ani sa neoholil. Celou cestou premýšľal, ktorý debil sa dal nachytať a čo s ním spraví. Keď ho skormúteného zbadal sedieť v chodbe, len mu sklamane ovisli kútiky úst – nebol to nikto významný z podsvetia, dokonca ho ani nepoznal.


  Do kancelárie si najprv zavolal jedného člena hliadky, druhý musel ostať na stráži v chodbe.


  „Čo to má byť?“ nechápal Végh.


  „O desiatej sme nastúpili do nočnej, pomaly sme sa presúvali na pozorovacie pozície a narazili sme na dopravnú nehodu. Na križovatke pred miestnym úradom sa ťukli dve autá. Nič strašné sa nestalo, len plecharina a baba v jednom aute si treskla hlavu o predné sklo. Zdalo sa nám, že vodiči sa hádajú, tak sme sa pristavili, samozrejme, aj sme sa chceli presvedčiť, či netreba volať záchranku. Mohli sme to nechať tak, nech sa dohodnú na finančnom vyrovnaní...“


  „Dali ste im fúkať?“


  „Dali, obaja negatívni, aj preto sme to nechceli rozmazávať, ale kolega sa jednému pozrel do auta a na zadnom sedadle našiel toto...“ policajt zakončil stručné hlásenie veľavravným gestom – ukázal na stôl.


  „Uhm,“ prikývol detektív, tiež sa zahľadel na stôl. „Pekný kus, profesionálna práca.“


  „Naozaj pekný kus, ale najpodozrivejšie na tom je zakončenie hlavne.“


  „Prečo?“


  „Koniec je poškriabaný.“


  „No a...“


  „Poznám to, otec je poľovník. Je to od tlmiča a tlmič na loveckej puške používajú len...“ policajt nechal vetu nedokončenú, aby si detektív domyslel.


  „Pytliaci, viem, viem,“ domyslel si Végh.


  „Poľovanie s tlmičom je u nás zakázané.“


  „A našli ste v aute aj tlmič?“


  „Nenašli.“


  „Hmm...“


  Detektív Végh smutne pokýval hlavou, bez tlmiča niekomu ťažko preukážu, že poľoval s tlmičom.


  „Ale aj tak, k puške nemá doklady.“


  „To je vážne porušenie predpisov,“ ožil detektív. Nejaký výsledok sa predsa len črtal. Riaditeľ bude mať radosť.


  „A sám priznal, že nie je členom poľovníckeho zväzu.“


  „Ešte lepšie.“


  „A z pušky sa strieľalo, privoňali sme.“


  „Perfektné! Dobre, začneme pracovať. Chlapík je na chodbe, toho si vezmem ja. Kde je auto?“


  „Je pojazdné, stojí pred budovou.“


  „Výborne, zariadim technika, prezrieme interiér, a keď nájdeme chlpy, perie, krv, čokoľvek po ulovenej zveri, je náš.“


  „A my?“


  „Pokračujte podľa plánu. Keby sme tento prípad dotiahli do úspešného konca, odmena vás neminie.“


  Presne to chcel kolega v uniforme počuť, presne o to išlo. Vystrel sa, zaškľabil sa od ucha k uchu.


  „Ďakujem.“


  „Neďakuj, ešte sme mu nič nedokázali, ale aj tak slušný úlovok. A teraz mi ho priveď.“

  Ako keby ani neodišli, ako keby boli vonku sotva minútu – Kuky s Krauzom hrali šach, Váňa sa napchával, Chosé driemal v kresle s časopisom na pupku. Burger s Hanzelom sa vrátili z terénu a chlapcov v kancelárii našli tak, ako ich nechali. Hanzel mal pocit, že Krauz ani nezmenil polohu – natiahnutý na Kukyho stole, opretý o lakte, hypnotizoval šachovnicu.


  Nepozdravili sa, veď sa už videli. Detektívi si bez slova sadli, Burger sa po očku rozhliadol, či aspoň jedného neupútal ich návrat – neupútal.


  „Vy ste si nevšimli, že sme tu?“


  Nijaká odpoveď.


  „Všimli ste si vôbec, že sme odišli?“


  Nijaká odpoveď.


  „Vás ani nezaujíma, čo sme vonku zistili?“


  „Šaňo vás poslal, jemu sa spovedajte,“ zašomral Krauz cez plece.


  „Serme na nich,“ navrhol Hanzel jedinému pracovitému kolegovi. „Ale poviem ti, parťák, bolo to celkom zaujímavé vyšetrovanie.“


  „Uhm,“ pochopil Burger, pristúpil na kolegovu hru, začal tému rozvíjať. „Viac než zaujímavé. Vieš čo ma najviac prekvapilo?“


  „Nie, povedz.“


  „Aká je tá baba krásna.“


  „No jasné, krásna ako Panenka Mária, veď je bývalá modelka.“


  „A športovkyňa, Oto, nezabúdaj, bývalá špičková športovkyňa, to tiež zaváži pri formovaní postavy.“


  „Iste, Edko, iste, postavu má ako bohyňa.“


  V kúte niečo zašušťalo, časopis sa zviezol z pupka na zem, Chosé sa povystieral, zívol, ponaprával si krčnú chrbticu, posunul sa vyššie, normálne si sadol.


  „O kom je reč?“


  „Čo ťa do toho!“ odbil ho Burger.


  „Chcel som iba pomôcť.“


  „Určite, vyvalený v kresle! Hovno pomôcť, ide ti iba o adresu a kedy bude manžel preč.“


  „Jej manžel chodí preč?“


  „Je pilot.“


  „Perfektné povolanie pre manžela peknej ženy. Lepšie je už len lodný kapitán, ale ani rušňovodič nie je na zahodenie.“


  „Sviňa,“ ohodnotil kolegove chúťky Hanzel.


  Chosé sa odul, zodvihol časopis z koberca, začítal sa, ale načúval, až mu odstávali uši. Burger sa spokojne usmial, začali dobre, jedného by už mali, teraz ešte zlomiť Krauza.


  „Máme celkom slušné vstupné informácie, Oto.“


  „Máme. Zopár detailov nám chýba, ale máme.“


  „Dôležité je, že zo šoku nestratila pamäť. Presne si spomenula, kedy vybehla.“


  „O siedmej večer,“ dopĺňal Hanzel z poznámok.


  „Presne o siedmej, lebo sa chcela vrátiť za súmraku. Vždy tak beháva.“


  „Môžu to potvrdiť dvaja susedia, ten oproti, ten inžinierik, a vedľa ten úradník z ministerstva.“


  „Vavro Foró, ten volal sanitku, ale až neskôr. Presne tak, s tými by bolo dobré hovoriť, ani nie tak preto, aby nám potvrdili čas, ten máme celkom presne zistený, skôr by mohli doplniť informácie o ulici.“


  „Máš pravdu, Edko, mohli si niečo všimnúť, napríklad cudzie auto, pohyb cudzích osôb po ulici a podobne.“


  „Presne tak, Oto, musíme sa zamerať na cudzie osoby, pochybujem, žeby na ňu strieľal niekto zo susedov.“


  „To mi ani nenapadlo, Edko. Všimol si si, akú peknú šošovičku má na pravom líci? Nie je umelá, tá musí byť pravá.“


  „Nádherné znamienko krásy,“ pochvaľoval Burger.


  Chosé v kresle si prehodil nohy krížom, zalistoval v časopise, aby im bolo jasné, že ich ignoruje a nič nepočul.


  „Celkom presne si pamätá aj priebeh celého tréningu,“ Burger nadhodil kolegovi, aby pokračoval.


  „Celkom presne, máš pravdu. Pamätá si jedného bežca, vystrašila ho, lebo oddychovala a smiala sa.“


  „Smiala sa, lebo si spomenula na včerajší rozhovor s manželom – oznámila mu, že je tehotná. Prvý mesiac, vôbec to na nej nebolo vidieť. Toho vystrašeného bežca nemáme ustáleného, ale časom sa k nemu môžeme dopracovať. Podozrivý nie je, no mohol niečo vidieť.“


  „Potom dobehla k lavičke,“ pokračoval Hanzel zo zošita.


  „Mala za sebou sedem a pol kilometra, sadla si, oddychovala.“


  „Edko, nezabúdaj na tie kľúče a baterku.“


  „Správne, Oto, kľúče a baterka sú dôležité, tie jej zachránili život.“


  Váňa prestal prežúvať, podozrivo na nich zagánil.


  „Ako môžu niekomu zachrániť život obyčajné kľúče a baterka?“


  „Váňa, teba to zaujíma?“


  „Iba okrajovo,“ pohotovo sa bránil tučko, len aby si nemysleli, že ich počúva.


  „Položila ich vedľa seba na lavičku a začala si vytriasať stehná,“ vysvetľoval Burger, lebo Váňa ho napriek predošlému tvrdeniu pozorne počúval. „Otrasy sa zo stehien preniesli na lavičku, z lavičky na zväzok kľúčov, a keď sa už-už takmer zošmykli na zem, chňapla po nich. Vtedy dostala zásah do pleca. Keby sa nenahla, schytala by to do hlavy alebo do hrude.“


  „Perfektná náhoda,“ žasol Váňa, ledabolo balil proviant, lebo na hodinku-dve by mohol byť sýty.


  „Potom prišiel ten cyklista,“ čítal Hanzel.


  „Zalepil jej rany, a keď prišiel druhý, previezli ju k prvému domu.“


  „Tam býva Foró z dlhým ó na konci a ten zavolal sanitku. To už bolo sedem päťdesiat.“


  „Áno, Oto, máme výhodu, že pani Mundiová všetko zapísala do knihy udalostí, takže vieme presne, čo sa kedy odohralo. Čítaj z poznámok.“


  „Najviac nám pomohla doktorka Máleková, zapísala si mená a adresy cyklistov.“


  „Správne, tých bude treba vypočuť, lebo sú to dôležití svedkovia, mohli niečo vidieť.“


  „Ale dobrý bol aj doktor Bláha z traumatológie, jeho skúsenosti z misií sa nám hodia, popis jej zranenia bol dokonalý.“


  „Nielen to, jeho odhad, že ide o malokalibrovú zbraň, je pre ďalšie vyšetrovanie kľúčový. Už vieme, že hľadáme dvadsaťdvojku, buď pištoľ, alebo pušku.“


  „Edko, nepočula výstrel.“


  „Správne, nepočula výstrel, nikoho v okolí nevidela, takže aj ja by som sa prikláňal k puške. Pištoľ sa na väčšie vzdialenosti použiť nedá. Výstrel mohol zaniknúť v diaľke alebo strelec použil tlmič.“


  „Môžeme len tipovať, lebo projektil ani nábojnicu nemáme.“


  „To je veľmi dôležitá stopa.“


  „Ktorá, Edko?“


  „Že nemáme žiadnu stopu. Prežila hladký priestrel, v tele jej po strele nič neostalo. Asi budeme musieť prezrieť okolie lavičky detektorom kovov, možno je projektil niekde v zemi za lavičkou.“


  „Dobrý postreh, rovno si to píšem do úloh,“ potešil sa Hanzel.


  „A tým sa dostávame k najdôležitejšiemu bodu, Oto, k verziám.“


  Krauz potiahol strelcom. Aby všetkým bolo jasné, aký je to dôležitý ťah, ešte ním aj treskol o šachovnicu.


  „A mat, ty debil krpatý! Kedy sa to už konečne naučíš hrať?“


  Krauz zliezol z kolegovho stola, sadol si na svoje miesto, ruky si založil za hlavu, zhupol sa na stoličke, oprel sa o plechovú skriňu. Nič nepovedal, zahľadel sa na Burgera. Burger sa tváril, že ho ani nevidí.


  „Debilná hra,“ zasyčal najmenší detektív, smutne balil figúrky do plátenného vrecka. „Nadnes mi stačilo. Aj nazajtra. Možno nafurt, debilná hra...“ frfotal a balil.


  „Takže na záver to najdôležitejšie, Oto, a to sú verzie,“ nenútene pokračoval Burger. „Hneď od začiatku pracujeme s dvomi základnými verziami, a to, že ide o náhodný výstrel.“


  „Presne tak,“ súhlasil Hanzel. „Môže ísť o takzvanú zatúlanú strelu. Budeme musieť nadviazať kontakt s poľovníkmi, či tam niekto nepoľoval, alebo či v tej oblasti neoperujú pytliaci.“


  „Správne,“ súhlasil Burger. „Druhá verzia je, že ide o cielený útok na jej osobu. V tom prípade máme do činenia s trestným činom pokus vraždy, a to už nie je žiadna sranda.“


  „Tak či tak, máme toho požehnane. Hneď po prvom vyšetrovaní nám naskákalo úloh vyše hlavy.“


  „A čo je najhoršie, Oto môj milený, sme na to sami.“


  „Presne tak, Edko, sami, ako ten vojak v poli, presnejšie, v lese, ale, ako sa hovorí, kto sa bojí, nesmie do lesa, takže nepustíme do gatí a dáme sa do toho!“ údernícky zavelil Hanzel.


  Krauz nepovedal nič, len sa knísal na stoličke.


  „Tu čítam, že v japonskom meste Nagoja pri odchyte agresívnej zatúlanej opice uspávacia šípka omylom trafila náhodnú okoloidúcu ženu. Žena odpadla, v bezvedomí ju museli previezť do nemocnice,“ ozval sa Chosé spoza časopisu.


  „Kde to bolo?“ ožil Váňa.


  „V Japonsku.“


  „No jasné, Japonci – strelci! Nečudo, že prehrali druhú svetovú.“


  „V Japonsku žijú opice? Myslel som, že opice žijú v Afrike,“ zapojil sa Kuky.


  „Nepočul si, bola zatúlaná,“ vysvetľoval Chosé.


  „Zatúlala sa z Afriky do Japonska?“


  „No a? Keď som sa naposledy zatúlal ja, zobudil som sa až v Trnave na stanici.“


  „Chosé, lenže opice nechľastajú.“


  „Ale ako vidíš, túlajú sa, svine agresívne.“


  „Keď sme pri tej zatúlanej uspávacej šípke, nemohla byť aj naša guľka zatúlaná?“ Krauz sa snažil naviesť rozhovor na aktuálnu tému. „Prečo hneď vymýšľať verzie o vražde?“


  „Mohla,“ súhlasil Burger, vzal ich na milosť, už mu nevadila ich prvotná odmietavá reakcia. „Mohla, ale musíme to nejako dokázať. Bez zodpovedného vyšetrovania sa nepohneme, nepotvrdíme ani jednu z verzií.“


  „Zodpovedné vyšetrovanie, zodpovedné vyšetrovanie,“ frfotal Krauz, vrátil stoličku na všetky štyri, zhlboka si vzdychol. „Ja by som toho nášho šéfa najradšej...“ ani nedopovedal, no všetkým bolo jasné, čo by s ním najradšej spravil. „A to som mal dnes takú chuť na pivo!“


  „Veru, veru,“ Váňa prikývol, spakruky si utrel mastné ústa, nepomohlo, mastnotu v trúbkach by tiež najradšej spláchol nejakým speneným mokom.


  „Chosé, čo máš dnes v pláne?“ spýtal sa Krauz.


  „Trochu sa pootočiť, už ma tlačí pravá polovička zadku.“


  „Nepomôžeme im?“


  „Riško, vyriešili sme dve vraždy za dva týždne, čo by si ešte odo mňa chcel? Mám nárok na pár dní oddychu.“


  „A nie je ti hanba?“


  „Prečo?“


  „Že sa vyvaľuješ v kresle a starí ľudia makajú ako fretky.“


  „Starí ľudia majú smolu, zabíja ich kladný vzťah k práci, to mne nehrozí.“


  „Ale aj tak, sú to kamaráti.“


  „Títo dvaja?“ Chosé zagánil na dvojicu najstarších detektívov v kancelárii. „Urazili ma, nazvali ma sviňou.“


  „To nie je urážka, to je v tvojom prípade takmer kádrový profil.“


  „Môžeš ma aj ty...“


  „Chosé, je to modelka!“


  Chosé sa pomrvil v kresle.


  „Muža má večne v oblakoch.“


  Chosé sa zase pomrvil, stuhol, akože váha, napokon prikývol.


  „Tak dobre, ale len preto, že je modelka. Živú modelku som videl naposledy...“ zaváhal, spomínal.


  „Včera večer pod duchnou, ja viem, aj mne sa to občas stáva,“ predbehol ho Krauz, viac sa s ním nezaoberal. „Edo, ako si to povedal, sedela na lavičke?“


  „Sedela.“


  „Kam to dostala?“


  „Sem – a tu to vyšlo,“ Burger mu na svojom pleci predviedol, ako mu to ukázal doktor Bláha.


  „Guľka klesala, letela zhora mierne nadol. Ten uhol je dosť dôležitý. Zaviedli ste sondu?“


  „Ti šibe? Ona žije!“


  „Vy ste neboli na pitve?“


  „Nie, leží v nemocnici.“


  „A nepočkáme?“


  „Nie, napriek úpornej snahe lekárov to asi prežije.“


  „Dokelu,“ uľavil si Krauz. „Ten uhol ma štve.“ Pošúchal si bradu. „Chosé...“


  „Počúvam.“


  „Skočíme na miesto činu.“


  „Do lesa!?“ zhrozil sa Chosé.


  „No a?“


  „Teraz, v zime?“


  „Je máj.“


  „Ale je chladno. A sucho. Nepočkáme, kým sa rozprší? Ty máš rád dážď.“


  „Pršať bude až večer. Možno až o týždeň.“


  „To by mi stačilo na regeneráciu.“


  „Čerstvý vzduch ťa zregeneruje až-až. Edo, berieme si miesto činu, vy sa zamerajte na tých cyklistov a susedov.“


  „Potrebujete detektor kovov, guľka môže byť niekde v zemi za lavičkou.“


  „Dobre, vybavím technika s detektorom. Asi sa zdržíme. Keby sme sa dnes nevideli, stretneme sa zajtra ráno a vymeníme si informácie. Chosé, ideme do práce!“


  „Fuj...“

  Policajt v uniforme predviedol previnilca do detektívovej kancelárie, posadil ho na tvrdú drevenú stoličku doprostred kancelárie, na stôl pred detektíva položil doklady a igelitové vrecko.


  „Urobili sme mu bezpečnostnú prehliadku, toto sú jeho doklady, toto mal pri sebe,“ vysvetlil obsah igelitového vrecka.


  „Ďakujem.“


  Policajt sa vystrel, zasalutoval, predpisovo sa zvrtol a vypochodoval z kancelárie. Nemusel to spraviť, s detektívom si tykali, boli kamaráti, ale niekedy nie je na škodu zahrať pred previnilcom divadielko, aby mu bolo hneď na začiatku jasné, že má do činenia s ozajstným šéfom, ktorému sa neoplatí klamať, lebo ho zavrie na sto rokov.


  Detektív Végh porozkladal po stole doklady, vysypal obsah igelitového vrecka.


  „Vreckovka, druhá vreckovka, papierové vreckovky, otvárací nožík, dva, štyri, šesť mincí, kožená peňaženka, bankovky rátať nebudeme, zatiaľ vás nejdeme zatvárať, zápalky, plynový zapaľovač, špagát, modrý obrúsený kamienok, asi pre šťastie.“ Detektív mu vymenoval veci, ktoré mal vo vreckách, ako keby páchateľ nevedel, čo sa bežne nosí v bunde. „Nič zaujímavé, zato s vašimi dokladmi to je zaujímavejšie.“ Detektív behal očami z jedného dokladu na druhý, bola toho riadna kopa. Občas zdvihol pohľad, zagánil na previnilca na stoličke.


  Previnilec sedel ako kôpka nešťastia, zhrbený, s dlaňami zlepenými medzi stehnami. Mlčal, zatiaľ sa ho na nič nespýtali, tak iba mlčal.


  „Varga. Pán Imrich Varga...“


  „Prosím, to som ja,“ konečne prehovoril.


  „Vy nie ste odtiaľto.“


  „Bývam tu.“


  „Bývate, ale nie ste odtiaľto.“


  „Nie som. Ako viete?“


  „Sme približne rovnako starí a svojich rovesníkov poznám.“


  „Všetkých?“


  „Skoro všetkých, aspoň z videnia.“


  „Máte pravdu, narodil som sa v Budapešti.“


  „Aha, to by vysvetľovalo tento doklad – ste maďarský štátny príslušník.“ Detektív oddelil doklad od kôpky, posunul ho vyššie po stole, aby nezavadzal. Aj tak ich zostalo dosť na skúmanie.


  „Som.“


  „Takže môžeme aj po maďarsky?“ spýtal sa detektív už po maďarsky, lebo v ich okrese všetci hovorili po maďarsky.


  „Igen, aj mne to bude lepšie.“ Obaja spontánne prešli do maďarčiny. „Viem celkom slušne po slovensky, ale po maďarsky to mi je... to mi je také...“


  „Bližšie?“


  „Môže byť, to je asi správny výraz. Viete, nechcel som uraziť slovenčinu.“


  „Neurážate, nikoho a nič zatiaľ neurážate, a želal by som si, aby to tak aj ostalo. Ale po slovensky hovoríte nielen slušne, hovoríte výborne, nepostrehol som prízvuk.“


  „Mám dobré školy a dar od prírody.“


  „Aký?“


  „Talent na reči, viem sa naučiť aj nosové spoluhlásky, viem napodobniť prízvuk.“


  „Koľko rečí ovládate?“


  „Päť, keď treba, tak šesť-sedem.“


  „Ako mám tomu rozumieť?“


  „Viem po maďarsky, slovensky, česky, nemecky a anglicky, dohodnem sa po rusky a po poľsky.“


  „Slušné. Čo robíte?“


  „Som obchodný zástupca maďarskej firmy...“


  Detektív zdvihol zo stola firemnú vizitku.


  „... áno, to je ono! Predávam sanitu, kachličky, obkladačky, dlaždice, komplet zariadenie kúpeľní a záchodov, dodávame zariadenia do sáun, do bazénov, vírivky...“


  „Dobre, dobre, pochopil som.“ Detektív oddelil z kopy dokladov vizitku, posunul ju vyššie k dokladu o štátnej príslušnosti. Stále ich bolo dosť na skúmanie.


  „Kde bývate?“


  „Petőfiho číslo šesť.“


  „To sú bytovky.“


  „Trojizbový byt na druhom poschodí.“


  „Ženatý?“


  „Ženatý, dve deti.“


  Detektív oddelil z kôpky ďalší doklad, otázku totožnosti a bydliska mali vierohodne vyjasnenú.


  „Vodičský preukaz, náš aj maďarský.“


  „Mám dva, to je pravda.“


  „Oba platné.“ Vodičské preukazy putovali na kôpku skontrolovaných dokladov. „Kým sa dostaneme k tým dôležitejším dokladom... Ehm, spomínali ste, že ste sa narodili v Maďarsku.“


  „V Budapešti.“


  „A...?“


  „Súvisí to nejako s tým, prečo ste ma zatkli?“ Bradou ukázal na loveckú pušku na stole.


  „Nemusí, môže. V každom prípade mám taký dobrý zvyk – zoznámiť sa s človekom, ktorého idem vypočúvať. Pomáha mi to lepšie pochopiť jeho verziu. Aj vás sa o chvíľu budem pýtať na okolnosti, prečo vozíte v aute loveckú pušku, poviete mi svoju verziu a malo by vám záležať na tom, aby som jej uveril.“


  Previnilec pozorne počúval, na konci prikývol – musel uznať, že detektív má pravdu a aspoň zo začiatku to s ním myslí dobre.


  „Otec je Slovák, mama bola Maďarka. Do šiestich rokov som vyrastal v Budapešti, keď mama zomrela, vzal si ma otec k sebe na Slovensko. Z toho je jasné, že naši nežili spolu. Vychodil som slovenské školy, maturoval som na strojníckej priemyslovke. Oženil som sa, narodili sa nám dvaja synovia...“


  „Gratulujem.“


  „... ďakujem, ale robotu som si našiel v Budapešti. Stále chodím do Budapešti, mám tam rodinu z maminej strany, mám k tomu mestu citový vzťah, no s bývaním je tam bieda a drahota, tak trvale bývam tu, v Komárne, aby som to mal na skok do firmy.“


  „Takže bývate aj v Budapešti?“


  „Občas.“


  „S tým súvisí aj táto kartička?“ Detektív zamával modrou kartičkou s magnetickým pásom cez celú dĺžku. „Pál Németh, Buda, Major utca sedemnásť,“ prečítal z kartičky.


  „Súvisí.“


  „Čo je to?“


  „Vstupná kartička do dvora na parkovanie.“


  „Môžete mi to vysvetliť bližšie?“


  „Tam som býval s mamou. Budín, pravý breh Dunaja, Major ulica je stará historická zástavba medzi Dunajom a železničnou stanicou. Teraz tam býva strýko Pál Németh, mamin brat, ale mám tam dve zadné izby pre seba. Je už starý, žije sám, miesta má habadej, tak ma prichýlil. Prespávam tam, keď sa zdržím vo firme a neoplatí sa mi vracať domov. V starej časti Budína je problém s parkovaním, parkuje sa vo dvore, dvor je zamknutý elektrickou zámkou – kartička má v spodnej časti magnetický pásik...“ počkal, aby sa detektív presvedčil. „Na otváranie magnetickej zámky.“


  „Prečo je na strýkovo meno?“


  „On tam má trvalý pobyt, nie ja, mne by kartičku nevydali, z pohľadu starostu mesta som cudzinec, nemám nárok.“


  „Aha.“


  „Po maminej smrti prebehlo dedičské konanie, otec súhlasil s vyplatením, takže byt pripadol strýkovi.“


  „Teraz je to jasné,“ detektív priložil na kopu vybavených dokladov ďalšiu kartičku. „A dostávame sa k tomu podstatnému. Máte zbrojný preukaz,“ zamával ďalším dokladom.


  „Mám.“


  „Máte aj medzinárodný zbrojný preukaz.“


  „Mám.“


  „Máte aj preukaz zbrane.“


  „Mám.“


  „Potiaľto by bolo všetko v poriadku, lenže v preukaze zbrane máte zapísanú pištoľ Fég, model dvadsaťdeväť veľké em, maďarskej výroby.“


  „Viem.“


  „Ale toto tu,“ detektív pohladkal pažbu pušky, „nie je pištoľ. V preukaze máte zapísanú pištoľ, no prevážate pušku, a k tej nevidím žiadny doklad.“


  „Nemám ho pri sebe.“


  „Vzhľadom na to, že máte zbrojný preukaz, určite ste absolvovali školenie a máte za sebou aj skúšky. Musíte vedieť, že strelné zbrane sa môžu prevážať, nosiť a držať len s platným povolením.“


  „Viem.“


  „Takže ste si vedomý, že ste sa dopustili priestupku na úseku zbraní a streliva?“


  „Som si vedomý.“


  „Ale to nie je všetko. Táto puška,“ detektív ju konečne vzal do rúk, ako skúsený strelec si ju priložil k lícu, dokonca aj zamieril do rohu kancelárie, „je špičková lovecká puška. Čo je to? Aha, tu vidím...“ prižmúril, prečítal názov vyrytý na uzávere zbrane. „Winchester! No prosím, taká bombovka, winchestrovka! Nádherná, vynikajúca zbraň. Menší kaliber.“


  „Päť celých šesť,“ z hlavy uviedol previnilec.


  „Zato výkonná optika, nádherný ďalekohľad. Ste členom poľovníckeho zväzu?“


  „Nie.“


  „Ste členom poľovníckeho združenia?“


  „Ešte nie.“


  „Čia je to puška?“


  „Moja.“


  „Tak by ste mali vedieť, že loveckú pušku môžete prevážať len z miesta bydliska do revíru, kam máte vystavenú povolenku. Prevážať ju môžete len v prípade, že máte všetky doklady v poriadku a kompletné, to znamená: zbrojný preukaz, preukaz zbrane, poľovný lístok a povolenku. Viete o tom?“


  „Viem.“


  „Ale nemáte nič.“


  „Nemám.“


  „Takže to máme priestupok nielen na úseku zbraní a streliva, ale aj v zmysle zákona o poľovníctve.“


  „Som si vedomý.“


  „To je málo, očakávam vysvetlenie.“


  Previnilec prikývol, že je pripravený. Zhlboka sa nadýchol.


  „Pušku som kúpil v Maďarsku, mám aj kúpnopredajnú zmluvu, nákupné povolenie, všetko v poriadku. Prihlásiť som ju chcel tu, lebo tu sa chcem stať poľovníkom. Už som bol za pánom Molnárom...“


  „Za Bélom?“


  „Vy ho poznáte? Aha, jasné, poznáte, veď ste jeden ročník.“


  „Nie, je o niečo starší, ale šéfa poľovného združenia v takom malom okrese pozná každý, navyše – to by som vám ani nemusel hovoriť – aj ja som poľovník. Sme kamaráti.“


  „Ďakujem.“


  „S Bélom!“


  „Aha. Vážne sa poznáte s pánom Molnárom? To by mohla byť pre mňa výhoda.“


  „Ako to myslíte?“


  „Lebo poľovník poľovníka inak chápe než cudzí.“


  „Nespoliehajte sa na to!“


  „Nebudem, poviem vám pravdu. Kúpil som ju v Maďarsku, previezol som ju sem, podal som si prihlášku u pána Molnára a čakal som. Bol som netrpezlivý, priznávam sa bez mučenia, bol som taký netrpezlivý, že včera som ju zobral za mesto a jednu včeličku som vypustil...“


  „Vy ste strieľali v našom revíri!?“


  „Priznávam sa, ale nie na zver, do stromu.“


  „A to vám mám veriť? Len jednu a len do stromu?“


  „Viac sa nedalo, môžete mi veriť. Môžem to dokázať.“


  „To by ma zaujímalo ako!“


  „Skúste spúšť.“


  Detektív si znova vzal pušku, zaprel ju do pleca, stlačil spúšť... a nič! Spúšť nekládla odpor, poletovala sem a tam.“


  „Po prvej strele sa zlomila napínacia pružina v spúšťacom mechanizme,“ vysvetlil previnilec.


  Detektív zvraštil čelo, pre istotu ešte párkrát brnkol do spúšte – nedá sa nič robiť, bola pokazená. Potom si spomenul na upozornenie uniformovaného kolegu, privoňal k hlavni.


  „Ale z pušky sa nedávno strieľalo.“


  „Veď hovorím, že včera večer. Priznal som sa, no iba jedna strela... Odvčera som zbraň nečistil.“


  Detektív zovrel pery, nejako sa mu dnes nedarilo. Čo bolo horšie, previnilec mu práve naznačil, že v systéme majú chybu. Včera večer si dovolil strieľať v ich revíri a oni o ničom nevedia, takže systém policajných hliadok a dobrovoľných ochrancov prírody má diery. Keď nepočuli jeho, nepočujú ani iných. Pytliakov môže byť viac, a oni o ničom nevedia. Ako to, že ho nepočuli strieľať? A tvrdí, že len toť, kúsok sa mestom!


  Detektív držal pušku za hlaveň, ešte raz privoňal, odrazu si všimol ryhy na konci hlavne. Aha! Toto by mohlo byť vysvetlenie, prečo ho nepočuli, a ak sa prizná, majú ho!


  „Čo je toto?“ spýtal sa, hlaveň otrčil k previnilcovi.


  „Ryhy od upínacieho mechanizmu tlmiča.“


  To je idiot, on sa priznal!


  „Výborne, tlmič! Poľovanie s tlmičom je u nás zákonom zakázané a medzi poľovníkmi sa to považuje za zákernosť!“


  „Ale v Maďarsku nie.“


  „Čože!?“ Detektív neveril vlastným ušiam – ten chlap má výhovorku na každý chyták.


  „Už som vám povedal, že pušku som kúpil v Maďarsku. V Maďarsku je poľovanie s tlmičom povolené. Pôvodný majiteľ poľoval s tlmičom, preto sú na konci hlavne škrabance.“


  Detektív zagánil na koniec hlavne, priblížil si ju k očiam.


  „Čerstvé škrabance!“


  „Ešte pár dní pred predajom bol na poľovačke, jasné, že sú tam čerstvé škrabance.“


  „Kúpili ste aj tlmič?“


  „Nie, načo by mi bol? Viem o tom, že u nás sa s tlmičom poľovať nesmie, načo by mi bol.“


  „Takže tlmič nepoužívate?“


  „Nie, nemám ho, ani ste ho v aute nenašli.“


  To bola pravda, tlmič ako vecný dôkaz pytliactva chýbal. Detektív položil pušku na stôl, odul pery, uvažoval.


  „No dobre, povedzme, že máte pravdu, ale prečo ju máte v aute?“


  „Veziem ju do Maďarska k puškárovi do opravy.“


  „Do opravy?“


  „Zajtra ráno mám vo firme dôležité stretnutie. Skoro ráno, o ôsmej. Aby som to stihol, musel by som vyraziť nadránom, takmer ešte v noci. V takýchto prípadoch chodím radšej večer, prespím u strýka a ráno som vo firme vyspatý, oholený, čiperka.“


  „Nie ste oblečený na rokovanie vo firme.“


  „Som oblečený na cestu, u strýka mám komplet vybavenie, aj dva slušné obleky.“


  Detektív podvedome prikývol, všetko, čo zatiaľ povedal, malo logiku. Dochádzali mu argumenty.


  „Dobre, dobre, čo mi poviete o tej pištoli? Je to starý model, ešte spred druhej svetovej vojny,“ zahováral detektív, lebo prvý prípad pytliactva sa mu rozpadával pod rukami.


  „Vyznáte sa?“


  „Ani nie, ale túto značku poznám.“


  „Fég, maďarská pištoľ. Je to majetok môjho strýka Pála, presnejšie, bol, už som ju od neho kúpil a legálne prihlásil na svoje meno. Máte pravdu, je to starý model, ale zbraň je v perfektnom stave, stále streľby schopná. Deväťmilimetrový kaliber, zásobník na sedem nábojov, presná, spoľahlivá. Mal ju už v druhej svetovej vojne a mal ju za pásom aj v päťdesiatom šiestom, ale veľmi mu nepomohla, prišli Rusi a bolo po revolúcii. Teraz je moja.“


  „Kde je?“


  „Mám ju doma.“


  Aj teraz detektív mimovoľne prikývol, bolo to v poriadku. Pištoľ môže mať zapísanú v preukaze zbrane, ale nemusí ju nosiť pri sebe, môže byť doma, ak je riadne uzamknutá a zabezpečená pred krádežou a zneužitím.


  „Doma, hovoríte, že ju máte doma. V poriadku, o vašich zbraniach a dokladoch sme si čo-to vyjasnili, no je tu aj niečo horšie, podozrenie z pytliactva.“


  „Nie som pytliak!“


  „Povedzme.“


  „Nie povedzme, veď sú tu jasné dôkazy v môj prospech. Puška je pokazená, nie je streľby schopná, nemám pri sebe náboje, nemám ani tlmič, nič podozrivé. Uznávam, pohybujem sa v noci s puškou v aute bez dokladov, ale všetko som normálne vysvetlil a môžete si to overiť!“


  Detektív cmukol perami, že môže, aj nemusí.


  „Aha, už chápem,“ svitlo previnilcovi.


  „Čo chápete?“


  „Donieslo sa mi, že polícia organizuje veľký záťah na pytliakov, dokonca na to zriadili aj špeciálnu skupinu...“


  „Odkiaľ to viete!?“


  „Chlapi v krčme hovorili. Vy ste tá špecializovaná skupina?“


  Detektív neprikývol.


  „Chápem, v okrese sa strieľa ako pri Verdune. Padajú srnce, ryby sa drancujú, musíte niečo robiť, musíte roztiahnuť siete, ale na základe faktov, ktoré som uviedol, uznajte, som ja nejaký pytliak? Ubezpečujem vás, že vám v sieti neuviazla žiadna šťuka, žiadny dravec, ja som iba nevinný kapor.“


  Detektív si založil ruky za hlavu, pohojdal sa na stoličke, balansoval na zadných nohách. Skúmavo sa zahľadel na chlapíka na tvrdej stoličke – po kôpke nešťastia ani vidu, ani slychu. Rozhovoril sa, zahrial, nabral tempo, vrátilo sa mu sebavedomie. Sedel vzpriamene, nebojácne opätoval pohľad, pripravený argumentovať.


  Detektív si ho stále skúmavo prezeral – sympatický chlapík, v jeho rokoch, vysoká štíhla postava, asi športovec, krátke čierne slušne ostrihané vlasy, maďarské tenké fúziky pod nosom mu dodávali švihácky výraz. Hovoril plynulo, kultivovane, mal dobrú slovnú zásobu a hovoril múdro. Musel uznať, že fakty, ktoré uvádzal, sedeli, nenachytal ho ani raz. Keby nebral do úvahy tlak zhora a posúdil by súčasnú situáciu objektívne, čo vlastne má v rukách? Dobre, jazdil s loveckou puškou bez dokladov, ale v podstate to vysvetlil. Čo s ním?


  „Čo s vami, pán Varga?“ premýšľal nahlas. „Nemáte v poriadku doklady, no tvrdíte, že ste si u Bélu podali žiadosť k poľovníkom. To sa dá preveriť. Škrabance na hlavni ste vysvetlili, tlmič používal pôvodný majiteľ, nie vy. Z pušky sa prednedávnom strieľalo, ale priznali ste sa.“ Detektív vrátil stoličku na všetky štyri nohy. „Tak čo s vami?“


  „Prosím vás...“


  „A tvrdíte, že nie ste pytliak.“


  „Prosím vás...“


  „Urobíme ešte jeden pokus a rozhodnem sa.“


  „Aký pokus?“


  „Pozrieme si vaše auto.“


  „Stojí dolu, pozrite sa z okna.“


  „Pozrieme si ho odborne, aj znútra, technik je už na ceste.“


  „Aha, pochopil som.“


  „Ale na oficiálnu prehliadku vozidla potrebujem povolenie, to znamená, žeby som musel zainteresovať vyšetrovateľa, teraz v noci otravovať prokurátora...“


  „Nepotrebujete povolenie,“ nedal mu dohovoriť previnilec. „Máte môj súhlas, poďme na to!“


  „Budeme hľadať...“


  „Viem, čo budete hľadať, srsť z diviaka alebo zo srnca, prípadne šupiny.“


  „Správne.“


  „A ja vám sľubujem, že za každý nájdený chlp z diviaka vám dám stovku a za šupinu dve.“


  „Nejaký ste odrazu sebaistý! No dobre, dohodneme sa takto, prezrieme si auto, ak nič nenájdeme, privriem oči, nezavolám vyšetrovateľa, nepôjdete na výsluch a nezadržím vám doklady. Pušku vám vrátiť nemôžem, ostane v trezore, kým si nevybavíte doklady. Vás pustím, ale rátajte s tým, že zavolám Bélovi...“


  „Molnárovi?“


  „Áno, šéfovi poľovníkov, a preverím si, či ste žiadateľ o členstvo.“


  „Pfúú...“ bývalý previnilec si s úľavou vydýchol.


  „Nebudem predsa robiť prieky budúcemu kolegovi v zbrani,“ zakončil detektív. „Lovu zdar!“


  „Lovu zdar,“ rýchlo odzdravil Varga, vstal, podišiel k stolu, natiahol ruku. „Ďakujem, pán... pán...“


  „Végh, Laco Végh.“


  „... pán Végh, naozaj ďakujem za ľudský prístup.“


  Vstal aj detektív, chlapsky si potriasli rukami.

  Krauz tušil, že budú problémy, preto upozornil kolegov, že keby sa dnes nevrátili do fajrontu, informácie si vymenia až zajtra ráno. Technik s detektorom kovov sa uvoľnil až o druhej popoludní. Vyzdvihnúť technika, cesta na miesto činu, práca na mieste činu, odvoz technika – nemali šancu skončiť v riadnom pracovnom čase.


  Prišli po technika.


  „Nazdar, Peťo.“


  „Čaute, vajčáci, čo vás zase máta?“


  „Jedna guľka v lese.“


  „Čo takto ihla v kope sena?“


  „Zajtra, Peťko, zajtra, dnes máme na programe olovenú guľku. Sadaj!“


  „Netreba, na poslednú chvíľu som zohnal auto, takže idem po vlastnej osi, aj sa potom odveziem, aspoň vás nebudem blokovať.“


  „Výborne,“ zajasal Krauz, technikova pohotovosť im ušetrí more času. „Poď za nami.“


  Vyrazili.


  „Chosé, ako to hovoril Edo, že Cédrová?“


  „Brezová.“


  „Nie, Cédrová má byť slepá, končí sa v lese, Brezová je nižšie a nie je slepá.“


  „Hovorím ti Brezová, Cédrová je nižšie a točí sa do oblúka.“


  „Naopak, Brezová sa točí.“


  „Nie, Cédrová...“


  Aspoň sa mali o čom rozprávať, cesta im ubehla rýchlejšie.


  „Čo je napísané na hentom krajnom dome?“ Krauz veľavravne ukázal na prvý dom na ulici.


  „Cédrová,“ neochotne pripustil Chosé.


  „A točí sa?“


  „Netočí.“


  „Kde skončíme?“


  „V lese.“


  „Kto mal pravdu?“


  „Burger.“


  „Prečo nie ja?“


  „Lebo ťa neznášam.“


  „Ani ja teba, vypadni z auta!“


  Zastali na konci uťatej Cédrovej ulice.


  „Pozri, čo spravili asfaltéri,“ Krauz ukázal prstom na zakončenie ulice. „Bez obrubníka, žiadne zakončenie, jednoducho vykydli posledný fúrik asfaltu, zahladili ho, uťali lopatou a koniec cesty je hotový.“


  „Akoby...“ Chosé zaváhal, tiež civel na netypické ukončenie ulice.


  „Len smelo dokonči, Chosé, presne tak, máš pravdu. Akoby rátali s tým, že výstavba rodinných domov bude pokračovať ďalej do lesa a na koniec asfaltu len nadviažu novým kobercom. Kašľať na lesy, kašľať na zeleň, nech žije individuálna bezohľadná výstavba za každú cenu.“


  „Budeme riešiť urbanizmus alebo si nájdeme aj zmysluplnejšiu robotu?“


  „Čo si dnes celý nakyslo?“


  „Lebo som nasratý!“


  „Prečo?“


  „Teba štve neukončená asfaltka pripravená na ďalšiu výstavbu, mňa štvú celkom praktické veci.“


  „Napríklad?“


  „Napríklad nespravodlivosť na našom oddelení.“


  „Konkrétne?“


  „Konkrétne sme posledné dva týždne celkom slušne zamakali, vybavili sme dve vraždy...“


  „Ruženka nám spadla do lona ako dar z neba.“


  „A tie tri roky práce medzi tým?“


  „V poriadku, máš pravdu, Chosé, zamakali sme.“


  „Podľa nepísaných zákonov oddelenia vrážd máme nárok na pár dní zvoľneného tempa, mali sme to sľúbené aj od Šaňa, a pozri, kde sme. Sotva sa prihodí nejaká blbosť v lese, už je v našej kancelárii. Prečo to nedal vedľajšej alebo hociktorej druhej, prečo práve nám? Je to nespravodlivosť a mňa nespravodlivosť štve.“


  „Kreslo v rohu ti je milšie...“


  „Ty si fakt na hlavu, Rišo? Nechápeš, o čom hovorím? Kašľať na kreslo, o to tu vôbec nejde, tu ide o princíp! Keď ide o druhú kanceláriu, zákony sa dodržujú, keď ide o nás, šup, chlapci, do roboty, chcete byť najlepší, takže výsledky chcem zajtra, ešte lepšie – včera! Čo je to za spravodlivosť!“


  „Asi máš pravdu, takže ani nemá význam, aby som ti pripomenul, že ide o citlivý prípad, vlastne ešte ani nie, ide o prípad-neprípad, a na citlivé záležitosti má naša kancelária monopol. Je to tak trochu výsada, mali by sme byť na to hrdí.“


  „Ale áno, som hrdý jak hovado, no aj nasraný.“


  „Takže čo? Vykašleme sa na to, necháme starešinu, nech sa lopotí, a ideme na pivo?“


  „Nie, dobre vieš, že nie, ale vykecať sa môžem, nie?“


  „Tak si sa vykecal, teraz sa aj vydýchaš. Čaká nás sedem a pol kilometra lesnou cestou.“


  „Čože?!“ zrúkol technik. Práve vedľa nich zaparkoval, z kufra auta vyťahoval detektor.


  „To bol fór, nie?“ pripojil sa Chosé.


  Krauz bezmocne pokrčil plecom.


  „Nechcel som ťa dopredu strašiť, Chosé. Burger mi to povedal, keď si sa bol vyšťať.“


  „A mne do telefónu? Aspoň slovíčko?“ dožadoval sa vysvetlenia technik.


  „Ty by si nešiel vôbec!“


  „Si píš! Desať kilometrov!“


  „Sedem a pol.“


  „A späť? Ponesieš ma na chrbte? Ty mudrlant, kedy si naposledy šliapal po lesoch? Na konci siedmeho kilometra máš pocit, že ich máš v nohách najmenej desať! A ešte päťsto metrov, to je, akoby ich bolo dvanásť!“


  „Nedramatizujte. Peťo, čo myslíš, prečo vám na techniku pridelili Ladu Nivu? Je to teréniak. Pozri na tú lesnú cestu, má koľaje, lesníci po nej jazdia gazíkom.“


  „Ale vedia, kam idú, kde sa otočiť, kde je koniec. Čo ja v lese? Čo viem o ceste? Kde sa otočím? A čo keď zapadnem?“


  „Vytlačíme ťa.“


  „Vy dvaja! Vy môžete vytlačiť tak akurát...“ technik im natrčeným zadkom naznačil, čo má na mysli.


  „Ako chceš, tak sedem a pol po vlastných.“


  „Doriti, s vami je teda zábava,“ frfotal technik, no peši sa mu nechcelo. Zvrtol sa naspäť k autu, aby vrátil detektor.


  „Zatiaľ sa rozhliadneme,“ navrhol Krauz. „Chosé, toto je číslo...“ bradou ukázal k poslednému domu.


  „Dvadsaťdva,“ prečítal Chosé.


  „Býva tu nejaký Foró z dlhým ó na konci. Sem ju priviezli cyklisti, zazvonili, Foró zavolal sanitku, ešte priniesol aj nejaké záhradné kreslo, aby nesedela na obrubníku. Ona býva... jeden, dva, tri – tretí dom od neho, na šestnástke.“


  „To je henten s tou vysokou tujou. Všetky čísla vľavo sú párne, oproti cez ulicu sú nepárne čísla.“


  „Presne tak. Nevieme, kto býva vedľa nej na osemnástke, mohli ju vidieť odchádzať, a oproti, nevieme číslo, býva nejaký inžinier, aj ten ju videl odchádzať.“


  „Sú zaujímaví?“ Chosé už zabudol na prieky so šéfom, už mu odpustil, pracoval na plné obrátky.


  „Nie, zatiaľ nie. Prvoradé je miesto činu, až podľa toho, čo zistíme, rozhodneme, čo má prioritu a čo nie.“


  „Tak idete, alebo si to mám obhliadnuť sám?“ technik Peter už túroval motor ruského tereniaka.


  Nasadli, Krauz vedľa neho, Chosé dozadu. Niva zoskočila z asfaltu...


  „Au, doriti, pomalšie!“ Chosé si treskol hlavu o strop.


  ... vybehla na lesnú cestu, vymanévrovala okolo jamy plnej vody, zmizla za zákrutou.


  „Zatiaľ v pohode,“ konštatoval Krauz, ale pre istotu sa zaprel do podlahy a pevne sa chytil držiaka nad dverami.


  „V čom?“ nechápal Chosé. „Nepočul si, ako som si treskol hlavu?“


  „My vpredu sme v pohode, ty si nasaď helmu.“


  „Zase vtipný,“ šomral Chosé, ale helmu by si s chuťou nasadil, keby nejakú mal.


  Technik ubral plyn, rýchlosť prispôsobil terénu a polomeru zákrut. Posledné domy na Cédrovej ulici im zmizli z dohľadu, všetci traja sa sústredili na sledovanie cesty. Po pravej strane auta sa dvíhal zalesnený svah, cestu stavali po vrstevnici, takže buldozér musel zarezať kúsok do svahu, v niektorých zákrutách hodný kúsok. Stena holej zeminy nebola ničím spevnená, sem-tam z nej vytŕčali korene, sem-tam vypadol kameň. Občas klesla sotva na úroveň kolies, občas stúpla vyše auta, podľa toho, aký strmý bol svah.


  Vodič Peter sa musel sústrediť, kolízia hrozila na každom metri.


  „Bacha, cesta sa zužuje, sme sotva pol metra od koreňov,“ upozornil Krauz na aktuálny stav na jeho boku.


  Technik letmým pohľadom preletel jeho polovicu cesty, bočným okienkom skontroloval svoju stranu.


  „V poriadku, ja mám od kraja vyše metra, až potom sa začína svah.“


  „Ale kontroluj to, nerád by som sa skotúľal dolu svahom.“


  „Neboj sa, Riško, dávam pozo... Kurva!!“


  Technik nedopovedal, zo zákruty sa vyrútil cyklista. Zaflekoval, vymanévroval z nebezpečnej pozície, keď ich míňal úzkou medzerou medzi autom a svahom, nechápavo pokrútil hlavou. Aby toho nebolo dosť, aj na nich zakričal neslušné slovo, poslal ich... Poslal ich iným smerom, ale technik Peter neposlúchol a pokračoval priamo po lesnej ceste.


  „A dávaj pozor aj na športovcov, nielen na cestu... Som ti chcel pripomenúť,“ pripomenul mu Krauz.


  „Ďakujem, naozaj zavčasu.“


  „Nemali sme ho zastaviť? Čo keď to bol jeden z tých záchrancov?“ zozadu sa pripomenul Chosé.


  „Výborne! Chceš ho naháňať po lese? Buďme radi, že sme neskončili v priekope, o cyklistov sa postarajú druhí.“


  „Nič som nepovedal. Držte sa!“


  Varovanie prišlo neskoro – Krauz bol otočený dozadu, nevidel jamu, takže teraz si on obúchal hlavu o strop.


  „Au, Peťo...“


  „Nedebatuj s posádkou na zadných sedadlách, venuj sa cestnej premávke!“


  Krauz prehltol nadávku aj výčitku, technik mal v podstate pravdu. Ďalší úsek cesty sa viezli mlčky, pozorne sledovali jamy – po jednom údere do hlavy detektívom stačilo.


  „Teraz zastav,“ zavelil Krauz.


  Technik bez reptania zastal.


  „Chlapci, sme na konci.“


  „Kde vidíš lavičku?“ obzeral sa technik.


  „Nikde, lavička je ešte dva a pol kilometra doľava, tou užšou cestou, ale autom sa tadiaľ nezmestíme. Cesta pre lesné mechanizmy stúpa vpravo hore.“


  „Tak poďme vpravo hore.“


  „Peťo, potrebujeme lavičku, nie vyhliadkovú jazdu bukovým lesom.“


  „Ani to si mi nepovedal!“


  „S detektorom ti pomôžeme.“


  „Trt makový pomôžete, zvyšok cesty si ho ponesiete sami! Ani sa ho nedotknem!“


  Technik Peter vystúpil, poobzeral sa, hľadal miesto na zaparkovanie.


  „Poradí mi pán, čo tak perfektne ovláda trasu, kde mám zaparkovať?“


  „Nikde, auto necháme tak, ako stojí.“


  „A keď pôjdu lesníci?“


  „Čo by tu robili?“


  „Robili... Toto naokolo je ich pracovisko.“


  „Tak sa otočia alebo zatrúbia. Ich problém, teraz sa musia o pracovisko podeliť s nami, ani my tu nie sme na výlete.“


  Iná možnosť nebola, auto museli nechať na lesnej ceste ako štupeľ vo fľaši.


  „Ľavá dva, vy-kro-čiť, ľavá dva, ne-flá-kať, ľavá dva, tem-po, tem-po,“ velil Krauz do kroku, snažil sa ich povzbudiť.


  „Drž hubu!“


  Krauzova snaha o udržanie tempa sa nestretla s pochopením.


  „Ja sa na to...“ Chosé fučal pod detektorom kovov.


  „Daj to sem, zdochliak jeden!“


  „Na, len si uži, milý Riško.“


  Po chvíli im došiel dych, už nevládali ani špičkovať, pokračovali mlčky, občas sa zastavili, vydýchali sa.


  „A to ideme takmer po rovine,“ dychčal Krauz.


  „Vraj po rovine, a henten stupák pred nami?“


  „Pár metrov do kopčeka, sa nepotento.“


  „Ako tu môžu pobehovať? Ledva prepletám nohami.“


  „Poďme, už to nemôže byť ďaleko!“


  Vyšli miernym briežkom...


  „Lavička! Vidím lavičku!“ zajasal Peter. „Postieľka by bola lepšia, no beriem aj lavičku!“


  Technik nezaťažený bremenom dobehol k lavičke prvý, s úľavou sa na ňu vyvalil, potom si uvedomil, že ide o miesto činu, s hrôzou vyskočil.


  „Dokelu, a môžem? Nepohnojil som niečo?“


  „Len si sadni, nepredpokladáme, žeby tu sedel aj páchateľ, žiadne stopy si nezničil.“ Krauz si sadol vedľa neho, spolu čakali na Chosého.


  „Keď tú babu chytím do rúk, polámem jej nohy. Už nikdy nebude behať po lesoch, maximálne okolo domu, aj to o barlách,“ zastrájal sa Chosé, uštvaný sa vyvalil vedľa nich.


  „Pauza,“ vyhlásil Krauz uznanlivo. „Všetkého veľa škodí, aj kyslíka.“ Vybral cigarety, ponúkol – vzali si všetci, schuti si zapálili.


  „Bože, ale je tu krásne,“ lebedil si Krauz. Pohodlne sa oprel, natiahol nohy, zaklonil hlavu, kochal sa v sviežej zeleni.


  „Nádhera,“ sucho pritakal Chosé, vypustil kúdol dymu. „Jeden by sa z tej nádhery posral.“


  „Keď sme pri tom,“ pridal sa technik, „kde by som sa mohol...“


  „Choď aspoň desať metrov bokom,“ varoval ho Krauz.


  „Potrebujem sa iba vyšťať, nedramatizuj.“


  Technik odbehol, s cigaretou v ústach vykonal potrebu. Keď sa vrátil ku kolegom, už dofajčievali.


  Krauz vstal, prešiel krížom cez lesný chodník, obzrel si pravý odkopaný svah.


  „Chlapci, vajgle zapichneme sem, do mäkkej zeminy, jednak zabránime požiaru, jednak sa nám nebudú pliesť so stopami, ak nejaké nájdeme.“


  Poslúchli, ohorky zapichli do mäkkej zeminy jeden vedľa druhého.


  „Fajn, to by sme mali, môžeme začať. Peťo, priprav si mašinu, my sa zatiaľ rozhliadneme. Chosé, sadni si na lavičku.“


  „Rád.“


  „Nie tam, posuň sa doprava. Nie tam, po mojej pravici doprava, takže pre teba doľava.“


  „Prečo?“


  „Lebo Burger mi povedal, že kľúče a baterku si položila k pravému stehnu.“


  „Ale to mohla sedieť aj v strede, aj tak by jej ostalo dosť miesta pri pravom stehne.“


  „Mohla, ale od niečoho sa musíme odraziť, tak vyskúšame najprv prvú polohu – sedíš úplne vľavo, potom sa presunieš do stredu.“


  Chosé poslúchol, sadol si na kraj lavičky. Krauz svižne vyskočil na náprotivný svah, zašiel hlbšie do lesa.


  „Rišo!!“


  „No!?“


  „Nevidím ťa!“


  „Nehulákaj, počujem ťa aj tak. No a? Čo keď ma nevidíš?“


  „Čo asi? Keď nevidím ja teba, nevidíš ani ty mňa, takže ani ju nemohol vidieť strelec. Logické, nie? Musíš nájsť medzery medzi stromami tak, aby sme mali stále očný kontakt.“


  „Viem, ale je to tu zarastené, nie je to také jednoduché. Idem napravo. Už ma vidíš?“


  „Vidím!“


  „Tak vidíš.“


  Krauz si čupol, od oka premeriaval uhol, pod akým by mohla letieť strela. Za operadlom lavičky bola rovinka na pár krokov. Tri, možno štyri kroky za lavičkou rástol prvý strom, kúsok vedľa ďalší, potom ešte pár krokov a rovinka sa končila, zvažovala sa dolu svahu. Tam už nemohlo byť nič, žiadna strela, bolo by to proti zákonom balistiky. Ak mali niečo nájsť, tak len na rovinke za operadlom lavičky. Smerom dozadu bol priestor obmedzený zvažujúcim sa svahom, zato doľava a doprava rovinka kopírovala kus lesného chodníka, možno aj dvadsať metrov, a to už bola riadna plocha na preskúmanie.


  Krauz vstal.


  „Chosé, posuň sa do stredu.“


  Chosé poslúchol. Krauz sledoval jeho ľavé plece, bol prekvapený, ako malá zmena polohy Chosého pleca posunula jeho pozíciu.


  „Už ťa nevidím, počkaj, idem kúsok bokom.“


  Krauz urobil pár úkrokov, lenže nech sa snažil, ako sa snažil, stále mu v zameraní kolegu prekážali stromy. Posunul sa ešte kúsok, prekážal mu ďalší strom.


  „To je naprd,“ rezignoval Krauz. „Zle sedíš! Trochu sa skrč!“


  Chosé sa posunul na lavičke dopredu, oprel sa, skrčil sa.


  „Vidíš, to je ono!“


  „Aj ona sedela skrčená?“


  „Neviem, ale je určite nižšia než ty.“


  „Je to modelka, nemusí byť nižšia.“


  „Vidíš, na to som zabudol.“


  „Richard, vykašli sa na to, poď dolu.“


  „Prečo?“


  „Niečo ti ukážem.“


  Teraz poslúchol Krauz, vrátil sa k lavičke. Kým sa vracal, Chosé vybral z vrecka vyskakovačku, odrezal zo stromu konár, šikovne ho očistil od listov, priložil si ho k oku, skontroloval, či je rovný, presne ako kontrolujú stolári, či je doska správne ohobľovaná. Konce zahýbali, tak ich odrezal, aj tak mu ostal meter rovného konára.


  „Čo s tým?“ nechápal Krauz. „Táborák nebude, ani špekáčiky.“


  „Pomýlil si si ma s Váňom? Pozri sa,“ Chosé si sadol na kraj lavičky, konár si položil na ľavé plece, pridržal ho druhou rukou, aby nespadol.


  „Čupni si vedľa mňa, predstav si, že som ranený presne ako ona, teda odhadni, kde mi guľka vošla do pleca a kde na chrbte vyšla.“


  Krauz si čupol, pomohol si prstom, priložil ho na Chosého plece na mieste, kde by mal byť vstrel. Prstom druhej ruky naznačil miesto, kde guľka opustila telo.


  „Mám.“


  „Takže zboku vidíš uhol, pod akým sa v tele strela pohybovala.“


  „Vidím.“


  „A teraz uprav konár na pleci, aby bol rovnobežný s dráhou strely v tele.“


  „Mám.“


  „Pozri sa, kam smeruje koniec konára predo mnou.“


  Krauz si čupol za kolegov chrbát, prižmúril.


  „Mám.“


  „Kam smeruje konár?“


  „Tam,“ ukázal Krauz prstom, „medzi tie dva stromy.“


  „Ako sú od nás ďaleko?“


  „Aspoň sto metrov, ak nie viac.“


  „A teraz dávaj pozor!“ Chosé sa na lavičke posunul o pár centimetrov a mierne sa pootočil.


  „No počkaj, čo robíš, celé si mi to posunul,“ protestoval Krauz.


  „Ja viem, robím to naschvál. Uvedom si láskavo, že ani netušíme, kde presne sedela a v akej polohe, takže nevyskakuj a sleduj. Posunul som sa iba o kúsok – a teraz skontroluj, kam smeruje konár.“


  Krauz skontroloval smer konára.


  „Mieri úplne niekde inde, mieri tam, dozadu,“ Krauz ukázal na iné miesto na svahu.


  „Ako sú od seba ďaleko tie dve miesta?“


  „Odhadujem tak dvesto metrov.“


  „A to som sa posunul len o pár centimetrov. Teraz si predstav, že by som sa skrčil alebo vystrel, alebo otočil o niečo viac, alebo...“


  „Dobre, dobre, pochopil som!“


  „Riško, ani keby sme mali figurantku presne jej telesných proporcií, ani tak neurčíme smer strely, lebo nám chýba druhý pevný bod, a ani prvý pevný bod nemáme istý, lebo nevieme, kde presne sedela a v akej polohe.“ Chosé šmaril konár do lesa.


  Krauz prikývol, pochopil nezmyselnosť svojho počínania.


  „Ďakujem za lekciu, vrátime sa k serióznej práci. Peťo...“


  „Tu som.“


  „Pripravený?“


  „Pripravený.“


  „Tak začneme tesne za operadlom lavičky. Do toho!“


  Technik priložil kruh detektora tesne k zemi, nasadil si slúchadlá, nastavil frekvenciu, započúval sa, vykročil, mával detektorom zo strany na stranu. Zastal po dvoch krokoch.


  „Tu mi to píska.“


  „Fajn, a čo teraz?“ Krauz si až teraz uvedomil, že si nevzali ani krompáč, ani lopatu, ani len malú motyčku.


  „Konáre, čo nám iné ostáva,“ navrhol Chosé.


  Krauz odrezal svoj, hrubý tak na dva prsty, Chosé svoj, podobný.


  „Ja ho zašpicatím, ty ho zrež naplocho,“ navrhol Chosé.


  Vyrobili si improvizované náradie, Krauz špicom rozryl zem na mieste, kde to technikovi pískalo, Chosé plochým zakončením konára odhrnul zem.


  „Mám ho,“ zajasal Chosé.


  Vydoloval vrchnák z piva.


  „Pokračuj,“ Krauz vydal pokyn, technik pokračoval, no zase len dva kroky.


  „Tu mi to píska.“


  Odhrnuli lístie, rozryli zem, vydolovali hliníkové očko.


  „Čo je to?“


  „Očko na otváranie plechovkového piva, býva nalisované hore na plechovke.“


  Aj očko položili na lavičku vedľa vrchnáka, aby už nepískali.


  Technik sa rozbehol, tentoraz urobil až tri kroky.


  „Tu mi to píska.“


  Krauz rozryl, Chosé odhrnul, našli zhrdzavenú matku.


  „Asi z bicykla,“ odhadoval Chosé.


  „Ak mu odfrngla v plnej rýchlosti, o kúsok ďalej nájdeme celý bicykel.“


  „A o kúsok ďalej aj kostru.“


  „Usmiatu kostru, lebo chlapík bude vysmiaty, že sa mu podarilo urobiť niečo pre svoje zdravie.“


  Technik si ich nevšímal, pokračoval. Zjavne vyčerpali dnešný prídel lesných pokladov, lebo chodil sem-tam, načúval, no nič, len chodil. Ako sa vzďaľoval od lavičky, signálov bolo čoraz menej, vlastne žiadny.


  „Tu mi to píska,“ zastal, ukázal prstom.


  „Pri strome?“ Krauzovi sa poloha nepozdávala.


  „Buď medzi koreňmi, alebo priamo v strome, v kmeni, ale určite pod povrchom.“


  „Prečo nie,“ prikývol Chosé. „Rišo, pozri, ako sme ďaleko od operadla, sleduj ten uhol, to by mohlo byť,“ ukázal na náprotivný svah.


  Krauz rozryl, Chosé odhrnul, technik zmeral.


  „V tom, čo ste vykopali, nič nie je, signál je stále na tom istom mieste.“


  „Tak sme kopali plytko. Chosé, ideme na to!“


  Krauz rozryl, Chosé odhrnul, Krauz si kľakol, pomohol si rukami.


  „Nič, v zemine nič nie je, je to stále na svojom mieste,“ provokoval ich technik, keď skontroloval vykopanú zeminu.


  Krauz rozryl, Chosé odhrnul...


  „Počkaj! Stoj!“ Krauz si zase kľakol, opatrne prstami odhŕňal hrudku za hrudkou.


  „Mňa picne!“ ukázal prstom, vstal, oprášil si kolená. „Vidíte, čo ja?“


  „Koľko je to?“ zaujímal sa Chosé.


  „Desať, možno dvanásť centimetrov,“ odhadoval Krauz.


  V kmeni, dvanásť centimetrov pod povrchom, bola zapichnutá guľka z pušky.


  „Celoplášťová, malý kaliber,“ hlásil technik.


  „Neuveriteľné, kam sa až dostala,“ žasol Chosé.


  Projektil sa do kmeňa zaryl iba špičkou, len koncom, celé telo trčalo v zemine.


  „A je nepoškodená,“ hlásil technik. „Aj voľným okom vidím ryhovanie.“


  „Výborne! Sme machri, chlapci!“


  Chosé si čupol, oprel sa o kmeň, aby nebalansoval, zohol sa nižšie, čo najbližšie ku guľke, zahľadel sa na vrch operadla.


  „Ani tak si nepomôžeme. Máme jeden pevný bod, ale druhý na lavičke je taký variabilný, že rozptyl na svahu oproti sa dá stále merať v stovkách metrov. Rišo, čupni si, premeraj!“


  Krauz poslúchol, sklonil sa, prikývol. Musel uznať, žeby museli prehľadať celý svah oproti, možno dva, aj tri hektáre lesa, čo bolo prakticky nemožné, možno aj zbytočné. Nemohli rátať s tým, že človek, čo naplánoval takýto odstrel, by urobil takú školácku chybu a zanechal by na mieste po sebe stopy vedúce k jeho identifikácii a dolapeniu. A to stále rátali iba s jednou verziou, že ide o cielený útok. Keby zobrali do úvahy, že išlo o náhodný výstrel, pozícia strelca mohla byť niekde úplne inde, oveľa hlbšie v lese.


  „Miesto výstrelu nenájdeme, už som sa s tým zmieril,“ konštatoval Krauz. „Ale máme guľku a na nej stopy po hlavni. Ak sa nám pošťastí, identifikujeme zbraň a cez zbraň aj majiteľa.“


  „Nepredbiehaj, ešte sme ju nevytiahli a ešte ju nevidel balistik,“ schladil ho Chosé. „Keď sme pri tom, ako si to predstavuješ?“


  Chosé mal pravdu, otázka bola na mieste. Krauz k celej akcii pristupoval nepochopiteľne benevolentne, akoby fakt išiel iba na výlet a nerátal s tým, že niečo nájdu. Našli a nastal problém, ako strelu zaistiť. Aby sa dala využiť ako dôkaz, musela byť zaistená správne tak po technickej, ako aj administratívnej stránke.


  „Peťo, máš brašnu?“ zbytočne sa spýtal technika.


  „Vidíš niekde brašnu? Povedal si, že stačí detektor a fotoaparát, tak mám detektor a foťák.“


  „Ľutoval som vás, nechcel som, aby ste sa sem trepali ešte aj s brašnou, veď už s tým detektorom ste sa nalopotili,“ vyhováral sa Krauz, no podvedome cítil, že koniec akcie nedomyslel.


  „Tak čo...“ rýpal Chosé.


  „Tak nič, poradíme si. Ako by sme mali oficiálne postupovať?“ Krauz si položil rečnícku otázku. „Prípad je hlásený na okrese ako ublíženie na zdraví. Mali by sme zavolať okresný výjazd, okresný technik by akože našiel guľku, okresný vyšetrovateľ by akože spísal oficiálnu obhliadku miesta činu, okresný detektív by spracoval oficiálnu požiadavku na balistiku a zaslal by guľku na skúmanie. Pravda, všetko oficiálnou cestou, lenže oficiálne sa to už dnes stihnúť nedá, kým by sme ich dali dokopy, bude už tma, museli by sme zariadiť stráženie strely celú noc a vrátiť sa sem zajtra, čo znamená, že stratíme jeden celý deň.“


  „A neoficiálne?“ zaujímal sa Chosé.


  „Neoficiálne... Hm,“ dumal Krauz. „Chosé, povedz, čo iné by zajtra našiel okresný výjazd než to, čo sme dnes našli my?“


  „Čo iné, nič, len to, čo sme našli my.“


  „Správne, tú istú guľku, čo leží pred nami, takže nič nepokazíme, ak ju nájdeme naozaj a oficiálne.“


  „Nie sme vecne príslušní.“


  „Príslušnosť nechaj na mňa. Peťo...“


  „Počúvam.“


  „Máme foťák...“


  „Máme.“


  „... miesto nálezu teda vieme zadokumentovať.“


  „Vieme, lebo som si do vrecka strčil päť čísel a dve igelitové vrecká.“


  „Génius, ty si normálne génius!“


  „Ani nie, ale keď ste ma už vytiahli do prírody, rátal som s tým, že niečo nájdeme.“


  „Výborne, spravíme to tak, že guľku prihrnieme, zasypeme lístím, ako bola, a začneme dokumentovať miesto činu od nášho príchodu. Na lavičku položíme číslo jeden...“


  Technik sa vyslobodil z popruhov detektora, položil ho na zem, z vrecka bundy vylovil balíček žltých plastových kartičiek, našiel číslo jeden, postavil ho na lavičku.


  „Výborne, to bude stopa číslo jeden, lavička v lese. Peter, choď tam kúsok po cestičke... Nie tam, naspäť, akoby si sa vracal. Výborne, to je ono! Urobíš mi jeden celkový záber z toho uhla, potom záber číslo dva z opačného uhla...“ Krauz zaváhal.


  „A celkový záber od čela lavičky, ako záber číslo tri,“ doplnil ho technik.


  „Ako chceš, tak budeme mať tri celkové zábery. Záber číslo štyri bude detail na lavičku, ako stopa číslo jeden. Chosé, píšeš, alebo to diktujem srnkám a zajacom?“


  Chosé sa spamätal, vybral zápisník, začal písať.


  „Počkajte, ako ste to hovorili? Záber číslo jeden je celkový záber na miesto činu...“


  Krauz mu čísla záberov pre istotu zopakoval.


  „Výborne, celkové zábery by sme mali, teraz detaily. Peťo, dva zábery na kmeň z dvoch uhlov. Dobre, ešte odtiaľto. Dobre, stačí. Počkajte chvíľu, odhrabem zeminu.“


  Krauz odhrnul lístie aj zeminu, špicatý nástroj už nepotreboval, zem išla ľahko aj prstami. Opatrne oslobodil strelu trčiacu z kmeňa.


  „Podaj mi číslo dva. Výborne, Peťo, fotíme detail, stopa číslo dva, projektil z pušky. Urob viac záberov, aj z tesnej blízkosti. Výborne, daj si záležať.“


  Detektívi počkali, nechali technika pracovať.


  „Výborne! Teraz by sme ju mali vybrať. Kombinačky použiť nemôžeme...“


  „Lebo tu nemám brašnu,“ pohotovo doplnil technik.


  „Lebo by sme na nej narobili falošné mechanoskopické stopy,“ opravil ho Krauz. „Chosé, z toho večného listovania v časopisoch by si mal mať celkom vytrénované prsty.“


  „Čo tým chceš povedať?“ tváril sa Chosé, no dobre vedel, kam kolega mieri. Čupol si, skúsil vykrútiť projektil z dreva. Len sa ho dotkol, ostal mu v ruke.


  „Macher,“ pochválil ho Krauz. „Peťo, vrecko!“


  Chosé hodil projektil do igelitového vrecka, akoby pálil.


  „No prosím, a je to,“ lebedil si Krauz. „Zajtra ráno prepíšem obhliadku miesta činu, skočím na okres, všetko im vysvetlím, dajú na to protokolárne číslo a celý proces zlegalizujeme. Ešte budú radi, že makáme aj za nich.“


  „Alebo zavolajú inšpekciu.“


  „Nekradneme, pracujeme. Chlapci, balíme, poobzerajte sa, či sme niečo nezabudli, a padáme!“


  Chosé sa podľa pokynov poobzeral a zmizol v kríkoch, aby na niečo nezabudol.

  Burger s Hanzelom mali dve mená a adresy – pre skúsených detektívov postačujúce informácie, aby sa pohli. Cyklistov by mohli hodiť na krk Váňovi a Kukymu, ale zdali sa im dosť dôležití, pre kolegov mali inú robotu.


  „Skočte na okres, zistite, kto na tom robí, a ak už majú založený spis, urobte pre nás kópiu.“


  „Budú sa vypytovať, prečo do toho rýpeme,“ namietol Váňa.


  „Príkaz zhora, do toho nebude nikto rýpať, toho sa každý bojí.“


  „Automaticky sa budú chcieť prípadu zbaviť.“


  „Žiadne také, prípad je ich, my len pomáhame. Použi výraz metodicko-riadiaca činnosť, aj toho sa každý bojí,“ radil najstarší detektív.


  Vyškolená dvojica Váňa a Kuky vyrazila na okres, Burger s Hanzelom vyrazili chvíľu za nimi.


  „Myslíš si, že už budú doma?“ pochyboval Hanzel.


  „S Ivanou sa stretli večer po siedmej, takže to môžu byť normálne pracujúci ľudia, a domov prídu až podvečer, ale vzhľadom na vek to môžu byť aj študenti vysokoškoláci a môžu mať voľno medzi prednáškami alebo skúškami.“


  „Máš pravdu, musíme vyskúšať.“


  Vyskúšali a mali šťastie, Viliam Záborský bol doma.


  „Pán Záborský?“


  „Prosím.“


  „My sme z polície,“ Burger ukázal odznak.


  Viliam Záborský sa nahol bližšie, odznak naozaj preštudoval.


  „Poviem vám pravdu, nepoznám odznak kriminálnej polície, ale verím vám. Idete asi kvôli tej postrelenej slečne.“


  „Je to pani, ona iba tak dobre vyzerá, a naozaj ideme kvôli nej.“


  „Tak poďte ďalej, nebudeme vybavovať na chodbe.“


  Usadili sa v obývačke.


  „Niečo na pitie?“


  „Nie, ďakujeme, iba si vás vypočujeme a pôjdeme, máme toho ešte veľa.“


  Prikývol, pozorne ich sledoval, čakal prvú otázku.


  „Vy ste pán Viliam Záborský...“


  „Som.“


  „Môžem vás požiadať o občiansky preukaz?“


  „Prečo?“


  „Z nášho stretnutia musíme napísať služobné hlásenie a tam sa uvádza celé meno, nacionálie, adresa a ostatné údaje o osobe. Zároveň si tým overujem, či naozaj hovoríme s tým pravým.“


  Zase prikývol – logické vysvetlenie mu stačilo. Vstal, zašiel do chodby, vrátil sa s preukazom totožnosti. Podal ho Burgerovi, no chňapol po ňom Hanzel. Ako vždy, Burger vypočúval, Hanzel sledoval a zapisoval.


  „Viliam Záborský... vy ste rodina tomu známemu hercovi?“


  „Nie, sme len menovci.“


  „Máte...“ Burger chcel vedieť vek.


  Mladý muž nepochopil, Hanzel si prečítal dátum narodenia a pohotovo zareagoval.


  „Dvadsaťtri.“


  „Aha,“ pochopil Záborský, „áno, mal som dvadsaťtri.“


  „A pracujete...?“


  „Nie, študujem. Fakulta telesnej výchovy a športu.“


  „V pondelok trinásteho ste sa bicyklovali hore okolo Kamzíka.“


  „Správne.“


  „Chodíte tam často?“


  „Dvakrát – niekedy trikrát do týždňa.“


  „To je dosť často.“


  „Dosť často.“


  „Vždy okolo siedmej?“


  „Nie, úplne nepravidelne, ako mi to vyjde v škole. Občas ráno, občas doobeda, občas večer.“


  „Sám?“


  „Sám.“


  „Vy ste sám?“


  „Ako to myslíte? Či mám priateľku?“


  „Priateľku, kamarátov, spolužiakov...“


  „Mám priateľku, ale je to drevo.“


  Burgerovi poskočilo obočie.


  „Nie tak, ako myslíte. Je športové drevo, inak je perfektná. Neznáša šport, neznesie ho ani na televíznej obrazovke, nie, aby sa niečomu venovala. Vraj protiklady sa priťahujú, asi je to pravda, lebo nám to funguje stopercentne.“


  „Aha, nechcem sa vám rýpať v súkromí, pýtam sa iba preto, lebo sa chcem dopracovať k tomu, či jazdíte sám, alebo nám prezradíte mená ďalších možných svedkov.“


  „Asi ťažko, jazdím sám. Teda, aby som spresnil, mám pár kamarátov, ale oni sú cestní, občas s nimi vyrazím, najčastejšie po hrádzi. Cestári sú skupinoví cyklisti, v balíku sa im lepšie šliape, tam hore v lese naopak, neviem si predstaviť, žeby sme tam jazdili v skupine, asi by sme sa pozabíjali. V lese sa lepšie jazdí osamote, viete, aj to prostredie, ticho, vzduch, terény, vietor sviští okolo hlavy... Vynikajúci relax, tam človek nikoho nepotrebuje.“


  „Teraz je to jasné, jazdíte sám, relaxujete.“


  „Presne tak.“


  „Vrátime sa k pondelku. Čo sa stalo?“


  „Vracal som sa, mal som v nohách tridsať kilákov a už mi stačilo. Od prvých domov som bol pár minút, poznám ten úsek naspamäť – nech sa v lese vydáte ktorýmkoľvek smerom, vracať sa musíte vždy tadiaľ. Vyletel som zo zákruty, musel som pribrzdiť, vynáša to tam, po pravej ruke sa objaví lavička, čistinka, sto metrov rovinka, potom padák a stupák. Pribrzdil som, pohľadom som skontroloval lavičku... Ehm,“ cyklista sa zasekol. „Aby ste mi rozumeli, keď jazdím, musím sledovať cestu kus pred sebou a všetko na krajoch, lebo občas sa nájdu idioti, čo naschvál preložia krížom cez chodník konár alebo aj celý peň. Raz som sa skoro prizabil na spomínanej lavičke, nejaká banda ožratých výrastkov ju vytrhla a preložila krížom cez chodník. Nemajú nás radi, vraj ničíme prírodu, zavadziame peším turistom, rozbíjame chodníky a kdesi-čosi.“


  Burger prikývol, rozumie.


  „No tak som hodil pohľad na lavičku, či je na svojom mieste – bola, a vtedy som ju zbadal.“


  „Bola sama?“


  „Sama.“


  „Sú v okolí kríky?“


  „Sú.“


  „Nekývali sa nejako podozrivo, akoby tadiaľ niekto utekal?“


  „Myslíte, či som niekoho nevyrušil?“


  „Presne tak.“


  „Nevidel som žiadny podozrivý pohyb, ale ani som sa poriadne nepozeral, flekoval som, snažil som sa udržať balans, aby som sa nevykydol.“


  „Chápem. V akej bola polohe?“


  „Sedela na zemi, nohy od seba, chrbtom sa opierala o hranu lavičky. Neviem, či si to viete predstaviť, o hranu... Mám na mysli hranu, kde sa normálne sedáva.“


  „Vieme si to predstaviť. Keď niekto sedí na zemi pred lavičkou, chrbtom sa môže oprieť iba o jedno miesto.“


  „Presne tak sedela, opierala sa. Prvá moja reakcia bola, že cvičí. Občas sa nejaký bežec pri lavičke zastaví, zasekne si nohy a robí brušáky aj iné cviky, lenže táto necvičila, len sedela. Hneď som si všimol polohu hlavy.“


  „Čo mala s hlavou?“


  „Padla jej na plece, a sedela tak neprirodzene meravo. Hneď som spoznal, že omdlela. Občas sa to stáva, na tréningu môže prísť niekomu zle, stačí, aby bol slabo najedený alebo nevyspatý, vystresovaný, to všetko ovplyvňuje výkonnosť. Športovec môže aj odpadnúť, občas sa to môže stať. Zabrzdil som, prišiel som k nej, oslovil som ju, že hej, slečna... ja viem, je pani, len tak dobre vyzerá, teda, aby som pravdu povedal, fakt vyzerá bohovsky.“


  „Videli sme ju, môžeme potvrdiť,“ usmiali sa detektívi.


  „Neodpovedala, chytil som ju za hlavu, aby som ju napravil, chytil som ju pod pazuchy, aby som ju posadil, a vtedy som si uvedomil, že jedna ruka sa mi šmýka, že je mokrá, pozrel som sa – bola celá od krvi. Posadil som ju, prebrala sa, ale iba do polovedomia, niečo brblala, volala nejakého Milana, že Milanko môj, skoro som jej nerozumel, tak ticho hovorila. Stále som hovoril, snažil som sa nadviazať kontakt, ale neodpovedala. Prezrel som jej plece, krvácala aj spredu, aj zozadu...“


  „Kde presne?“


  „Tu,“ cyklista si chytil plece. „A tu,“ prstom prešiel dozadu na chrbát. „Nechápal som, ako sa mohla udrieť aj spredu, aj zozadu, a ešte k tomu tak hlboko, že krvácala. Najprv som sa s ňou snažil nadviazať kontakt, no nereagovala, stále upadala do mdlôb. Uvedomil som si, že mohla stratiť priveľa krvi, tak som ju rýchlo ošetril. V kapsičke nosím základnú výbavu, použil som obväz, urobil som také improvizované vankúšiky a prilepil som ich na rany. Skúsil som ju zodvihnúť, ale aj keď bola štíhla, bola dosť vysoká a s mŕtvou váhou sa ťažko manipuluje. Vtedy prišiel druhý cyklista, neváhal, pochopil, pomohol mi. Naložil som si ju na štangľu, on išiel vedľa mňa a pridržiaval ju. Horko-ťažko sme sa dostali k prvému domu...“


  „Moment, moment, idete príliš rýchlo, pán Záborský. Ošetrili ste ju, to je v poriadku, ale pozreli ste sa aj po okolí?“


  „Kde po okolí?“


  „Kde sedela, pod lavičku, za lavičku...“


  „Nie.“


  „Viete o tom, že bola postrelená?“


  „Viem, doktorka to povedala.“


  „Takže vás neprekvapí, keď vám poviem, že hľadáme guľku, hľadáme nábojnicu, pušku, strelca, čokoľvek, čo by nám pomohlo prípad vyriešiť.“


  „Ale ja som nič nenašiel.“


  „Ani ten druhý cyklista?“


  „On len priletel, zoskočil z bicykla a hneď mi pomáhal, ani on neprehľadával okolie. Ani sme nemali dôvod, vtedy sme ešte o postrelení nevedeli, mysleli sme si, že len spadla a napichla sa na nejaký konár.“


  „Rozumiem, ide nám o to, či nepriletel s tým, že pozri, čo som cestou našiel, prázdna nábojnica uprostred chodníka...“


  „Nie, to určite nie, to ani nejde. Asi si neviete predstaviť, akými rýchlosťami jazdíme a ako sa mihá cesta a les naokolo. Nič nenájdete, zo sedla určite nie, dokonca niekedy nezbadáte ani krížom preložený konár, a už aj letíte z cesty, len sa modlíte, aby tam boli aspoň kríky, ak nie rovno žinenka.“


  „Dobre, viem si to predstaviť, nič ste nenašli, ani kolega, ale čo zvuky?“


  „Zvuky? No, zvuky... veď sme boli v lese.“


  „Nejde nám o štebotanie vtáčikov ani ručanie jeleňov, nám ide o výstrel.“


  „Aha, o výstrel. Nepočul som výstrel, ani ten druhý nič nespomínal a nezareagoval, ani keď doktorka povedala, že je postrelená. Keby niečo počul, normálna reakcia by bola, že aha, postrelená, a ja som chvíľu predtým počul niečo podobné, niečo ako výstrel, ale nepovedal to.“


  „Takže ani výstrel. A čo podozrivé osoby?“


  Cyklista si pošúchal čelo.


  „Bola sama.“


  „Nie pri nej, myslím cestou, ako ste sa k nej blížili, keď ste ju ešte nevideli.“


  „Aha, cestou...“ zase si pošúchal čelo.


  „Nejaký poľovník,“ pomáhal Burger.


  „Poľovník...“ opakoval ako v mrákotách, naozaj sa snažil spomenúť.


  „Alebo niekto v maskáčoch...“ napovedal detektív.


  Cyklista krútil hlavou.


  „Alebo v rifliach, normálne oblečený človek, no mohol niečo niesť v ruke, nejakú tašku, alebo mohol mať niečo prevesené cez plece.“


  Stále krútil hlavou.


  „Určite nie,“ rozhodol sa napokon, „určite nie, to by som si pamätal a dal by som si to do súvislosti.“


  „Ani bežec? Obyčajný bežec, športovec?“


  „Nie, v ten deň bola iba ona, dokonca som ani nikoho nedobehol...“ zarazil sa, zaváhal. „Počkajte! Dobehol som jedného v modrých šušťákoch, ale na opačnom konci trate.“


  „Koľko minút predtým, než ste ju našli?“


  „Nie minút, bola to takmer hodina.“


  „To nie je náš človek, bol ďaleko.“


  „Aj ja si myslím.“


  „V poriadku, posunieme sa ďalej.“


  „Ďalej už nebolo nič, priviezli sme ju k prvému domu a zazvonili sme.“


  „Nemali ste mobil?“


  „Nenosím mobil, zbytočne ma zaťažuje, zavadzia.“


  „Celý Krauz,“ zašomral Hanzel, až doteraz ticho zapisoval.


  „Prosím?“ nechápal cyklista.


  „Nič, to len tak. Aj my máme jedného kolegu, ktorému mobil len zavadzia. Pokračujte, priši ste k prvému domu a...?“


  „Zazvonili sme, vyšiel pán, pár slovami sme mu vysvetlili situáciu, obzrel si ju a zhíkol: Ježišukriste, Ivanka! Vbehol dnu, vrátil sa so záhradným kreslom a uterákmi, lebo obväz nemohol nájsť. Povedal, že sanitka je už na ceste – stihol aj zavolať. Usadili sme ju, uteráky sme jej pritlačili na rany, lebo tie moje obväzy sa cestou zošmykli.“


  „Roztrhali ste jej tričko,“ nenápadne nadhodil detektív.


  „Nejako sme sa k tým ranám museli dostať.“


  Reagoval rýchlo, prirýchlo, vedel, že urobili niečo nemiestne, a v duchu si už dávno pripravil obranu.


  „Nemala podprsenku.“


  „No, nemala...“ rozpačito si odkašľal.


  „Ale gate ste jej nechali, takže to berieme tak, že v zápale boja o život ste na nejaké to tričko nehľadeli.“


  „Nehľadeli.“


  „Ale bolo na čo hľadieť.“


  „Ehm... to teda bolo, také krásne... oné, takú krásnu ženu som ešte nevidel. Môžeme mať z toho zle? Viete, nechcem mať vytriasačky v škole.“


  „Nie, nemôžete mať z toho zle, ona si nič nepamätá a doktorka vás nenatrie, berie to ako prvú pomoc pri záchrane ľudského života a vtedy sa smie všetko. No... všetko, dobre, že ste jej nechali gate.“


  „Krvácala z pleca, nie zo stehna. Škoda.“


  „K veci!“ napomenul ho Hanzel, lebo nemal čo písať.


  „K akej veci, veď gate sme jej nechali.“


  „Čo bolo ďalej!“


  „Nič nebolo, prišla sanitka a odviezla ju.“


  „Vracala,“ napovedal Burger.


  „Aha, už ste sa rozprávali s doktorkou, však? Pritláčali sme jej uteráky na rany, udržiavali sme ju ako-tak pri vedomí, odrazu nám znova odchádzala a ten druhý cyklista dostal nápad, že jej dá piť. Vo fľaši mal sladkú vodu, tú si nosíme bežne so sebou kvôli energii. Vypila pol fľaše a hneď ju aj vyvrátila. Našťastie už prišla sanitka, lebo by sme ju ďalej zachraňovali a ešte by sme jej ublížili.“


  „Našťastie,“ súhlasil Burger. Zamyslel sa, minuli sa mu otázky. „Takže z vašej strany je to všetko?“


  „Všetko.“


  „Nič vám nenapadá?“


  „Nie, nič.“


  „Za celý čas sa neprebrala? Nepovedala nič na vysvetlenie?“


  „Nie.“


  „V poriadku, myslím, že sme vyčerpali všetky otázky.“


  „Možno ešte...“ cyklista hodil rukou, že to ani nestojí za reč.


  „Len smelo, aj zdanlivá blbosť sa môže neskôr ukázať ako dôležitá informácia.“


  „Keď myslíte. Ten sused brblal niečo o tom, že v piatok chcel zorganizovať nejaký zoznamovací večierok pre všetkých susedov na ulici, aj to tak podarene nazval, že organizuje ulicovicu. Držali sme jej uteráky na pleci, čakali sme sanitku, zabíjali sme čas, tak sme ho počúvali. Povedal, že sú tu noví, chceli sa v piatok zoznámiť so susedmi, týchto, mal na mysli modelku a jej manžela, vraj nemôžu vynechať, lebo jej manžel je klasa, pilot, a ona známa modelka, mali byť ozdobou večierka, a teraz taká pohroma. Dosť ho to vzalo, mrzelo ho, že sa zranila.“


  Burger s Hanzelom čakali, či bude mať aj nejakú pointu, alebo je to celé.


  „To je celé, veľmi som vám asi nepomohol,“ uzavrel za nich pán študent.


  „Pravdupovediac, čakali sme aspoň náznak nejakej stopy, no nič, keď to nejde, tak to nejde. Ešte, na záver, povedali ste, že do lesa mobil nenosíte.“


  „Nenosím.“


  „Ale máte mobil.“


  „Mám.“


  „Keby ste nám nadiktovali číslo, aby sme mali na vás kontakt. Viete, môže sa stať, že nejakú stopu predsa len zachytíme a budeme ju musieť s vami konzultovať. Telefonický kontakt všetko zrýchli a zjednoduší, je to lepšie, než keby sme vás pre každú blbosť mali execírovať k nám na oddelenie.“


  Študent rýchlo prikývol, zmienka o oddelení ho rozhýbala, bez problémov nadiktoval číslo.


  Rozlúčili sa, poďakovali, zbehli do auta.


  „Museli sme s tým rátať,“ nadhodil Hanzel.


  „Aj som rátal,“ pripustil Burger.


  „Edko, má význam otravovať aj toho druhého?“


  „Asi nemá, ale úlohu splniť musíme.“


  „Je to na opačnom konci mesta,“ namietol Hanzel. „Nemusíme mať také šťastie ako teraz, nemusí byť doma.“


  „Tak sa tam vyberieme večer, to je jedno, ale vyhľadať ho musíme.“


  Hanzel si len bezmocne vzdychol – jalová robota ho nebavila.

  Technik ich zbadal prvý.


  „Héj, vy dvaja! Ale okamžite ťahajte od toho auta!“


  Jeden z mužov sa opieral o blatník, druhý čupel podozrivo blízko pri zadnom kolese. Technik by dal ruku do ohňa za to, že sa práve chystal vypustiť im dušu.


  Krauza zmiatlo druhé auto – zelený gazík stál tesne oproti Nive, akoby sa dotýkali prednými nárazníkmi, reflektor proti reflektoru. Gazík sa ďalej pohnúť nemohol, Niva zablokovala celú šírku lesnej cesty.


  „No len poďte bližšie!“ ozvalo sa výstražne od áut.


  Krauzovi to bolo hneď podozrivé, vagabundi by sa tak suverénne nesprávali, a títo dvaja boli suverénni až-až. Krauzovo podozrenie ešte vzrástlo, keď sa od dvojice ozvalo zúrivé zaštekanie. Malé chlpaté hrdzavé torpédo vyrazilo vpred, špicatým ňufákom rozrážalo vzduch ako prova škunera rozčerenú hladinu mora. Krpatej neriadenej strele nadskakovali dlhé ušiská, ani čo by sa práve chystala vzlietnuť, a v jednom kuse štekala, takže to nebola strela, bol to...


  „Ferdo!“ zajasal Krauz.


  Jazvečík dorazil k cieľu, ostatných si nevšímal, len jeho jediného. Detektívovi poskákal po nohách, od šťastia mu zlyhával hlas, ostrý bojovný štekot sa zmenil na skučanie a chrčanie. Pes neváhal, hodil sa na chrbát, labky otrčil k nebu: na, zohni sa, vieš, čo máš robiť!


  Krauz vedel presne, čo má robiť, čo bude nasledovať – čupol si, prsty zaboril do riedkej srsti na bruchu, jemne zovrel, pritlačil, pošúchal, pomasíroval. Pes si cvrkol, od slasti a šťastia sa išiel zblázniť. Vypadol mu jazyk, stuhol – takú kvalitnú masáž nezažil už roky, takú vedel iba jeden jediný, ozajstný kamarát!


  „Ferdo, Ferdinko, kamarát môj krpatý. Zlatý havinko, môj si, môj, no, dobrý psík...“ Krauz masíroval, prihováral sa mu, maznal sa – jazvečík držal ako hluchý dvere.


  Policajti prišli k autám, detektívi sa usmievali, technik sa mračil – nechápal.


  „No, páni, tak to je stretnutie!“ privítal ich jeden z lesníkov. „Náhodička?“


  „Žiadna náhodička, pracujeme,“ vysvetlil Krauz.


  „Aj my, tak to je teda náhodička!“


  Krauz považoval za potrebné vysvetliť situáciu aj kolegovi technikovi.


  „Toto sú páni z lesnej správy, už nám v minulosti pomáhali, myslím, že dvakrát. Pán inžinier Peter Kvas, lesný hospodár, a pán inžinier Peter Bukva, poľovnícky hospodár, s verným priateľom Ferdom.“ Krauz ich predstavil, ukázal rukou, kto je kto, na záver sa zohol a pohladkal jazvečíka, aby bolo technikovi jasné aj to, kto je inžinier a kto jazvečík.


  „Skoro presne,“ usmial sa jeden z lesníkov. „Až na to, že Kvas som ja, nie on, a nie som lesný hospodár, ale poľovnícky a Ferdo nie je jeho, ale môj, ale inak tesne vedľa, pán Chosé.“


  Schuti sa zasmiali, podali si ruky.


  „Koľko je to...?“ zamyslel sa inžinier Kvas.


  „Rok,“ pripustil Krauz. „Nevideli sme sa presne rok, naposledy minulý rok v apríli na Železnej studničke.“


  „Ale Ferdo si vás pamätá, to je neuveriteľné.“


  „Nie je, takú masáž len tak ľahko nezažije, jasné, že si ma pamätá.“


  Ferdo pochopil, že je reč o ňom, a aby potvrdil Krauzove slová, hneď sa ako na povel hodil na chrbát. Krauz sa usmial, nemohol sklamať kamaráta, zohol sa, ešte raz sa pomaznali.


  „Čo tu stvárate s týmto tu?“ jeden z inžinierov – Krauz už zase zabudol ktorý – hodil bradou k Nive.


  „Pracujeme, sme tu služobne,“ vysvetľoval detektív. „Včera večer na lavičke pár kilometrov týmto smerom,“ Krauz ukázal rukou smer, „niekto postrelil mladú ženu. Hľadáme stopy, dúfali sme, že nájdeme aj občiansky preukaz páchateľa, ale nemáme šťastie.“


  Lesníci si vymenili veľavravný pohľad.


  „Možno máte...“ zafrflal prvý, ale druhý to hneď zahovoril.


  „A prečo ste ostali stáť práve tu?“


  „Lebo parkovisko je plné, nevidíte?“ ohradil sa technik.


  „Stačí vybehnúť slabých dvesto metrov hore briežkom a nájdete plošinku na otočenie alebo na parkovanie. Nie je to parkovisko, ale Niva by sa tam zmestila.“


  „Lenže to by sme museli poznať lesné cestičky aspoň tak dobre ako vy.“


  Lesníci sa spokojne vyškierali, nikto nepoznal lesné cestičky tak dobre ako oni.


  „Ako ste to mysleli s tým šťastím,“ Krauz sa snažil vrátiť k téme.


  „Že aj my sme tu pracovne a presne z toho istého dôvodu ako vy. Dnes ráno sa nám donieslo, že v revíri sa nám strieľa, niekto vraj zranil mladú ženu, tak sme sa vybrali na obchôdzku.“


  „A...?“


  „A nič, iba sme prišli a ostali sme stáť. Hádajte prečo?“


  „Čakáte dlho?“ zahováral Krauz.


  „Máte šťastie, sotva desať minút. Boli ste na mieste činu?“


  „Boli.“


  „A našli ste niečo?“


  „Toto,“ Krauz im podal igelitové vrecko.


  Inžinier Kvas, mohol to byť aj Bukva, si prezrel obsah vrecka, podal ho kolegovi.


  „Pozri, Peťo, zase malý kaliber.“


  Druhý lesník zdvihol vrecko proti svetlu, prižmúril oči.


  „Malý kaliber, celoplášťová strela, priemer päť celých šesť. Peťo, to bude zase dvadsaťdva Hornet.“


  „Homola?“


  „Homola!“


  Detektívi si vymenili spýtavé pohľady. Lesníci zaskočili aj technika, ani on nerozumel.


  „Hornet?“ zaujímal sa Krauz.


  „Puškové strelivo.“


  „To by sedelo, ani my nepredpokladáme útok pištoľou. Prečo ste povedali – zase malý kaliber?“


  „Lebo sme sa s ním už stretli.“


  Lesník zovrel pery, premýšľal. Druhý ho pozoroval, pochopil, prikývol sám sebe.


  „Kolega vám chce niečo povedať.“


  „Tak von s tým!“


  „Možno by sme si mohli pomôcť navzájom.“


  „Nie sme proti.“


  „Pred pol rokom...“ lesník si nebol istý, pohľadom požiadal o pomoc kolegu.


  „V novembri, takmer presne pred pol rokom.“


  „Správne, v novembri sme našli zastreleného jeleňa, krásny chovný kus, dva roky sme ho pozorovali. V pľúcach mal presne takýto projektil. Zle ho trafili, trápil sa, prebehol tri kilometre, kým padol. Farbil, tak sme pustili psov, zaviedli nás sem hore,“ lesník sa zvrtol, ukázal za seba, „pod kopec, tam sa stopa tratila, presnejšie povedané, tam sa začala.“


  Druhý poľovník prikývol, môžu mu veriť, bolo to presne tak.


  „Homola je nejaké meno?“ vyšetroval Chosé.


  „Karol Homola,“ spresnil lesník.


  „A súvislosť?“


  „Homola je profesionálny pytliak.“


  Vysvetlenie bolo jasné, no chýbali fakty.


  „Ja vám to vysvetlím celé,“ ponúkol sa druhý lesník. „Prišli ste touto cestou,“ bradou ukázal, ktorú má na mysli.


  Krauz prikývol.


  „Takže ste prišli z Cédrovej. Cédrová je slepá ulica, ale tá pod ňou pokračuje ďalej pod lesom a končí sa záhradkárskou kolóniou. Niektoré záhradné chatky sú naozaj chatky, niektoré sú lepšie než rodinné domy, ale s tým nech si poradí stavebný úrad. V jednej z posledných býva Karol Homola, býva tam celoročne. Pekná chatka, zateplená, s novou červenou strechou. Za chatou má kúsok záhrady a za záhradou hneď les. Už bol stíhaný za nedovolené ozbrojovanie, naši ho chytili v lese s puškou. Chytili ho len preto, lebo si vytkol členok, inak by zdrhol, ako vždy. Pytliactvo sme mu nepreukázali – pri sebe nemal nič a ani domová prehliadka nič nepriniesla. Krátko nato sa ožral v šenku a na celú hubu vykrikoval, že sa nám pomstí, že neprestane pytliačiť, kým sa mu škoda za zhabanú pušku nevráti v divine. V šenku bolo pár našich kamarátov, natreli ho a ďalší kamaráti nám potvrdili, že načierno predáva divinu, takže sa mu darí.“


  „Ohlásili ste to?“


  „Pán Krauz, asi stokrát!“


  „A...?“


  „Máte dôkazy?“


  „My?“


  „Nie vy, tým som chcel povedať, že to je jediná otázka, ktorá zaujíma vašich kolegov z miestneho oddelenia. Nemáte? Tak dovidenia! Nehovorím, našiel sa jeden, taký mladý ucháň, ten nás bral vážne, aj prijal oznámenie, aj zorganizoval domovú, vlastne chatovú prehliadku – samozrejme, nič sme nenašli, ani pušku, ani mäso. Homola bol pred políciou čistý, a tak to aj ostalo, ale my vieme, že pytliači. Aspoň päťkrát ho naši naháňali po lese, vždy zdrhol.“


  „Koľko má rokov?“


  „Slabých štyridsať.“


  „A pozná lesy?“


  „Aspoň tak dobre ako my.“


  „A má ďalšiu pušku?“


  „Aj dve, možno tri.“


  „Ten jeleň je podľa vás jeho robota?“


  „Stopercentne!“


  „A jeleň bol zložený malokalibrovkou?“


  „Presne tak.“


  Krauz si pošúchal bradu, Chosé nenápadne pozrel na hodinky – tušil zradu.


  „Dobrá informácia,“ pochvaľoval si Krauz. „Presná, výstižná, hlavne aktuálna.“


  Chosé si vzdychol, vybral si cigaretu.


  „Pán detektív...“ lesný hospodár ho počastoval káravým pohľadom.


  Chosé schoval cigarety, znova si vzdychol – pekne sme dopadli, nielenže Krauza chytil pracovný zápal, ešte k tomu si ani pofajčiť nemôže.


  „Kedy ste sa dozvedeli, že v rajóne sa strieľalo?“ Krauz pokračoval vo vyšetrovaní, kolegove protestné vzdychy ignoroval.


  „Dnes ráno.“


  „Preverili ste, či to nemohol byť niekto od vás?“


  „Preverili, obtelefonoval som všetkých členov. Včera večer nebol vonku nikto, nevydali sme ani jednu povolenku, legálne sa určite nepoľovalo.“


  „A nelegálne?“


  „S našimi členmi nemáme problémy, a ak sa niekto zatúlal z iného revíru, je to pytliactvo.“


  „Ale vylúčiť sa to nedá.“


  „Nikdy sa to nedá vylúčiť, no pravdepodobnosť je minimálna, skoro nulová.“


  „Prečo?“


  „Tento revír je blízko pri meste, je tu veľa prístupových ciest pre autá, to znamená, že aj lesná stráž, aj polícia majú skrátený čas zásahu. Vie to každý poľovník, každý pytliak, takže neriskujú. Po Karpatoch sa dá posunúť kúsok na sever, sú tam hlboké neprístupné lesy, kto si chce nelegálne vystreliť, tam to má istejšie než tu. Sem chodí jedine Homola, lebo to má za humnami. Keď sa mu zadarí a niečo strelí, vie sa pod rúškom tmy postarať o trofej aj o mäso.“


  „Homola...“ šomral Krauz. „Zas ten Homola.“


  „Zas ten Homola,“ pritakal lesník.


  „No dobre, pán inžinier, a ako by ste si predstavovali tú vzájomnú pomoc?“


  „My sme vám pomohli s informáciami, vy nám pomôžete s Homolom.“


  „Pomôžeme?“


  „Chceme sa ho zbaviť, je to škodná v revíri. Teraz je ideálna príležitosť, všetky indície smerujú k nemu.“


  „Konkrétnejšie?“


  „Ak bol včera večer vonku a strieľal, mohol trafiť vašu ženu...“


  Krauzovi poskočilo obočie.


  „Nie tú doma, tú v lese, ale mohol trafiť aj srnku alebo diviaka. Ženu ste našli v nemocnici, predpokladám.“


  „Našli.“


  „A srnku môžeme nájsť v jeho mrazáku, no musíme si pohnúť, inak mäso predá. Zajtra môže byť neskoro.“


  „Ak sa dozvie, že vyrobil prúser, odnesie aj zbrane a schová ich,“ doplnil inžiniera druhý inžinier. „Čas hrá v jeho prospech, buď teraz, alebo...“


  Krauz sa nadýchol, pomaly vydýchol, uvažoval.


  „Pán detektív, sami tam ísť nemôžeme, nemáme oprávnenie prehľadať mu chatu, ale vy ste polícia...“ inžinier Kvas nedokončil druhú vetu za sebou, ale ani nemusel, detektívom bolo jasné, že má pravdu.


  „Chosé?“


  „Ak mi dovolia fajčiť, idem, čo mám s vami robiť? Išiel by si aj bezo mňa a ešte by si niečo vyviedol.“


  Chosé to už nevydržal, zapálil si aj bez dovolenia. Krauz sa k nemu hneď pridal, aj technik. Poľovníci museli zachovať dekórum, tvárili sa, že nič nevidia.


  „Peťo, ponáhľaš sa?“ Krauz už kombinoval, už mal celkom jasnú predstavu plánovanej akcie.


  „Nie, ale mohli by ste u nášho šéfa zariadiť aspoň pár korún za nadčasy.“


  „Dostaneš, neboj sa, zariadime.“


  „V tom prípade idem s vami.“


  „Aj tak nás bude málo, chatu bude treba obkľúčiť, mohol by sa pokúsiť zdrhnúť.“


  Teraz boli na rade poľovníci, aby sa predviedli.


  „Nie sme vonku sami, stačí mi zavolať a o hodinu tu máme štyroch chlapov s puškami.“


  „Nejdeme rozpútať tretiu svetovú.“


  „Pušky môžu nechať v aute, ale chlapi sa zídu.“


  Krauz prikývol.


  „V poriadku, rozdelíme sa,“ rozhodol detektív. „Vy choďte pozháňať chlapov, my skočíme na miestne oddelenie zahlásiť, že v ich rajóne robíme akciu, možno nám šéf pridelí nejakých chlapov, aspoň jednu hliadku. Zídeme sa...“ Krauz prstom ukázal na Chosého zápästie.


  Chosé mu otrčil náramkové hodinky.


  „Je pol piatej, hodina vyjednávania plus cesta... O šiestej! Vyhovuje?“


  „Vyhovuje.“


  „Povedzte kde.“


  „Tu, na konci Cédrovej.“


  „Dohodnuté, o šiestej na konci Cédrovej.“


  Chosé si vzdychol, Krauzova aktivita sa mu nepáčila. Nebola to ich vec, nemali sa angažovať, aspoň nie tak do hĺbky. Mal hlúpy pocit, že naoko jednoduchá akcia sa zvrtne.


  Nepovedal nič, chápal kolegu, bol vo svojom živle, naokolo samé stromy a hore na oblohe samé mraky. Zatiahlo sa, zdvihol sa vietor, a keď sa rozprší, Krauz sa bude usmievať ako slniečko na hnoji, ale jemu bude zima. Neznášal zimu, neznášal parťákove záchvaty pracovnej aktivity. Celá zatýkacia akcia sa mu nevidela, no protestovať nemalo význam, Krauz sa už rozbehol.

  Burger s Hanzelom zase sedeli v aute. Mali šťastie aj pri druhom pokuse, aj druhého cyklistu našli doma. Pán Hetteš neštudoval, večer sa chystal na nočnú, práve mal voľno pred službou. Aj sa ospravedlnili, či ho nezobudili, no len mávol rukou, že už je vyspatý. Aj on ich pozval do obývačky, aj on ich čakal, lebo strieľať na ľudí v lese sa ani jemu nepozdávalo, takže záujem polície bol logický. Výsledok bol ešte žalostnejší než s prvým cyklistom, tento nepoznal terén ani ľudí. V lese bol prvý raz, nahovoril ho kamarát, inak jazdí zásadne po asfalte, najradšej po hrádzi, občas z Devína po trase na severozápad, buď na Záhorie alebo cez Rakúsko, oni majú najlepšie cyklotrasy. Hore v lese bol prvý raz a aj posledný – na hrádzi po nich nikto nestrieľa. Nič nevidel, nič nepočul, nič nenašiel – dovidenia.


  Burger s Hanzelom zase sedeli v aute.


  „Aj s takýmto výsledkom sme museli rátať,“ nadhodil Hanzel.


  „Aj sme rátali, no vypočuť sme ich museli, boli prví na mieste činu,“ súhlasil Burger.


  „Končíme?“


  Burger pozrel na hodinky.


  „Oto, máme dve možnosti...“


  „Ja viem, zase ťa niečo máta.“


  „Nie, vypočuj ma! Máme dve možnosti, buď sa na to vykašleme a zajtra, možno aj pozajtra, to budeme dorábať, alebo tomu obetujeme celý dnešný deň a dotiahneme svedkov do konca. Ostáva nám už iba sused Foró, čo ju zachraňoval, prípadne sused inžinier oproti, čo ju videl vybiehať. Iba informatívne výsluchy, ani od nich nič neočakávam, ale aj to nič nám niečo potvrdí, a potvrdí nám to ešte dnes, a už sa tým nebudeme musieť zaoberať. Zajtra ráno zahlásime Šaňovi splnenú úlohu a dáme si pohov.“


  „A čo nám to veľké nič potvrdí ešte dnes večer?“


  „Že išlo o náhodný výstrel, a nie o plánovanú vraždu, prípad ostane na okrese a my sme z toho vonku.“


  „Tak poďme, nech to máme čo najskôr z krku.“


  Burger prikývol, nemá význam naťahovať prípad, zvlášť ak o žiadny prípad nejde. Vybavia, čo treba, a bude pokoj.


  „Ale mám jednu podmienku,“ spomenul si Hanzel. „Som hladný a ty si určite smädný.“


  „Dobre, jeden pagáč a jedno chladené nemôže uškodiť,“ až priveľmi ochotne sa dal prehovoriť Burger.


  Chlapci si dali prestávku, zabili sotva polhodinu, no keď sa vrátili k autu, zdalo sa im, že viac, lebo odrazu nastalo šero.


  „Zatiahlo sa, Rišo bude mať radosť,“ konštatoval Hanzel, podozrievavo zagánil na zamračenú oblohu.


  „Nezmokneme, pozve nás do obývačky, uvidíš, a keby predsa, tak sa na to vykašleme a dorobíme ich zajtra.“


  „Radšej dnes, fakt sa mi s takou hovadinou nechce zabiť dva dni.“


  Vavro Foró s dlhým ó na konci bol doma, podľa očakávania ich pozval do obývačky.


  „Miláčik, toto sú páni z kriminálky!“ zakričal do kuchyne.


  Pani vyšla z kuchyne, aj tak čisté ruky si utrela do zástery, usmiala sa, jednu čistú im podala.


  „Hilda Foró.“


  Detektívi prijali ruku, predstavili sa. Burger mal chvíľu pocit, že vyšla Vavrova matka, ale zdržal sa komentára, aby neurazil. Tučnučká nízka ženička so zásterou okolo pása vyzerala oveľa staršia, než v skutočnosti bola.


  „Hovoril som ti, Hilduška, že sa zastavia, hovoril som! Len tak si vystreliť na človeka, kto to kedy videl!?“ rozohňoval sa pán domáci.


  „Prepáčte, chystám večeru. Dáte si s nami?“


  „Ďakujeme, pani Foró-ová?“ neisto zatiahol Burger.


  „Foró, iba Foró, Hilda Foró, neprechyľuje sa, už je to povolené.“


  „Samozrejme, takže, pani Hilda, ďakujeme za pozvanie, ale nebudeme rušiť. Máme iba pár otázok na pána manžela a pôjdeme, je toho ešte veľa.“


  „Ale štamperlík neodmietnete,“ kontroval pohostinný pán domáci.


  Čo mohli robiť, aby neurazili...


  „Biele, farebné?“


  Vybrali si vodku.


  „Vodka je stále v kurze. Revolúcia sem, revolúcia tam, ruská vodka sa bude piť za každého režimu. Páni, tak na nás! Vlastne, opravujem, na vás, aby sa vám ho podarilo chytiť, hajzla jedného hnusného!“


  Vypili, zajedli soletkou, mohli sa venovať práci.


  „Pán Foro...“


  „Foró, prosím Foró, na konci dlhé ó. Dedo bol na to citlivý, otec bol na to citlivý, aj ja musím trvať na dlhom ó – rodinná tradícia.“


  „Prepáčte, takže, pán Foró, ako ste správne uhádli, prišli sme kvôli tomu incidentu v lese. Mohli by ste vlastnými slovami...“


  „Mohol, veľmi rád. Včera bol pondelok, večer som bol doma sám, Hilduška bola u kamarátky na návšteve.“


  „Žijete tu sami?“


  „Sami, deti sú už veľké, samostatné, takže sme tu len my dvaja. Večer, niečo pred ôsmou, niekto zazvonil, išiel som von a skoro som odpadol, keď som videl susedu celú od krvi. Priviezli ju dvaja cyklisti. Vedel som, že si išla zabehať, beháva pravidelne, videl som ju, keď odchádzala. Aj sused Veselý ju videl, ešte sme si dali znamenie zdvihnutým palcom, že super kostrička...“


  „Super kostrička?“


  „No, videli ste ju? Boli ste za ňou v nemocnici?“


  „Boli.“


  „Tak čo vám mám hovoriť? Tá baba vyzerá ako zo žurnálu, vôbec by som nevylučoval sexuálny motív. Uvažovali ste o sexuálnom motíve?“


  Burger si v duchu vzdychol, takýchto mal najradšej. Na druhej strane nemohol sa pánovi s dlhým ó čudovať, že mu behajú po rozume samé somariny – keby sa jemu v takom ranom, dalo by sa povedať produktívnom veku zmenila manželka na matku, tiež by sa mu páčila každá ritka vo vypasovaných elasťákoch, čo prebehne pod oknom.


  „Uvažovali, no predbežne môžeme sexuálny motív vylúčiť.“


  „Škoda, ale aby sme neodbiehali od témy, takže videl som ju odchádzať...“


  „Koľko bolo hodín?“


  „Sedem, asi sedem.“


  „A potom – pred ôsmou – vám zazvonili tí cyklisti.“


  „Správne. Zazvonili, povedali mi, že susedu našli v lese na lavičke, tak ju priviezli, že či by som mohol zavolať sanitku. Hneď som ju spoznal, aj som sa jej pýtal, čo sa jej stalo, ale bola ako omámená, neodpovedala, iba bľabotala.“


  „Bola v polovedomí.“


  „Bola.“


  „Asi strata krvi a šok.“


  „To som si aj ja povedal. Utekal som domov, zavolal som sanitku, hľadal som obväz, nemohol som ho nájsť, tak som zobral z kúpeľne uteráky a z terasy záhradné kreslo. Aby ste mi rozumeli, niežeby som bol nepohostinný typ, to nie, veď na piatok som zvolal veľkú uličnú akciu, no nechcel som ju v bezvedomí trepať dnu a potom zase von do sanitky, zdalo sa mi rýchlejšie a pre záchranárov pohodlnejšie, keď bude na ulici. Chápete ma?“


  Prikývli, o pohostinnosti domáceho pána nemohlo byť pochýb.


  „Prišla záchranka, lekárka povedala, že je postrelená. No uznajte, postrelená! Nehorázne! Človek si len tak vybehne do lesa urobiť niečo pre svoje zdravie a niekto naňho len tak vystrelí! Hrôza!“


  Detektívi to cítili rovnako. Burger váhal, či má zaviesť reč aj na roztrhané tričko, bol si istý, čí to bol nápad, a ak sa náhodou mýlil, tak stopercentne vedel, kto priložil hojnou mierou ruku k dielu... alebo aj k niečomu inému, no domáca pani mohla kedykoľvek vojsť. Nechcel robiť pánovi s dlhým ó zbytočne dusnú atmosféru, nemohli vedieť, kedy ho ešte budú potrebovať, tak túto pasáž radšej vynechal.


  „Hľadáme projektil, nábojnicu, pušku, čokoľvek, čo by súviselo s prípadom.“


  „U mňa?“


  „Nie u vás, len sa pýtam, či vám niekto z aktérov niečo nedal, či ste nevideli, žeby sa jeden z cyklistov s niečím pohrával, či sa nezmienil, že niečo našiel.“


  „Nie. Myslel som si, že guľku nájdu pri operácii.“


  „Bola prestrelená.“


  „Aha, áno, máte pravdu, veď krvácala aj vzadu.“


  Burger si bol istý, že pán Foró sa tak sústredil na ranu vpredu a na okolie vpredu, že si ani nevšimol, že krváca aj vzadu.


  „Pán Foró, okrem guľky a nábojnice hľadáme aj motív. Nemôžeme vylúčiť náhodný výstrel, napríklad pytliaka, ale nemôžeme vylúčiť ani cielený útok na pani Korčokovú.“


  Burger sa na chvíľu odmlčal, aby si pán Foró nechal informáciu prejsť hlavou. Domáci pán vážne prikývol.


  „Podľa mňa na to idete správne.“


  „Preverujeme obidve verzie naraz. K tej druhej verzii by ste nám vedeli niečo povedať?“


  „Cielený útok?“


  „Máte nejaké informácie v tomto smere?“


  Otázka ho prekvapila.


  „Ako to myslíte?“


  „Či ste niečo nezačuli, či pani Korčoková nemá nejaké problémy, napríklad finančné, či nemá nejaké problémy súvisiace s jej kariérou modelky. Možno sa zmienila o výhražných telefonátoch alebo listoch, možno niekto zo susedov niečo spomenul.“


  „Aha, takže vás zaujímajú uličné reči.“


  „Aj tie môžu obsahovať zaujímavú informáciu.“


  „Ale my sme tu noví, prisťahovali sme sa len pred mesiacom. Mali sme šťastie, bývalý majiteľ nám nechal takmer kompletné zariadenie, takže to vyzerá,“ širokým gestom zahrnul celý interiér obývačky, „zabývané. Je to zabývaný dom, ale my sme tu noví.“


  „Ale nejaké kontakty už máte, nie? Poznáte susedov.“


  „Poznám môjho suseda na dvacine, taký suchár, starý dôchodca, poznám inžiniera Veselého oproti, to je veselá kopa, poznám pána Korčoka...“


  „On je pilot, pokiaľ viem.“


  „Pilot, a nie hocijaký! Veľký odborník, macher, lieta pre nemeckú firmu...“


  „Myslel som si, že je dopravný pilot.“


  „Veď áno, ale lieta pre súkromnú firmu, zabezpečujú lety pre zbohatlíkov a bohaté firmy. To sú tie lety na objednávku, menšie lietadlá, menej pasažierov, no lieta po celom svete. Teraz je na Seychelách.“


  „Ako viete?“


  „Včera ráno som ho videl odchádzať, vlastne nielen videl, aj sme sa rozprávali. Povedal mi, kam letí, a že sa vráti vo štvrtok, tak som ho rovno pozval.“


  „Pozval?“


  „V piatok organizujem niečo ako zoznamovací večierok pre susedov, hovorím tomu ulicovica – uličná ožerba.“


  „Aha, a pán Korčok s manželkou sú tiež pozvaní?“


  „Samozrejme, takého machra s atraktívnym povolaním nemôžem vynechať a jeho krásnu ženu...“ pán Foró len prevrátil oči. „To by bol hriech! Ale...“ domáci pán sa zarazil. „... teraz neviem...“ nedopovedal, naozaj bol zarazený.


  „Čo sa stalo?“


  „Uvedomil som si, že som pozval iba jeho, priamo pri aute, a išiel rovno na letisko, takže ani neviem, či pozvanie pani Ivanke tlmočil. A aj keby si telefonovali, či bude schopná a ochotná prísť, keď je ranená.“ Domáci pán zosmutnel.


  „Lekár nám povedal, že ak sa neobjavia komplikácie, napríklad zápal, tak ju o pár dní pustia, možno už zajtra.“ Burger sa ho snažil utešiť, no veľmi sa mu nedarilo.


  Pán Foró s účasťou krásnej susedy automaticky rátal, jej manžel s atraktívnym povolaním a ona s atraktívnym zovňajškom mali byť ozdobou večierka.


  „Dokelu, to je pech!“


  „Podľa mňa bude.“


  „Čo bude?“


  „Ochotná prísť. Pozrite sa, pani Ivanka je z toho incidentu v miernom šoku, nevie si to vysvetliť, možno by jej pozvanie na večierok padlo dobre – príde na iné myšlienky.“


  „Myslíte?“ pán domáci ožil.


  „Určite.“


  „Ale čo keď o večierku nevie?“


  „Pozvite ju osobne.“


  „Osobne?“


  „Samozrejme, čo za to dáte? Teraz je dom opustený?“


  „Je tam tma, nikto tam nie je, bol som sa pozrieť. Ona je v nemocnici, manžel lieta, deti nemajú, kto by tam bol? Aha, teraz som si spomenul, že jeden z tých cyklistov odovzdal lekárke jej kľúče a baterku, takže dom je zamknutý, prázdny.“


  „Ale máte to pár metrov, nie je problém vysledovať, kedy sa vráti. Stačí zazvoniť, akože susedská návšteva, či niečo nepotrebuje a tak, no a pri tej príležitosti ju môžete rovno pozvať.“


  „Iste, samozrejme! Že mi to hneď nenapadlo!“ Pán Foró bol nadšený, večierok je zachránený!


  „S pánom Korčokom problémy nebudú, ten už o večierku vie, jediný problém by mohol byť s jej zdravotným stavom, ale je to športovkyňa, mladý organizmus, podľa lekára sa rýchlo pozviecha.“


  „Výborná správa. Viete čo, tak ja ju teda pozvem osobne. Hneď, ako sa vráti, ju navštívim.“


  „Keď sme pri tých návštevách, už ste boli na nejakej ulicovici?“


  „Nie, preto ju organizujem, aby som susedom ukázal, ako sa to robí. Zdá sa mi, že je tu akosi mŕtvo.“


  „Susedia nenažívajú dobre?“


  „To sa nedá povedať. Dobre-nedobre, skôr vlažne, chýba tomu šťava. Tam, kde sme bývali predtým, sme sa navštevovali každý víkend, tu nič.“


  „Teda ani neviete, kto s kým, kto proti komu, kto je na koho naštvaný a podobne.“


  „Stále hľadáte motív?“


  „Len pre prípad, že išlo o cielený útok.“


  „Ak išlo o cielený útok, určite v tom nebudú susedské nezhody. Inžinier Veselý by mi povedal...“


  „Ten sused oproti nim, krížom cez ulicu?“


  „Ten.“


  „On vie o všetkom?“


  „Býva tu už dlho, každého pozná a rád rozpráva. Párkrát sme sa stretli na ulici, už sme si aj potykali, je to zhovorčivý, vtipný pánko. Pán inžinier Veselý je taká veselá kopa,“ domáci pán sa zasmial na vlastnom vtipe.


  „Takže keby boli na ulici nejaké nezhody, povedal by vám?“


  „Určite. Už sme sa rozprávali aj o pani Ivanke, viete...“ domáci stíšil hlas, nahol sa v kresle, „aj jemu sa páči, keď pani Ivanka vybehne na ulicu v tých nenormálne vypasovaných teplákoch, hlavne, keď urobí pár predklonov... Však mi rozumiete, ste chlapi! Zhodli sme sa na tom, že na desaťbodovej stupnici by sme jej pokojne pridelili jedenástku, možno aj dvanástku. Pri tej príležitosti mi spomenul, ako pekne tí dvaja nažívajú. Bývajú tu niečo vyše roka, za ten čas sa ani raz nehádali, keď idú spolu na nákupy, vedú sa za ruky ako milenci, keď nastupujú do auta, pán Korčok Ivanke podrží dvere, keď sa vráti z letu, vždy jej prinesie kvety alebo nejakú pekne zabalenú škatuľku, a takto galantne a pekne sa správajú aj k susedom. Nie, týmto smerom by ste len strácali čas, keby niečo bolo, pán Veselý by to vedel a povedal by mi.“


  „Aha, takže pán Veselý...“ Burger nedokončil, no Hanzelovi bolo jasné, že dnes tak skoro neskončia.


  „Dáte si ešte po jednom?“


  Ponuka vytrhla Burgera zo zamyslenia.


  „Nie, ďakujeme, naozaj toho ešte máme veľa. Pán Foró, ďakujeme za pohostenie a za to, že ste sa nám venovali.“


  „Nemáte za čo.“


  „Pôjdeme.“


  Rozlúčili sa, aj pani domáca vybehla z kuchyne, srdečne im stisla ruku.


  Hanzel ani nezamieril k autu.


  „Kam ideš?“ Burger sa tváril, že nechápe.


  „Len sa nerob, toho Veselého by si nevynechal ani za svet, len nevieš, ako mi to povedať.“


  „Chcel som ísť domov, ale keď inak nedáš...“ tváril sa Burger. „Ale musím si zapáliť.“


  Zastali pred inžinierovým domom, so záujmom si obzerali pilotov dom oproti cez ulicu. Obzerali, fajčili, premýšľali.


  „Ten plot vyzerá ako nový,“ nadhodil Hanzel.


  „Možno maľovali. Po zime ľudia maľujú, na jar lepšie schne.“


  „Je tam tma.“


  „Oto, ak nemajú psa ani rybičky, nemusí zháňať opatrovateľku. Doktor povedal, že ju boli v nemocnici navštíviť rodičia, takže asi sú z mesta, a keby bolo treba, dá im kľúče a postarajú sa, no asi netreba, možno ju fakt už zajtra pustia.“


  „Je to možné, v každom prípade nevyzerala, žeby si to nevedela zariadiť. A to s rodičmi nepovedal doktor, ale ona, je zorientovaná, šok opadáva, bude v poriadku.“


  „Na veľkú radosť pána s dlhým ó. Ten by za jej zadoček v elasťákoch dal aj pravú ruku.“


  „Čo sa čuduješ, Edko? Videl si jeho ženu? Pokiaľ zdravý chlap netrpí Odyseovým komplexom, nemôže byť s takou premenou spokojný. Ja ho celkom chápem.“


  „Oidipovský.“


  „Čo oidipovský?“


  „Komplex. Je to oidipovský komplex.“


  „Ale to je úplne jedno, aký je to komplex, chcel som tým povedať, že hladnej svini sa len o kukurici sníva.“


  S tým sa Burger bez problémov stotožnil. Dofajčili, vydýchali sa, zazvonili.


  Vyšiel pán Veselý v domácom úbore.


  „Nič nekúpim, nič nezháňam, dovidenia,“ zakričal k bránke.


  „Dobrý večer. Pán Veselý, prepáčte, že otravujeme, ale potrebujeme sa vás na niečo spýtať.“


  „Vydarená dvojica, páčite sa mi, ale ani Strážnu vežu nečítam!“


  „Nie sme agitačná dvojica, chcem vám niečo ukázať. Môžete prísť bližšie?“


  Pán Veselý, starší pán s plešinou, šuchtavo opustil zádverie, neochotne prešiel k bránke.


  „No, prosím, ale ak to nebude stáť za to, pustím psa!“


  „Toto stojí za to?“ Burger mu ukázal odznak.


  „Tak to pustím aj do gatí!“ domácemu sa rozžiarili oči. „Kriminálka, konečne poriadna návšteva! Ale idete zbytočne, nič sme neukradli, a keby aj, už je to dávno schované.“


  „My sme z polície, pán Veselý, ale buďte pokojný, ukradnuté veci nehľadáme,“ Burger schoval odznak. „Máme iba pár otázok k prípadu pani Korčokovej. Ostaneme tu?“


  „Ježiškove husličky! Čo nepoviete hneď!?“ zahulákal pán domáci. „Už som chcel volať vášmu šéfovi, že kde ste. Na ulici sa strieľa ako v prvej línii, a polícia nikde,“ vyškieral sa pán veselá kopa. „Len poďte ďalej, samozrejme, že sa nebudeme vybavovať na ulici!“


  Už zase sedeli v obývačke.


  „Toto mám len pre vzácne návštevy,“ chválil sa domáci s hranatou fľašou.


  „Ale my sme v službe...“


  Burger sa snažil protestovať, ale s rovnakým úspechom mohol domácemu oznámiť, že má vyoperovaný žalúdok a kolega práve včera prišiel o ľadviny – aj tak by domáceho neodradili.


  „Tak, páni, aby vám to vyšetrovanie dobre dopadlo!“


  Vošla domáca pani, iná kvalita než u pána s dlhým ó.


  „Mamička, pridáš sa k nám? Páni, moja manželka.“


  „Viera Veselá,“ predstavila sa, podali si ruky. „Neviem, či môžem, či nebudem vyrušovať.“


  „Nepomýlili ste sa, pán Veselý? Nie je to dcéra?“ Burger hral galantného.


  „Tak vidíš, čo som ti hovoril, miláčik? Ešte to nie je také zlé,“ chválil aj pán domáci.


  „Tatičko, oni len chcú byť galantní. Never všetkému, čo povedia.“


  „Nie, nie, vyzeráte naozaj vynikajúco, pani Veselá. Samozrejme, ostaňte, toto je neformálny výsluch, viac-menej návšteva.“


  Odbehla, priniesla chlebíčky, prisadla si, manžel nalial, museli si štrngnúť ešte raz.


  „Povedali ste, že na ulici sa strieľa... Máte na mysli...“ Burger začal otvorenými vetami, aby sa pán domáci chytil.


  „Incident s Ivankou.“


  „Ale to bolo v lese.“


  „V lese, na ulici, veď je to kúsok, toť za humnami.“


  „Aha, ja len, aby sme si rozumeli. Takže inak sa nestrieľa, áno? Na ulici je pokoj.“


  „Jasné, že pokoj.“


  „Už sa o tom hovorí?“


  „Samozrejme.“


  „A verzie? Určite ste už počuli, prečo sa to stalo, kto to urobil, kde ho nájdeme...“


  Domáci pán len hodil rukou.


  „Babské reči.“


  „Pán Veselý, vy ste neboli očitým svedkom, od vás informácie týkajúce sa priamo skutku nezískame, ale bývate tu dosť dlho, poznáte ľudí, skôr by nás teda zaujímali takéto informácie.“


  „Aha, pouličné drby.“


  „Na tie je náš tatíčko odborník,“ zasiahla pani Veselá.


  Domáci sa nedal dlho prehovárať, rozhovoril sa. Potvrdil všetko, čo už vedeli od pána s dlhým ó, lebo on bol zdrojom jeho informácií, bolo by čudné, keby si protirečil.


  Detektívi sa dozvedeli aj pár noviniek...


  „... a ako som povedal, nažívajú si ako dve holubičky. Práve v sobotu natierali plot nabielo, išlo im to jedna báseň. Ivanka mu zo žartu natrela na chrbát biely pás, on jej zafarbil brucho, chvíľu sa naháňali, štetcami šermovali ako mečmi, potom sa rozosmiali, vybozkávali sa a maľovali ďalej. Takto sa správajú len dvojice, čo sú naozaj zaľúbené, verte mi, mám na to nos, nehrajú to. Len tie deti im chýbajú, a bola by z nich dokonalá rodinka. Veľmi korektne sa správajú aj k susedom, úctivo, ústretovo. Dolu ulicou na štrnástke býva striga Hauserová, nikto ju nemá rád, a vidíte, už dvakrát som videl Ivanku, ako jej pomáha s nákupom. Nie, na tejto ulici motív nehľadajte...“


  Domáci pán nenápadne prešiel na ďalších susedov, potom na ďalších a ďalších, dom za domom, dvor za dvorom. Hanzel chvíľu písal, potom pochopil, že k prípadu už žiadne relevantné informácie nezískajú, prestal písať, pohodlne sa zahniezdil, vzal si chlebíček, zapil.


  Aj domáci pán zapil, vyschlo mu v hrdle. Zapil, vyzval aj ostatných, rýchlo dolial a pokračoval. Vedel všetko o všetkých a nesklamal, naopak, potvrdil susedov postreh, že je veselá kopa – o každom susedovi dodal aj vtipnú príhodu. Detektívi sa schuti zasmiali, domáci pán dolial, celkom sa im uňho páčilo.


  Improvizovaný výsluch v teréne sa pomaly menil na rodinnú návštevu – kde pán domáci zlyhával, vypomohla pani Veselá a zase sa smiali. Domáci pán dopil, posúril aj ostatných a dolial.


  „Tatíčko, a ešte im povedz, ako sused Beláček vysypal hnoj pred bránku tomu kšeftárovi Dušanovi...“


  „Ty myslíš Kopčana? Keď sa povadili o dva fúriky hnoja? To bolo tak...“


  Detektívi sa bavili, Burgerovi až vyhŕkli slzy. Čas bežal, príhoda striedala príhodu, pohárik sa míňal s pohárikom, ani si nevšimli, že utorok sa nachýlil k strede. Ešte by ostali, ale domáci pán navrhol, že vytiahne harmoniku, a to sa už aj Hanzelovi zdalo priveľa, radšej sa porúčali.


  „Musíme si to zopakovať, zastavte sa aj nabudúce. Ste príma poliši, chlapci moji milení,“ lúčil sa domáci pán.


  „A môžete, aj keď tatíčko nebude doma, bude väčšia sranda,“ podpichovala pani Veselá, dnes naozaj veselá.


  Všetci sa zasmiali, ale Burger postrehol v jej lesklých očičkách tichú výzvu. Radšej urýchlili lúčenie, aby nedošlo aj na bozkávanie na ulici.


  Manželia boli nefajčiari, detektívi trpeli. Využili situáciu, konečne si mohli zapáliť. Burger bol rýchlejší, slastne si potiahol, vykročil k autu. Hanzelovi nechytil zapaľovač, zápasil s ventilom na reguláciu plynu – konečne sa podarilo, vyšľahol plameň. Detektív si zapálil, vykročil za kolegom, zastal, zarazil sa.


  „Čo je?“ Burger postrehol, že k autu ide sám.


  „Edo, niekto tam je.“


  „Kde?“


  „Za oknom som zbadal záblesk... teraz zase! Edo, niekto tam je, svieti baterkou!“


  „Kde?“


  „V ich dome. Pozri!“


  Burger sa otočil.


  „Kde?“


  „Pravé okno na prízemí.“


  Burger sa zahľadel.


  „Nič tam nie je,“ hodil rukou. „Čo ťa máta? Oto, zas až toľko sme toho nevypili.“


  „A ja ti hovorím... teraz záves! Pohol sa záves!“


  „Kde?“


  „V tom druhom okne na prízemí!“


  Burger pozorne sledoval okná na prízemí – v ľavom okne sa nebadane pohol záves.


  „Doriti, Oto, asi máš pravdu.“


  „Dom má byť prázdny...“


  „Možno prievan.“


  „Aký zázračný prievan si vie zažať baterku?“


  „Ako to hovoril pán Veselý – že ona má v meste rodičov? Možno sa zastavili.“


  „Návšteva o polnoci, skôr nemali čas? A svietia si baterkou? Rodičia nevedia, kde má vypínače?“


  Burger skontroloval susedné domy, všade sa svietilo, v elektrine to asi nebude.


  „V elektrine to asi nebude, pozri, všade sa svieti. Čo navrhuješ, Oto?“


  Hanzel vedel, čo majú spraviť. Siahol pod pazuchu, vytiahol svoj obľúbený revolver, ako vždy, v palebnej pohotovosti. Skúsil kľučku na bránke – zamknutá. Bez problémov ju preliezol, takmer prekročil, pre istotu si skontroloval ruku, či sa nezafarbil. Nezafarbil, farba už vyschla. Burger nelenil, preliezol za ním. Nehovorili, ukazovali si – Hanzel naznačil kolegovi, aby obišiel dom zľava, on pôjde sprava, za domom sa stretnú. Ticho, ani muk!


  Burger prikývol, rozumel, aj on vytiahol pištoľ.


  Hanzel to mal jednoduchšie, išiel po vydláždenom chodníku, bol za domom prvý, Burger musel prejsť po trávniku, navyše sa mu do cesty stavali ozdobné kríky. Konečne sa stretli – nikde nič podozrivé. Hanzel skúsil kľučku na zadných dverách – zamknuté, dvere sa ani nepohli. Pozorne si obzreli zámku, potom celé dvere – nijaké stopy po vlámaní. Sústredili sa na zem, bolo sucho, nenašli ani mokré, ani blatové stopy. Sledovali chodník ďalej do záhrady, končila sa plotom. V tme rozoznali len kríky a stromy, za oploteným pozemkom sa začínal les. Nikde ani živáčika.


  „Nemohol to byť odlesk od susedov?“ zašepkal Burger.


  „Svetlá možno, ale ten záves si videl aj ty, nie?“ šeptom odpovedal Hanzel.


  „Nikoho sme sa nespýtali, či nemajú mačku.“


  „Alebo kanárika, prípadne rybičky. Rišo by ti z brucha vymenoval aspoň tri druhy, čo sa v noci bežne špacírujú po dome.“


  Burger musel uznať, že niečo tu nesedí, aj tak schoval pištoľ. Hanzel si ju pre istotu ešte nechal. Dobre urobil – spoza rohu začuli tiché kroky! Prikrčili sa, kým stihli zareagovať, pod nohy im šibol lúč svetla z baterky.


  „Stoj! Ani hnúť! Polícia!“ Hanzel namieril na brucho, hoci ani hlava nebola ďaleko, keby k tomu došlo, trafil by presne.


  „Nestrieľajte, to som ja.“


  „Pán Veselý, čo ste sa zbláznili? Mohol som vás odbachnúť! Čo to stvárate?“


  Výzva, aby ostal stáť a nehýbal sa, zaznela nahlas, no ďalej prešli do šepotu.


  „Videl som vás z okna, ako preskakujete plot, ale išli ste potme, tak som vám priniesol baterku. Nejaká nočná akcia? Chytili ste niekoho?“


  „Poďte sem, ďalej od domu, za kríky,“ nasmeroval ho Hanzel, konečne mu prestal mieriť na brucho. „Videli sme nejaké svetlo...“


  „Možno,“ pohotovo doplnil Burger, aby zbytočne nedramatizovali.


  „... možno. A asi sa pohol záves na prízemí.“


  „Svetlo? Nemohol to byť odraz z ulice?“ vyšetroval aj sused Veselý.


  „Pán inžinier, nie sme si istí, ale...“


  „Medzi rodinnými domami sa to bežne stáva, nočné okná sú ako zrkadlo. Mesiac...“


  „Je zamračené.“


  „... to asi nebude, tak potom prechádzajúce auto.“


  „Pán Veselý, žiadne auto nešlo.“


  „Ale pouličné lampy svietia a stačí, aby oproti niekto pootvoril okno a odráža sa to v troch aj štyroch protiľahlých domoch.“


  Detektívi si vymenili spýtavý pohľad – mohlo to byť aj tak.


  „Skontrolovali ste dvere?“


  Prikývli.


  „A...?“


  „Zamknuté, žiadne stopy vlámania.“


  „Tak vidíte.“


  Videli akurát to, že nič nevidia – sused zhasol baterku, aby neboli nápadní. Vrátili sa k domu, v trojici skontrolovali okná na prízemí aj hlavný vchod. Kontrolovali aj trávnik pod nohami – nikde nijaké šľapaje.


  „Čisté,“ povedal Burger nahlas.


  „Čisté,“ potvrdil kolega, až teraz schoval revolver.


  „Ale u mňa bodujete, že si všímate,“ pochválil ich sused Veselý. „Aj častejšie by sme potrebovali políciu na ulici.“


  „Prečo? Kradne sa tu?“


  „To nie, ani si nepamätám, kedy naposledy, ale lepšie sa spí, je to taký príjemný pocit bezpečia.“


  Detektívi si vzdychli – robiť nočných vartášov, aby sa niekomu lepšie spalo, to fakt nemali v náplni práce.


  „Radšej poďme preč, lebo na nás niekto zavolá policajtov,“ navrhol Burger.


  Zopakovali lúčenie spred inžinierovho domu, odmietli pozvanie aspoň ešte jeden na cestu, sadli si do auta, dožičili si ešte jednu cigaretu, aby si v pokoji prebrali nočný zážitok. Chvíľu sedeli mlčky, pozorovali vyľudnenú ulicu, počúvali ticho.


  „Čo to malo byť?“


  „Neviem, Edko, fakt neviem, ale ten záves si videl. Svetlá mohli byť odlesk, aj keď...“ Hanzel pozrel na oblohu. „Pozri na tie čierne mraky, mesiac to nemohol byť, inžinier má pravdu, a ani auto nešlo okolo, to zas vieme my, takže neviem, aký by to mohol byť odlesk, ale ten záves sa pohol, na tom trvám.“


  „Vieš čo, Oto, dnes už nič múdre nevymyslíme. Zajtra to povieme ostatným a uvidíme. Padla, ideme domov. Rišo a Chosé už dávno drichmú a my tu makáme do roztrhania tela. Okrem toho začína pršať!“ Burger natrčil dlaň z okna.


  Nemýlil sa, začalo pršať, tým sa operatívny deň zakončil.

  Krauz a Chosé prišli na stretnutie s poľovníkmi neskôr, vysvetľovanie šéfovi miestneho oddelenia polície trvalo dlhšie, než predpokladali. Napokon sa dohodli, šéf im pridelil jednu motorizovanú hliadku.


  „Ale opatrne, chlapci, nepchajte sa do prvej línie, nech sa vám niečo nestane. Toto je akcia kriminálky, vy ste iba asistencia,“ znelo poučenie.


  Chlapci prikývli, slovu asistencia rozumeli.


  Poľovníci boli netrpezliví.


  „Kde ste? O chvíľu bude tma!“


  Konečne boli kompletní – štyria poľovníci, dvaja detektívi, dvaja policajti v uniforme a jeden technik. Poriadna sila na jedného pytliaka.


  „Presunieme sa do polovice ulice, je tam rozšírená cesta, pomestíme sa,“ plánoval inžinier Kvas.


  Aj Ferdo súhlasil, zaštekal, no Krauz teraz nemal čas, musel sa sústrediť.


  „Odtiaľ je k Homolovej chate päťdesiat metrov,“ pokračoval inžinier, „neuvidí nás, záhrady sú zarastené. Pred jeho bránu by malo ísť iba policajné auto, aby videl, že je to policajná akcia.“


  Uniformovaní kolegovia prikývli, rozumeli.


  „Na rozšírenej ceste sa rozdelíme,“ plánoval inžinier. „Ivan, Viktor...“


  Dvaja poľovníci prikývli – počúvajú.


  „Vy si zoberiete pušky a chodníkom medzi susednými záhradami sa dostanete za jeho chatu. Poznáte ten chodník?“


  Zase prikývli.


  „Načo?“ nechápal Krauz.


  „Musíme mať zabezpečenú aj únikovú trasu, lebo ak niečo v chate má, mohol by sa toho zbaviť cez zadnú bránku. Všetky záhrady vzadu susedia priamo s lesom, je tam pár metrov čistinka a potom normálny les. Ten všivák má na pytliactvo ideálnu polohu, srnky mu chodia rovno pod okno, ani nemusí strieľať, môže ich rovno napichávať na vidličku a opekať. Okrem toho by nám mohol tadiaľ zdrhnúť.“


  Krauz prikývol, s výhodou využíval miestnu znalosť poľovníkov, no čosi sa mu predsa len nepozdávalo.


  „Ale tie pušky...“


  „Sú len na výstrahu. My dvaja necháme pušky v aute, zbrane budete mať iba vy, policajti, ale oni vzadu niečo potrebujú. Nejdeme naňho poľovať, no pre istotu, viac-menej na výstrahu. Ani psa neberiem, nechám ho v gazíku.“


  Krauzovi sa vysvetlenie pozdávalo.


  „Rozdelíme sa, počkáme, odhadneme, kým naši obehnú záhrady, potom sa pohneme. Ďalej pôjde len auto polície, ostatní peši. My by sme nemali zvoniť, sme civili,“ uzavrel inžinier.


  „V poriadku,“ slova sa ujal Krauz. „Zazvonia kolegovia v uniforme, keď Homola vyjde, zahlásia mu podozrenie z pytliactva a požiadajú ho o dobrovoľný vstup na jeho pozemok. Ak otvorí, nahrnieme sa všetci dnu a prehľadáme chatu. Ak neotvorí...“


  Účastníci policajnej akcie mu viseli na perách, boli zvedaví, aký je plán B.


  „Ak neotvorí, budeme improvizovať. Do hry vstúpime my dvaja,“ Krauz ukázal bradou na kolegu, „pokúsime sa nadviazať verbálny kontakt a prehovoriť ho. Tvrdohlavé odmietnutie vstupu bude pre nás automaticky signál, že má dôvod niečo tajiť, a vstúpime na pozemok hoci aj násilne. Potom nám pomáhajte všetci svätí, aby neblafoval a aby naozaj v chate niečo mal, inak sa bude sťažovať. V každom prípade začneme mierne, nechceme násilie, pokúsime sa ho prehovoriť. To platí pre všetkých, upozorňujem ešte raz, žiadne násilie, musíme ho prehovoriť.“


  „Plán je jasný,“ súhlasil inžinier Kvas. „Hľadáme divinu, mäso, kosti, vývrh, kožu...“


  „A pušku, predovšetkým hľadáme malokalibrovú loveckú pušku,“ dodal Krauz, aby si neprihrievali polievočku len poľovníci.


  „Jasné, a zbrane,“ súhlasil poľovník. „Akákoľvek zbraň je priestupok, lebo má zadržaný zbrojný preukaz, nesmie mať pri sebe nič, čo smrdí po pušnom prachu.“


  Akcia bola naplánovaná, prejednaná, odsúhlasená, mohli začať.


  V polovici cesty odstavili autá, rozdelili sa, čakali, kým dvaja poľovníci s puškami obiehali záhrady.


  „V poriadku, už tam musia byť,“ odhadol inžinier Kvas. „Ideme na to!“


  Ďalej išlo len pomaľované auto. Vodič v uniforme išiel vychádzkovou rýchlosťou, aby za ním stíhali. Auto zastalo pred zelenou bránou pozváranou zo železných rúrok. Pešiaci ostali za susedným plotom, aby Homolu nevystrašili. Uniformovaní kolegovia vystúpili, nasadili si brigadírky, zazvonili...


  Nikto neotváral, ani zvonček nepočuli. Chata stála od brány dobrých dvadsať metrov. Ak mal zvonček nastavený na tichý chod, nemuseli ho počuť, no problém bol v tom, či zvonček vôbec fungoval. Policajt v uniforme bezradne pozrel bokom na schovaných kolegov. Krauz mu roztočeným prstom naznačil, aby vyzváňal ďalej.


  Policajt vyzváňal ďalej.


  „Čo je, doboha!“


  Rozleteli sa dvere, Homola zastal na prahu, rukami sa zaprel do zárubne.


  „Polícia, otvorte!“


  „Choďte do riti!“


  „Pán Homola, tu je polícia. V mene zákona, otvorte bránu!“


  „Akého zákona? Citujte mi paragraf!“


  „Pán Homola, opakujem, v mene zákona, otvorte bránu a umožnite nám prístup na váš pozemok!“


  „Správne, chlapče, veľmi správne, toto je môj pozemok! Ostaňte tam, kde ste, alebo, ešte lepšie, ťahajte, odkiaľ ste prišli!“


  „Nikam nepôjdeme, prišli sme služobne, tak otvorte!“


  „Hovno!“


  „Nebudem sa opakovať...“


  „Ja áno, ešte raz hovno!“


  „Pán Homola, máme poznatky, že na vašom pozemku sa nachádzajú veci pochádzajúce z trestnej činnosti, preto vás v mene zákona žiadam, aby ste nám umožnili prístup na váš pozemok.“


  „Akej trestnej činnosti?“


  „Z pytliactva!“ ozvalo sa z boku. Inžinier Kvas to už nevydržal, vstúpil do vyjednávania, vyšiel spoza kríkov, postavil sa vedľa policajtov. „Karol, neblázni a otvor! Vieme, že si bol v lese a strieľal si. Chceme sa presvedčiť...“


  „Ty sviňa bonzácka, tak to je tvoja robota!“ nedal mu dohovoriť Homola. „Ty špina, to ty si ich priviedol, čo? No počkaj... Nero! Ber ho!“


  Z chaty vybehol sivý vlčiak, presná kópia vlka. Normálny vlčiak je veľký pes, tento bol nenormálny. Krauz mal chvíľu pocit, že do brány vrazilo sivé teľa. Pes štekal celou cestou k bránke, plnou silou vrazil do železných rúrok, zahryzol sa, bez problémov olúpal kus zelenej farby. Zadúšal sa od zúrivosti, štekal, dorážal na bránku, hrýzol do železa, z papule mu striekala pena. Našťastie cez mreže sa mu vmestil len ňufák po oči, uši ostali na súkromnom pozemku, no policajti aj tak o krok ustúpili.


  „Karol, zavolaj ho dnu a otvor!“ velil poľovník.


  „Ty tu nemáš čo rozkazovať, ty sviňa prašivá! Zmizni odtiaľto!“


  „Karol, otvor podobrotky, lebo...“


  „Čo lebo? Čo lebo? Ešte sa mi budeš aj vyhrážať? Boha tvojho, no počkaj...“


  Z ničoho nič sa v ruke rozzúreného domáceho zjavila pištoľ. Natiahol ruku, vystrelil. Prvý výstrel všetkých šokoval. Policajti stuhli, poľovník len vtiahol hlavu medzi plecia. Výstrel nebol mierený, preletel cez bránku a vrazil do dverí pomaľovaného auta. Ozvalo sa duté bum, ako keď si tympanista pomýli noty a udrie o dva takty skôr.


  Homola vystrelil druhý raz, policajt za bránkou sa skrčil, predklonil sa, chytil sa za stehno...


  „Au. Aú! Doriti, trafil ma! Au, Kristepane, to bolí! Aú, moja noha, to bolíí!“ Prestal revať, zviezol sa na zem, sadol si na zadok.


  Druhý policajt pochopil situáciu, postavil sa za kolegu, zohol sa, ruky podsunul pod pazuchy, snažil sa ho nadvihnúť a odtiahnuť. Neuvedomil si, ako blízko je pri bránke, keď sa zohol, zadok sa mu dotkol rúrok. Pes čakal len na to.


  „Aú, moja riť!“


  V psovej papuli ostal kus zelenej služobnej látky z vypasovaných služobných nohavíc. Z látky kvapkala krv.


  Ranený policajt odtiahol raneného policajta za auto, posadil ho ku kolesu, oprel ho, začal poskakovať, vrtel sa dokola, snažil sa pozrieť si zranenie, no nedovidel.


  „K zemi, ty debil!“ zareval naňho Krauz.


  „Ale z riti mi tečie krv!“


  „Chceš aj z hlavy? Okamžite sa dekuj!“


  Policajt poslúchol v poslednej chvíli, ozval sa ďalší výstrel – na vodičových dverách sa vysypalo okno. Výstrel priklincoval k zemi aj inžiniera Kvasa, zato jeho kolega Bukva nelenil, vyšprintoval ku gazíku. Inžinier Kvas na zemi vystrúhal bolestnú grimasu, keď dopadol, ozvalo sa prasknutie.


  „Zlomil som si palec,“ zasyčal k detektívom v tráve.


  Krauz a Chosé zaľahli už pri prvom výstrele, obaja vytiahli pištole. Nasledoval ďalší výstrel, odrazil sa od bránky, po ňom ďalší – predné koleso služobného auta začalo syčať. Ďalší výstrel neprichádzal, Krauz využil chvíľu zaváhania, vstal, prikrčený prebehol za predný blatník služobného auta, namieril do dvora. Chosé sa vyplazil z trávy, zaujal palebné postavenie za bránkou, tiež namieril do dvora.


  Inžinier Bukva dosiahol svetový rekord v šprinte s loveckou puškou, ľahol si vedľa Chosého, aj on namieril do dvora.


  „Nestrieľajte, chlapci, nestrieľajte, nezabíjajte ho!“ zareval Krauz.


  „Prečo?“ nechápal Chosé.


  „Nevidíš, veď je najebaný, ledva stojí.“


  Skutočne, kým stál Homola medzi dverami, zapieral sa rukami, nebolo nič vidieť, teraz stál uprostred dvora v zamastených montérkach a zamastenej košeli, knísal sa zboka nabok, ledva stál na nohách.


  „Je ožratý pod obraz, vôbec sa nekryje, nevie, čo robí.“


  Na potvrdenie Krauzových slov Homola vykročil, zapotácal sa, aby nespadol, musel urobiť úkrok, stál naširoko, no knísal sa. Pokrčil kolená, aby znížil ťažisko, inak by sa zviezol na zem. Ešte raz sa zapotácal, konečne našiel rovnováhu, vzpriamil sa, zdvihol ruku nad hlavu, vystrelil. Cez zamračenú oblohu strieľal na mesiac, možno na hviezdy, ale aj keby ich bolo vidieť, netrafil by ani jedno, ani druhé, taký bol spitý.


  Homola spustil ruku, pištoľ mu bola ťažká, vydýchal sa, nabral sily, znovu zdvihol ruku, stlačil spúšť... a nič, len cvaknutie. Prekvapene pozrel na pištoľ, znovu zdvihol ruku, ale ozvalo sa len kovové cvaknutie.


  Chosé nelenil, vstal, skočil k bránke, namieril, vystrelil. Vlčiak odletel, prekopŕcol sa, ostal nehybne ležať, stíchol. Dostal to do oka, guľka vzadu vytrhla kus lebečnej kosti a mozgu, ležali pri hlave na dlažbe.


  Detektív preskočil bránku, pobehol k strelcovi. Homola sa zahnal, udrel, Chosé sa uhol – pištoľ mu tesne minula nos. Teraz udrel on, z celej sily vrazil Homolovi do žalúdka, predklonil sa v bolestnom kŕči. Aby toho nebolo dosť, Chosé mu nastavil koleno, útočník dostal tvrdý úder do nosa, padol na kolená, zviezol sa na zem, zaliala ho krv.


  Krauz tiež preskočil bránku, všimol si kľúč v zámke, otočil, odomkol, vyskúšal – bránka sa poslušne otvorila. Inžinieri mohli vojsť pekne po pánsky po vydláždenom chodníku.


  Krauz prišiel ku kolegovi, rozhliadol sa po dvore.


  „Chosé, kurva, čo som povedal, že bez násilia?“


  Aj Chosé sa rozhliadol po dvore – za služobným autom sa zvíjali dvaja krvácajúci policajti, za bránkou sa zo zeme zviechal inžinier Kvas so zlomeným palcom, pred bránkou ležal krvavý pes s mozgom rozplešteným na dlažbe, pri nohách mu ležal zakrvavený opitý Homola. Chosé nechápavo pokrútil hlavou, ohradil sa ľubozvučnou slovenčinou.


  „A ty kdeže tu vidíš nejaké násilie, chlápätko moje milenô?“

  Sanitka bola rýchlejšia než okresný výjazd, aj rýchlejšia než šéf ranených policajtov. Lekár vyskočil z bočných dverí ako výsadok zelených baretov.


  „Vraj sú tu nejakí postrelení.“


  Sanitka ešte ani poriadne nestála, no on už pracoval. Kolega sanitár vyťahoval nosidlá, cez plece si prehodil brašnu s prvou pomocou.


  „Pokojne, pán doktor, pokojne. Postrelený je jeden, ostatní sú iba normálne zranení,“ chlácholil ho Krauz.


  „Traja ťažko ranení, jeden ľahko zabitý,“ doplnil Chosé, čím doktora ešte viac zmiatol.


  „Zabitý?“ zhrozil sa doktor.


  „On,“ Chosé hodil bradou k zastrelenému psovi.


  „On nepatrí do mojej kompetencie,“ ohradil sa doktor.


  „Ten už nepatrí do žiadnej kompetencie,“ odsúdil psa jeden z poľovníkov.


  „Pomôžte najprv kolegom,“ navrhol Krauz.


  Doktor poslúchol, obzrel si stehno uniformovaného policajta.


  „Máte šťastie, kosť aj artéria sú nepoškodené, ale guľka uviazla v svale. Lacko!“


  „Tu som, pán doktor.“


  „Nakladáme! Prebaľovať ho nebudeme, je to celkom slušne ošetrené.“ Doktor zhodnotil prácu poľovníkov – dobrovoľných záchranárov – na jednotku.


  „A toto má byť čo?“ žasol doktor pri pohľade na zadnú časť tela druhého policajta.


  „Pokúsal ma vlčiak,“ žaloval sa policajt.


  „Tak to buďte rád, človeče, že ste mu stáli riťou.“


  „To mi hovoria všetci, ale bolí to jak sviňa!“


  „Vydržte.“


  Doktor vymenil obväz, prezrel si ranu, pokrútil hlavou.


  „Lacko, aj tohto naložíme, môžu ísť spolu. Viac s tým neurobím, aj tak musí ísť na šitie. Ďalší?“


  Ďalší bol na rade inžinier Kvas.


  „Zlomený palec,“ konštatoval doktor po krátkom vyšetrení. „Vyšetrovňa, röntgen, sadrovňa,“ predpovedal odborník na zlomeniny.


  „Ale ja tu chcem ešte ostať, až tak veľmi to nebolí, vlastne už skoro vôbec,“ klamal lesník. „Musím vidieť, čo všetko má v chate.“


  „Aj tak by sme vás nevzali, sme plní a váš život nie je v ohrození. Už ide druhé vozidlo, dovtedy si to rozmyslite.“


  „Môže sa mi niečo stať, pán doktor? Myslím nejaké trvalé poškodenie pre neskoršie ošetrenie.“


  „Nie, občas prídu pacienti aj s týždňovou zlomeninou prsta, lebo nemajú čas, veď to iba trochu pobolieva, pán doktor. Aj tým vieme pomôcť.“


  Inžinier Kvas už bol rozhodnutý – vydrží, prehliadku chaty by si nedal ujsť za nič na svete.


  „Máte ešte nejakých ranených?“


  „Henten,“ Krauz ukázal na chlapa v putách.


  Homolu spútali, posadili na lavičku na priedomí. Po lekcii od Chosého skrotol, driemal, zmáhal ho alkohol. Doktor ho ledabolo prezrel, veľmi sa s ním nezdržiaval.


  „Ten chlap má zlomený nos,“ konštatoval.


  „Jebať naňho, nemal si začínať,“ stručne a jasne vysvetlil Chosé.


  „Aj tak mu je to jedno, má v krvi aspoň tri promile,“ bránil si kolegu Krauz.


  „Chápem, ale musí počkať, sme plní. Čakajte na druhú sanitku, každú chvíľu musí prísť. Máte ešte niekoho?“


  „Nie,“ uzavrel Krauz.


  „Aj tak slušný výkon,“ pochvaľoval doktor. „To bola policajná akcia?“ širokým gestom zahrnul celý dvor.


  „Mierna policajná akcia,“ súhlasil Chosé.


  „A ako to vyzerá, keď pritvrdíte?“


  „Nevoláme vás, chodí Pieta.“


  Doktor prikývol, že rozumie, už nebude prekážať v úspešnom priebehu miernej policajnej akcie.


  „Lacko! Odchádzame!“


  Detektívi a lesníci museli čakať nielen na druhú sanitku, ale hlavne na okresný výjazd, z pytliactva už bola celá zbierka trestných činov, najvážnejší asi útok na verejného činiteľa, hoci ani nedovolené ozbrojovanie nebolo na zahodenie. Veliteľ uniformovanej hliadky dorazil práve, keď jeho mužov odvážala sanitka.


  „No prosím, to je výsledok môjho poučenia! Načo sa snažím? Načo som im hovoril, aby sa nepchali dopredu?“


  Krauz mu vysvetlil priebeh akcie, v polovici musel prestať a začať odznova, lebo dorazil okresný výjazd vedený vyšetrovateľom. Vypočuli si Krauzovu verziu, vyšetrovateľ vážne pokýval hlavou, rozhodol sa.


  „My ideme zadokumentovať trestný čin útoku na verejného činiteľa, vy sa zatiaľ venujte chate, potom sa spojíme. Toto na lavičke je domáci pán?“


  Sotva vyslovil otázku, prišla druhá sanitka.


  „Je dôvodne podozrivý zo spáchania závažných trestných činov, takže za sanitkou pôjde jedna hliadka, musíme ho po celý čas vyšetrenia v nemocnici strážiť.“


  Veliteľ miestneho oddelenia sa prihlásil, že si to berie na zodpovednosť.


  „Výborne, ostatní do práce! Každú chvíľu môže pršať a vonku sme skončili.“


  Krauz v obavách pozrel k nebu – inokedy by dáždik privítal, teraz iba ticho zašepkal: „Ešte chvíľu vydrž, prosím ťa.“


  Krauz si vzal bokom lesníkov a vítanú posilu – štyroch kriminalistov z okresu.


  „V prvom rade hľadáme výsledky pytliačenia, potom zbrane. Poradie môžete aj prehodiť.“


  Rozliezli sa, časť vošla do chaty, Krauz a Chosé zamierili za chatu.


  „Je tu murovaná prístavba,“ referoval jeden z lesníkov, ten, čo mal na starosti stráženie únikovej trasy. „Už sme skúšali, je zamknutá, drevená šopa vedľa je len na haspru.“


  „Kľúče musia visieť v chate, Chosé, skoč za chlapcami dnu, či niečo našli.“


  Chosé sa vrátil so zväzkom kľúčov.


  „Ani nebolo treba hľadať, viseli za dverami na vešiaku.“


  Prvé tri kľúče nesedeli, štvrtým odomkol. Krauz otvoril dvere, zapáli svetlo – lesníci zhíkli.


  „To je ale sviňa zlodejská!“


  V tmavej vlhkej vykachličkovanej miestnosti smrdelo ako v pitevni. Na hákoch zo stropu visel za zadné nohy srnec bez hlavy, zato ešte v koži. Mäsiarsky pracovný ponk pri stene bol zle umytý, ešte celý od krvi. Vedľa pracovného stola našli profesionálny mäsiarsky mrazák a v mrazáku...


  „To nemyslíte vážne!“ žasol inžinier Kvas. „Veď to je celý jeleň!“


  Mäso bolo naporciované, zabalené v igelitových vreckách, pripravené na predaj.


  „Prišli sme akurát, zajtra to už mohlo byť v hrncoch po celom meste.“


  Poľovníci prezreli zásuvky na ponku, našli kompletnú mäsiarsku výbavu na rozbúranie pôltov.


  „Nešetril, chlapčisko,“ pochvaľovali si poľovníci. „Nože Solingen, také si nemôže dovoliť ani profesionálny mäsiar, a on ich tu má...“ pokúsili sa ich zrátať. „Škoda rátať, celá súprava, možno aj dve, a pozrite tie mäsiarske sekery, s tým naporciuješ aj mamuta, nieto úbohého srnčeka.“


  Perfektný úlovok, stôp im Homola narobil neúrekom, bolo čo zaisťovať. Poľovníci sa usmievali od ucha k uchu. Aj inžinier Kvas na chvíľu zabudol na bolesť, kašľal aj na zlomený palec, prehŕňal sa v mrazenom mäse, odhadoval škodu. Aj by si pomädlil ruky, ale vztýčený palec zavadzal.


  Poľovníci boli spokojní, teraz prišli na rad detektívi. Krauz požiadal kolegov, aby prehrabali balíčky mrazeného mäsa až na dno mrazáka.


  „Richard, kto by skrýval zbrane v mrazáku?“


  „Chosé, pre istotu pozrieme aj nemožné skrýše.“


  Prezreli aj zásuvky pracovného stola, ale okrem nožov a sekier tam nenašli ani jednu súčiastku z pušky. Pozreli aj plechovú skriňu v rohu – len gumená zástera, gumáky, krvavé montérky, rukavice, staré noviny, igelitové vrecia... samé hlúposti. Krauz si pripravil hánky, poklopal po obkladačkách za pracovným stolom.


  „Riško, neblbni, je to prístavba. Tá stena má sotva dvadsať centimetrov a za ňou je záhrada. Ako môžeš hľadať tajné dvere v tenkom múre, za ktorým je vzduch?“


  Krauz uznal, že zamurovaný trezor so zbraňami bude niekde inde, nasrdene vybehol, pripojil sa ku kolegom v chate.


  Chosé sedel na lavičke na priedomí, vystriedal zbitého domáceho pána. Fajčil, pozoroval nočnú oblohu, odhadoval, kedy padnú prvé kvapky. Krauz zastal vo dverách, oprel sa o zárubňu, aj on si zapálil.


  „Nič?“ spýtal sa úplne zbytočne Chosé.


  „Nič.“


  „Je to krpatá záhradná chata!“


  „Ale má pivnicu, prízemie, podkrovie, samé zákutia.“


  „Ani v pivnici nič?“


  „Už sme ju prehádzali trikrát.“


  „Aj Peťo s detektorom?“


  „Aj.“


  Chosé zadusil ohorok, hodil ho do pripravenej plechovky zo sardiniek – všetci fajčiari tam hádzali ohorky, aby nenarobili falošné stopy.


  „Rišo, poď za mnou.“


  „Kam?“


  „Poď.“


  Chosé zaviedol kolegu dozadu za prístavbu.


  „Pitevňu sme už pozreli,“ protestoval Krauz.


  „Ideme do šopy.“


  „Tam sme boli dvakrát,“ neprestával Krauz.


  „Dostal som nápad,“ bránil sa Chosé.


  „A bolelo to?“


  Chosé šťukol vypínačom, šopu zalialo žlté svetlo zo sliepňavej žiarovky.


  „Tú skriňu v rohu sme prehádzali,“ ukázal Krauz na skriňu v kúte. „Aj stolársky ponk. Ani v jednej zásuvke sme nenašli súčiastky k zbrani. Tam,“ ukázal do druhého rohu, „je len náradie. Kosačka, rýľ, lopata, hrable... čo ti len napadne. Všade prach, bordel, špina...“


  „A čo to drevo?“ Chosé ukázal bradou na vzorne uložené palivové drevo.


  „Buk, čistý buk, ten pes pytliacky vie veľmi dobre, čím v zime kúriť. Buk a hrab, najkvalitnejšie, najvýhrevnejšie kozubové drevo.“


  „Ale prečo je tak uložené?“


  „Ako – tak? Ako má byť podľa teba uložené?“


  „V ľavom kúte je drevo v dvoch radoch až do výšky chlapa, smerom do stredu klesá, v pravom kúte zase stúpa až k stene, ale nie do výšky chlapa, je ho tam menej.“ Chosé sa prikrčil, aby od oka premeral výšku dreva.


  „No a...? Berie zo stredu.“


  „Berie zo stredu a len z pravej polovice?“


  „Je pravák, automaticky ho to ťahá na pravú stranu.“


  „Riško, neblbni! Kto si dá takú robotu a toľko dreva naukladá pekne úhľadne k stene, odoberá zvrchu, aby sa mu drevo nezosunulo. Tu je vybagrovaná len pravá strana. Koľko by trvalo odhádzať a znova uložiť ten pravý roh?“


  „Chosé, Peťo to už presvietil detektorom, nič tam nie je. Ak máš chuť prehadzovať, nech sa páči, v pivnici je kopa uhlia, s chuťou do toho.“


  „Riško, prezreli sme všetko, každý centimeter v chate aj v záhrade, Peťo všetko presvietil detektorom, a nič. Sú len dva fleky, kde sme ešte neboli – pod drevom a pod uhlím. Nemám chuť prehadzovať, ale ak to bude nevyhnutné, prehádžem. Nemôžeme odtiaľto odísť, kým sa nepozrieme aj tam. Neviem ako tebe, ale mne je drevo milšie než uhlie.“


  „Milšie-nemilšie, hlavne je čistejšie. Môžeme ho pozrieť ešte dnes večer, potom prerušíme prehliadku, vrátime sa sem zajtra ráno v montérkach a prehádžeme aj uhlie. Máš pravdu,“ pripustil Krauz, „sú to dve posledné možnosti na úkryt zbraní.“


  Krauz požiadal dvoch kolegov z okresu, aby priložili ruku k dielu.


  „Au, kurva, trieska!“


  Jeden s prstom v ústach vypadol hneď na začiatku – nebola to trieska, bol to íver, aj mu tiekla krv, nahradil ho druhý, opatrnejší. Krauz našiel staré robotnícke rukavice, pracovalo sa mu ako v bavlnke, Chosé také šťastie nemal, musel si dávať pozor.


  Drevo sa utešene míňalo, už ho bola celá kopa v strede šopy.


  „Dúfal som, že puška by mohla byť uložená vodorovne medzi klátmi,“ fučal Krauz.


  „Aj ja,“ odfukoval Chosé, bezradne civel na udupanú zem v kúte, kde ešte pred chvíľou bolo uložené drevo. „Zem, udupaná zem. Nič, len zem, doriti!“


  Krauz si čupol do kúta, skúmal zem, pohladil ju, poklepal päsťou.


  „Fakt iba obyčajná zem, ani škáročka, ani prasklinka, ani náznak zlomu. Peťo!“


  „Nehulákaj, tu som.“


  „Máš ešte baterky?“


  „Ešte trochu šťavy tam je.“


  „Tak to skús pozrieť, len pre istotu.“


  „Šopu som presvietil dvakrát.“


  „Len kút, pre istotu.“


  Krauz si chcel ísť zapáliť na čerstvý vzduch, ale technikova reakcia ho upútala – nemával detektorom zo strany na stranu, len ho priložil a držal, chvíľu sa hral s dolaďovaním, zase zmeravel.


  „Čo je, Peťo? Porucha?“


  „Buď porucha, Riško, alebo sme milionári – našli sme žilu železnej rudy.“


  „Taký signál?“


  „Jak hovado!“


  Technik ustúpil, kto sa zmestil, kľakol si.


  „Ale v tejto zemi sa roky nekopalo,“ namietal Krauz.


  „Určite nie,“ súhlasili aj okresní detektívi. „Ako betón, udupaná je na kameň.“


  „V čom spočíva finta? Prečo nič nevidíme?“ lámal si hlavu Krauz.


  Pomohol detektív z okresu – dostal nápad. Z kopy haraburdia priniesol hrdzavú kramľu, hrot zapichol tesne k stene a potiahol k sebe. Ťahal hodný kus od steny. Prvý pokus nevyšiel, no na druhý pokus hrot narazil na prekážku.


  „Rýľ!“ zavelil.


  Krauz priskočil na pomoc s rýľom, začal na mieste, kde mu ukázal kolega z okresu.


  „Drevo, je tu drevo,“ zajasal Krauz.


  „Lopatu!“ zapojil sa Chosé. „Musíme zhrnúť vrch, aby sme videli tvar dreva a čo to vlastne je.“


  Bola to doska zakopaná nastojato.


  „Doska, hrubá dva centimetre, vysoká desať.“


  „Krompáč! Prineste krompáč, musíme ju podpáčiť, aby sa pohla.“


  To bol najlepší nápad, len čo dosku podpáčili, nadvihla sa, zdanlivo nedotknutá, roky udupávaná zem praskla, vyrysoval sa obdĺžnikový pôdorys.


  „To je umelec!“ pochopil Krauz. „Z dosiek urobil desať centimetrov vysokú debničku, naplnil ju zeminou a položil ju ako vrchnák na vykopanú jamu. Pozrite sem, na oboch koncoch je pribitá šnúra s uzlíkom. Stačí vedieť, kde sú uzlíky zakopané, prstom odhrnúť zeminu, chytiť šnúry a nadvihnúť. Celý vrchnák sa dá odkryť ako pokrievka z hrnca a, samozrejme, takisto sa dá položiť naspäť, a skrýša je maskovaná, stačí zasypať a udupať škáry. Perfektný nápad, vrchnák skrýše zo zeminy, nič lepšie neexistuje, nepotrebujete zložitý mechanizmus na zatváranie ani otváranie, žiadne ťahadlá, kladky, prevody, závažia, nič, len hrubú silu.“


  „Vrchnák je ťažký, radšej zaberte dvaja,“ varoval Chosé.


  Dvaja kolegovia z okresu nadvihli vrchnák skrýše, objavili zamastenú handru z hrubej vrecoviny. Odkryli ju, pod ňou našli kus nepremokavej celty a pod ňou mastný papier. Až pod papierom ležala odmena.


  „Nie puška, ale tri pušky!“ zajasal inžinier Kvas, natiahol ruku so zlomeným palcom, lebo vôbec nebolel.


  „Stáť, ani krok!“ zastavil ho Krauz. „Najprv to musí zadokumentovať technik tak, ako sme to našli, potom to vyšetrovateľ zapíše do obhliadky, až potom ich môžeme vytiahnuť, aj to len v rukaviciach. Dôležité sú odtlačky prstov, tie ho jednoznačne usvedčia.“


  Poľovnícky hospodár smutne zagánil do jamy, no opatrenia polície chápal a rešpektoval. Jedine korektným zadokumentovaním pokladu z jamy sa dajú získať usvedčujúce dôkazy.


  „Nevadí, stačí mi, čo vidím voľným okom,“ odborne konštatoval lesník.


  „Čo vidíte?“ zaujímal sa Krauz.


  „Tá horná je malokalibrovka. Poznám ju, aj ja mám takú.“


  „Čo je to?“ dobiedzal Chosé.


  „Ruská malokalibrová puška Iž Baikal em pé osemnásť.“


  „Určite malokalibrovka?“


  „Určite!“


  „Výborne!“ Krauz sa poplieskal po stehnách.


  „Ani tú plechovku nemôžeme vybrať?“ Inžinier bol naozaj netrpezlivý.


  Krauz uvažoval, zvažoval, či niečo nepokazia. Nenapadlo mu nič, čo by mohli pokaziť.


  „Peťo...“


  „Tu som.“


  „Máš rukavice?“


  „Jedny som si odložil na horšie časy.“


  „Práve prišli, daj ich sem!“


  Krauz si natiahol chirurgické rukavice, z jamy vybral plechovku z rakúskych keksov. Otvoril veko, lesník až nadskakoval od netrpezlivosti.


  „Páni, a máme ho na lopate!“


  Plechovka bola plná streliva. Krauz vybral jeden náboj, ukázal ho lesníkovi.


  „Poteším vás, pán Krauz, toto je malokalibrový náboj päť celých šesťkrát tridsaťdeväť, je určený do ruskej malokalibrovky. Ale dôležitý je projektil, jeho hrot.“


  „Pokračujte, už to povedzte!“


  „Je to celoplášťové strelivo, medený povrch s ostrou špičkou.“


  „Tak, vážený pán Homola, budete mať čo vysvetľovať,“ Krauz oslovil podozrivého, hoci pod nemocničným röntgenom ho na tú vzdialenosť nemohol počuť.

  Ku gratulantom sa pripojil aj riaditeľ kriminálky. Hneď ráno, ešte pred rozdelením do práce, vpadol do kancelárie číslo stoštyridsaťjeden. Mayor tu už hodnú chvíľu bol, čakali ho.


  „Páni, gratulujem,“ zajasal riaditeľ. „Opäť fantastický úspech! Iba jeden deň ste sa venovali prípadu a už máte páchateľa, srdečne gratulujem! S odmenami tentoraz nerátajte, brali ste dvakrát za sebou, musíte uznať, že stačilo, nie ste tu sami. Len tak ďalej, chlapci, len tak ďalej! Idem, ponáhľam sa na poradu.“


  Rad-radom im potriasol pravicou a vypadol, Mayor ostal.


  „Rišo, dopovedz, pokračuj, ako to bolo s tým psom? Fakt mu natrhol riť?“


  Krauz zazíval, dopovedal podrobnosti zo včerajšieho zatýkania.


  Burger sa mýlil, keď pri odchode od veselého pána Veselého a jeho rozjarenej manželky predpokladal, že Krauz a Chosé už dávno spia – nespali. Dokončili obhliadku chaty, previezli sa na okres a začali úradovať. V prvom rade museli legalizovať nález guľky v lese. Šéf okresnej kriminálky aj vyšetrovateľ si ho pozorne vypočuli a stotožnili sa s jeho názorom, že ich výjazd by dnes našiel to isté, čo oni včera večer, a pokiaľ je miesto nálezu riadne zadokumentované, nález je platným dôkazom. Technika Petra poslali, aby vyhotovil kompletnú fotodokumentáciu, Krauz z hlavy napísal rýchlu obhliadku miesta nálezu, vyšetrovateľ ju podpísal, riaditeľ schválil – všetko bolo administratívne podchytené, podľa predpisov. Ešte neskončili, pomohli kolegom s prepisovaním obhliadky chaty a s triedením stôp. Prácu prerušili len na chvíľu, keď priviezli ošetreného pytliaka. Detektívi z oddelenia vrážd sa chceli zapojiť do výsluchu podozrivého, posadili ho do stredu kancelárie. Na Homolu bol desivý pohľad – z nosa mu trčali tampóny, napuchnutý zdurený nos mal prelepený tak odborne, že leukoplast mu zakrýval polovicu tváre. Jedno oko už bolo podfarbené namodro, druhé sa ešte len nalievalo. Alkoholu mal v sebe toľko, že ešte stále sa knísal, hoci sedel.


  Výsluch mal byť rýchlou jednoznačnou záležitosťou, no nedalo sa, mal zvláštny, šťavnatý priebeh.


  „Pán Homola, odkiaľ máte tri pušky?“


  „Choďte do riti, banda jedna policajtská!“


  „Pán Homola, kde ste kúpili toľko streliva?“


  „Jebem na vás!“


  „Pán Homola, kedy ste boli naposledy v lese?“


  „Vyserte si oko, fízli vydrbaní!“


  „Kedy ste naposledy strieľali z ruskej malokalibrovky?“


  „Nepoviem vám ani slovo, gestapáci skurvení!“


  „Použili ste malokalibrovku tento pondelok?“


  „Zmrzačili ste ma, sadisti nakazení! Budem sa sťažovať!“


  „Kde ste boli tento pondelok o siedmej večer?“


  „V riti a bolo tam dosť miesta aj pre vás!“


  „Ste si vedomý, že ste postrelili mladú ženu?“


  „Som si vedomý, že vás vyzlečiem z uniformy, chuji nedonosení. Aj ja mám známosti, budem sa sťažovať!“


  Nemalo to význam, Homola bol spitý pod obraz boží, ani si nevšimol, že všetci sú už dávno v civile a nebolo ich z čoho vyzliekať. Šupli ho do cely predbežného zadržania na vytriezvenie.


  Krauz a Chosé nešli spať, neopustili kolegov z okresu, pomohli, ako mohli. Ráno bola administratíva spracovaná, fotodokumentácia skompletizovaná – aj technik Peťo sa činil. Po kuriérovi poslali stopy do expertízneho ústavu na skúmanie. Okresný riaditeľ zariadil, aby guľku z lesa prednostne porovnali s ruskou malokalibrovou puškou – výsledok mal spurnému Homolovi zlomiť krk definitívne.


  „Takže ste nespali ani chvíľu?“ zaujímal sa Mayor.


  „Hodinku sme si zdriemli tu v kreslách,“ Krauz hodil bradou do kúta kancelárie, kde sa Chosé silou-mocou snažil udržať otvorené oči.


  „V poriadku. Idete domov – alebo ťaháte?“


  „Čakáme na výsledky z labákov, chlapci z okresu sľúbili, že zavolajú hneď, ako sa niečo dozvedia.“


  „Dobre, čakajte, ostatní na rozdelenie!“


  Chosé sa pokúšal chvíľu čítať časopis, no hneď po prvých riadkoch zaspal. Krauz nemohol, nervózne upratoval stôl, stále pozeral na hodiny nad dverami. Chlapci sa vrátili z rozdelenia, Krauz si vypočul stručnú správu, ako dopadol Burger s Hanzelom, čo povedali cyklisti, čo pán Foró, čo pán Veselý. Aj tak sa nesústredil, počúval na pol ucha. Skočil do bufetu na raňajky, trochu vlašáku a dva rožky priniesol aj parťákovi, ale ten radšej dospával, než by doplnil kalórie.


  Čakal, čakali všetci, on možno o niečo netrpezlivejšie. Práve dojedal Chosého vlašák, keď zazvonil telefón. Zodvihol Burger, predstavil sa, potiahol si z cigarety, nič nehovoril, len počúval, poďakoval, položil.


  „Žiadna zhoda, nie je to naša puška.“


  Krauz mal chvíľu pocit, že sa ocitol v pôrodnici, z pôrodnej sály vyšla spotená sestrička so zakrvavenými rukami a oznámila mu: „Smola, otecko, smola, napriek našej úpornej snahe sú to len dve mačiatka, syn bude až nabudúce.“


  „Doriti!“ poďakoval Krauz za správu. Určite by tak poďakoval aj za mačiatka.


  „Priveľmi sme sa na toho Homolu upli, s inou možnosťou sme ani nerátali,“ pripustil Burger. Podobné sklamania sa v živote stávajú.


  „Čo – doriti?“ prebudil sa Chosé.


  „Homola to nie je,“ oznámil mu Krauz.


  „Čo nie je? Kde je Homola?“


  „Nikde, choď sa opláchnuť, ešte spíš.“


  Chosé poslúchol, studená voda pomohla. Neutrel sa, aby osviežujúci účinok trval dlhšie. Fŕkal okolo seba, utieral si oči.


  „Akože nie je?“


  „Tak, nie je. Urobili kontrolné nástrely, ani v jednom prípade nenašli zhodu,“ vysvetľoval Burger. „Pozreli aj zbierku neznámych prípadov, ani tam zhoda. Jednoducho smola, kde nič, tu nič.“


  „No nie je to smola?“


  „Veď hovorím, Chosé,“ pripustil Burger. „Ale netreba si zúfať, radšej si celý prípad zrekapitulujme. Čo sme vlastne zistili? Nadviazali sme kontakt s poškodenou Ivanou Korčokovou, sama potvrdila, že nejde o cielený útok, že v rodine a okolí nemá problémy. S minulou prácou, s kariérou modelky, to nespája. Vypočuli sme susedov, potvrdili nám, že sú to slušní ľudia, v ulici žijú bez problémov. Vypočuli sme cyklistov, žiadny vzťah sme nenašli. Urobili sme obhliadku miesta činu, zaistili sme projektil, s najväčšou pravdepodobnosťou je to projektil, ktorý ju poranil. Nadviazali sme kontakt s lesníkmi, potvrdili nám, že v tom revíri majú pretrvávajúce problémy s pytliakmi, takže spísané, podškrtnuté, sčítané – asi fakt ide o náhodný výstrel, a nie o pokus o vraždu. Pre nás z toho vyplýva, že spis ostane na okrese, ďalšie dokumentovanie budú vykonávať oni. Lesníkom môžeme iba poradiť, aby zvýšili počet hliadok v lese, a keď niekoho chytia, nech dajú vedieť. Má niekto iný nápad?“


  „Ja,“ prihlásil sa Krauz. „Seriem na takú robotu! Chosé...!“


  „Idem s tebou, aj ja som smädný.“

  Sused Foró s dlhým ó pribrzdil, pozorne si obzrel dom, zvlášť okná, či nezbadá nejaký pohyb, ale nie, žiadny pohyb, ani závesy nezmenili polohu. Už z diaľky videl, že pred jej domom nestojí auto, ale mohla ju priviezť sanitka. Dúfal márne, asi je ešte stále v nemocnici.


  Škoda, celý deň sa nemohol sústrediť na prácu, premýšľal nad včerajšou radou, čo mu dali detektívi. Uznal, že majú pravdu – ak ju chce mať v piatok na oslave, musí pre to niečo urobiť. Celou cestou domov dúfal, že ju už pustili, zastaví sa, poľutuje ju, podebatujú, ponúkne jej pomoc a medzi rečou ju pozve. Keby sa zdráhala, prehovorí ju, keby bolo treba, zajtra priletí jej manžel, aj s tým sa ešte raz porozpráva, len aby prišli. Naozaj mu záležalo na tom, aby prišli. Aby prišla, ale mohol aj on, veď bez manžela by to asi nešlo.


  Pribrzdil, skontroloval okná – bol sklamaný. Zaparkoval v garáži, zvítal sa s manželkou ako každý deň, naobedoval sa presne o pol piatej. V práci nikdy nejedol, bufet a spoločná jedáleň boli preňho tabu. Ráno sa naraňajkoval doma a potom jedol až o pol piatej, no zas len doma. Ten zvyk dodržiaval roky. Bol presvedčený, že len tomu môže vďačiť za štíhlu líniu aj v tomto veku. Škoda, že jeho manželka mala iný zvyk – tá do pol piatej zjedla toľko, čo by jemu stačilo na týždeň, a do polnoci stihla druhú dávku, možno o niečo výdatnejšiu, veď aj tak vyzerala. Zato Ivanka...


  „Bola si vonku?“


  „Bola, ale nie v obchode.“


  Konverzovali medzi kúskami restovanej pečene s ryžou, k tomu baranie rohy a cvikla. Obedovala o jednej, ale ako vždy dala si aj s manželom, lebo niekde čítala, že párom lepšie chutí. Bol to teda článok o chove domácich ošípaných, ale v inom časopise zase čítala, že z celej živočíšnej ríše majú práve prasiatka najpríbuznejšie orgány s ľudskými, takže aj stravovacie návyky by mohli byť podobné.


  „Nevadí, chcel som len vedieť, či si si nevšimla pred domom Korčokovcov nejaké auto.“


  „Nie. Prečo?“


  „Či ju už nepustili z nemocnice.“


  „Neviem. Prečo?“


  „Prečo, prečo... Nehovorili sme o zostave na piatok? Sama si uznala, že sú to významní susedia, treba ich pozvať.“


  „Ale jeho si už pozval, nie? Spomínal si, že ste sa videli v pondelok ráno.“


  „Akurát odlietal – večer sa stalo to nešťastie, tak neviem, či jej pozvanie tlmočil.“


  „A keby aj, myslíš si, že zranená, rozstrieľaná, ešte k tomu šokovaná, sa ti bude trepať na oslavu?“


  „Nie je rozstrieľaná, je to len hladký priestrel a detektívi včera hovorili, že to zvláda dobre, je trénovaná. Dnes-zajtra by ju mali pustiť.“


  „A rovno k nám na oslavu! Týždeň bude zalezená v perinách.“


  „Vidíš, zase sa mýliš. Detektívi tvrdili, že práve rozptýlenie na oslave by jej pomohlo pri rehabilitácii, dostane sa zo šoku, príde na iné myšlienky.“


  „Nejako si s tými detektívmi rozumieš.“


  „Ako to myslíš?“


  „Vieš veľmi dobre, ako to myslím!“


  „Miláčik, už zase? Je to vydatá mladá dáma...“


  „Kedy ti práve toto vadilo?“


  „Ale teraz už naozaj prehá...“


  „Dobre, dobre,“ radšej mu skočila do reči, len aby sa nerozčúlil. „Pozri, čo som napiekla.“ Stiahla servítku z taniera.


  „Slivková bublanina! Zase celý plech?“


  „Polovica sa upiecť nedá.“


  „Ale predávajú aj menšie plechy.“


  „Netreba, veď už je tam len polovica.“


  Foró bezradne pokrútil hlavou. Nechápal, čo všetko sa za jeden deň zmestí do ľudského čreva.


  Dojedli, poďakoval, pohladkal ju po bucľatom líčku.


  „Idem pozrieť tú závlahu, zase sa dve trysky zasekli.“


  Nezasekla sa ani jedna, ale chcel byť vonku, aby mal prehľad, keby ju priviezli neskôr. Zo skúsenosti vedel, že z nemocnice prepúšťajú ráno, službukonajúci doktor vypíše správu a šup, už nech ste vonku, ale mohli ju vyzdvihnúť rodičia, cez deň bola u nich a mohli ju priviezť večer. Chcel vedieť, kedy ju privezú.


  Motal sa po záhrade, pokosil trávu, hoci bola pokosená, jednu trysku predsa len rozobral, ale bola čistá, pozametal chodník, každú chvíľu vykukol z bránky. Už ho to prestalo baviť, nikde nikto. Osprchoval sa, prezliekol sa do domáceho, namrzene sa vyvalil k televízoru.


  „Čo tam ide?“ zakričala z kuchyne.


  „Správy.“


  „A potom?“


  „Nič, ako vždy.“


  „Ani veľký brat v tej vile nebude?“


  „To áno, ale radšej pôjdem rúbať drevo na Aljašku než pozerať tie debiliny.“


  „Ja sa celkom teším!“


  „Jedine ty a tebe podobné...“ zašomral pomedzi zuby.


  „Čo si hovoril?“


  „Nič, že nuda, ako vždy.“


  „Kým zadriemeš, ešte by si mohol vyniesť smeti.“


  „Zajtra, veď mám voľno.“


  „Vieš, ako to bude do rána smrdieť? Dala som tam kože z kuraťa.“


  „Doriti...“


  „Čo si hovoril?“


  „Už idéém!“


  Vybehol na chodník, vysypal smeti, pozrel jej smerom... Bingo! To auto predsa pozná! Zeleného forda majú jej rodičia, už ho tu videl! Čo teraz, už bola tma a on bol v domácich rozgajdaných teplákoch.


  „Miláčik...“


  „No?“


  „Ešte budeš v kuchyni?“


  „Hodinku, kým pôjde reality.“


  „Ja by som vybehol.“


  „Kam?“


  „Priviezli ju rodičia, chcem sa presvedčiť...“


  „Nezdá sa ti to dotieravé? Ledva prišla a už sa tam nasáčkuješ?“


  „Nejdem na návštevu, idem ju skontrolovať, ponúknuť pomoc a pozvať ju.“


  „Že práve na Ivanke ti tak strašne záleží. Aj ostatné susedy budeš pozývať osobne?“


  „Vieš čo, ak toto mám počúvať, radšej ostanem doma. Na dvojke ide záznam finále Ligy majstrov. V robote hovorili, že to bol vynikajúci zápas.“


  V kuchyni bolo chvíľu ticho.


  „Zober jej aspoň pár koláčov, určite nemá navarené. A nezdržuj sa, nesluší sa otravovať, keď je v rekonvalescencii.“


  Vyskočil od televízora ako strunka, bleskovo sa prezliekol do slušnejšieho, aj sa postriekal sprejom, keby náhodou...


  „Na tom tanieri nie, je to porcelán,“ odmietol krehký podnos. „Šmyknem sa, potknem sa, a je po paráde. Kde máme tú okrúhlu plechovú tácku?“


  „To nie je plech, ale železo, veď váži sto kíl.“


  „Ale nerozbije sa. Prelož mi bublaninu na tácku.“


  Manželka poslúchla, preložila bublaninu z porcelánu na plechovú tácku. Bola o niečo väčšia než plytký tanier, tak ešte dva kúsky priložila, aby to nevyzeralo, že sú lakomci a posielajú jej polovičnú dávku. Aj váhala, no nakoniec doložila. Nič to, veď ona si zajtra upečie znova, a celý plech, nech si manžel vzdychá, koľko chce.

  Zelený ford odišiel, ulica zostala prázdna. Asi ju len vyložili a upaľovali... Zazvonil – v tichej uličke bolo počuť zvonenie až na ulicu.


  „Dokelu,“ zašomral, lebo si uvedomil, že ani v jednom okne sa nesvieti. „Prišla si len po veci a vzali ju k sebe, aby nebola sama. Jasné, zase som ju prepá...“ nedokončil, lebo v hornom okne sa rozsvietilo.


  Odhrnula záclonu, vyzrela von, spoznala ho, vyšla na balkón.


  „Dobrý večer, pani suseda.“


  „Dobrý, pán Foró.“


  „Prepáčte, že vyrušujem...“


  „Nevyrušujete, akurát si napúšťam vaňu.“


  „Takže vyrušujem. Chcel som sa len spýtať, či niečo nepotrebujete, a manželka vám posiela pár kúskov bublaniny.


  „Počkajte, zbehnem dolu.“


  Asi to s tým zranením nebude také vážne, pomyslel si, lebo zbehla svižne ako normálne, nie ako vážne ranená. Aj chodník od dverí k bránke zvládla bez problémov, nebežala, no vykračovala si celkom športovo. Už nemala elastický bežecký úbor, ani nemocničnú pyžamu, natiahla si rifle, no jedno, čo mala na sebe, aj v zemiakovom vreci by bol na jej krivky úchvatný pohľad. Mal sto chutí ju požiadať, aby prešla chodník od dverí k bránke ešte raz, tie rifle by si obzrel aj odzadu.


  Ľavú ruku si šetrila. V nemocnici jej ju zavesili na obväz, ale mama jej z červenej bodkovanej šatky urobila improvizovaný záves, takže ruka odpočívala.


  „Ešte raz sa ospravedlňujem. Videl som auto vašich rodičov, pochopil som, že vás už prepustili.“


  „Ráno, ale celý deň som bola u našich.“


  Presne to si aj myslel.


  „Celá ulica je hore nohami, všetci o tom hovoria. Hrozná smola, a to ste mohli dopadnúť oveľa horšie. Našťastie sa to skončilo len takto,“ bradou ukázal na boľavú ruku. „Ako sa cítite?“


  „Už je to podstatne lepšie.“


  „Nepotrebujete niečo?“


  „Nie, ste milý, ale nie a okrem toho zajtra už príde Milan, takže všetko bude v poriadku.“


  „Presne tak, konečne nebudete sama. Manželka vám posiela bublaninu,“ podal jej plechovú tácku.


  Chytila ju zdravou rukou, chorá sa len mykla. Tácka sa nahla, bublanina sa len-len nevysypala.


  „Aha,“ pochopil, „takto to asi nepôjde.“


  „Nechcem vás obťažovať, ale nezaniesli by ste mi ju dnu?“


  „Aké tam obťažovanie,“ až nadskočil od radosti. „Čo by som pre vás nespravil!“


  Otvorila mu bránku, pustila ho.


  „Choďte prvá.“


  Myslela si, že je galantný, a on bol pritom len vypočítavý – pohľad na vypasovaný zadoček mu bol odmenou. Na rohožke sa potkol, zase takmer vysypal bublaninu.


  „Kam?“


  „Do kuchyne.“


  „Na stôl?“


  „Nie, rovno na drez, tam, ako stojíte.“


  Iba sa načiahol z dverí a tácku položil na roh drezu.


  „Pani Korčoková...“


  „Ivana, prosím vás, Ivana, my s manželom si na oficiality nepotrpíme.“


  „Ani my, aj my s manželkou sme normálni ľudia. Preto organizujeme na piatok akciu pod krycím názvom ulicovica.“


  „Prosím?“


  „Ulicovica. Uličná zoznamovačka. Manžel vám nepovedal?“


  „Nie. Kedy?“


  „V piatok.“


  „Kedy mi to mal povedať?“


  „V pondelok ráno sme sa stretli...“


  „Videla som vás, veď sme si kývli.“


  „Pozval som ho.“


  „Ale on išiel rovno na letisko.“


  „Myslel som, že vám volal.“


  „Keď je v práci, nevoláme si. Zavolá, keď pristane, vtedy začíname byť znova manželia, dovtedy je pilot. Máme takú dohodu.“


  „Aha, to som nevedel. Takže musím pozvať aj vás. Viete, sme tu noví a chceli by sme sa zoznámiť, potykať si, trochu to tu rozprúdiť, nech to žije. V piatok o siedmej u nás. O nič sa nemusíte starať, všetko bude pripravené, nejaká tá fľaštička navyše nezaškodí. Lenže neviem, či...“ zase ukázal bradou na jej ranenú ruku, „či v tomto stave...“ stále váhal, nechcel sa vnucovať.


  „Milan súhlasil? Nemá niečo?“


  „Súhlasil.“


  „Tak potom aj ja.“


  Až mu stislo hrdlo.


  „Cítite sa na to? Nechceme byť vtieraví.“


  „Toto nič nie je,“ mykla rukou v závese, aby ho presvedčila. „A do piatka to bude ešte lepšie.“


  „Výborne!“


  Zaodŕhal, odkašľal si. Teraz by malo nasledovať nenútené pozvanie do obývačky, či si nedá kávičku alebo niečo ostrejšie, on by sa mal zdráhať, akože nie, nechcem zdržiavať, ona mala nástojiť, posadili by sa na diván, na kávičku by časom zabudli...


  „Prepáčte, som ešte unavená, dám si vaňu a idem do postele.“


  „Bože, som ja ale...“ prebral sa zo snenia, zvrtol sa, zamieril ku dverám.


  Odprevadila ho.


  „Von nemusíte, bránku zahasprujem. Dovidenia v piatok, pani Korčok... ehm, pani Ivanka.“


  „Dovidenia, a ďakujem.“


  „Niet za čo.“


  „Za pozvanie a bublaninu, na raňajky nepoznám nič lepšie.“


  K bránke kráčal zamyslený so sklonenou hlavou – sen z kuchyne pokračoval. Ach jaj, tie rifle, tie nešťastné vypasované rifle! A malá gombička vpredu. Sedeli by vedľa seba na diváne, privinul by si ju, rukou by zašiel nižšie, ešte nižšie, dotkol by sa gombičky...


  „Héj, Vavro! Toto sa povie!“


  Zatváral bránku, ani si neuvedomil, že už je na chodníku. Hlas z druhej strany ulice ho prebral do reality.


  „Ahoj, Peťo! Čo? Čo sa povie?“


  „Kde si bol!“


  „Komu?“


  „Pilotkovi, keď sa vráti.“ Sused Veselý sa uškŕňal od ucha k uchu, nachytal suseda takpovediac pri čine. „Tomuto sa hovorí prichytený pri čine.“


  „Ale neblbni, tebe fakt rozum po ničom inom nebehá?“


  „A tebe?“


  Foró zaváhal, to susedovi stačilo, rozosmial sa, Foró sa pridal.


  „Je ranená, unavená, ale ináč, kamaráte, nedal by som si ruku uťať.“


  „Nikto normálny by si nedal. Myslel som si, že je v nemocnici.“


  „Dnes ju pustili, zaniesol som jej bublaninu a chcel som vedieť, či niečo nepotrebuje.“


  „A...?“


  „Nepotrebuje.“


  „Ako je na tom?“


  „Dobre, vraj to nič nie je, zotavuje sa rýchlo.“


  „V jej veku, s jej kondičkou? Akoby nie.“


  „A chcel som ju pozvať na piatok.“


  „Pozvať? Príde?“ ožil veselý sused.


  „Prídu.“


  „Perfektné! Počúvaj, ohľadom tej piatkovej oslavy som sa ťa chcel niečo spýtať. Poď dnu na jeden, nebudeme tu na ulici.“


  Pán Foró zaváhal, hodil kradmý pohľad smerom domov, pokrútil hlavou.


  „Nemal by som, sľúbil som...“


  „Ale, prosím ťa! Baby majú v telke nejakú debilnú reality šou, futbal dnes nie je, tak čo budeš doma? Zajtra robíš?“


  „Nie, na zajtra a na piatok som si vzal dovolenku.“


  „Tak vidíš! Len na jeden!“


  „No dobre, jeden by som hádam mohol...“

  Veselý sused vyprevádzal veselého suseda s dlhým ó na konci niečo po polnoci. Už dobré dve hodiny mu bolo jedno, či žena bude frflať alebo nie.


  „Uvidíme sa v piatok.“


  Podali si ruky, ale domáci pán neostal na prahu dverí, pokračoval s hosťom k bránke. Na chodníku si zase podali ruky, aj sa objali.


  „Prímená... ehm, príjemná noc. Ukázal sa celkom teplý máj.“


  „Teplý, Vavro, teplý. A príjemný večer, som rád, že si sa zastavil, nasmiali sme sa. Domov trafíš, nie?“


  „Tých pár metrov? Veď sme nič nepili.“


  Sused Foró sa trochu zapotácal, niečo v hlave predsa len mal, no nie zas toľko, aby netrafil. Už chcel vykročiť a dokázať susedovi, ako ľahko vie nájsť nový domov, no odrazu sa zháčil.


  „Niekto tam je!“ ukázal na dom cez ulicu.


  „Kde?“


  „No, tam!“


  „U Ivanky?“


  „Tam.“


  „No ona je tam.“


  „Nie, ona spí hore, ten tieň je dolu v pravom okne. V kuchy... Videl si? Teraz sa pohol!“


  „Videl. Asi zbehla dolu, napiť sa, alebo...“


  „Nie, ona je hore! Pozri, za balkónovými dverami sa hýbe záves. Vykukla! Ona je hore!“


  „A niekto je dolu,“ pripustil sused Veselý. „Zvláštne...“


  „Čo je zvláštne?


  „Presne takto sa to začalo včera. Hovoril som ti, ako včera dopadla návšteva tých detektívov. Aj oni na odchode niečo videli, no im sa zdalo, že videli aj odlesk baterky. Preliezli bránku, tak som im utekal na pomoc, skončili sme pri zadných dverách, no boli zamknuté.“


  „Ale nám sa to nezdalo, niekto tam je!“


  „Žeby ju vykrádali?“


  „Peťo, musíme zavolať políciu.“


  „Kým príde polícia... Poďme, pozrieme sa!“


  Sused Veselý, podgurážený alkoholom, odhodlane vykročil, aj sused Foró, no ten nebol taký odhodlaný, skôr by sa spoľahol na políciu. Bránku nepreskočili, prestrčili ruku, odhasprovali – bránka bola nielen čerstvo natretá, ale aj naolejovaná, ani nevrzla.


  „Nie tam, odzadu.“


  Sused Foró zamieril k hlavnému vchodu, sused Veselý mal lepší nápad. Šepkali, našľapovali na špičky. Zahli za roh, pouličné osvetlenie zoslablo, ocitli sa v šere. Sused Veselý siahol na kľučku, zadné dvere sa pohli.


  „Je otvorené,“ zašepkal.


  „Zabudla zamknúť? Je sama – a zabudla?“ nechápal sused Foró.


  „Poďme,“ rozhodol sused Veselý. Na pomoc si vzal metlu opretú pri dverách.


  Aj sused Foró chcel zbraň, ale metla bola len jedna a kosačka obďaleč sa mu zdala nemotorná, vošiel len tak, s holými rukami.


  „Zavoláme?“ navrhol sused Foró. „Aby sa nezľakla.“


  „Nie, radšej potichu.“


  Po špičkách prešli zadnou chodbou, zastali pri dverách do kuchyne...


  „Je tam niekto?“ spýtal sa ženský hlas z obývačky.


  Sused Foró sa nadýchol, ale k odpovedi sa nedostal, ozvala sa rana, ako keby spadla stena... ale mohol to byť aj výstrel.


  26

  


  


  


  


  Krauzovi zabzučal pri hlave mobil. Automaticky sa načiahol, vypol ho, prižmúril oči, počkal, kým zaostril, prečítal si čas – dve desať. A volajúceho – Burger.


  Sylvia sa zahniezdila, prevrátila sa k nemu.


  „Čo je?“ zašepkala.


  „Nič, nič, len spi. Niečo v robote.“


  Krauz vstal, prešiel do kuchyne, aby ju nerušil. V takýchto situáciách vždy premýšľal nad výhodami mobilu, či nebolo lepšie za starých čias, keď mu vyzváňal normálny telefón na chodbe. Asi nie, lebo Sylviu zobudil tak či tak.


  Krauz stlačil spätné volanie.


  „Ivana je postrelená v nemocnici.“ Burger sa nenamáhal s úvodom ani s pozdravom, referoval, akoby len pred piatimi minútami opustili kanceláriu.


  „Čo si prespal včerajšok alebo čo? Je postrelená, ale už ju prepustili.“


  „Je v nemocnici, lebo je druhý raz postrelená.“


  Krauz chvíľu fučal do telefónu.


  „Počkaj...“ položil mobil na drez, pustil si studenú vodu, opláchol sa, utrel sa do utierky na riad. „Ešte raz.“


  „O jednej po polnoci ju niekto druhý raz postrelil u nej doma.“


  „Doriti!“


  „Do brucha, ale guľka mohla prejsť aj hlbšie, ako hovoríš. Viac budeme vedieť po operácii.“


  „Z toho som mal pochopiť, že ešte žije.“


  „Zatiaľ. Váňa a Kuky sú na chodbe pred operačkou, už sa od nej nepohnú. My máme inú robotu.“


  „Akú?“


  „Máme v kancelárii dvoch hrdinov.“


  „Hrdinov?“


  „Dvaja susedia, zachránili jej život.“


  „Tak ich navrhni na vyznamenanie a mne dajte pokoj!“


  „Je s nimi ťažká reč, do polnoci popíjali, mal by si prísť.“


  „A Oto?“


  „Je na mieste činu, riadi obhliadku.“


  „A Chosé?“


  „Príde neskôr.“


  „Milosťpán si príde neskôr, ale ja musím skákať do pozoru na prvé brnknutie!“


  „Pochopil. Zatiaľ do nich nalejem kávy, až budú žblnkať. Čakám ťa.“


  Burger považoval vec za vybavenú, prerušil spojenie. Krauz chvíľu civel na displej, kým nezhasol.


  „Príma, čakám ťa, a je to!“ Frflal, ale dobre vedel, že si nepomôže.


  Čakať na služobné auto sa mu nechcelo, okrem toho Burger o odvoze nehovoril, takže asi by čakal márne – použil svoje, ako už veľakrát predtým.


  Vošiel do kancelárie, podľa Burgerovho vzoru nepozdravil, aj on to bral tak, že len pred chvíľou opustil kanceláriu. Dvaja muži po päťdesiatke sa vyvaľovali v kreslách v kúte, ešteže tu nebol Chosé, žiarlil by. Krauz pochopil, že sú to dôležití svedkovia, majú nárok na pohodlie.


  „Páni, chvíľu nás počkajte, zatiaľ si usporiadajte myšlienky.“


  Burger zavolal Krauza von na chodbu. Ponúkol cigaretu, zapálili si.


  „Poznám ich, v utorok večer, keď ste prehľadávali Homolovu chatu, sme s Otom boli u nich doma, u oboch. Ten s tým monoklom pod okom je pán Foró, býva v poslednom dome, to on dnes volal sanitku.“


  „V pondelok, nie dnes.“


  „V pondelok aj dnes. Ten druhý, plešatejší, je inžinier Veselý, sused krížom cez ulicu. Obaja ju v pondelok o siedmej videli vybiehať z domu, boli sme ich vypočuť ako svedkov, aby nám potvrdili časy a aby nám objasnili situáciu medzi susedmi na ulici. Úlohu sme splnili, ale dohodli sme sa, že to bol náhodný výstrel, takže som ani nespracoval hlásenie. Toľko k utorku. Včera večer išiel Foró skontrolovať Ivanu...“


  „Oni sú rodina? Alebo kamaráti?“


  „Foró je na tej ulici nový, na piatok organizuje spoločnú ožerbu pre susedov, tak ju chcel pozvať a zároveň skontrolovať, či niečo nepotrebuje. Priniesol jej bublaninu.“


  „Čo?“


  „Bublaninu, slivkový koláč. Nepoznáš? Robí sa tak, že vezmeš hrnček...“


  „Baví ťa to? Je pol tretej v noci.“


  „Chcel som byť milý, trochu ťa rozveseliť.“


  „Nemal si mi volať, bol by si najmilší zo všetkých kolegov.“


  „Stalo sa, pokračujem. Odovzdal koláč, keď odchádzal, zavolal ho sused Veselý na pohárik. Na jeden, slopali do polnoci. Až potiaľto sa ich výpovede zhodujú, potom...“ Burger sa odmlčal, pokrčil plecami.


  „Čo potom?“


  „Každý si to pamätá po svojom.“


  „Protirečia si?“


  „V podstate nie, ale detaily im utekajú. Radšej som ich zastavil, aby si si to vypočul aj ty.“


  „Ďakujem za dôveru,“ Krauz teatrálne zívol, aby dal kolegovi najavo, aký mu je vďačný za pokazenú noc.


  „Ešte niečo, Richard,“ Burger zaodŕhal, pohladil si fúzy – neklamný dôkaz, že príde niečo nepríjemné. „Ehm...“


  „Edo, ten monokel pod okom si mu spravil ty?“


  „Nie, ešte horšie.“


  „Tak už ma nenapínaj.“


  „Začalo sa to tým, že Foró odchádzal od Veselého, pozrel cez ulicu a v dome Korčokovej zbadal na prízemí pohyb, hoci ona spala hore v podkroví. Upozornil Veselého, zbadal to aj on a podgurážení alkoholom sa rozhodli konať. Ťažko im vyčítať, že nevolali políciu, lebo keby volali, už by nežila.“


  „No a?“


  „Presne to isté sme deň predtým zažili aj my s Otom,“ priznal detektív.


  „Ožrali ste sa? Je tam toho!“


  „Videli sme v okne pohyb!“


  „V utorok v noci?“


  „Odchádzali sme od Veselého, pri aute sme si zapálili, Oto zbadal v okne svetlo baterky a pohyb závesu.“


  „A tiež ste nevolali políciu?“


  „Nerob si z toho srandu, myslím to vážne! Preskočili sme bránku, obišli sme dom, ale všetko bolo pozamkýnané, aj zadné dvere, a z domu sme nepočuli žiadny hluk. Veselý nás videl z okna, pribehol za nami, priniesol nám baterku.“


  „Poďakovali ste?“


  „Samozrejme, Oto ho v tej tme skoro zastrelil.“


  „O jedného veselého suseda viac alebo menej, čo na tom? Prezreli ste aj okolie?“


  „Aj zadný dvor, záhradu, prístupovú cestu od lesa... všetko. Žiadne stopy. To svetlo v okne sused Veselý vysvetlil – mohlo ísť o odlesk z iného okna, lebo v noci sa správajú ako zrkadlá, a my sme sa s tým uspokojili. Dnes už vieme, že to bola chyba, bola to baterka a niekto tam lašoval. Dnes v noci sa vrátil, všetko sa zopakovalo.“


  „A nič ste nám nepovedali.“


  „Akosi sme na to včera zabudli, okrem toho všetci sme chceli, aby to bol náhodný výstrel pytliaka, načo to celé komplikovať?“


  Krauz sa zamyslel, pošúchal si bradu.


  „Aj keby ste to povedali, nič by sa nezmenilo. Na jej stráženie by sme žiadneho šéfa neprehovorili, iba by sme sa zosmiešnili.“


  „Ale dnes by ich smiech prešiel.“


  „Aj nás prešiel a ešte len prejde. Edo, je ti, dúfam, jasné, že tú babu sa niekto pokúša zavraždiť?“


  „Nad slnko jasné, ale na analýzu bude času dosť, teraz poď dnu a vypočuj si ich. Upozorňujem ťa, že sú nadrátkovaní, nabití adrenalínom, navyše sú to naši kamaráti, tak ťa prosím o trpezlivosť.“


  „Nechaj ma sedieť a písať, pýtaj sa ty.“


  „Dohodnuté.“


  Vrátili sa do kancelárie, Burger skontroloval šálky – prázdne, obaja dostali dupľovanú dávku kofeínu, výsluch sa mohol začať.


  Krauz si pripravil poznámky, Burger sa zahniezdil na stoličke, zapálil si novú cigaretu.


  „Páni... chlapci,“ Burger si vzhľadom na vek mohol dovoliť aj familiárne oslovenie, „toto je kolega, špecialista na vraždy, takže miesto činu si rozoberieme ešte raz, aby aj on bol v obraze. Úvod vynecháme, presunieme sa v čase do bodu, keď pán Foró odchádzal. Pán Foró, odchádzali ste, a odrazu ste zbadali...“ Burger hodil bradou do kúta, akože odovzdáva štafetu.


  „A odrazu som zbadal pohyb,“ bleskovo nadviazal sused Foró. „V kuchynskom okne – neboli stiahnuté žalúzie a záclona bola odtiahnutá na pol okna.“


  „Ako viete, že tam majú kuchyňu?“


  „Pred pár hodinami som bol vnútri, priniesol som jej bublaninu. Jednu ruku mala zavesenú, tak ma požiadala, aby som jej tácku zaniesol dnu až do kuchyne. Bol som u nich prvý raz, prisahám!“


  „Nepodozrievame vás, nemusíte prisahať,“ usmial sa Burger. „Pokračujte.“


  „Tak vidíš, nepodozrievajú ma,“ Foró sa obrátil na veselého kamaráta.


  „Veď ani ja, bola to len sranda,“ zmierlivo sa usmial pán Veselý.


  „Upozornil som tu prítomného kamaráta, že som niečo videl,“ pokračoval sused Foró.


  „To je pravda,“ súhlasil tu prítomný veselý kamarát.


  „Takže ten tieň videl aj on.“


  „Aj to je pravda, určite tam niekto bol.“


  „Ešte sme špekulovali, že to môže byť Ivanka, reku zbehla dolu napiť sa alebo po niečo do kuchyne, ale záves sa pohol aj na poschodí, kde majú spálňu.“


  „Ako viete, kde majú spálňu?“ zaúradoval Burger.


  „Vy ma fakt podozrievate?“


  Burger si uvedomil, že otázku položil úradným tónom, na chvíľu zabudol, že sú to jeho kamaráti.


  „Nie, nie, prepáčte, takto sa pýtame vždy, nehľadajte v tom chytáky. Ešte raz, ani jedného z vás z ničoho nepodozrievame.“


  „Aha, no dobre,“ uspokojil sa sused Foró. „V pondelok ráno som sa stretol s pánom Korčokom, práve odchádzal na letisko. Manželka mu kývala z balkóna, bola v negližé, takže mi bolo jasné, že tam hore majú spálňu. Na balkóne som ju videl asi trikrát, vždy v župane...“ urobil pauzu, aby bolo jasné, odkiaľ vie, kde majú susedia spálňu. „U nich v spálni som v živote nebol!“ dodal rázne, pokračovanie, že by veľmi chcel a obetoval by za to aj malíček na pravej ruke, radšej nedodal.


  „Chcel volať políciu,“ doplnil sused Veselý.


  „Chcel som volať políciu, ale Peťo nesúhlasil, trvalo by to dlho, a ak ju práve vykrádajú, treba zasiahnuť.“


  „Tak ste preliezli bránku,“ pomáhal Burger.


  „Preliezli sme bránku, išli sme dozadu...“


  „Vavro chcel ísť cez hlavný vchod, no mne sa to nepozdávalo, navrhol som, aby sme dom obišli zozadu.“


  „Vlastne áno, chcel som ísť spredu, ale Peťo navrhol odzadu, tak sme obišli dom zozadu a skúsil som kľučku...“


  „Neskúsil si nič, ja som prvý siahol na kľučku!“


  „Tak dobre, Peťo siahol na kľučku prvý, ja som si vzal...“


  „Nič si si nevzal!“


  „Tak potom čo som doňho hodil?“


  „Tácku!“


  „A kde by som ju vzal?“


  „Už tam bola, veď si ju tam sám zaniesol! Pred chvíľou si povedal, že ťa požiadala, aby si bublaninu odniesol do kuchyne.“


  „Ale veď sme v kuchyni ani neboli...“


  „Moment, moment,“ Burger ich zastavil natrčenou dlaňou. Zagánil na Krauza, zdvihnutým obočím mu naznačil – takto sa tu hádajú od začiatku. Krauz nebadane prikývol, že rozumie. „Páni, už sme zase tam, kde sme boli. Postupne, pomaly, krok za krokom, inak sa nedohodneme. Kto siahol na kľučku zadných dverí?“


  „Ja,“ priznal sused Veselý.


  „On,“ súhlasil sused Foró.


  „Bolo otvorené.“


  „Dvere boli otvorené?“


  „Dvere nie, dvere boli zavreté, ale nebolo zamknuté.“


  „Teraz ste to povedali jasne. Pokračujte, ale iba jeden.“


  „Vzal som si metlu,“ pokračoval sused Veselý. Počkal, či druhý hrdina bude protestovať, neprotestoval, pokračoval. „Vzal som si metlu, keby dačo, a vošli sme.“


  „Aj ja som si niečo vzal,“ šomral Foró.


  „Nevzal! Možno si chcel, ale nevzal si si nič, ja som mal metlu a išiel som prvý.“


  „Dobre, tak si išiel prvý.“


  „Vošli sme, prešli sme chodbou, dostali sme sa k dverám, po pravej ruke sme mali dvere...“


  „Do kuchyne, tam som odložil tú bublaninu! Hneď k dverám na drez,“ spomenul si sused Foró.


  „Tak vidíš, už si spomínaš. Išiel som prvý, metlu som mal natrčenú dopredu...“


  „A vtedy sa ozvala tá rana!“


  „Nie, Vavro, najprv zakričala!“


  „Nie, najprv sa ozvala tá rana!“


  „Keby sa najprv ozvala rana, o ktorej už teraz vieme, že to nebol padajúci múr, ale výstrel, ako by mohla zakričať?“


  „Postrelil ju, tak zakričala!“


  „Ale ona zakričala – je tam niekto? Načo by potom, čo ju postrelil, kričala, či je tam niekto? Jasné, že tam niekto bol, keď ju postrelil.“


  „Zakričala dvakrát!“


  „Načo by kričala dvakrát? Zakričala raz. Stála na schodoch a zakričala dolu do obývačky, či je tam niekto.“


  „Nie...“


  „Moment, moment, páni, už zase sa hádate a nevypovedáte. Máme z toho guláš. Zmeníme taktiku, budem vám pomáhať. Dostali sme sa dnu, prvý ide pán Veselý s natrčenou metlou, za ním pán Foró bez metly. Chodbičkou ste sa dostali do prednej časti domu až k dverám do kuchyne...“


  „Pred nami boli dvere do obývačky.“


  „... a pred vami boli dvere do obývačky. Zatiaľ bolo ticho? Nič nenasvedčovalo, že nie ste sami?“


  Vymenili si pohľady, prikývnutím sa zhodli, že zatiaľ bolo ticho.


  „A teraz sa sústreďte, dostávame sa k samotnému útoku. Čo sa stalo prvé?“


  Zmĺkli, ani jeden sa nechcel hádať.


  „Pán Foró, čo si pamätáte vy?“


  „Vykríkla.“


  „Tak vidíš, čo som hovoril? Najprv vykríkla!“


  „Dobre, nech je po tvojom, vykríkla.“


  „Počkajte,“ detektív ich znova zastavil. „Nepotrebujeme, aby ste si robili ústupky, aby sa jeden prispôsoboval druhému, to nemá význam. Potrebujeme, aby ste nám povedali presne každý – to, čo si pamätá. Ak vzniknú rozpory, nevadí, sme tu na to, aby sme ich odstránili. Takže ešte raz, každý len to, čo si pamätá.“


  „Ja si pamätám, že najprv vykríkla,“ trval na svojom sused Veselý.


  „Už si aj ja spomínam, najprv vykríkla, fakt by nemalo význam, aby vykríkla až po výstrele,“ pripustil sused Foró. „Prosím vás, strašne som smädný.“


  Krauz vstal, z chladničky vybral minerálku.


  „Prosím vás, to jedno pivečko, čo máte na hornej steláži. Ja vám ho zaplatím.“


  Krauz pozrel na Burgera, on tu dnes velí.


  „Dobre, jedno, ale na polovicu. Nie sme lakomci, no nemôžeme dopustiť, aby vám stúplo promile, zase sa začnete hádať.“


  Hrdinovia, hostia, kamaráti a svedkovia v jednej osobe – v dvoch osobách – dostali jedno pivo na polovicu. Prvé hlty im vylúdili na tvárach blažené úsmevy. Burger dúfal, že nič nepokazil, že pár hltov piva im neuškodí, naopak, oživí im pamäť.


  „Nevideli sme ju, všade bola tma,“ svižne pokračoval sused Veselý, „ale teraz už vieme, že zbehla zo spálne, asi niečo zdola počula, alebo mala len neblahú predtuchu, intuíciu, veď nám to povie, ale ostala na podeste a odtiaľ zakričala dolu do obývačky.“


  „Je tam niekto? Takto si to pamätáte? To boli jej slová?“


  „Presne tak, pán Burger.“


  „My sme...“


  „Ešte by som chcel dodať,“ prihlásil sa sused Foró, „že som jej chcel odpovedať. Chcel som zakričať, že to sme my, susedia, aby sa nebála, ale už som sa k ničomu nedostal, ozval sa výstrel.“


  „Výborne,“ lebedil si Burger. Konečne sa niekam pohli. „Takže zatiaľ je nám jasné, že v obývačke bol páchateľ, pani Korčoková ho prekvapila výkrikom z podesty, páchateľ na ňu vystrelil z... z...“


  „Z pištole, mal pištoľ,“ doplnil sused Veselý.


  „Aj niečo dlhšie,“ doplnil sused Foró.


  „Mal len pištoľ, to dlhé bola rúčka z mojej metly!“


  „Metlu si mal ty, ale on mal tiež niečo dlhé.“


  „Hovorím ti, že to bola moja metla, vytrhol mi ju z ruky hneď potom, čo ma kopol.“


  „Mňa kopol!“


  „Teba udrel tou pištoľou! Pozri sa, kde máš monokel. Pod okom! Ako by ťa kopol pod oko, čo to bol nindža zabijak, alebo čo?“


  „Udrel ma do oka, to je pravda, ale najprv ma kopol...“


  „Páni, no tak, páni, tak pekne sa nám to rozbehlo, a vy zase takto! Po jednom a nehádajte sa!“ Burger mal svätú trpezlivosť, Krauz sa zabával.


  „Išiel som prvý, ja viem najlepšie, ako a na koho zaútočil,“ trval na svojom sused Veselý. „Takže – bol som už vo dverách do obývačky, Ivanku som nevidel, spadla na podeste a v tej tme ju nebolo vidieť. V strede obývačky som zbadal postavu...“


  „Tu sa zastavíme,“ navrhol detektív. „Spomínajte pomaly a podrobne. Čo presne ste videli?“


  „Čiernu postavu.“


  „Bol to muž?“


  „Určite, žena by nás takto nedoriadila.“


  „To nie je isté, videl som ženy, čo bez problémov zbili troch chlapov naraz. Ešte raz, čo presne ste videli?“


  „Čiernu postavu.“


  „Vlasy?“


  „Nie, vlasy nebolo vidieť.“


  „Nebolo vidieť, lebo mal kuklu,“ spomenul si sused Foró.


  „Ste si istý?“


  „Stopercentne. Z tváre som mu nevidel nič.“


  „Nie, tvár nechajte tak, ešte sme len pri postave. Čo presne ste videli?“


  Zaváhali, dohovárali sa pohľadmi.


  „Ja som bol za Peťom, páchateľa som zbadal, až keď sa začali biť,“ spomínal sused Foró. „Vtedy som doňho hodil...“


  „Zase sa ponáhľate, vráťme sa k postave.“


  „Postavu som prvý videl ja, lebo som išiel prvý,“ spomínal sused Veselý.


  „Vlasy ste nevideli?“


  „Nie, naozaj mal kuklu. Keď prišiel bližšie, zistili sme, že má kuklu.“


  „Výška?“


  „Ako ja, ako my, normálna výška chlapa.“


  „Takže vás neprevyšoval o pol hlavy ani nebol krpec.“


  „Nie, presne ako my.“


  „Máte tak zhruba meter osemdesiat?“


  „Osemdesiatdva.“


  „Ja osemdesiattri vojenskú výšku, ale to bolo pred tridsiatimi rokmi,“ doplnil sused Foró.


  Krauz si poznačil výšku.


  „Vek asi neodhadnete,“ pomáhal Burger.


  „Nie, ale pohyboval sa svižne, ako mladý chlap. Cez obývačku prebehol raz-dva.“


  „Tučný, chudý?“


  „Normálny.“


  „Oblečenie?“


  „Čierne.“


  „Dobre, ale čierne rifle, čierna košeľa, čierna vetrovka... Čo čierne?“


  „Všetko čierne. Mne to pripadalo, akoby mal čierny montérkový komplet, niečo ako kombinézu. Plátno, nie silón, nebola to vetrovka, skôr plátenná bunda. Aj topánky alebo tenisky mal čierne. Skôr tenisky, lebo sa pohyboval nehlučne, topánky by klopkali.“


  Sused Foró počúval kamaráta, žmúril, spomínal, prikyvoval. Burgerovi sa uľavilo, aspoň na niečom sa zhodli.


  „Vošiel som do obývačky...“


  „Zakričal si, že čo tu robí,“ sused Foró skočil susedovi Veselému do reči.


  „Správne,“ pripustil sused Veselý, susedovi kamarátovi sa za pripomienku poďakoval kývnutím.


  Burgerovi od prekvapenia poskočilo obočie – to bolo prvý raz, čo jeden sused súhlasil s námietkou druhého.


  „Zakričal som, že héj, čo tu robíš, vošiel som do obývačky a vtedy sa rozbehol ku mne.“


  „Ale nebežal priamo, spomeň si, Peťo, pri tom kresle spomalil a prikrčil sa.“


  „Správne, Vavro, spomalil a prikrčil sa.“


  „Lebo som doňho šmaril tú tácku.“


  „To som nevidel.“


  „Lebo som ti stál za chrbtom.“


  „Dobre, takže dáme slovo vám, pán Foró. Čo ste spravili?“ menil taktiku Burger.


  „Stál som za Peťom, ohlušil ma výstrel, chvíľu mi trvalo, kým som sa prebral, kým som pochopil, čo sa deje. Peťo vykročil, počul som, ako na niekoho zakričal, že čo tam robí, pochopil som, že niekoho vidí. Nazrel som mu ponad plece a zbadal som ho aj ja. Tú postavu sme vám opísali celkom presne, ani ja som si nevšimol detaily, normálna čierna silueta. Podvedome som vytušil, že teraz sa niečo stane, že sa rozbehne proti nám, že bude bitka, takže som poslepiačky chňapol do kuchyne na drez a nahmatal som svoju tácku s bublaninou. Bola presne tam, kde som ju položil...“


  „Ivanka si nevzala?“


  „Povedala, že to budú skvelé raňajky, takže asi už večerala. Vlastne určite večerala, lebo celý deň bola u rodičov, aj to mi povedala. Tácka bola tam, kde som ju odložil. Zdrapol som ju, samozrejme, bublanina sa rozsypala, ale v takej chvíli bublanina sem – bublanina tam, nie? Potreboval som nejakú zbraň a tácka bola ideálna, je z nejakej zliatiny, je dosť ťažká.“


  „Dobre, takže ste mali zbraň... A čo ďalej?“


  „A hodil som ju. Peťo vkročil do obývačky, čierna postava sa pohla k nám a ja som hodil.“


  „Ako sa pohla?“


  „Rozbehol sa a ja som hodil tácku, ako lietajúci tanier. Teda, nechcem sa chváliť, ale hádzanie lietajúceho taniera sme trénovali so synom celé jeho detstvo. Ten švih zápästím sa nedá zabudnúť, keď si ho raz nacvičíte, máte to celý život v krvi. Tréning sa zišiel, trafil som ho...“


  „Kam?“


  „Do hrude? Do tela... neviem presne. Trafil som ho, spomalil, prikrčil sa, či nepoletí ešte niečo, a Peťo mal čas nastaviť rúčku metly do bojovej polohy. Videl som ho, teda tu prítomného Peťa, ako sa prikrčil a natrčil metlu.“


  „Ale bolo mi to prd platné, vytrhol mi ju. Aj napriek zdržaniu ku mne dobehol tak rýchlo, že som sotva stihol zareagovať, nieto ešte udrieť. Chytil koniec metly, vytrhol mi ju, kopol ma...“


  „Kam?“


  „Chcel do gulí, ale bola tma, zle si to vyrátal, našťastie, dostal som kopanec do stehna, metlou ma udrel do brucha a vrazil do mňa plecom. Odletel som, preletel som cez kreslo a skončil som zakliesnený pri stene. Udrel som si hlavu, takže som dobojoval.“


  „Ani ja som nepochodil lepšie,“ priznal Foró, „mne vrazil do tváre, do lícnej kosti ma udrelo niečo tvrdé, asi pištoľ, a šiel som k zemi. Aj nos mi trafil, pozrite, aké mám oko,“ žaloval sa sused Foró.


  Stíchli, ranený sused si šúchal napuchnuté líce.


  „A bolo po boji,“ vzdychol si Burger. „Vybehol zadnými dverami.“


  „Vybehol, viac sme ho nevideli.“


  „Neprenasledovali ste ho?“ Burger si ich premeral – keď videl, v akom sú zúboženom stave, mohol si odpovedať aj sám. „Asi nie,“ aj si odpovedal.


  „Vybehol,“ sucho skonštatoval sused Foró. „My sme sa venovali Ivanke.“


  „Nie, najprv si sa venoval mne,“ namietol sused Veselý.


  Burger ich chcel zastaviť už na začiatku ďalšej hádky, našťastie sa zase zhodli.


  „Aha, máš pravdu, Peťo.“


  „Bol som zaseknutý medzi kreslom a stenou, udrel som si hlavu.“


  „Áno, pomohol som ti vstať, stále si si šúchal hlavu.“


  „Lebo som si ju parádne tresol o stenu!“


  „Pomohol som ti vstať a vtedy zastonala.“


  „Presne tak, vtedy zastonala. Kašľali sme na páchateľa, vybehli sme po schodoch – zachraňovať.“


  „Peťo má pravdu, vybehli sme a zbadali sme ju na podeste. Bola schúlená do klbka.“


  „Vtedy som zakričal, že svetlo!“


  „Aha, áno, zakričal si, že svetlo, zbehol som dolu, našiel som vypínač a zapálil som svetlo...“


  „Vavro zapálil svetlo a ja som videl, ako sa zvíja na zemi, oboma rukami sa držala za brucho, kopala nohami.“


  „Vybehol som po schodoch za nimi – cez prsty jej tiekla krv, celý pyžamový kabátik mala na bruchu od krvi.“


  „Čupol som si k nej.


  „Ja som zabehol do kúpeľne po uteráky. Lekárničku som ani nehľadal, ktovie, kde ju majú.“


  „S uterákmi máte prax,“ nadhodil Burger.


  „Áno, s uterákmi je to rýchlejšie, tak sme jej vyhrnuli pyžamový kabátik...“ sused Foró sa zarazil, spod obočia zagánil na detektíva, či si rozumejú. Gánil aj detektív. „Ale gate sme jej nechali,“ dodal pre istotu, aby bolo medzi nimi jasno.


  „Ale gate ste jej nechali, to je dôležité,“ detektív súhlasil, že je medzi nimi jasno, aj druhé vyzliekanie krásnej Ivanky berú ako záchranu života, ako poskytnutie prvej pomoci.


  „Uteráky sme pritlačili na ranu, zastavovali sme krvácanie z brucha,“ pokračoval sused Veselý. „Vavro zbehol dolu a zavolal sanitku.“


  Obaja si vydýchli, boli radi, že to majú za sebou. Dychčali ako po behu.


  Krauz dopísal, pohodlne sa oprel. Burger k nemu hodil bradou – nech sa pýta, kým ich tu majú, kým si spomínajú na detaily. Krauz si preletel poznámky, cmukol.


  „Páni, mám k vám len dve otázky.“


  „Nech sa páči.“


  „Dotkli ste sa ho?“


  Prekvapene na seba pozreli.


  „Ja nie, odsotil ma skôr, ako som stihol, navyše sme zápasili o metlu,“ priznal sused Veselý.


  „Ani ja som nestihol, priskočil a udrel ma tak rýchlo, že ani ja som nestihol zareagovať.“


  „Posledná otázka: Namieril na vás?“


  Nerozumeli, ako na povel zvraštili obočia.


  „Namieril?“


  „Či na vás namieril pištoľ. Chvíľu predtým vystrelil na pani Ivanku, pištoľ mal v ruke, pýtam sa, či namieril aj na vás.“


  Rozjasnilo sa im, pochopili.


  „Nie, vidíte, to som si ani neuvedomil – veď on mal v ruke pištoľ a...“ sused Veselý nedokončil, dopovedal zaňho kamarát záchranca.


  „Ježišukriste, veď on nás mohol obidvoch zastreliť!“

  Počkali, kým budú všetci v kancelárii. Hanzel skončil s obhliadkou miesta činu, Váňu a Kukyho vystriedali kukláči, Chosé konečne dorazil do práce, Burger a Krauz strávili v kancelárii celú noc v milej spoločnosti. Nezaháľali, aj napriek tvrdeniu korunných svedkov, že s páchateľom nedošli do kontaktu, ich dali prezrieť technikom – pokúšali sa nájsť nejaké vlákna alebo iné mikrostopy na mikroskopické skúmanie. Potom zariadili zápisničné vypočutie u vyšetrovateľa, aby ich výpovede mali aj procesnú vážnosť.


  „Sme kompletní?“ zbytočne sa spýtal Burger, veď do šesť vedel narátať aj sám.


  Bez zaklopania sa rozleteli dvere...


  „Sedem,“ vzdychol si Krauz.


  „Dobré ráno vám vinšovať nebudem. Už ste začali?“


  „Nie, Šaňo, práve sa chystáme.“


  „Výborne, rád si to vypočujem.“ Šéf sa vyvalil do kresla vedľa Chosého. „A ani sa ma nepýtajte, aký som mal v noci telefonát, čo vám odkazuje pán riaditeľ! Ale to až neskôr, nechcem vám kaziť ráno. Už som ticho, počúvam.“


  Narážku na ich výkon prehliadli, nechali Burgera, nech začne.


  „Najprv Oto,“ rozhodol najstarší detektív.


  „Našli sme nábojnicu, deväťmilimetrový kaliber, skrátený rozmer. Našli sme iba jednu, ale aj výstrel mal byť iba jeden. Podľa technika sú na nábojnici stopy vhodné na porovnanie a na individuálne stotožnenie zbrane. Podľa neho ide o menej rozšírený typ pištole, aj strelivo je netypické.“


  Krauz sa zobudil, rýchlo začal písať, aby mu neušli dôležité fakty z obhliadky.


  „Páchateľ mal podľa všetkého rukavice, aj tak sme poprášili kľučky – len samé machule, na predných dverách sme zaistili dva odtlačky prstov s upotrebiteľnými markantmi, ale už teraz vieme, že budú domácej panej. Čo je zaujímavejšie, páchateľ sa do domu dostal zhodným kľúčom alebo profesionálnou vlamačskou výbavou. Zámka na zadných dverách je neporušená, nepoškriabaná, žiadne stopy vlámania.“


  „Profík,“ skonštatoval Burger.


  „Prezreli sme dom,“ pokračoval Hanzel, „v zásuvke v obývačke sme našli len tak pohodených tisícosemsto korún, ani neboli schované, zakryté, ležali len tak pohodené. Vo vedľajšej zásuvke pár zlatých šperkov, nejaké prstene a náramky, uvidíte to na fotodokumentácii. Ničoho sa ani nedotkol.“


  „Nebol to zlodej,“ uzavrel Burger.


  Krauz usilovne písal.


  „Na dreze v kuchyni sme našli porozhadzovanú bublaninu. Celkom dobrá, ja by som pridal vanilkový cukor.“


  „K veci!“ nasrdene sa ozvalo z kúta.


  „K veci zvanej bublanina by som pridal viac vanilkového cukru, šéfe.“


  Mayor sa nadýchol, pomaly vypúšťal paru, aby ho nerozhodilo.


  „Oto, to je všetko?“ rýchlo zahováral Burger.


  „Nie, nasadili sme psa, chytil sa hneď pri zadných dverách. Vybehol do záhrady, zo záhrady na lúku, vbehol do lesa, vyplašil stádo srniek, polhodinu sme ho naháňali. Vrátil sa sám, usmieval sa popod fúzy ako lasička v kurníku – celú papuľu mal od krvi.“


  „Keby to tak vedel inžinier Kvas!“ zalamentoval Krauz.


  „Ostalo mu ich dosť, normálne sa im špacírujú pod oknami. Kašľať na srnky, dôležité je, že pes držal stopu asi kilometer, páchateľ utekal uličkami dolu do mesta. Pes stratil stopu na prvej zastávke autobusu, no hneď vedľa je veľké záchytné parkovisko, takže ťažko povedať, čo páchateľ použil. Cestou nie je ani jedna banka, na rodinných domoch sme nenašli ani jednu kameru. Preverovať kilometrovú trasu, či nájdeme náhodného svedka, ktorý sa flákal po vonku o jednej v noci, tak to teda bude, páni moji, riadna fuška!“


  „Teraz je to všetko?“


  „Všetko. Po porade idem písať, musím spracovať stopy.“


  Burger prikývol, že mu pomôže.


  „Váňa a Kuky.“


  „Máme guľku, vyoperovali ju,“ referoval Váňa. „Je neporušená, má markanty vhodné na porovnávanie.“


  „Jej stav?“


  „Stav sa nezmenil – vydatá.“


  „Chalani...“


  „Vydatá a mimo ohrozenia života,“ rýchlo doplnil Váňa. „Má poranený žalúdok, nič viac. Lekár povedal, že našťastie nejedla tú bublaninu – žalúdok bol prázdny. V plnom žalúdku by sa inak roznášal tlak a mohlo dôjsť aj k poškodeniu iných orgánov. Tehotenstvo nie je ohrozené, guľka išla vyššie, než sú uložené ženské orgány. A ešte jeden postreh nám povedal pán doktor...“ Váňa urobil dramatickú odmlku. „Tá guľka nemala silu. Projektil tohto kalibru vystrelený zo silného náboja by ju prederavil, alebo by skončil v chrbtici, tento skončil v žalúdku v zadnej stene.“


  „Šťastie mala už druhýkrát za sebou. Kedy ju budeme môcť vypočuť?“


  „Je tesne po operácii, máme si zavolať. Mám číslo priamo k chirurgovi.“


  „V poriadku, teraz my,“ Burger ukázal bradou na Krauza. „Vypočuli sme svedkov, tých dvoch susedov, čo ju zachránili. Všetko sa to začalo...“ Burger im porozprával o dvoch hrdinoch, nadišiel čas, aby porozprával o iných dvoch hrdinoch spred dvoch dní. „Niečo podobné sme zažili aj my dvaja s Otom v utorok večer...“ A nasledovalo priznanie aj so sypaním popola na hlavu. „Prepáčte, podcenili sme stopy, navyše sme vám to nepovedali, spoľahli sme sa na ľahšiu z verzií.“


  „Aj tak by nám to nepomohlo,“ snažil sa bagatelizovať Krauz. „V utorok večer, respektíve v stredu ráno, sme boli presvedčení, že ide o náhodný výstrel pytliaka, iné súvislosti sme vtedy nevideli.“


  Z kúta kancelárie lietali blesky, Burger s Hanzelom sa cítili mizerne, ale všetci dobre vedeli, že aj omyly patria k ich robote. Často sa končili tragicky, v tomto prípade len bolestne.


  Burger počkal, či niekto zadrapne, keď ani šéf nič nepovedal, pokračoval.


  „Dobre, takže k čomu sme sa vlastne dopracovali? Hlavné a zásadné je pre nás poznanie, že nejde o náhodný výstrel, tú babu sa niekto pokúša zniesť zo sveta.“


  „Niekoho musela parádne nasrať,“ uznal Kuky.


  „Ale koho?“ nechápal Váňa.


  „Niekoho, kto na ňu poslal profesionálneho zabijaka...“


  „Moment, Oto, moment,“ Krauz skočil kolegovi do reči, o slovo sa prihlásil zdvihnutou rukou. „Mne sa to na profesionálneho vraha nezdá.“


  Krauz prekvapil aj šéfa v kúte, vystrel sa v kresle, požiadal o cigaretu.


  „Rišo, to myslíš vážne?“ otázku vyfúkol s prvým dymom. „Ty nepoznáš detaily prípadu? Alebo sa ti niečo prisnilo?“


  „Počkaj, šéfe, počkajte všetci, niečo vám poviem. Sledujte ma. Čo sa stalo v lese? Zabudnime na pytliaka, niekto si ju počkal, ale ako si ju počkal? V prvom rade musel vedieť, že chodí behať a kde sa otáča, kde oddychuje, to znamená, že ju istý čas sledoval. Pripúšťam, tu by som videl prácu profesionála, aj v sledovaní, aj v streľbe. Použil ďalekonosnú pušku s optikou, určite mal aj tlmič, lebo nikto nepočul výstrel. Strela mala presný smer, ibaže Ivanka sa v poslednom momente zohla za kľúčmi. S takou náhodou nemôže rátať ani profík. O tom, že to bola klasa chlap, svedčí jeho činnosť po nevydarenom výstrele – výstrel neopakoval, okamžite sa zdekoval, lebo rátal s tým, že svedkovia by mohli pochopiť, o čo ide, a mohol sa nájsť hrdina, čo by sa pustil behom do lesa a začal by ho prenasledovať. Nemohol riskovať a hneď po prvom výstrele opustil stanovište. Hovorím, až potiaľto všetko v poriadku, ale čo sa dialo potom? Na druhý deň v utorok v noci sa vyberie do jej domu dorobiť, čo deň predtým spackal? Veď je profík, v optike videl, že ju trafil, musel vedieť, že bude v nemocnici, prečo by ju hľadal u nej doma? A ak nešiel vraždiť, čo tam hľadal? Kradnúť nešiel, peniaze a zlato, čo dnes našiel Oto pri obhliadke miesta činu, tam boli aj v utorok a možno aj množstvo iných cenností. Nezabúdajte, že ide o bohatú babu, zarábala po celom svete, je v plnke, ale on nič neukradol – Oto dnes všetko našiel neporušené v zásuvke. Jeho vstup do domu v utorok v noci je nelogický, profík by to nespravil, zbytočne by riskoval a nič by nezískal. Jedine...“ Krauz zmĺkol, pošúchal si bradu.


  „Nenaťahuj nás, hovor!“ postrčil ho Burger.


  „Oto, prezrel dom aj pyrotechnik?“


  „Nie, prečo?“


  „Lebo to je jediný rozumný dôvod, prečo by sa nájomný vrah vlámal do opusteného domu...“


  „A kurva!“ pochopil šéf oddelenia vrážd. „Telefón!“ vyskočil z kresla, začal telefonovať.


  Všetci stíchli, jednak, aby nerušili šéfa, jednak od prekvapenia – s takouto možnosťou nikto nerátal.


  Mayor položil telefón.


  „Vybavené, už aj tam idú, aj pes výbušninár. Rišo, len sa modlím, aby si sa mýlil.“


  „Aj ja,“ priznal Krauz. „Ten dom musíme prezrieť aj pyrotechnicky, pre istotu, no nemyslím si, žeby tam dal bombu, inak by tak suverénne nenaklusal do domu aj dnes v noci. Myslím si, že tam nenaklusal vôbec...“


  „Postrelila sa sama a tí dvaja sa pobili medzi sebou, kto bude prvý v jej spálni, nie?“ žasol Váňa nad kolegovými uzávermi.


  „Váňa, tie dvere neboli zamknuté,“ oponoval Krauz.


  „Aké dvere? Čo za dvere? Čo to trepeš?“


  „Zadné dvere. V utorok ich kontroloval Edo s Otom, dnu sa nedostali, dvere boli zamknuté, zjavne zamknuté znútra. Dnes v noci sa susedia dnu dostali, dvere boli odomknuté. Tak mi vysvetlite, prečo raz za sebou zamkol, aby ho pri práci nikto neprekvapil, a na druhý deň nechal otvorené, aby ho niekto prekvapil.“


  Burger si zapálil, šéf si pošúchal bradu, Chosé sa usmial, poplieskal sa po stehnách, k parťákovi natiahol vztýčený palec.


  „Ja som vám hovoril, že chlapčisko sa rýchlo učí, už vie skoro polovicu z toho, čo ja, a to sme iba na začiatku výcviku, však, zelenáč!“


  „Prestaňte, vy dvaja,“ zastavil ich šéf oddelenia, chcel sa dozvedieť viac. „Richard, pokračuj!“


  „Boli dvaja,“ vyhlásil Krauz suverénne, na protesty nedbal. „Máme do činenia s objednávateľom a s vykonávateľom, možno s dvomi vykonávateľmi. Vykonávateľ v pondelok zlyhal, zahlásil neúspech objednávateľovi, ten sa naštval a v utorok si išiel omrknúť terén sám. Bol opatrný, zamkol za sebou zadné dvere. Jednoduchým telefonátom do nemocnice zistil, kedy ju prepúšťajú, a dnes jej do domu poslal druhého vykonávateľa – podľa mňa amatéra, lebo narobil more chýb.“


  „Napríklad?“


  „Chceš vedieť aké, Oto? Tak, po prvé, nezamkol za sebou, čo viedlo k tomu, že ho od chrbta prekvapili. Po druhé, nevedel sa potichu pohybovať v cudzom tmavom teréne, o niečo zavadil, narobil hluk, čím vyprovokoval obeť, aby vyšla na schody. Tretia chyba bola, že sa rozhodol páliť z pozície, ktorá nezaručovala presný zásah. Štvrtá chyba – zvolil si nevýkonné strelivo a starú zbraň. Na takéto zákazky sa berú práve vysokovýkonné zbrane a strelivo s vysokou účinnosťou. Ale tá najvážnejšia chyba, ktorú by profík nikdy nespravil, bola...“ Krauz počkal, či ho niekto doplní. Nikto nič.


  „Ja ho...!“ vyhrážal sa Váňa, bol netrpezlivý. „Hovor!“


  „Už to bude, už to bude. Keď sme končili výsluch svedkov, spýtal som sa ich, či na nich páchateľ namieril zbraň, či sa im vyhrážal zabitím, či niečo spravil so zbraňou. Nespravil nič, prerazil si cestu von a zbabelo zdrhol, povedal by som, že zdrhol v panike. Nedorobil, za čo dostal zaplatené. Keby tam bol nájomný profesionálny vrah, nespanikáril by, tých dvoch by jedného za druhým odkrágľoval, vybehol by po schodoch, dal by jej ranu istoty a odkráčal by so vztýčenou hlavou stredom obývačky. V ich hierarchii platí jedna zásada – ak zoberieš prachy, musíš robotu dokončiť, inak stratíš tvár, už ti nikto nikdy nedá novú zákazku, skončil si. Musia dokončiť zaplatenú objednávku aj za cenu, žeby podpálili dom alebo zabili dvoch-troch ľudí navyše, to sú vedľajšie straty, ktoré ich nezaujímajú, robotu musia dokončiť za každú cenu. Tento ušiel, urobil najväčšiu chybu, ozajstný profesionál by to nikdy neurobil – nedokončil prácu. Na jej šťastie. Na naše šťastie, lebo nám tým o sebe dosť prezradil. Hovorím vám, rukopis z pondelka sa nezhoduje s rukopisom z dneška, boli to dve rôzne osoby.“


  „Akosi sa v ich praktikách vyznáš. Čo robíš po večeroch, keď Sylvii zaklameš, že máme nový prípad? Neberieš zákazky?“


  „Ale, šéfe, všetci dobre viete, že sme s Bossom kamaráti z detstva a viete aj to, že sa občas stretneme. Počúvam ich, nerobím nič iné. Oni si myslia, že sa iba chvastajú, že sa vyťahujú, že ma ohúria, čo všetko dokážu, pritom ma školia, lebo počúvam pozorne a pamätám si.“


  „Opatrne, Riško, len opatrne, kontakt s podsvetím je tenký ľad, dvojsečná zbraň,“ varoval ho šéf.


  Krauz prikývol, že o tenkom ľade vie.


  „Takže ty tam vidíš až dvoch páchateľov?“ nadviazal Burger.


  „Skupina, partia, banda. Určite je za tým hlavná postava, objednávateľ, to, koľko má pomocníkov, nie je rozhodujúce.“


  „Ale v takom prípade v tom môže mať prsty podsvetie.“


  „A nielen naše, Edko.“


  „Ako to myslíš?“


  „Jednoducho. Čo o nej vieme? Nič, lebo sme sa inou verziou nezaoberali, len náhodným výstrelom, nesústredili sme sa ani na jej osobu. Teraz stojíme na začiatku a musíme si priznať, že o jej osobe a pomeroch okolo nej nevieme nič. Čo vieme o jej rodičoch? Nikto sa nezaoberal jej rodinnými pomermi, o jej manželovi nevieme nič, ani o pomeroch na ulici, o jej minulosti – tiež nič. Pracovala v zahraničí, netušíme, prečo prestala s modelingom, či to bolo naozaj len kvôli veku. Mne sa to nezdá, nie je taká stará a podľa vás vyzerá vynikajúco. Neviem, ešte som ju nevidel...“


  „Ani ja,“ smutne zaznelo z kúta.


  „... ale verím vám, že je to klasa, tak prečo skončila? S kým tam vonku spolupracovala, koho naštvala, komu dlhuje, alebo kto dlhuje jej?“


  „Potom môžeme očakávať aj južanskú mafiu zo Sicílie alebo prístavnú z Marseille,“ nadhodil Hanzel.


  „Chcem tým len povedať, že nevieme nič. Navrhujem, aby sme sa vrátili pekne na začiatok a začali ju a jej rodinu preverovať od základov.“


  Nastalo ticho, Burger čakal, kto kolegu doplní.


  „V poriadku, Rišo má aktuálne poznámky a dobrý postreh, takže navrhujem, aby sme sa rozbehli po rodine a po jej osobe. Pomôžem Otovi spracovať obhliadku, Váňa a Kuky sa postarajú, aby sa stopy čo najskôr dostali k expertom. Šéfe...“


  „Počúvam.“


  „Mohol by si zariadiť, aby nám guľku z brucha a nábojnicu z domu pozreli prednostne?“


  „Zariadim.“


  „Po skončení administratívy sa s Otom vyberieme za rodičmi,“ plánoval Burger. „Dnes by mal priletieť jej manžel, zistíme kedy, vypočujeme ho.“


  „Edo, sústreďte sa na minulosť. Kedy a kde sa zoznámili, či s ňou lietal, kam ju vozil, čo zažili, nejaké pikošky z pobytu v cudzine a tak podobne. Nezabúdajte, že hľadáme nejakú stopu z minulosti, prepojenie na objednávateľa.“


  „Nezabúdame. Znova sa musíme vrátiť na ulicu, možno sme nehovorili s tými správnymi susedmi, možno nájdeme aj neprajníkov, čo ju vidia z iného uhla. Rišo, pozriete sa na to?“


  „Ja by som radšej skočil za ňou do nemocnice,“ ochotne sa ponúkol Chosé.


  „Nie,“ odmietol Krauz – na jeho veľké sklamanie. „Už nadviazala kontakt s Edom a Otom, nech s ňou spolupracujú aj ďalej. Aspoň kým je v nemocnici. Keď prídeme do fázy, že bude treba pritlačiť, vezmeme si ju na paškál.“


  Chosé s uspokojením prikývol – neskôr neznamená nikdy, takže tú nadpozemskú krásu predsa len uvidí.


  „Pozrieme si ulicu, tentoraz pod drobnohľadom, ale najprv si počkáme na výsledky z balistiky,“ rozhodol Krauz.


  Mayor vstal, oprášil si stehná, hoci upratovačka včera vysávala.


  „Slušná analýza,“ pochváli podriadených. „Robte podľa plánu, na rozdelenie ísť nemusíte, viem, čo budete robiť. A viem aj, čo poviem riaditeľovi, keď začne otravovať. Chlapci, držím vám palce. Už to zavetrili novinári, zase sa našla od nás dobrá duša, čo ich informuje. Budú nás sledovať, rátajte s tým. Bolo by fajn, keby sme ho chytili, kým si vystrelí tretíkrát.“

  Krauz čítal predbežné hlásenie z balistiky. Prečítal ho trikrát, napísal si poznámky, podal ho Chosému.


  „Chosé, vieš čo, ja mu zavolám.“


  „Komu?“


  „Balistikovi. Z tých jeho odborných kecov som jeleň. Píše tu o modelovom rade, ale či vieme, o čo ide a či ju máme v zbierke, ani slovo.“


  „Tak mu zavolaj,“ súhlasil parťák, neochotne sa začítal, aby nevyzeral neochotne.


  Krauz sa dovolal na prvý pokus.


  „Servus, Riško, pred polhodinou som ti faxoval výsledok. A len tak medzi nami, nabudúce to nemusíte siliť a naháňať cez šéfov, stačí, keď mi zavoláš, pozriem sa na to prednostne aj bez postrkovania zhora.“


  „Prepáč, to bol Edov nápad.“


  „Veď nič, pozrel som si aj guľku, aj nábojnicu. Tak čo ti nie je jasné?“


  „Nič.“


  „Ako vždy. Môžem ti urobiť krátku prednášku.“


  „Bol by som ti vďačný.“


  „Pri skúmaní som využil výhodu. Mal som potvrdené, že guľka bola vystrelená z priloženej nábojnice. Horšie sú prípady, keď k vystrelenej guľke musíme priraďovať nábojnicu z väčšieho množstva zaistených nábojníc. Tu sme mali problém s výberom zjednodušený. Najprv som podrobil skúmaniu nábojnicu, ide o kaliber deväť milimetrov Short...“


  „Čo to znamená?“


  „My používame služobné strelivo Luger, nábojnica má rozmer deväťkrát devätnásť milimetrov, táto má rozmer deväťkrát sedemnásť milimetrov.“


  „Takže skrátený náboj?“


  „Presne tak.“


  „Aký to má vplyv na výkon?“


  „Je to strelivo so zníženým výkonom.“


  „To je dôležité!“


  „Na to ste sa nepýtali.“


  „Preto ti volám, papier je papier, ale osobný kontakt je osobný kontakt.“


  „Máš pravdu. Pokračujem. Na nábojnici zanechal jasnú stopu vyhadzovač, našiel som odtlačok po úderníku, výrazná bola stopa po závere zbrane na dne nábojnice. Nebudem ti vysvetľovať, akú úlohu zohráva medzikruhová plôška na dne nábojnice a plášť nábojnice, stačí, keď mi uveríš, že stopy boli výrazné a dali sa identifikovať. Projektil nám prezradil ešte viac než nábojnica, presné parametre máš napísané v správe, aj šírku poľa hlavne, šírku drážky, stúpanie vŕtania hlavne. Všetky stopy na projektile nám definujú okruh zbrane, takže sa dostávame k záveru – v tomto prípade ide o modelový rad maďarskej výroby Fég. Jeden model som ti našiel v katalógu, stopy by zodpovedali typu Fég dvadsaťdeväť, veľké em.“


  „V správe píšeš, že je to Frommer.“


  „Čítaj poriadne, to som ti našiel v katalógu starých zbraní. Frommer je východiskový model, jeho výroba sa skončila krátko po prvej svetovej vojne.“


  „Taká stará pištoľ?“


  „Nie, hovorím, že to bol východiskový model, jeho výrobu zrušili a maďarská armáda potrebovala niečo nové, tak vyrobili pištoľ Fég dvadsaťdeväť em.“


  „Kedy?“


  „Vyrábali sa v tridsiatych rokoch.“


  „Ešte pred druhou svetovou? Aj tak je to stará pištoľ.“


  „Riško, je to kus železa, ak je čistená a naolejovaná, bude funkčná aj tisíc rokov, a to som nepovedal obrazne, to je fakt.“


  „Ale v porovnaní s našimi pištoľami je to starina.“


  „To je. Pištoľ má starý mechanizmus, ide o poloautomatickú pištoľ s dynamickým uzáverom. Zásobník je odnímateľný, maximálne na sedem nábojov, čo je tiež nevýhoda. Nečudo, že ju neskôr nahradil vylepšený model tridsaťsedem, veľké em.“


  „Tiež starina?“


  „Z medzivojnového obdobia.“


  „Výborne, takže sa zhodneme, že sa strieľalo zo starej maďarskej pištole s nevýkonným strelivom.“


  „Presne tak.“


  „Ďakujem ti veľmi pekne, si macher. Na záver by ma zaujímala už len jedna informácia...“


  „A to...?“


  „Meno majiteľa zbrane.“


  „Si na hlavičku? Poslali ste mi iba nábojnicu a guľku.“


  „No a...? Si predsa expert! To by ti malo stačiť na identifikovanie páchateľa!“


  „A čo by ste potom robili vy?“


  „Chodili k riaditeľovi po odmeny.“


  „Na to by vás bolo, banda jedna vraždárska! Hovno, a nie meno, pekne-krásne pohnite kostrou! Ale keby z toho bol nejaký páchateľ, s tými odmenami by ste mohli myslieť aj na mňa, mne tu nikto nič nedá, ako je rok dlhý.“


  „Jasné, odmeny, to jediné zaujíma dnešných policajtov!“


  „Mám dve deti, podlomené zdravie, zúrivú manželku, auto, čo žerie dvanásť litrov...“


  „Tak dobre, prihovorím sa...“


  „U riaditeľa?“


  „Na rozvodovom súde.“


  „Choď do...“


  Krauz rýchlo položil, koniec nemusel počuť, aj tak vedel, kam má ísť.


  „Chosé, dočítal si?“


  Kolega mu vrátil predbežnú správu.


  „Parťák, počúvaj, možno sme sa na celý problém pozerali zo zlého uhla,“ nadhodil Krauz. „Predpokladal som, že strelec v lese bol profík, ten v dome poloprofík, teraz mám iný dojem.“


  „Čujme!“


  „Prečo v prvom prípade použil malokalibrovú odstreľovačku, keď na trhu sú aj podstatne výkonnejšie pušky? S dobrou zbraňou by ju zložil na tristo, štyristo metrov, dobrý strelec aj na kilometer...“


  „Bol v lese, všade samé stromy, nepotreboval kilometer. Potreboval výhľad, stačila mu kratšia vzdialenosť, stačila mu slabšia puška.“


  „Aj to mohol byť dôvod, no teraz beriem do úvahy druhú zbraň, tú pištoľ – stará maďarská pištoľ s nevýkonným strelivom. Čo ak nejde o dvoch strelcov, ale iba o jedného? Navyše to nebude žiadny profesionál, lebo ten by používal výkonné zbrane, ale ide o obyčajného naštvaného chlapíka, čo využíva staré zbrane zdedené po fotrovi, možno po dedovi.“


  „Takže sicílska mafia sa nekoná?“


  „Nerob si zo mňa srandu, snažím sa pracovať hlavou.“


  „Už to je smiešne.“


  „Fajn, tak vieš čo, vylez z toho tvojho kreslového pelecha, ideme si obzrieť ulicu, nájdeme pár neprajných susedov ochotných ohovárať.“


  „Teraz?“ Chosé zagánil na hodiny nad dverami. „Riško, je sotva jedenásť. Koho chceš nájsť doma o jedenástej? Všetci slušní ľudia sú v práci.“


  „Nehľadáme slušných, nepočúvaš ma?“


  „Aj tak, nebude lepšie navštíviť ich podvečer, keď ich bude viac?“


  Krauz si vzdychol, kolega mal pravdu, zbytočne by sa prehnali. Bezradne civel na správu z balistiky, žmolil ju medzi prstami. Akoby ho pálila, čosi sa mu nepozdávalo, no netušil čo.


  „Dobre, asi máš pravdu, ale dostal som nápad.“


  „Pre Kristove rany, len to nie!“


  „Spracujem fonogram pátrania po zbraniach. Napíšem žiadosť o spoluprácu a rozpošlem ju všetkým útvarom v celej republike, nech si prečítajú, o aké zbrane máme záujem, nech si spomenú, či s niečím podobným neprišli do styku, či sa im v nejakom starom prípade nevyskytli podobné zbrane.“


  Chosé si vydýchol, spokojne sa zahniezdil v kresle, vystrel si nohy, zaklonil hlavu, zavrel oči.


  „Makáme!“


  Krauz odhodlaný pracovať za každú cenu založil papier do stroja.


  „Makáme,“ súhlasil s parťákom.


  „Riško, zhasni.“


  „Môj milý, to, čo ťa ruší, nie je lampa, ale slnko.“


  Chosé si položil na tvár otvorený časopis – pracovný zápal mu nemohla narušiť ani životodarná hviezda.

  „Pán Toman, my chápeme, že sa vám naše snorenie v rodine nepáči...“


  „To sa mi naozaj nepáči!“


  „... ale snažte sa pochopiť aj nás. Na vašu dcéru Ivanku už dvakrát strieľali, je našou povinnosťou zistiť, kto a prečo, presnejšie povedané, keď sa nám podarí zistiť prečo, ľahšie sa nám bude hľadať ten, kto to urobil. Ale zisťovanie príčiny sa nedá urobiť bezbolestne bez vyšetrovania v rodine. Chápete?“


  Otec Ivanky neprikývol, spod zamračeného obočia gánil na detektívov v obývačke. Snorenie v rodine sa mu vôbec nepáčilo a dával to jasne najavo.


  Keď sa detektívi pred chvíľou zoznámili s modelkinými rodičmi, pochopili, po kom dievča zdedilo prednosti, ktoré ju katapultovali do sveta modelingu. Pán Toman bol o pol hlavy vyšší od detektívov, napriek päťdesiatke na krku sa pohyboval mladícky svižne, aj výraz tváre miatol pri odhadovaní veku – ani jedna vráska. Pani Tomanová im pozerala priamo do očí – vysoká temperamentná dáma s postavou volejbalistky, vek by si netrúfli ani len odhadnúť.


  „Mohli ste si s vyšetrovaním švihnúť už po prvom útoku, k tomuto nemuselo vôbec prísť. Ani ste sa neunúvali, ani raz ste sa za nami nezastavili!“


  Burger bol na výčitky pripravený.


  „A čo by ste nám povedali, keby sme sa zastavili? Ak je to niečo dôležité, môžete to povedať teraz, teraz sme tu.“


  „Nehovorím, že by sme vám povedali niečo dôležité, ale nezastavili ste sa!“


  „Pán Toman, chcete nám vyčítať nezáujem alebo obťažovanie v rodine? Rozhodnite sa, lebo si protirečíte.“


  „Nechcem vám nič vyčítať, ale...“ nedokončil, nevedel, čo povedať. Chcel im vytknúť všetko – jeho dcéra leží v nemocnici po operácii, z brucha jej vybrali kus olova, je deravá už na dvoch miestach a oni si prídu akoby nič, že čo nám k tomu poviete, páni rodičia! Bol nahnevaný, sám nevedel, na čo, prečo, ale bol nahnevaný.


  „Chápeme,“ chlácholil rodičov Burger. Potreboval, aby sa upokojili, aby nadviazali kontakt, aby si získali ich dôveru, len potom sa rozhovoria. „Ste rodičia a vaša zranená dcéra leží v nemocnici, je to stresujúca situácia pre každého rodiča. Ak mi dáte možnosť niečo vysvetliť, možno nás pochopíte.“


  Neochotne prikývli.


  „Ten prvý výstrel padol v lese, išlo o poranenie, nebola to vražda a nič nenasvedčovalo, žeby to bol pokus o vraždu. Máme také zákony, že podľa následku páchateľovho konania skončí prípad na niektorej z úrovní polície – tento prípad skončil na okrese, tam vykonávali vyšetrovanie. My sme z oddelenia vrážd, nám prípad vašej dcéry nepatril, zbytočne nám vyčítate nečinnosť, neboli sme príslušní konať, napriek tomu sme sa do prípadu zamiešali, hovorí sa tomu súčinnosť a je to legálne. Zatiaľ mi rozumiete?“


  Neochotne prikývli.


  „Na úkor nášho voľného času sme sa rozbehli po stope a vyšetrovali sme, zistili sme, že s najväčšou pravdepodobnosťou išlo o náhodný výstrel pytliaka. Pytliaka sme našli a zatkli. Len pre vašu informáciu, dvaja naši kolegovia boli pri zatýkaní zranení...“


  „Bože!“


  „... ale prežili, pani Tomanová, nemusíte si robiť starosti. Našli sme aj pušku. Našli sme aj projektil, ktorý prestrelil vašu dcéru, a to, verte mi, v šírom lese nie je ľahká úloha, ale našli sme ho. Bohužiaľ, balistická expertíza preukázala, že nemáme dobrú pušku ani nášho človeka. Je to pytliak, to je potvrdené, ale Ivanku nepostrelil. Ukázalo sa, že je to falošná stopa, no kým sme sa stihli rozbehnúť iným smerom, došlo k druhému útoku. A vo veľmi krátkom čase. Nestihli sme zareagovať, no priznajte, ani vy ste s druhým útokom nerátali, ani vy ste netušili, že ide o cielené útoky na jej život. Keby ste to tušili, schovali by ste ju doma, odviezli by ste ju hoci aj na Mesiac, len aby bola v bezpečí. Mám pravdu?“


  Neprikývli, ale ani neprotestovali.


  „Tak vidíte,“ Burger aj to málo považoval za víťazstvo. „Teraz už vieme, že Ivanke niekto usiluje o život, strážime ju, už sa k nej nikto nedostane. Je v bezpečí a je na nás, aby sme prípad vyšetrili a objasnili. Toho vagabunda musíme chytiť, a to môžeme jedine s vašou pomocou, s pomocou jej najbližších, lebo tie útoky s niečím súvisia. Sme na začiatku...“


  „Takže teraz je to už váš prípad?“


  „Áno, pán Toman, teraz je to už problém oddelenia vrážd, lebo prípad je kvalifikovaný ako vražda v štádiu pokusu, už je to naše.“


  „Pokračujte, len som v tom chcel mať jasno.“


  „Ako som povedal, sme na začiatku, zbierame informácie, analyzujeme fakty, snažíme sa k nim pridávať nové informácie...“


  „To znamená, že o páchateľovi zatiaľ neviete nič.“


  „Pán Toman, stalo sa to dnes v noci a páchateľ bol profesionál, nezanechal po sebe žiadne stopy. Zabudnite na detektívky, kde chytia vraha za dve hodiny, v realite to trvá oveľa dlhšie.“


  „Ako dlho?“


  „To vám na začiatku nepovie nikto, nedá sa to ani odhadnúť.“


  „Ale máte nejakú prax, viete mi povedať, ako dlho to priemerne trvá.“


  „Vy ste architekt, na začiatku ste povedali, že ste architekt.“


  „Som.“


  „Ste zvyknutý narábať s číslami, s presnými veličinami, v stavebníctve to tak funguje, všetko musí byť zrátané, presne zakreslené, inak nastane katastrofa a dom spadne. V našej brandži s číslami nenarábame, sú neupotrebiteľné, dokonca niekedy až škodlivé. Ak si vyšetrovanie prípadu vašej dcéry vyžiada týždeň, budeme hotoví za týždeň, ak mesiac, tak za mesiac, presne vám to nikto nezaručí. My nesľubujeme, zásadne nič nesľubujeme.“


  Manželia si vymenili zdesený pohľad.


  „Áno, chápem vás, bude to čas otravovania, obťažovania, vypočúvania, snorenia... Možno vám pôjdeme na nervy, ale inak to nejde.“


  „Prečo nás? Prečo chcete obťažovať práve nás? Sme podozriví?“


  „Nie, pani Tomanová, nie ste podozriví, ale ste najbližšie k objektu útoku. Vy, váš manžel, susedia... Všetky osoby, ktoré sa okolo nej v poslednom čase motali. Jedine vy ste zdrojom informácii, ktoré nás môžu niekam nasmerovať.“


  „To nemyslíte vážne...“


  „Ale áno, pani Tomanová, myslím. My sme vyšetrujúci detektívi, musíme rátať s každou eventualitou, napríklad aj s tým, že útok na Ivanku nie je v skutočnosti útok na ňu, ale útok na vás.“


  „Na mňa? To hádam...“ od prekvapenia, možno od zlosti, sa pleskla po stehnách.


  „Presne tak, len sa nečudujte. Povedali ste, že pracujete v Akadémii vied, ste vedecká pracovníčka, pracujete na projekte z oblasti mikrobiológie.“


  „Áno, pracujem na...“


  „Nemusíte zachádzať do podrobností, ešte sa k tomu vrátime.“


  „Ale prečo si myslíte, že ja by som...“ nechápala, otázku nedopovedala, pomohol jej detektív.


  „Prečo by ste práve vy boli objektom útoku? Pani Tomanová, pamätám sa na prípad vedeckého pracovníka...“ Burger zaváhal, bolo to už dávno. „Bruch... Bruch... Niečo s bruchom...“ spomínal.


  „Bruchala,“ zašepkala pani domáca.


  „Správne, Bruchala.“


  „Ale on pracoval na projekte...“


  „Detaily nie sú dôležité, dôležitý je výsledok. Poznali ste ho?“


  „Bol to kolega, v tom čase som práve začínala.“


  „Tak vidíte, a kto by to naňho povedal? Všetci spolupracovníci ho považovali za tichého, seriózneho, spoľahlivého človeka, a ako dopadol? Obesil sa. Nevydržal psychický tlak, obesil sa, no predtým napísal list na rozlúčku. Mal sedemnásť strán, čítal som ho, kým nám ho nevzala tajná služba. Vysvetlil všetko do detailov, ako si ho vyhliadli, ako ho kontaktovali, ako musel pre nich kradnúť, robiť kópie výsledkov vedeckej skupiny. Vydierali ho, a keď odmietol, vyhrážali sa mu únosom a vraždou syna. Mal malého syna, nie dcéru, ale to je nepodstatný detail.“


  Pani Tomanová očervenela, ťažko sa jej dýchalo.


  „Hádam si nemyslíte...“


  „Len pokojne, pani Tomanová, len pokojne. Povedal som vám, že nie ste podozriví, no musím vás upozorniť, že previerky pôjdu do hĺbky. Kým vás vylúčime z okruhu záujmu, musíme sa o tom presvedčiť. Hovorím vám to otvorene, aby ste neboli prekvapení. Myslím vás oboch.“


  „Aj mňa?“ žasol domáci pán.


  „Samozrejme. Ste architekt, známy, úspešný architekt. Viete, v akej žijeme dobe, vidíte, ako sa rozpredáva naše mesto na parcely, ako sa stavia, a na to potrebujú architektov.“


  „Ja predsa nie som developer!“


  „Ale oni vás potrebujú a musíme si byť istí, že ste v poslednom čase neodmietli nejakú lukratívnu zákazku nejakému loptošovi, ktorý si myslí, že stojí nad zákonom. Radšej nebudem menovať, mená zabíjajú. Mená sa môžu pokúsiť zabiť aj niečiu dcéru, aby niekoho vystrašili, zlomili, prehovorili na spoluprácu.“


  Pán Toman vydýchol, bezmocne si žmolil prsty. Nič nepovedal, isto mal v tomto smere skúsenosti.


  „A čo Ivanka?“ nadhodil Burger. „Polovicu života strávila vonku. Mimoriadne úspešná tvár modelingu. Na titulku ju chceli všetky vychytené módne časopisy. Niečo som si o nej už prečítal. Bola aj za veľkou mlákou.“


  „Aj v Japonsku,“ doplnila hrdá matka.


  „No prosím! Svetové móla – Paríž, Miláno, Londýn... Určite pekne zarobila.“


  „Do konca života nemusí pohnúť prstom,“ doplnil hrdý otec.


  „Určite mala okolo seba plno mužov, samozrejme, pri všetkej počestnosti. Lenže má to aj háčik – verte mi, sex a prachy sú najstarším a najčastejšie sa opakujúcim motívom toho, čo sa stalo vašej dcére. Aj v tomto smere musíme viesť vyšetrovanie, nevieme o nej nič bližšie.“


  Pani Tomanová ich snahu otravovať aj ranenú dcéru nekomentovala, pán Toman bojazlivo prikývol – Burger sa v duchu usmial: Dajte mi ešte pár minút a budete spievať ako sólisti v La Scale.


  „A čo jej manžel?“ Burger kul železo zahorúca. „Ani o ňom nič nevieme, ani jeho nemôžeme vylúčiť. Ozaj, keď je o ňom reč... Dnes by mal priletieť.“


  „Dnes večer,“ spresnil domáci.


  „Vy neviete kedy? Ešte ste mu nevolali?“ Burger bol prekvapený – dvakrát sa mu pokúsili zabiť ženu a nikto z rodiny mu nič nedal vedieť?


  „Volávali si len s dcérou, nám nikdy nevolal, ani my jemu, nebol dôvod. Ja viem, teraz je, ale nevedeli sme, kam zavolať, okrem toho Ivanka nechcela, aby sme sa do toho plietli, aby sme ho nevystrašili, nech má pokojný let. To vravela po tom prvom zranení, teraz sme s ňou ešte nehovorili, nepustili nás za ňou, ale už ani netreba volať, veď večer príde,“ ochotne vysvetľoval otec.


  Pomaly sa chytala aj matka.


  „Ale aj keby sme chceli volať, nebolo kam, lebo on volal vždy až po pristátí, že už je doma. Keď je v práci, nemôže používať mobil, lebo im ruší frekvencie, okrem toho lieta pre súkromnú spoločnosť a zákazníci by neradi videli, keby sa pilot rozptyľoval telefonovaním, takže s Ivankou boli dohodnutí – vždy volal až po pristátí,“ doplnila pani Tomanová.


  „No vidíte, ani toto sme nevedeli. Takže večer príde? Neviete, kedy presne?“


  „Nie, zvyčajne chodil domov podvečer, okolo siedmej. Aj s ním budete hovoriť?“


  „Iste, pani Tomanová.“


  „Ale musím vás upozorniť, že Milanko je ten najlepší manžel na svete...“


  „Prepáč...“ protestoval domáci pán.


  „Okrem teba, tatinko, samozrejme, okrem teba.“


  Manželia sa na seba usmiali, Burger si bol istý, že ľady sa prelomili.


  „Milan Ivanku miluje tak, žeby ju na rukách nosil, a teraz, keď sa dozvedel tú novinu...“ matka sa odmlčala, aby dodala novinke primeranú vážnosť. Aké bolo jej sklamanie, keď ju detektív predbehol!


  „Ivanka je tehotná.“


  „Aj to už viete?“


  „Sama nám to povedala a potvrdil to aj doktor.“


  „Aha, vlastne áno, veď po tom prvom incidente ste s ňou hovorili,“ pochopila matka.


  Burger len prikývol, áno, túto časť rozhovoru by mohli uzavrieť.


  „Vidíte, je toho toľko, čo o vás ešte nevieme, nečudujte sa, že sa o vás zaujímame. Pritom si uvedomujeme, že všetka námaha môže vyjsť navnivoč.“


  „Navnivoč? Nerozumiem,“ priznal domáci pán.


  „Všetci známi a úspešní ľudia majú svojich fanúšikov, obdivovateľov, zbožňovateľov. Lenže medzi nimi môžu byť aj duševne choré osoby, blázni, čo si myslia, že obdivovaná osoba patrí len im, nechcú sa s nikým deliť a ich chorá predstava o zbožňovaní môže viesť až k tomu, že ju radšej zabijú, než by ju nechali niekomu inému. Aj to môže byť prípad vašej dcéry a všetky otázky okolo rodiny a blízkych môžu byť zbytočné. Ale teraz, v tomto štádiu vyšetrovania, nevieme, čo je a čo nie je zbytočné, preto sa musíme pýtať, musíme otravovať. Tak čo vy na to, vážení rodičia?“


  Otec sa nadýchol, vydýchol, odkašľal si.


  „Chceme vám pomôcť, samozrejme, že chceme, veď preto sme si vzali v práci dovolenku, aby sme jej boli poruke, aby sme boli k dispozícii, ak treba, aj vám.“


  Burger sa usmial, už nielen v duchu.


  „Prinesiem kávu,“ navrhla domáca pani. „Dáte si kávičku?“


  „Radi,“ súhlasil detektív za oboch.


  „Počkajte na mňa.“


  Sľúbili, že s otázkami počkajú – čakali mlčky. Domáci pán skúmal koberec pod konferenčným stolíkom, premýšľal o tom, čo im povedal detektív, aké vidia možnosti v prípade jeho dcéry, aký široký záber vyšetrovania ich čaká.


  „Nech sa páči,“ vrátila sa domáca pani, rozdala šálky.


  „Tak ako, môžeme sa do toho pustiť?“ Burger pomiešal kávu, Hanzel si pripravil poznámky.


  Prikývli.

  Burger s Hanzelom sa zastavili za vyšetrovateľom – mal kľúče od Korčokovho domu. Bolo to miesto činu, skúsený vyšetrovateľ trval na tom, že ostane neporušené až do príchodu manžela. Bola to normálna prax – občas sa stávalo, že policajti sa museli na miesto činu vrátiť a zadokumentovať detail, o ktorom počas obhliadky nevedeli. Jeho dôležitosť vyplávala na povrch až po prvotných výsluchoch. Miesto činu muselo ostať zakonzervované. Keby vpustili domáce osoby, všetko by vyupratovali a dovtedy skryté stopy by zničili.


  „Načo vám budú?“


  „Počkáme si na pána pilota. Nemáme ho kde inde kontaktovať, a vypočuť ho treba, to uznáš sám.“


  Vyšetrovateľ uznal, súhlasil, kľúče im požičal.


  „V poriadku, postŕhajte pásky, nech nesvietia na celú ulicu, a zrušte aj odkaz, aby ma po príchode kontaktoval – vybavíte všetko za mňa, no zajtra aj tak musí prísť na oficiálne vypočutie.“


  Pokyny boli jasné, detektívi prikývli, prevzali kľúče od domu.


  „Je sedem,“ nadhodil Hanzel.


  Burger sa pomrvil v kresle, mávol rukou, že aj on vie, koľko je hodín. Čakali už hodinu, no museli prísť skôr, keby sa pilot až priveľmi ponáhľal za krásnou manželkou.


  Pred domom zastalo auto, vodič vypol motor, zhasol svetlá. Vystúpil vysoký štíhly muž v uniforme pilota, otvoril si bránku, zamieril ku vchodovým dverám. Hanzel ho pozoroval cez záclonu, zdalo sa mu, že od radosti, že je konečne doma, si aj poskočil.


  „Už ide.“


  Burger vstal, obaja mu vyšli naproti až do vstupnej chodby. Zaštrngal kľúč, dvere sa otvorili, na prahu zastal zarazený pilot.


  „Doriti!“ zareval, od prekvapenia až nadskočil. „Kto ste!? Čo tu robíte!?“


  „Pokojne, len pokojne, pán Korčok. Polícia, nech sa páči...“ Burger sa legitimoval, pre istotu vytiahol služobák aj Hanzel.


  Pilot zastal na prahu vlastného domu, akoby sa bál vojsť.


  „Len poďte ďalej,“ pozval ho Burger domov.


  Váhavo vošiel, nechápavo sa obzeral – taký neporiadok v dome ešte nevidel. Po odchode policajtov nemal kto upratať, všetko bolo zašpinené od argentorátu, všade sa povaľovali servítky, igelitové vrecká, použité chirurgické rukavice, všade bolo našliapané. Ivanka bola pedantná gazdinka, niečo takéto by nezniesla.


  „Kde je Ivanka?“


  „Všetko vám vysvetlíme, poďte, sadneme si, je to na dlhšiu debatu.“


  Pilot nevychádzal z úžasu! Dvaja cudzí chlapi ho pozývajú do vlastnej obývačky, aby si sadol na vlastnú sedačku! Poslúchol, odložil aktovku, vyzliekol si sako, odložil šiltovku, povolil si kravatu, sadol si do kresla, kam mu ukázali.


  „Pán Korčok, vaša manželka je v nemocnici...“


  Vyskočil, otvoril ústa, no otázok bolo toľko, že ani jedna sa nevydrala von, zavadzali si.


  „Pokojne si sadnite, žije, je mimo ohrozenia, je po operácii. Všetko vám vysvetlíme...“


  „Počkajte, počkajte,“ zastavil ich razantným gestom. „Prišiel som z dlhého letu, potrebujem kávu a asi aj niečo výdatnejšie. Dáte si kávu?“


  „Môže byť,“ súhlasil Burger, hoci dnes už mali normu splnenú.


  Mlčky čakali, kým štrngotal v kuchyni.


  „Čo tu robí ten koláč?“ zakričal z kuchyne. „Je všade!“


  „Bublanina, darček od suseda. Aj to vám vysvetlíme.“


  „Postriekali ste ho niečím?“


  „Čím?“


  „Nejakou policajnou chemikáliou.“


  „Nie.“


  Vrátil sa s táckou s tromi šálkami, prežúval bublaninu, dva kúsky si priniesol na tanieriku.


  „Prepáčte, ešte som neraňajkoval.“ Zvraštil čelo, pozrel na hodinky na zápästí. „Nevečeral. Idiotský časový posun...“


  „V poriadku, len si dajte.“


  Hanzel mal nutkanie priznať sa, že bublanina je naozaj vynikajúca, no keď videl pilotov apetít, pochopil, že chváliť ju nemá význam.


  „Pán Korčok, pokojne jedzte, zapíjajte, sústreďte sa, počúvajte ma. Vysvetlím vám všetko, čo sa stalo od pondelka, od vášho odchodu do práce...“


  Burger zrekapituloval celý týždeň, pilot pozorne počúval, občas nechápavo pokrútil hlavou. Detektíva neprerušoval, kedy-tedy prebehol pohľadom z jedného na druhého.


  „Takže, ako vidíte, opustili sme verziu, že išlo o náhodný výstrel pytliaka, prípad vyšetrujeme ako cielený útok na vašu manželku, ako pokus o vraždu. Je to závažný trestný čin a pristupujeme k nemu s plnou vážnosťou. Aj od vás budeme požadovať podobný prístup.“


  „To je hádam samozrejmé.“


  „Nie pre všetkých, a možno ani vám sa naše vyšetrovanie nebude páčiť. V prvom rade musíme zistiť motív. Keď sa nám podarí zistiť prečo, budeme len krok od odhalenia kto. Rozumieme sa?“


  „Uhm.“


  „Vyšetrovanie sa točí okolo vašej manželky Ivanky. Do najbližšieho okruhu patríte aj vy.“


  „Rozumiem.“


  „Máme pripravených niekoľko okruhov otázok, týkajú sa vašej osoby, vášho zamestnania, vzťahu s manželkou, širších rodinných vzťahov, stykov, nažívania so susedmi...“


  „Rozumiem.“


  „Tak môžeme ísť na to? Ste pripravený?“


  Prikývol.

  „Dobrý deň, pani Ivanka. Tak sa zase stretávame a zase v takom nemilom prostredí.“ Burger sa pokúsil o úsmev.


  Ivana Korčoková odložila časopis, aj ona sa pokúsila o úsmev, takisto silený. Posunula sa na posteli, aby si detektív mohol prisadnúť na peľasť, druhý musel ostať stáť.


  „Veľa vecí sa od nášho posledného stretnutia zmenilo.“


  „Aj u mňa.“


  „Veď to som mal na mysli. Lekár povedal, že ste mimo ohrozenia...“


  „Samozrejme, strážia ma vo dne v noci. Tých dvoch ramasákov v čiernom pri mojich dverách ste vybavili vy?“


  „Mimo ohrozenia života z lekárskeho hľadiska, mal na mysli pán doktor. Strážiť vás musíme, to nebol môj nápad, to je v takýchto prípadoch samozrejmé.“


  „Dokedy?“


  „Kým ho nechytíme.“


  „Aj keď ma pustia domov?“


  „Aj, ale akou formou, to sa ešte dohodneme.“


  Prevrátila oči.


  „Nedá sa nič robiť, pani Ivanka, predpis je predpis. Ale vráťme sa k tomu vášmu lekárovi – podľa neho už môžete vypovedať, takže sme sa prišli spýtať, ako sa cítite, či naozaj môžete.“


  „Môžem, ale veľa vám toho nepoviem. Bola tma, nič som nevidela, iba som zdola počula buchnutie, tak som zbehla...“


  „Moment, moment,“ zastavil ju detektív. „To by sme začínali niekde v strede. K samotnému činu sa ešte len musíme dopracovať. Máme pripravené otázky...“


  „Aj ja vám skočím do reči. Aspoň tušíte, kto by to mohol byť?“


  „Nie, možností je veľa.“


  „Ako to, že veľa?“


  „Veľa. Môže to súvisieť s vašou minulou prácou, môže to súvisieť s rodinou, so širšou rodinou, s manželom, rolu môžu zohrať susedia, nejaký tajný ctiteľ, blázni, devianti...“


  „To nemyslíte vážne!“ zhrozila sa.


  „Prečo nie? Chcete príklad? Teraz trochu preženiem, ale nenaštvali ste niekoho pri parkovaní? Nepredbehli ste niekoho cez plnú čiaru? Neukazoval vám niekto na križovatke neslušné gestá? Alebo vy jemu? Nevyhrážal sa vám cez bočné okienko auta? Je to blbosť, normálny človek na to po pár dňoch zabudne, ale psychošovi to môže stačiť ako štartér a ide po vás.“


  „Nie.“


  „Ale áno, ide po vás!“


  „Nie, nikoho som nepredbehla a nikto mi neukazoval neslušné gestá.“


  „Aha. Jasné, kto by sa vám vyhrážal, kto by si trúfol? Kto vás zbadá za volantom, hneď mu zmäkne srdce. Len tak medzi nami – dostali ste už niekedy pokutu?“


  „Nie.“


  „Ale policajti vás už zastavili.“


  „Pravidelne.“


  „A...?“


  „Zmäklo im srdce.“


  „Čo som povedal? Lenže policajtom zmäklo, niekomu mohlo stvrdnúť. Viete, prečo som použil taký detinský príklad? Aby ste pochopili, aký široký okruh sme začali preverovať. Musíme ísť do detailov, preto sme prišli.“


  „Počúvam, pýtajte sa.“


  „Nebude vám to príjemné, budeme sa rýpať v osobnom živote, v rodinnom živote, v súkromí.“


  Zaváhala, hodila plecom – nech.


  „Výborne, takže ste pripravená?“


  Prikývla.

  Krauz a Chosé sa opierali o služobné auto, fajčili, pľuvali na chodník.


  „Stmieva sa,“ nadhodil Krauz.


  „Už mi tieto poobedné služby idú na nervy,“ pritakal Chosé.


  „Inak sa nedá, cez deň nájdeme doma len pár ľudí, musíme podvečer, keď už všetci kukajú telku.“


  „Aj ja by som už chcel po večeroch kukať telku.“


  „Tak si daj žiadosť do civilu, ale kým si u nás...“


  „Dobre, dobre, múdry! O pohyblivom pracovnom čase viem svoje, nemusíš sa stále...“


  „Á, dobrý podvečer, páni detektívi!“


  Od chrbta ich prekvapil srdečný pozdrav. Ako na povel sa zadkami odrazili od blatníka, otočili sa.


  „Dobrý večer, pán Foró,“ odzdravil Krauz, Chosé len kývol cigaretou.


  „Zase v službe?“


  „Zase.“


  „Ťažká rehoľa.“


  „Ťažká.“


  „Stále obchádzate domy na ulici?“


  „Stále.“


  „Ja idem od suseda, bol som si požičať hasák. Nebudete mi veriť, ale môj som zlomil. Chcel som dotiahnuť vodovod a zlomil sa. Z čoho to dnes vyrábajú, z blata? Ako sa dá zlomiť hasák? Mal by byť zo železa, nie?“


  „Mal by byť.“


  „A čo, máte toho ešte veľa?“


  „Ani nie, už sme boli skoro u každého.“


  „A...? Nejaká stopa?“


  „Zatiaľ je to len mlátenie prázdnej slamy.“


  „Hovoril som vám, že na ulici je všetko v poriadku. Keby sa niečo šuchlo, Peťo by to vedel,“ palcom ukázal ponad plece, ktorého Peťa má na mysli.


  „Isto,“ súhlasil Krauz, „všimli sme si, že sused Veselý je informovaný.“


  „Aj ja, nepodceňujte, aj ja, a nielen od neho, aj ja mám oči.“


  „Vážne?“


  „Vážne, a viem ich aj používať.“


  „Hovoríte tak záhadne... Niečo ste vypozorovali?“


  „Vypozoroval-nevypozoroval, niečo sa mi nevidí.“


  „Sem s tým!“


  „Blbosť.“


  „Možno blbosť, možno nie. Viete, koľko blbostí sme už preverovali a na konci sme sa nevedeli vynačudovať? Len smelo. Čo ste si všimli?“


  „Aby ste mi rozumeli... už som vám hovoril, ako pekne si tí dvaja nažívajú...“


  „Ivanka a Milan?“


  „O nich hovorím. Pekne si nažívajú, len čo je pravda, a pán Korčok to vedel dať manželke aj primerane najavo. Keď bol doma, stále boli spolu, aj do mesta ju vozil, na nákupy, dokonca aj na ženské nákupy. Spolu kupovali topánočky, kabelky, kozmetiku...“


  „Ako viete?“


  „Vymákol som ich v nákupnom centre, videl som ich. Pán Korčok je mimoriadne trpezlivý manžel, to sa len tak nevidí, to sa nedá zahrať. A nielenže ju sprevádzal, často ju aj sám prekvapil, stále jej niečo nosil, nejaké darčeky alebo aspoň kvety. Vždy, keď sa vrátil z letu, mal plnú náruč, ale...“ sused Foró sa zatváril záhadne.


  „Len pokračujte.“


  „Nechcem, aby to vyznelo ako ohováranie.“


  „Nevyznie. Sme detektívi, zaujíma nás všetko a informácie neoznačujeme ako ohováranie. A ak vám ide o korektnosť, môžem vás ubezpečiť...“


  „Ale áno, viete udržať tajomstvo, toho sa neobávam. Takže, aby som sa vám zdôveril, čosi ma škrie. Ja som ho videl.“


  „Koho?“


  „Korčoka.“


  „Kedy? Kde?“


  „Vo štvrtok, keď sa vrátil.“


  „No a...?“


  „Vybehol som na chodník pred dom, išiel som k Peťovi. Práve vystupoval z auta...“


  „Peťo?“


  „Nie, pilot v uniforme.“


  „A...?“


  „Mal kufrík.“


  „Aký?“


  „Čierny, kožený.“


  „Nikdy predtým ho nemal?“


  „Vždy ho nosí.“


  „Tak potom...?“


  „Mal iba kufrík.“


  Krauzovi chvíľu trvalo, kým pochopil. Chosé ho predbehol.


  „Žiadna kytica?“


  „Ani balíček, nijaký darček.“


  Detektívi si vymenili rýchly pohľad.


  „A čo z toho dedukujete?“


  „Nič nededukujem, len som bol prekvapený, lebo ešte sa nestalo, aby prišiel s prázdnymi rukami. Najprv som bol prekvapený, potom som si povedal, že mu asi volali, čo sa stalo, vedel, že nebude doma, tak načo by niečo nosil? Asi tak to bude, telefonovali mu. Ale jedno vám poviem, Ivanky mi je ľúto. Taká krásna žena a takéto problémy! Veril by tomu niekto? Ja by som takú ženu len hladkal a cmuckal...“ sused Foró sa dal uniesť predstavivosťou, na chvíľu sa zasnil. „A pozrite, nájde sa debil, čo do nej strelí. Dokonca dvakrát. Neuveriteľné!“


  Detektívi poďakovali za informáciu a pohli sa ďalej, ešte ich čakali dva domy. Dve rodiny budú určite rady, že ich večer po práci otravuje polícia nezmyselnými otázkami.

  Detektívi sedeli v kancelárii, Burger sa prehŕňal v spise, Hanzel študoval poznámky, Krauz premýšľal, Váňa si prihrial lečo, Kuky špekuloval nad novou obrannou taktikou – kombináciou veže a koňa, Chosé nedriemal v kresle, len sa vyvaľoval, pozoroval situáciu.


  V kancelárii hustla atmosféra, každý čakal, kto začne.


  „Nikam to nevedie,“ začal Kuky.


  „Tak sa to už konečne nauč hrať,“ osolil ho Krauz.


  „Viem to hrať! Dáme si partičku?“


  „Neotravuj, pracujem.“


  „Zbabelec, bojíš sa, že by si prehral. Zase.“


  „Raz som prehral a že zase! Sklapni, krpec jeden!“


  „Povedal som, že nikam to nevedie, ale nehovoril som o šachu. Myslel som to, čo práve robíme.“


  Burger zavrel spis, tušil, že Kuky vyprovokuje debatu.


  „Čo ti vadí, Kuky?“


  „Nevadí, len mi to pripadá mrhanie časom. S Váňom sme preverili pracoviská oboch rodičov, povesť nepoškvrnená, pracovné hodnotenia na výbornú, ani náznak nejakých problémov. Nikam sme sa nedostali. Edo, vy robíte na rodine?“


  „Robíme.“


  „Máte niečo?“


  „Nie,“ musel uznať Burger. „U rodičov sme boli dvakrát, strávili sme spolu niekoľko hodín. Prebrali sme Ivanku od detstva, podrobne, ani náznak, nijaká stopa. S ňou sme strávili tiež niekoľko hodín, prebrali sme jej kariéru modelky, prebrali sme manželstvo, styky, susedov... všetko. Keby sme chceli, ukáže nám aj menštruačný kalendár, ale nechceli sme. Spolupracuje na jednotku, ale nič, ani náznak. Kuky, našli ste tú jej kamarátku?“


  „Uhm,“ odpovedal Váňa, no bližšie vysvetlenie prenechal kolegovi, lebo mal plné ústa.


  „Našli, ale nekomunikujú spolu už asi dva roky. Ivanka jej pomohla s jednou modelingovou agentúrou, dievča aj začalo, ale nechytilo sa. O Ivanke hovorila len v dobrom, nevolávajú si, ani nevedela, že je vydatá. Nestihol som ešte napísať správu, zajtra to dopíšem a zaradím do spisu.“ Kukyho hlásenie bolo stručné, ale jasné – ani týmto smerom sa neoplatí pokračovať.


  „Manžela sme si podali, vypočul ho vyšetrovateľ, nenašli sme nič,“ Burger stručne referoval za ich dvojicu. „Richard, ako to vyzerá na ulici?“


  „Už sme skoro hotoví, ešte tri domy na začiatku križovatky. Nič sme nezachytili.“


  „Až na jedného žiarlivého chlipníka,“ zašomral Chosé.


  „Kašli na to,“ zahriakol ho parťák. „Chalani, počúvajte ma, ja viem, že sa vám to zdá mrhanie časom, ale dajte na moju intuíciu – sme niekde nablízku, sme tam, motáme sa okolo, len musíme vydržať. Vychádzajme z toho prvého útoku. To nebol obyčajný útok – strelec bol na postriežke, presne vedel, kadiaľ behá, kde odpočíva, kde sa otáča. Musel ju poznať, mal naštudované jej zvyky, musí to byť niekto z jej okolia. Ja viem, otravujeme celú rodinu, susedov, všetkých...“


  „Najviac seba,“ frfotal Kuky.


  „... aj seba, uznávam, ale sme už blízko, musíme byť blízko, inak to nevidím. Alebo má niekto lepší nápad? Má niekto nový smer? Povedzte a ideme po tom.“


  Nikto nemal nový smer.


  „Dám na to krk, že prvotná informácia musí vyjsť z jej okolia, inak sme nahratí,“ uzavrel obhajobu Krauz.


  Burger znova otvoril spis, prehŕňal sa v nových záznamoch.


  „Chosé...“


  „Nepočúvam.“


  „Čo si to začal s tým chlipníkom?“


  „Blbosť.“


  „Veľmi by si sa namáhal, keby si mi to povedal?“ trval na svojom Burger.


  „Pristavil sa pri nás sused Foró,“ neochotne zavrčal Chosé, lebo musel zmeniť polohu v kresle.


  „To je ten, čo volal sanitku.“


  „Sanitky. Bol pri nej aj v druhom prípade. Hral sa na zaujímavého, vraj má dôležitý postreh...“ Chosé urobil pauzu, aby sa aj on zahral na zaujímavého. „Pilot sa vrátil domov bez kytice.“


  Burger prekvapene vzhliadol od spisu.


  „To je ten zaujímavý postreh?“


  „Podľa neho.“


  „Ale prečo by mal byť žiarlivý chlipník?“


  „Lebo na mňa robil taký dojem – veľmi mu záležalo, aby pilotka poosieral a on aby vyzeral, že má Ivanku radšej než on. Vôbec sa netají s tým, že by ju hladkal, cmuckal a ktovie, čo ešte. Ako keby na pilotka žiarlil. Keď spomínal Ivanku, len slintal, preto chlipník.“


  „Ale to aj ten sused oproti,“ nadhodil Hanzel. „Pán Veselý. Keď bola reč o Ivanke, žiarili mu očičká.“


  „A čudujete sa?“ nechápal Burger. „Videli ste tučnú pani Foró? Veselý má ešte šťastie, tá jeho vyzerá ako-tak, ale tá pani Foró... hotová katastrofa. A odrazu sa im do susedstva prisťahuje taká samica! No kto by neslintal? Majte pochopenie pre starých kocúrov, Ivanka sa im páči, je tam toho!“


  „V poriadku,“ súhlasil Chosé, „ale keby ste ho videli, ako úlisne nám žaloval, že pán pilot si dovolil vrátiť sa bez kytice a bez darčeka, ako keby ten darček chýbal jemu.“


  „Počkajte,“ zapojil sa Váňa, lebo už prehltol. „Prečo je tá kytica taká dôležitá? To mi chcete nahovoriť, že sused Foró ho sleduje zakaždým, keď sa vracia z letu, a robí mu čiarky, či niečo priniesol alebo nie?“


  „No, tak to vyzeralo,“ pripustil Chosé.


  „Priniesol, alebo nie...“ zašomral Hanzel, zamyslene zopakoval kolegove posledné slová.


  „Čo si povedal?“ nerozumel Burger.


  „Niečo priniesol...“ zase zopakoval kolega, lebo slová mu čosi pripomenuli. Prižmúril oči, vrhol sa na zošit s poznámkami.


  „Oto, je ti niečo?“ obával sa Burger.


  „Niečo priniesol... alebo nie... alebo nie...“ opakoval Hanzel ako v tranze. „Alebo nie...“ opakoval, listoval v zošite. „Tu to mám! Vedel som, že som si to zapísal! Alebo nie sa nikdy nestalo!“


  Hanzel víťazne pleskol po poznámkach.


  „Šibe mu,“ skonštatoval Chosé, prevrátil sa na druhý bok.


  „Oto, čo sa nikdy nestalo?“ nechápal Burger.


  Nechápal nikto v kancelárii.


  „Alebo nie sa nikdy nestalo. Edo, spomeň si! Keď sme boli teraz naposledy za Ivankou, rozoberali sme ich manželstvo, ako spolu nažívajú, či jej nevadí rozlietané povolanie jej manžela. Pýtali sme sa, ako sa kontaktujú. Čo nám povedala na otázku, ako často si volajú?“


  „Vôbec si nevolajú, pilot nemôže volať, ruší im to frekvencie, ani klienti to nemajú radi, takže jej zavolá z letiska, keď pristane.“


  „No dobre, to je otázka volania, ale ako to zakončila?“


  „Že... že...“ habkal Burger, nevedel si spomenúť.


  „Že nevadí, lebo ju vždy odškodní a z každej cesty jej niečo prinesie. Ty si sa spýtal, či z každej, alebo aj nie, či občas zabudne. A ona...?“


  „Že nie, že to sa nikdy nestalo,“ spomenul si Burger. „Oto, máš pravdu, podľa nej sa to nikdy nestalo! Ale Foró povedal Rišovi a Chosému, že vo štvrtok nič nepriniesol, a my dvaja, Oto, sme to videli na vlastné oči a nedocvaklo nám. Veď sme ho čakali uňho doma. A teraz si spomínam, že fakt nič nepriniesol, mal iba čierny kožený kufrík.“


  Burger prižmúril oči, vybavoval si scénu z privítania pilota uňho doma.


  „No dobre, dobre, vážení detektívi, len zas nerobte z komára somára,“ napomenul ich Chosé z kúta. „Foró to aj logicky vysvetlil. Nič nepriniesol, lebo vedel, že nie je doma. Asi mu volali...“


  „Kto?“ nedal sa Burger.


  „Viem ja? Ivana alebo rodičia.“


  „Nie, Chosé, to nesedí!“ Burger sa chytil, téma ho zaujala. „Oto, nalistuj rodičov, určite sme sa ich na to pýtali.“


  Všetci trpezlivo čakali, kým Hanzel listoval.


  „Mám to! Rodičia si presne pamätajú, že zaťovi ani raz netelefonovali, bolo to výslovné želanie ich dcéry, Milana nemali znervózňovať.“


  „Tak mu volala ona,“ ešte stále bagatelizoval Chosé.


  „Nemohla! Po prvom útoku nechcela, z toho istého dôvodu, aby ho neznervózňovala, po druhom nemohla, lebo mobil ostal v spálni. Našiel som ho pri obhliadke miesta činu,“ referoval Hanzel. „Pozrite si fotodokumentáciu, určite je na nočnom stolíku.“


  Burger nelenil, zalistoval vo fotodokumentácii, našiel celkový záber na spálňu.


  „Je tu, Oto má pravdu.“


  „Odkiaľ potom vedel, že nemusí nič nosiť, že je v nemocnici?“ nechápal Krauz.


  „Nevedel to!“ Burger tresol dlaňou po dokumentácii. „Hovorím vám, že sme ho čakali doma, všetko sme mu povedali až my dvaja, dovtedy nič nevedel. Bol prekvapený a vydesený. Oto, hral to na nás?“


  „Nehral, to sa nedá zahrať, musel by byť herec z Národného divadla. Bol prekvapený, videli sme to na vlastné oči.“


  „Počkajte, počkajte,“ Krauz zamával rukami, vynútil si pozornosť. „Jedna suseda nám povedala, že na návšteve u nej sa Ivanka chválila, ako sa s manželom vždy po jeho návrate zvítajú, ako čerství milenci. On zazvoní pri dverách, ona mu ide otvoriť, vrhne sa mu okolo krku, vyskočí naňho, omotá ho nohami, vnesie ju do domu... Chosé, ty si si to zapísal. Ako sa volala? Pozri sa!“


  „Choď do riti!“


  „Aha, musel by si sa postaviť, prepáč. Nevadí, na mene nezáleží, ale všetky susedky prítomné na návšteve sa vraj smiali, lebo niektoré to videli na vlastné oči, a potvrdili, že Ivanka neklame. Milenci, ako v romantickom filme.“


  „No a?“ nechápal Váňa. Už mohol hovoriť, už dojedol. „Ako to súvisí?“


  „Edo, čítal som vaše hlásenie z prvotného vypočutia pána Korčoka,“ rýchlo pokračoval Krauz. „Píšeš, že ste ho čakali v dome, že auto ste neprehľadali, lebo ste ho čakali v dome, kým nevošiel, potom ste ho vypočuli v teréne, teda uňho doma. Kľúče vám dal vyšetrovateľ.“


  „Správne, tak som to napísal,“ súhlasil Burger.


  „Ale o zvonení si nič nenapísal.“


  „Nenapísal, lebo...“ Burger prosebne zagánil na Hanzela, aby mu pomohol.


  „Lebo nezvonil!“ spomenul si Hanzel. „Edo, spomeň si, sedel si v kresle, ja som sledoval ulicu. Prišlo auto, vystúpil pilot, ja som ti zahlásil, že už je tu. Vstal si, išli sme do chodby, aby nás videl, aby nespanikáril. Počkali sme, kým si otvoril, v chodbe sme ho oslovili a vysvetlili sme mu situáciu.“


  „Uhm,“ prikývol Burger.


  „Ale nezvonil,“ Hanzel prikývol sám sebe, „určite nezvonil, otvoril si kľúčom.“


  „Takže si to zrekapitulujeme,“ navrhol Krauz. „Mal priniesť kvety, nepriniesol. Stalo sa to prvý raz. Mal telefonovať z letiska. Telefonoval?“


  „Určite nie, pevnú linku sme strážili, dovolal by sa nám a mobil bol hore v spálni, počuli by sme ho.“


  „Mohol byť vybitý.“


  „Nemohol, Riško, ja som ho kontroloval. Bol živý,“ bránil sa Hanzel.


  „Kvety nepriniesol, z letiska netelefonoval, pri dverách nezvonil, otvoril si kľúčom. Všetko robil tak, akoby vedel, že Ivanka je v nemocnici, ale vy dvaja tvrdíte, že to nemal odkiaľ vedieť a ani to nevedel, lebo bol nefalšovane prekvapený.“


  „Uhm,“ prikývli Burger s Hanzelom.


  „Tak potom mi to vysvetlite.“


  „My?“ prekvapil sa Burger. „To nám bude musieť vysvetliť on!“


  „Chlapci, chlapci, chlapci!“ ozvalo sa káravo z kúta. „Neblbnite! Nefantazírujte! Správate sa ako nadržaní detektívi, ktorým sa nedarí, odrazu vyštrachajú nejakú banálnu nezrovnalosť, povýšia ju na stopu, potom na vyšetrovací smer a celý prípad ide do závozu. Varujem vás, aby sme neskĺzli do roviny, že nič nemáme v rukách a zo strachu pred neúspechom si začneme nahovárať, že pilot je podozrivý. Začínate sa správať podľa príslovia: Topiaci sa aj slamky chytá.“


  Burger vychladol prvý, hodil sa na operadlo, ruky si založil za hlavu. Pozrel na Krauza, ten len nebadane prikývol – parťák má pravdu.


  „Fakt už asi blbneme,“ zašomral Krauz. „Kyticu mohol mať v aute, alebo ju zabudol na letisku. Volať mohol, nepočuli ste bzučanie mobilu v spálni, a nezvonil, lebo sa nedovolal, tak si nebol istý, či je Ivanka doma. Všetko sa dá normálne vysvetliť a my by sme ho už predvádzali a mučili na tvrdej stoličke v strede kancelárie. Doriti aj s nervóznymi detektívmi!“


  Burger prikývol, vrátil sa k štúdiu spisu, prehadzoval strany, ale myšlienkami bol niekde inde.


  „Rišo?“


  „No...?“


  „Robíme šetrenie k rodine Ivanky?“


  „Robíme.“


  „Dohodli sme sa, že ideme do hĺbky?“


  „Dohodli.“


  „Je manžel rodina?“


  „Je.“


  „Čo nám bráni, aby sme išli aj do hĺbky manžela?“


  „Nič. O čo ti ide?“


  „Nepodozrievam ho, len mám pracovnú hypotézu.“


  „Sem s ňou.“


  „Ale iba hypotézu.“


  „Aj tak – sem s ňou!“


  „Čo ak je v tom iná žena?“


  Chlapci v kancelárii spozorneli, aj Chosé v kúte spozornel – toto bola jeho parketa.


  „Edo, ako to myslíš?“


  „Lekári obrábajú sestričky, pekári obrábajú pekárky, vojaci obrábajú vojačky, Chosé obrába policajtky, prečo by piloti nemohli obrábať letušky?“


  „Mohli, aj obrábajú.“


  „Preverme si ho na pracovisku. Tú kyticu mohol zabudnúť, lebo mal plné ruky práce s utieraním rúžu z líc, nevolal, lebo sa pred milenkou hanbil, a pri dverách nezvonil, lebo zabudol, mal plnú hlavu niekoho iného, a nie manželky.“


  „Edo, má za manželku najkrajšiu ženu v Európe a blízkom okolí, môže sa vykašľať na nejakú letušku.“


  Burger pochybovačne rozhodil ruky, pracovnej hypotézy sa nevzdával.


  „Ukážte mi najkrajšiu ženu v Európe a ja vám ukážem chlapa, ktorému sa ju nechce trtkať.“


  „Edo, máš pravdu, manželia majú plné zuby manželiek, nech vyzerajú akokoľvek k svetu, ale to, čo si práve vymyslel, je fakt len pracovná hypotéza, skôr z nepodareného filmu než zo života.“


  „Súhlasím, Riško, no čo za to dáme, keď si ho preveríme?“


  „Nič, ale kto nám podpíše služobnú cestu do... do... Odkiaľ vlastne lieta? Pre koho to vlastne robí?“


  Hanzel zalistoval v poznámkach.


  „Na, tu máš,“ podal mi vizitku. „Je to rakúska súkromná letecká spoločnosť, lieta zo Schwechatu, z Viedne.“


  „Na veľkých lietadlách?“


  „Nie, na malých prúdových lietadlách, zozadu je napísaná aj značka.“


  Krauz obrátil vizitku.


  „Cessna,“ prečítal nahlas.


  „Sú to menšie prúdové lietadlá pre desať-pätnásť ľudí. Využívajú ich bohatí podnikatelia alebo firmy.“


  „To sa oplatí?“


  „Kto na to má, lieta pohodlne v prenajatom lietadle, nemusí sa tlačiť s ostatnými.“


  „Dobre, ale Edo, aj tak, kto nám povolí...“


  „Nikto, Riško, my sa z kancelárie ani nepohneme.“


  „Ako si to predstavuješ?“


  „Nechvália sa naši šéfovia, aké bohovské kontakty nadviazali na medzinárodných poradách? Len toť nedávno sa Šaňo z jednej takej vrátil a na plnú hubu sa chválil, že viedenská kriminálka je nám naklonená, netreba vypisovať žiadosti cez Interpol, stačí zavolať, čo sa dá, to nám preveria.“


  „Ale to bolo v súvislosti s kradnutými autami. Všetky rakúske kradnuté autá idú cez nás na Ukrajinu a chcú to zastaviť, preto taká ochota.“


  „No tak ich vyskúšame, ako úprimne to s tou pomocou myslia.“


  „Ty myslíš...“ zamyslel sa Krauz.


  „Už sme to vyskúšali, funguje to. Ten kolega z majetkovej kriminálky...“


  „Vlado.“


  „No, Vlado tam niekoho pozná, spomínal, že ten viedenský kolega je jeho bratanec z druhého kolena alebo nejaká vzdialená rodina.“


  „Viem, už sme ho vyskúšali, funguje to,“ spomenul si Krauz.


  „Tak ho požiadajme, aby im zavolal, nech nám pilotka na pracovisku s citom a opatrne preklepnú. Sme v situácii, keď sa nám hodí akákoľvek informácia, a nezabúdajte, že sex a prachy sú najčastejšie motivácie pre všetky svinstvá páchané na svete.“


  „Ale ona má aj jedného, aj druhého dosť.“


  „A on? Nevieme, ako je na tom on.“


  „Keby sme brali do úvahy sex, museli by sme podozrievať všetkých susedov z ulice.“


  „Veď aj podozrievame, preto sa tam stále motáte, Riško.“


  Krauz prikývol, s kolegovým plánom v podstate súhlasil – jeden nevinný telefonát viedenským kolegom nič nepokazí. Vizitku si vopchal do vrecka, poobede sa za Vladom zastaví a spolu zavolajú do Viedne.


  Burger bol spokojný, aspoň niečo sa deje, aspoň nejakým smerom sa hýbu. Bezmyšlienkovito listoval v spise, odrazu sa zarazil.


  „Oto, toto čo robí v spise?“


  Vybral fotografiu – bola menšia než kancelársky papier, takže v spise sa stratila. Burger si ju so záujmom pozeral, ukázal ju kolegovi.


  Hanzel zagánil, hneď si spomenul.


  „Fantastická postavička, čo? Ležala na zemi medzi črepinami, vyšetrovateľ sa rozhodol, že ju zaistíme aj s črepinami. Črepiny išli expertom na skúmanie, fotografia sa zapatrošila v spise.“


  „Aké črepiny?“


  „Ten sused, čo odletel po útoku za kreslo do steny...“


  „Pán Veselý?“


  „No, ten. Udrel si hlavu o stenu a zrazil na zem fotografiu zarámovanú pod sklom. Veselý vylúčil, žeby sa jej dotkol aj páchateľ, ale vyšetrovateľ rozhodol, že pre istotu zaistíme ako stopu aj črepiny. Fotku som nikam neposielal, založil som ju do spisu a zabudol som ju zapísať do obsahu.“


  „Dobre si urobil, lebo na expertízu nepatrí,“ rozhodol Burger. „Asi boli na dovolenke, má to byť pamiatka, a nie súčasť spisu.“


  „Ukáž,“ požiadal Váňa. „Bože, to je kostrička! A tie plavky, presnejšie, plavôčky, veď nič nezakrývajú, všetko jej vidieť!“


  Chosé zložil nohy zo stoličky, pomrvil sa v kresle, rozhodol sa, že vstane. Len tak pre nič za nič by nevstal, ale na slová kostrička a plavôčky reagovať musel.


  „Páni!“ bola jeho prvá reakcia. „To nemyslíte vážne!“


  Z fotografie sa naňho usmieval šťastný manželský pár v objatí na snehobielej pláži, v pozadí gýčovito tyrkysové more. Aj on bol fešák, ale Chosého skôr zaujala ona – žena s nenormálne dlhými nohami, s postavou bohyne. Žlté plavky ani neboli plavky, len tri malé trojuholníky pospájané žltými šnúrkami – o tri čísla menšie trojuholníky, než by pasovali na jej veľkosť. Chosé si bol istý, že boli len tri, lebo vzadu jej stačila iba šnúrka. Pre istotu sa pozrel...


  „Edo, vy máte na starosti ju a jej rodinu?“


  „Máme.“


  „Tak meníme, nás s Rišom už nebaví pobehovať po ulici. Odzajtra sa meníme! Mám pre ňu pripravených pár sofistikovaných kriminalistických otázok.“


  „Neklam, máš pripravenú len jednu otázku a ja ti odpoviem za ňu: Nie, nemám záujem!“


  „Edko, neblázni, môj záujem je čisto profesionálny.“


  „To určite.“


  „Nechápeš? Musím ju vidieť naživo!“


  „Vyhoď si z hlavy!“


  „Edo, fotku si vyradil zo spisu?“


  „Samozrejme.“


  „Ja by som si ju zobral. Aspoň fotku, prosím.“


  „Určite, aby si s ňou doma zaliezol pod duchnu. Máš ho vidieť! Daj ju sem!“ vytrhol mu fotografiu z ruky.


  „Edo, Edko, zoberiem za teba najbližší výjazd.“


  „Nie.“


  „Tak dva.“


  „Nie!“


  „Pridám stovku. Z výplaty.“


  „Sklapni a zalez do kúta!“


  Burgerovi sa záujem o nečakaný nález páčil, bavilo ho dráždiť nadržaného kolegu – fotku neschoval do zásuvky, ako pôvodne plánoval, oprel ju o stolový kalendár.


  „Tu sa bude pekne vynímať, kým jej ju vrátim. Kto sa bude chcieť pozrieť, môže, ale nechám tu kasičku – päť korún za dve minúty. A nechytať, neslintať!“

  Čas bežal, dni sa striedali, týždeň si podal ruku s druhým.


  Krauz založil papier do stroja, chystal sa napísať hlásenie z vykonaného šetrenia. Posledné dni sa s Chosém venovali ulici, preverili všetky domy, načali aj pár domov na susednej ulici – zanedbali administratívu. Musel spísať hlásenie, aby v tom mali poriadok, aby sa im neplietli mená, aby sa aj kolegovia vedeli orientovať, čo už je spravené a čo nie.


  Bol rád, že všetci z kancelárie vypadli do terénu, aspoň bude mať pri písaní pokoj. Driemajúci kolega v kresle ho nerušil, práve naopak, keby bol kút prázdny, ani by sa nevedel sústrediť.


  Krauz založil papier, vystrel sa, rozcvičil si prsty, hlboko sa zamyslel...


  Niekto zaklopal.


  To nič, ak niekto klope, určite to nebude šéf a od ostatných nebezpečenstvo nehrozí.


  Niekto zaklopal znova.


  „Voľno!“


  Vošiel chlapík, asi ich rovesník, s modrým obalom pod pazuchou. Dvere otvoril tak razantne, že na chvíľu urobil prievan. Fotografia na Burgerovom stole sa odlepila od stolového kalendára, spadla na stôl lícom dolu.


  „Nazdar, kolegovci!“


  Krauz vstal.


  „No nazdar.“


  „Ja som nadporučík Végh, Laco Végh z Komárna.“


  Kolega im ukázal odznak, aby verili. Keby neukázal, Krauz by ho o to požiadal, lebo všetci mali v čerstvej pamäti prípad, keď sa vagabund votrel do policajnej kancelárie, predstavil sa ako kolega z iného mesta, a keď s jedným z domácich policajtov osameli, napadol ho a dopichal nožom. Minister v tejto súvislosti vydal nariadenie sprísňujúce kontroly služobných preukazov na vrátniciach a vyzval podriadených na zvýšenú opatrnosť v styku s neznámymi kolegami z iných súčastí.


  Krauz mu vyšiel v ústrety, podali si ruky. Odznak mu neukázal, má vedieť, za kým prišiel.


  „Krauz.“


  „Príma, práve teba hľadám!“


  „Toto je kolega Chosé,“ Krauz ukázal bradou do rohu.


  „Musím zložiť nohy?“ spýtal sa kolega Chosé.


  „Netreba,“ návšteva sa benevolentne usmiala. „Aj ja mám rád túto polohu, bohužiaľ, mám na ňu čím ďalej, tým menej času.“


  „Poď, sadneme si, Laci. Môžem Laci?“


  „Jasné.“


  „Ja som Richard, Rišo. Dáš si...?“


  „Dnes nepijem, mám pred sebou ešte celý deň jazdenia. Kávu by som si dal, inak nič. Možno trochu minerálky.“


  Krauz usadil návštevu, uvaril kávu...


  „Ty si nedáš, Richard?“


  „Ja kávu nepijem.“


  „Nemyslíš vážne! To si prvý policajt, čo nepije kávu.“


  „Ale inak som normálny, dokonca aj fajčím.“


  Krauz mu ponúkol cigaretu, návštevník si zo zdvorilosti jednu vzal.


  „Aby som nezdržiaval, prejdem rovno k veci. Rozposlal si po celej republike fonogram pátrania po zbraniach. Podľa toho som ťa našiel.“


  „Aha,“ Krauz začínal chápať.


  „Máte nejaký pokus vraždy...“


  „Dvojnásobný pokus.“


  „Dokonca dvojnásobný. V žiadosti o spolupátranie spomínaš nejakú loveckú pušku, odstreľovačku s ďalekohľadom, kaliber päť celých šesť a maďarskú pištoľ Fég.“


  „Presne o tie zbrane nám ide. Máš niečo?“


  „Niečo by som mal. Ja viem, mohol som zavolať, mohol som napísať, ale aj tak som mal v pláne služobnú cestu sem, k vám, tak som spojil príjemné s užitočným.“


  „Možno je to aj lepšie. Poznáme tieto písomné kontakty, to je také strohé, umelohmotné, úradné. Niet nad osobný kontakt.“


  „Presne, preto som s tým aj tak dlho otáľal. Tvoj fonogram mi ležal pár dní na stole, priznám sa, mám toho vyše hlavy a až keď som si všimol dátum, niečo mi trklo. Stala sa dopravná nehoda...“ návštevník sa zarazil, pokrútil hlavou. „Počkajte, aby ste mi rozumeli, musím vám vysvetliť situáciu v našom okrese. Rozmohlo sa pytliactvo, aj v lesoch, aj vo vode.“


  „Počul som, už sa to donieslo až k nám. Vraj keď si tam u vás na Dolnej zemi niekto objedná halászlé, môže si byť istý, že aspoň jeden kus mäsa, čo mu pláva v polievke, je ukradnutý.“


  „Dva kusy a v niektorých regiónoch celá polievka.“


  „No prosím, príma kšeft!“


  „Naši nadriadení to vidia inak a tvoje nadšenie nezdieľajú, práve naopak. Verejná mienka ich dotlačila k opatreniam, čo kvitujem, lebo aj ja som poľovník a čo sa deje v revíroch, je nevídané, neslýchané. Opatrenia by mi ani tak nevadili, keby ich nezavesili na krk práve mne. Viete si predstaviť moje nadšenie.“


  „Vieme si predstaviť.“


  „Riadim hliadky, vykonávame kontroly, vo dne v noci snoríme po pytliakoch, po sieťach, zbraniach, chlapci sú z toho celí zblbnutí. Hovorím to preto, aby ste pochopili konanie hliadky, ktorá prišla k tej spomínanej dopravnej nehode.“


  „Aby sme sa v tom teda vyznali,“ Krauz skočil návšteve do reči. „Celé sa to začalo dopravnou nehodou.“


  „Správne.“


  „Kedy?“


  „V pondelok trinásteho mája.“


  Krauz sa hodil na operadlo.


  „Náš prvý pokus bol trinásteho.“


  „Preto hovorím, že ten tvoj fonogram pátrania mi niekoľko dní ležal na stole, kým som si nevšimol zhodu v dátumoch.“


  „Dobre, už ťa nebudem prerušovať, pokračuj.“


  „Takže v pondelok trinásteho o dvadsaťdva štyridsaťpäť sa stala...“


  „Počkaj, počkaj, budem si písať,“ zase ho prerušil Krauz.


  „Nič si nemusíš písať, toto všetko,“ Végh poklepal po modrom obale, „sú kópie pre vás.“


  „Fantastické! Niet nad predvídavých kolegov.“


  „Nepreháňaj, spolupráca na úrovni by mala byť samozrejmosťou. Pokračujem, zrazili sa dve autá priamo v križovatke. Nič sa nestalo, pokrčené plechy, jedna spolujazdkyňa si buchla hlavu o predné sklo. Dopadlo by to tak, že vodiči by sa na mieste dohodli na náhrade škody, lebo vinník bol jasný – jeden vodič nedal prednosť druhému a sám to aj uznal. Boli by sa dohodli, lenže práve v tom momente okolo prechádzala naša hliadka. Moja špecializovaná hliadka. Chlapci práve odchádzali do terénu naháňať pytliakov. Pristavili sa a v rámci pátrania po zbraniach iniciatívne prezreli autá – a čo sa nestalo? V aute vinníka našli loveckú pušku, winchestrovku.“


  Krauz sa vystrel na stoličke, Chosé zložil nohy, tiež sa v kresle vystrel.


  „Laco, nehovor mi, že to bola malokalibrovka.“


  „Bola, majiteľ nie je poľovník a k puške nemal papiere. Chlapci ho predviedli, zobudili ma, musel som naklusať do kancelárie a vinníka som vypočul. Volá sa Imrich Varga, býva v Komárne na Petőfiho číslo šesť na druhom poschodí, ženatý, dve deti. Pracuje v Budapešti v stavebnej firme, predáva kachličky a všetko do kúpeľní. Má maďarské štátne občianstvo. K jeho osobe by som ešte uviedol jednu zaujímavosť, je talent na reči, hovorí siedmimi jazykmi.“


  „Pozrime sa!“


  „Inteligentný, sympatický chlapík. To by bolo k jeho osobe asi všetko. A teraz to podstatné – prečo som tu, prečo som zareagoval na tvoj fonogram pátrania. Puška je malokalibrovka, päť celých šesť milimetra.“


  Krauz prikývol, áno, presne takú hľadajú.


  „Smrdela. Privoňal som k hlavni, smrdela, zo zbrane sa strieľalo. Vysvetlil to tak, že včera, teda v nedeľu, ju bol za mestom vyskúšať, vystrelil jeden náboj do stromu, potom sa mu zlomila spúšť. Môžem potvrdiť, na puške bola zlomená spúšť. Spýtal som sa ho, prečo ju preváža teraz v noci. Vysvetlil to – vraj ide do Budapešti do roboty, zajtra má obchodné stretnutie a vždy chodí v noci, aby sa mal kedy v byte v Budapešti sa prezliecť a vyspať. Pušku vezie do Budapešti k puškárovi, má tam známeho opravára. Na hlavni som našiel škrabance od tlmiča, to vysvetlil tak, že on tlmič nemá, ale pôvodný majiteľ je z Maďarska a tam sú tlmiče povolené a tlmič sa na túto pušku používal. On si od neho kúpil iba pušku, tlmič nie. To som nemal ako preveriť, musel som mu veriť, lebo v aute sme tlmič nenašli. Upozornil som ho, že prevozom pušky bez papierov sa dopustil priestupku, vysvetlil to tak, že už požiadal predsedu poľovníckeho združenia o prijatie do združenia, čo som aj preveril u Bélu. Béla Molnár je náš predseda, kamarát, potvrdil mi, že Imrich Varga naozaj požiadal o vstup. Všetko vyzeralo v poriadku, ale pre istotu sme mu prezreli aj auto, či nenájdeme krv alebo chlpy. Auto bolo bez stôp pytliactva, tak som ho napokon pustil, veď to bude o pár týždňov kolega v poľovníckom zväze, no pušku som pre istotu zaistil, kým si ju nezlegalizuje.“


  Kolega z Komárna sa na chvíľu odmlčal, prelistoval spis, hľadal niť.


  „Aha, ešte toto. Všetko by sedelo, mohol som sa na váš fonogram vykašľať, ale keď som mu prezeral zbrojný preukaz, našiel som zapísanú jednu legálnu zbraň, pištoľ maďarskej výroby – Fég dvadsaťdeväť, veľké em. Má ju v legálnej držbe, aj tú kúpil v Maďarsku od strýka. No a potom som si všimol zhodu tých dátumov, tak som sa rozhodol, že sa zastavím. Možno je to len hlúpa zhoda náhod, ale...“ Végh bezmocne pokrčil plecami, nech rozhodnú oni.


  Chosé vstal, po dlhom čase opustil bezpečie kancelárskeho kúta, posadil sa za svoj pracovný stôl, načiahol ruku k modrému spisu. Kolega Végh mu ho posunul.


  „To všetko je pre vás, samozrejme, keby vás to zaujímalo.“


  „Je toho trochu priveľa naraz, rozložíme si to na drobné,“ vyšetrovania sa ujal sám Chosé, otvoril si spis.


  Krauz sa pohodlne zaknísal na stoličke, ruky si založil za hlavu – príma pocit, zase sú dvaja.


  „Laco...“ Chosé už pracoval, rozohrieval závity na prevádzkovú teplotu.


  „Prosím.“


  „Ako ďaleko je to od nás k vám?“


  „Sto kilometrov plus nejaké drobné po meste.“


  „Aké auto má Varga?“


  „Modrá škodovka, favorit.“


  „Výborne, takže je pondelok trinásteho mája, sedem tridsať večer. U nás v lese niekto postrelí mladú ženu, dnes už vieme, že použil malokalibrovú pušku, strelil iba raz, navyše výstrel nebolo počuť. Obmedzím sa iba na fakty, nebudem spomínať, že všetko máme potvrdené svedeckými výpoveďami a expertízami. Iba holé fakty. Výstrel nebolo počuť! V ten istý deň, v tú istú noc, ale o sto kilometrov ďalej, ste vy o... o...“ Chosé si nevedel spomenúť.


  „O dvadsaťdva štyridsaťpäť,“ pomohol kolega.


  „... o trištvrte na jedenásť ste kontrolovali havarovaný favorit a v ňom ste našli pušku. Rišo, koľko by mal času?“


  „Medzi pol ôsmou a trištvrte na jedenásť sú tri hodiny a pätnásť minút.“


  „Ak zoberieme do úvahy, že by sa musel v lese zbaliť, musel by vybehnúť z lesa, nájsť auto, ktoré, ak nie je úplný idiot, nenechal zaparkované v prvej uličke, tak mu z čistého času môžeme odrátať takú hodinku.“


  Krauz prikývol, prikývol aj kolega z Komárna.


  „Na presun mu ostávajú dve hodiny pätnásť minút.“


  „To sa favoritom dá stihnúť s prstom v nose,“ odhadoval Végh, lebo tú trasu absolvoval veľa ráz.


  „A teraz fakty o puške. Od začiatku predpokladáme, že páchateľ použil tlmič, lebo na mieste činu bola obeť a dvaja cyklisti, a nikto nepočul výstrel. Vargova puška má stopy po tlmiči, na vysvetlenie uviedol, že ju kúpil v Maďarsku a pôvodný majiteľ používal tlmič. Povedzme. Ďalej, puška smrdela, krátko pred zadržaním sa z nej strieľalo, na vysvetlenie uviedol, že včera ju bol vyskúšať v lese. Povedzme. Ďalej, puška má zlomenú spúšť, to vysvetlil tak, že ju zlomil včera, ale my máme v lese len jeden nepodarený výstrel a mysleli sme si, že páchateľ obeť nedorobil druhým výstrelom preto, lebo bol profesionál, a keď videl svedkov na bicykli, radšej sa stiahol, no teraz vieme, že to mohlo byť aj inak – druhý raz nevystrelil preto, lebo pri prvom výstrele sa mu zlomila spúšť a puška nefungovala.“


  Krauz prikývol, prikývol aj kolega z Komárna.


  „Toľko k puške. Ostáva nám druhý útok s pištoľou. Páchateľ použil maďarskú pištoľ a Varga má v legálnej držbe zapísanú presne takú istú pištoľ.“


  „Chosé, Laco ho doteraz chválil, že je inteligentný. Fakt si myslíš, že by na vraždu použil vlastnú pištoľ zapísanú v registri?“


  „Nie, ale Laco povedal, že často chodí do Maďarska, lebo je odtiaľ a pracuje tam – zohnať druhú podobnú alebo takú istú maďarskú pištoľ by preňho nebol problém.“


  Krauz prikývol, prikývol aj kolega z Komárna.


  „Zaujímavé,“ uzavrel Chosé.


  „Až priveľmi priamočiare. Toľko náhod za sebou? Niečo sa mi nevidí,“ nesúhlasil Krauz.


  „Nevidím motív,“ priznal Chosé. „Kto je Imrich Varga? Aký kontakt má obchodník s hajzlami na špičkovú modelku?“


  „Jedine vražda na objednávku,“ hádal Krauz.


  „Varga je medzinárodný profesionálny čistič? Dáš mu stovku do vrecka a odbachne, na koho ukážeš? Laco, robil na teba taký dojem?“


  „Blbosť, chlapci, hovorím vám, je to sympaťák, má príjemné vystupovanie, inteligentný prejav, zdvorilé správanie.“


  „Žeby zdvorilý nájomný zabijak?“


  Ani jednému z trojice detektívov sa Vargov profil nepozdával.


  „Máme len jednu jedinú možnosť, ako celú záhadu okolo pána Vargu rozlúsknuť – porovnať guľku s puškou,“ rozhodol Krauz.


  „Vy máte guľku?“ Véghovi poskočilo obočie.


  „Na mieste činu sme použili detektor kovov a podarilo sa, našli sme ju.“


  „Ale to si vo fonograme nepísal!“


  „Načo? Načo prezrádzať, čo všetko máme v rukách? Odkiaľ máme vedieť, kto všetko to bude čítať?“


  Végh uznal, že má pravdu.


  „Opatrnosti nie je nikdy dosť.“


  „Lenže guľka je u nás v zbierke a puška je u teba v skrini...“


  „Nie je v skrini, pre istotu som ju priviezol, je dolu v aute.“


  „Šikovný chlapčisko!“ Krauz sa pleskol po stehnách. „Čo si to nepovedal skôr?“


  „Nepýtali ste sa.“


  „Už aj idem volať!“


  Krauz chňapol po slúchadle, zarazil sa.


  „Laco, ale máš toľko času?“


  „Všetko, čo som potreboval, som vybavil, môžem sa vám venovať.“


  Až teraz Krauz vytočil číslo.


  „Servus, Riško.“


  „Ahoj, Peťko. Máš sa...?“


  „Nezahováraj, kašleš na to, ako sa mám.“


  „Zase si ma prekukol. Mám k tebe jednu malú prosbičku...“


  „Nedá sa, mám práce vyše hlavy, neviem, kam skôr skočiť.“


  „Veď preto ti volám, aby si prácu odložil bokom a trochu si oddýchol. Od roboty aj kone kapú a v ľuďoch vyvoláva stres. Chceš skapať na stres?“


  „Pozývaš ma na pivo?“


  „Potom, Peťko, potom, všetko bude, aj pivečko bude, ale nepredbiehajme, poďme pekne postupne.“


  „Už sa teším, čo podľa teba znamená postupne. Hovor!“


  „Máš na stole našu guľku z malokalibrovky...“


  „To je ten prípad postrelenej letušky?“


  „Modelky, Peťko, modelky, muža má pilota, ona nie je letuška. Nie každý pilot musí mať za manželku letušku, lebo letuška nie je samica pilota, vojačka nie je samica vojaka, policajtka nie je samica policajta, tak ako vrana nie je samica havrana a líška nie je manželka vlka. Možno iba v rozprávkach.“


  „Tak prečo ja mám manželku policajtku?“


  „Aj taká smola sa môže pritrafiť, ale nie je to pravidlo. Moja manželka je napríklad psychologička.“


  „Takže ty už nie si policajt?“


  „Hovno si pochopil, ideme ďalej! Je modelka, a basta! Máš na stole guľku, ktorá ju prederavila.“


  „Mám.“


  „My máme pušku.“


  „Nechajte si ju.“


  „Je to bohovská puška, chceli by sme ti ju ukázať.“


  „Videl som ich stovky.“


  „Ale táto je zvláštna.“


  „Čím je zvláštna?“


  „Máme indície, že to mohla byť vražedná zbraň, no nemáme to potvrdené. Keby nám to niekto potvrdil a chytili by sme vraha, boli by sme slávni a slávnym ľuďom vrchnosť automaticky dáva šťavnaté odmeny. Chcel by si šťavnatú odmenu?“


  „Koľko?“


  „Koľko len chceš, ale muselo by to byť hneď.“


  „Hneď? Nerozumel si, že mám práce vyše...“


  „Aj tritisíc korún.“


  „Prineste ju sem!“


  „Má to jeden háčik. Presnejšie, dva.“


  „Prečo musíš všetko komplikovať?“


  „Tie veci sa akosi samy komplikujú.“


  „Tak von s tým. V čom je problém?“


  „Nemám papier, je to rýchlovka.“


  „Takže nástrel a expertíza načierno?“


  „Prečo hneď také silné slová, Peťko? Jednoducho vo voľnom čase pomôžeš kamarátom. Žiadosť o expertízu spracujem neskôr, osobne ti ju doručím.“


  „A druhý háčik?“


  „Puška má zlomenú spúšť, je nefunkčná. Dokážeš urobiť kontrolný zástrel aj z takej zbrane?“


  „Tak toto je urážka najhrubšieho zrna! Keby si to nebol ty, tak ti tresknem slúchadlom. Dokážem vystreliť protiletecký granát aj z verzatilky, ty mudrlant, a ešte si môžeš vybrať, ako vysoko má vyletieť. Švihajte, už nech ste tu!“

  Celou cestou z kriminalistického expertízneho ústavu mlčali, ani jeden detektív nechápal, čo práve zažili. Laco Végh zaparkoval za policajným riaditeľstvom, vypol motor.


  „Hore už nepôjdem, chlapci, dohodneme sa tu.“


  Krauz ponúkol cigarety, Chosé otvoril okno, aby sa nepodusili.


  „Richard, zaručuješ mi, že ten Peťo bude držať hubu?“


  „Stopercentne! Peťo je náš človek, okrem toho zalepili sme mu oči aj ústa vidinou šťavnatej odmeny. Už sa vidí v lete niekde na pláži, spraví, o čo sme ho požiadali – nikomu to nepovie. A čo ty? Môžeme sa spoľahnúť?“


  „No dovoľ!“


  „Uvedomuješ si, čo sme práve zistili? Zatiaľ sa nikto nesmie dozvedieť, že sme našli pušku aj strelca?“


  „Mne je to jasné.“


  „Takže si dohodneme postup. Ty sa vrátiš domov, pušku pekne odložíš do skrine, ako bola. Keby medzitým volal Varga a dožadoval by sa pušky, vyhovoríš sa na administratívu, že sa mu v priebehu týždňa ozveš.“


  „Richard, to nemôže trvať tak dlho.“


  „Ani nebude, potrebujeme iba dvadsaťštyri hodín. Dohodneme sa s chlapcami v kancelárii, dohodneme sa s vyšetrovateľom, zavoláme ti, predvoláš si Vargu, že mu chceš vrátiť pušku, vrátiš mu ju, my ho pred budovou zatkneme aj s puškou, prevezieme ho k nám, urobíme oficiálny kontrolný zástrel a bude mať čo vysvetľovať. Súbežne s tým mu urobíme domovú prehliadku – a dúfam, že nájdeme aj pištoľ. Ak sa nám podarí spojiť obidva prípady, rovno z kancelárie môže ísť na pätnásť rokov do basy, ani pes po ňom neštekne.“


  „Je to pekný plán, Riško, jednoduchý, logický, priamočiary... Má iba jednu chybu.“


  „Akú, Lacko?“


  „Zo skúsenosti viem, že takéto plány málokedy vyjdú tak, ako sa naplánujú.“


  Krauz mal podobnú skúsenosť, aj zozadu sa ozvalo súhlasné zahmkanie.


  „Máš možnosť vymyslieť niečo lepšie. Sme v kontakte, keby si dostal nejaký nápad, zavolaj. Ak nie, ideme podľa môjho.“


  Podali si ruky, vystúpili.


  „Opatruj ju ako ozajstný poklad, Lacko.“ Krauz sa nahol k okienku, dal kolegovi poslednú radu – a odfrčal.


  Detektívi osameli na chodníku ako dve siroty.


  „Chosé...“


  „Hm?“


  „Mohol by si ma poštípať? Ja asi snívam.“


  „Môžem ťa aj nakopať, aby si sa prebral.“


  „Chápeš to, Chosé? My sa tu dva týždne motáme v kruhu ako banda chromých invalidov, nevieme sa pohnúť z miesta, a príde chlapčisko z Dolnej zeme a jedným kopancom nás katapultuje o kilometer dopredu. Taký skok v prípade som ešte nezažil.“


  „Poviem ti pravdu, Rišo, že keď Peťo vstal od komparačného mikroskopu a povedal, aby sme sa presvedčili sami, myslel som si, že nás naťahuje. Keď som to videl na vlastné oči, bol som presvedčený, že nejako prešteloval mikroskop, aby nám ukazoval ten istý obraz. Neuveriteľná zhoda, úplne presné línie.“


  „Ja sa z toho ešte stále neviem spamätať. Chosé, či sa ti to páči alebo nie, ja si musím dať poldeci.“


  „Páči.“


  „Tak poďme hen za roh, pozývam ťa.“

  Burger ledva dobehol k telefónu, ani si nestihol vyzliecť plášť. Ani si ho nevyzliekol, tak ako bol, dosadol na stoličku. Rukou naznačil Hanzelovi, aby nehrkotal, aby bol ticho. Burger nerozumel, na druhom konci drôtu bol nejaký občan českej národnosti, po česky sa dožadoval Krauza.


  „Hele, dovolal som sa konečne na kriminálku? Na oddelenie vrážd?“


  „Dovolal, tu je detektív Burger.“


  „Tu je vrchný inšpektor Vanek, kriminálka Brno.“


  „Kolega z Brna? Tak vitaj medzi nami! Ako ti môžeme pomôcť?“


  „Rozumiete ešte česky, nemusím si zháňať tlmočníka?“


  „Za tie tri roky samostatnosti sme zabudli na veľa federálneho bezprávia, to je pravda, ale jazyk sme nezabudli. Len smelo hovor, ako ti zobák narástol, nejako sa už len dohodneme.“


  „Hľadám detektíva Krauza.“


  „Je vonku. Ak je to súkromné, musíš zavolať neskôr, alebo mi nechaj číslo. Keď sa vráti, zavolá ti.“


  „Nie je to súkromné, volám kvôli pilotovi Korčokovi.“


  „Čože? Nerozumel som ti. Kvôli komu?“


  „Pilot rakúskej súkromnej spoločnosti, volá sa Milan Korčok.“


  „Nemusíš čakať na Krauza, môžeš hovoriť aj so mnou, robíme na tom prípade spolu.“


  „Výborne, aspoň nemusím podstúpiť tú tortúru so spojovateľkami druhý raz. Žiadali ste viedenskú kriminálku o previerky na pracovisku k osobe Milan Korčok.“


  „Pre Kristove rany!“ zhrozil sa Burger. „Bola to neoficiálna žiadosť, telefonická žiadosť s využitím osobných kontaktov vo Viedni. Upozornili sme ich, že ide o skryté vyšetrovanie, o operatívne previerky k osobe, takpovediac šetrenie na diaľku! Nikto sa o tom nemal dozvedieť! Ako ste sa o tom dozvedeli vy v Brne?“


  „Tí vaši vypečení kolegovia z Viedne na to išli naozaj utajeným spôsobom, pripomína mi to hon s bubnom na zajace.“


  „To sú idioti!“


  „Určite máš pravdu, kolega, previerky k osobe sa takto nerobia. Skrátka, Korčok sa to dozvedel.“


  „Čo? Čo sa dozvedel?“


  „Že viedenská kriminálka sa naňho na letisku vypytuje.“


  „Fakt idioti!“


  „Neviem, v akej súvislosti vás tento Korčok zaujíma, prečo ho rozrábate, ale asi ste ho podcenili. Viete, čo vlastne robí?“


  „Pilota súkromnej leteckej spoločnosti.“


  „Správne. A viete, koho vozí, aká je jeho klientela?“


  „Bohatí zazobaní kapitalisti.“


  „To tiež, ale ich služby využíva aj rakúska vláda, určite viezol aj nejakého ministra, možno priamo ministra vnútra, lebo mu volal a ten zasiahol. Chlapci z viedenskej kriminálky museli priznať farbu, že okolo pilota sa obšmietali na žiadosť kriminálky z miesta jeho trvalého pobytu, konkrétne ich telefonicky žiadal nejaký Krauz.“


  „A prečo mi voláš ty, z Brna? Veď Krauz u vás nerobí. Alebo tam máte jeho menovca?“


  „Nemáme a práve to som sa mu snažil vysvetliť.“


  „Komu?“


  „Korčokovi. Keď sa dozvedel, že viedenská kriminálka s tým nemá nič spoločné, že ten pohon na jeho osobu spískala kriminálka v mieste jeho trvalého pobytu, naklusal k nám a chcel si to s Krauzom vybaviť ručne-stručne.“


  „Počkaj, počkaj, už sa v tom strácam! Priznávam, že previerky vo Viedni sme iniciovali my, ale prečo robí Korčok rozbroje u vás?“


  „Ty ma nepočúvaš? Lebo vo Viedni sa priznali, že ich naštartovala kriminálka z miesta jeho trvalého pobytu. Korčok býva u nás v Brne.“


  „Korčok býva...“ Burgerovi zostalo horúco, musel sa vyzliecť. „Kolega, počkaj chvíľu.“


  Burger položil slúchadlo, vstal, vyzliekol si jarník, požiadal Hanzela, aby mu ho zavesil.


  „Už som tu, môžeme pokračovať,“ prihlásil sa do slúchadla. „Tak ty tvrdíš, že pilot Milan Korčok býva u vás v Brne?“


  „Isto, a nie je to len fiktívne prihlásenie na trvalý pobyt, on je tu normálne ženatý a má jedno dieťa. Fakt tu býva. Preveril som si jeho občiansky preukaz, doklad je pravý, fotografia sedí, o jeho identite nemám pochyby.“


  „Videl si ho?“


  „Či som ho videl? Ja som ho aj počul! Naklusal sem do kancelárie, vyskakoval do výšky stola, zúril, soptil, či si uvedomujeme, čo sme mu spôsobili na pracovisku, ako on teraz vyzerá pred kolegami a kdesi-čosi.“


  „Opíš mi ho.“


  „Štyridsať rokov, nízky, zavalitý, výrazná plešina...“


  Buger sa pohodlne oprel, spokojne sa usmial, ešte aj hodil rukou, že nič sa nedeje.


  „Ani nemusíš pokračovať, to nie je náš Milan Korčok. Náš pilot je vysoký, štíhly, husté čierne vlasy, tenké fúziky pod nosom...“ Burger sa zarazil.


  Chcel sa uistiť, že hovorí správne, chcel si svoj opis potvrdiť na fotografii – fotografia ležala dolu lícom na stole. Už sa chcel rozkričať, kto sa opovážil baštrngovať s jeho majetkom a nezaplatil ani korunu, no uvedomil si, že v kancelárii nikto nie je, iba Hanzel, a ten to nemohol byť, veď boli spolu vonku.


  Burger opatrne zodvihol fotografiu, oprel ju o stolový kalendár, pohladil ju, skontroloval, či nie je poškodená.


  Kolega z Brna na chvíľu stratil niť, ozval sa, až keď Burger napravil fotografiu.


  „Čierne husté vlasy? Fúziky? Tak sú dvaja?“


  „Neviem, ale...“ Burger zvraštil čelo, teória dvoch pilotov sa mu nepozdávala. „Počúvaj ma...“


  „Honza.“


  „Počúvaj, Honza, ja som Edo.“


  „Čau, Edo.“


  „Počúvaj, Honza, dvaja rovnakí piloti v tej istej súkromnej leteckej spoločnosti?“


  „Ani mne sa to nevidí.“


  „Poznačil si si ho?“


  „Samozrejme.“


  „Nadiktuj mi dátum narodenia.“ Burger si vzal pero, poznámkový zošit, rýchlo si poznačil nacionálie. „Teraz názov súkromnej leteckej spoločnosti.“


  Kolega z Brna splnil aj druhú požiadavku.


  Burger zase položil slúchadlo, otvoril spis, našiel si Korčokovu výpoveď.


  „Honza?“


  „Tu som.“


  „My sme ho už vypočuli, mám pred sebou oficiálne tlačivo výsluchu svedka, mám poznačené jeho nacionálie, mám vizitku jeho leteckej spoločnosti...“


  „A...?“


  „Všetko sedí.“


  Hanzel si opatrne sadol, aby nerušil. Už pochopil, že kolega má dôležitý telefonát, niečo sa deje. Burger ukázal na spis, rozhodil rukami, že nič nechápe. Hanzel chápal ešte menej, lebo obsah druhej strany telefonátu nepočul.


  „Edo, nemôžeme mať dvoch rovnakých pilotov, jedného u nás, druhého u vás.“


  „Ani mne sa to nezdá. Musíme nájsť nejaké riešenie.“


  „A čím skôr, chlapci. Môžete mu ho rovno oznámiť.“


  „Čo? Komu?“


  „To riešenie. Pilotovi. Ide k vám.“


  „Ide k nám? Prečo?“


  „Keď som ho presvedčil, že Krauz u nás nepracuje, zavolal do Viedne, dohadoval sa s tými detektívmi, až konečne vysvitlo, že Krauz robí u vás na oddelení vrážd, a keď mu povedali, že všetko iniciuje kriminálka z miesta jeho trvalého pobytu, mali v skutočnosti na mysli vaše mesto. Až ho nadvihovalo od zlosti, takže ho bude zaujímať nielen to, prečo okolo neho snoríte, ale aj to, odkedy ste mu zmenili trvalý pobyt. Volám, aby som vás varoval, je nasratý a mieri k vám.“


  „Mieri k nám?“


  „Pred chvíľou vypadol, ale má bavoráka, posledný model, tých stodvadsať kilometrov spraví za polhodinu. Nezabúdaj, že je pilot.“


  „Tak to ti teda, Honzo zlatý, pekne ďakujem!“


  „Nemáš za čo, Edo. A ak ten nálet prežijete, daj vedieť, ako to dopadlo. Fakt ma zaujíma dvojitá identita jedného pilota.“


  „Skôr jedna identita dvoch pilotov.“


  „Alebo aj tak. Veľa šťastia, bývalí kolegovia!“


  „Ahoj, a ďakujem za varovanie.“


  Burger položil, nestihol si ani zapáliť – v tom momente sa rozleteli dvere, dnu s veľkým hrmotom napochodoval Váňa a Kuky – práve sa vrátili z terénu.


  „Ani sa nevyzliekajte, utekajte na okres, máme problémy s pilotom.“


  „Problémy? Doteraz o ňom všetci tvrdili, že je to ideálny manžel,“ namietol Kuky.


  „Vidíš, odrazu je všetko inak. Hráme sa na detektívov, rozrábame celú rodinu, a pritom sme zabudli na základnú zásadu – vylustrovať manžela. Utekajte na okres, prineste komplet elopku. Chcem všetko, žiadosť o vydanie občianskeho preukazu, kartičku žiadateľa, fotografiu, ak má vydané duplikáty, chcem záznam o strate alebo odcudzení, staré fotografie, nové fotografie, poslednú fotografiu na doklade. Utekajte...“


  „Stačia fotokópie?“


  „Nie, Váňa, prineste len originály.“


  „Padáme!“


  „Oto, kde je Rišo?“


  „Neviem, mal byť tu a písať záznamy.“


  „Tie svine, zase zdrhli na pivo! Zavolaj mu na mobil, keby nebral...“


  „Nikdy neberie.“


  „... tak vyskúšaj Chosého, Rišo nebude ďaleko. Nech okamžite naklušú sem!“


  Hanzel skúsil telefonovať, Burger využil čas na prelistovanie spisu. Ešte raz si pozorne preštudoval výpoveď pilota Korčoka a výpoveď jeho manželky Ivanky. Hľadal nezrovnalosti, čokoľvek, čo by mu vo svetle nových informácií napovedalo, v čom je problém. Nenašiel nič.


  „Nevadí, veď o chvíľu sa všetko dozvieme...“


  Sotva dopovedal, na stole zazvonil telefón. Služba z vrátnice hlásila návštevu k detektívovi Krauzovi. Zastúpil ho Hanzel, zbehol dolu, priviedol pilota.

  Stačil jeden pohľad a Burgerovi bolo jasné, že ak neopatrne priloží len jedno polienko pod kotol, pilot exploduje. Začal opatrne.


  „Vitajte. Som kapitán Burger, toto je kapitán Hanzel. Kolega Krauz je na ceste, ale to nevadí, vieme o všetkom, lebo na prípade robíme spolu.“


  „Viete o všetkom... Takže už volali z Brna?“


  „Volali.“


  „Myslel som si. Mám rozprávať po slovensky alebo...“


  „Najlepšie v rodnom jazyku, takže po slovensky...“


  „Ale ja som Čech!“ vzkypel kapitán.


  „Pokojne, pán... pán...“


  „Kapitán Korčok.“


  „Myslíte si, že ste kapitán Korčok?“


  „Čože!? Či si myslím? Nemyslím, ja som naozaj kapitán Korčok!“


  „To je zaujímavé, aj my máme jedného kapitána Korčoka, no vyzerá úplne inak.“


  Pilot prijal miesto, odmietol kávu – neprišiel sa sem s nimi mojkať, prišiel narobiť vietor.


  „Takže v kancelárii sme traja kapitáni,“ začal pilot. Bolo na ňom vidieť, že sa musí veľmi premáhať, aby nekričal. „To nám, dúfam, uľahčí debatu a dohodneme sa, páni dôstojníci.“ Po dobre mienenej rade detektíva, aby rozprával v rodnom jazyku, prešiel na češtinu. „Nevím, co vám řekl kolega z Brna...“


  „V podstate všetko – že ste sa dozvedeli, že vás vyšetruje viedenská kriminálka, na pracovisku o vás zbierajú informácie, odtiaľ ste sa dostali do Brna, lebo ich o to požiadala kriminálka z miesta vášho trvalého pobytu, tam ste sa dozvedeli, že Krauz robí u nás na oddelení vrážd, tak ste prišli sem.“


  „Zhruba tak. Dovolím si upozorniť na fakt, že lietaniu sa venujem dvadsaťšesť rokov. Lietal som športovo vo Zväzarme, lietal som na vojne, lietam na civilných lietadlách. Nikdy som s políciou nemal nič do činenia!“ teraz sa neudržal a zvýšil hlas. Uvedomil si, že je ešte priskoro, skrotol. „Mám povesť precízneho, spoľahlivého pilota, ani jedna nehoda, ani jeden priestupok proti pracovnej disciplíne. Nie je jednoduché vypracovať sa až tam, kde som teraz. Neviete si predstaviť, koľko to dalo práce, koľko si to vyžiadalo nalietaných hodín, koľko odriekania na úkor rodiny, osobného voľna, a odrazu sa dozviem, že po letisku sa motajú tajní a vypytujú sa na mňa! Nehoráznosť! Žiadam vysvetlenie a rátajte s tým, že sa budem sťažovať na najvyšších miestach.“


  Napriek tomu, že svoj monológ zakončil vyhrážkou, udržal tón aj intenzitu hlasu v jednej rovine.


  „Ďakujem za úvod,“ slušne poďakoval Burger a nemyslel to uštipačne. „Teraz ma chvíľu počúvajte, upokojte sa a skúste sa sústrediť. Pred dvomi týždňami v lese nad mestom niekto postrelil mladú ženu, bývalú modelku, volá sa Ivana Korčoková, je manželka pilota Milana Korčoka...“


  „Ja mám menovca? To počujem prvý raz. Som prekvapený a dosť o tom pochybujem. Lietal som už za federácie, my piloti sa navzájom poznáme, nikdy mi nikto nespomínal, že by som mal menovca.“


  „Povedal som, aby ste sa upokojili a pozorne ma vypočuli. Myslel som – až do konca. O tri dni páchateľ pokus zopakoval, pokúsil sa ju zavraždiť výstrelom z pištole v jej dome. Vyšetrujeme to ako dva pokusy o vraždu, čo je aj u vás závažný zločin.“


  Pilot prikývol – to teda je!


  „Vyšetrovanie takéhoto zločinu,“ pokračoval Burger, „sa začína od rodiny. Musíme si byť istí, že rodinní príslušníci sú mimo podozrenia, až potom môžeme okruh podozrivých rozšíriť. Patrí manžel k rodinným príslušníkom?“


  „Samozrejme.“


  „Preto sme požiadali viedenských kolegov o spoluprácu, mali nám zistiť nejaké informácie o manželovi.“


  „Ale špicľovali okolo mojej osoby!“


  „Špicľovali okolo Milana Korčoka.“


  „Veď to som ja!“


  „To tvrdíte vy!“ Už zvýšil hlas aj Burger.


  „A čo iné mám tvrdiť, keď sa odmalička volám Milan Korčok?“


  „Ako to môžete dokázať?“


  „Ja mám dokazovať, že ja som ja? Vy ste sa zbláznili?“


  „Samozrejme, všetko treba dokázať, na polícii to tak funguje. Viete, koľko falošných pilotov behá po svete?“


  „Koľko?“


  „No... to neviem, ale prinajmenej jeden určite.“


  „Už ma to nebaví! Kde nájdem vášho nadriadeného?“


  „Prečo hneď nadriadeného? Prečo nechcete dokázať, že ste ozajstný Milan Korčok?“


  „Ja že nechcem? A čo je toto?“


  Pilot vyskočil zo stoličky, Burger ho s obavami sledoval, Hanzel siahol pod stôl. Útok sa nekonal, pilot siahol do vnútorného vrecka na saku pilotnej uniformy.


  „Nech sa páči,“ z vrecka vybral čiernu koženú peňaženku. „Občiansky preukaz, pochopiteľne, český,“ vyložil na stôl prvý doklad. „Vodičské oprávnenie,“ vyložil druhý doklad. „Pilotný preukaz, pilotná licencia,“ pribudli dva ďalšie doklady. „Môžete sa unúvať, pán kapitán, vstať a prečítať mi meno, aké je na všetkých dokladoch?“


  Burger neochotne poslúchol pilotovu výzvu. Nahol sa nad stôl, prečítal si mená – všetky rovnaké.


  „Môžem?“ Burger ukázal na pilotný preukaz.


  „Bežne to nedovolím, ale vzhľadom na okolnosti... Nech sa páči, poslúžte si.“


  Burger vzal pilotný preukaz, pozorne si ho prezrel. Obal bol obdratý, preukaz bol roky používaný, fotografia sa zhodovala s naštvaným originálom v kancelárii. Zbežne preskúmal ostatné doklady – na prvý pohľad dlhodobo používané.


  „Oto...“


  „Prosím.“


  „Chalani vo vedľajšej kancelárii mali úvé lampu, vieš, robili s tými ukradnutými bankovkami zo všeobecnej banky.“


  „Viem.“


  „Skús, či ju ešte majú. Ak áno, požičaj ju.“


  Pilot pochopil, sadol si, doklady nechal rozložené na stole.


  Hanzel sa vrátil s lampou, Burger pozhŕňal doklady na kopu, nasvietil ich. Skryté ochranné znaky sa rozsvietili – doklady boli pravé.


  „Spokojný?“ zazubil sa víťaz.


  „S dokladmi áno,“ pripustil detektív, „so situáciou nie. Ničomu nerozumiem.“


  „Ničomu nerozumiete, napriek tomu ste sa rozhodli zničiť mi kariéru!“ Výčitka zarezonovala kanceláriou, pilot sa neudržal, zvýšil hlas.


  Burger sa naštval.


  „Zničiť kariéru?!“ zvýšil hlas aj on. „Chcete počuť pravdu, vážený pán pilot!? Kašleme na vás! My chceme niekoho iného!“


  „Tak potom prečo prenasledujete mňa!?“


  „My vás neprenasledujeme, my o vás nemáme záujem, my máme záujem o Milana Korčoka!“


  „Ale veď Milan Korčok som ja!“ zareval pilot, až skoro spadol zo stoličky.


  V tom momente vošli Krauz a Chosé.


  „Páni, páni, čo to tu stvárate? Počuť vás až pri výťahoch!“ Krauz zagánil na rozčúleného pilota v uniforme. „Kto je to?“


  „Milan Korčok,“ vzdychol si Burger.


  „Si robíš prdel.“


  Pilot bezmocne zaťal päste.


  „Páni, dovoľte, aby som vás predstavil,“ Burger rozpačito rozhodil ruky, netušil, čo vzíde zo vzájomného predstavovania. „Toto je pilot Milan Korčok, toto je detektív Richard Krauz.“


  Jeden nenávistne prižmúril oči, druhý sa nebadane uklonil – ruky si nepodali.


  „Tak to ste vy!“ zasyčal pilot.


  „A kto ste vy?“


  „Nepočuli ste? Som obeť vášho diletantizmu – Milan Korčok osobne! Už ste spokojný? Takto ste si ma predstavovali?“


  „Pilota Korčoka si nemusím predstavovať, poznám ho osobne.“


  „Samozrejme, veď sedí priamo pred vami!“


  „Nie, ten náš je krajší.“


  „No dovoľte, ale toto je už priveľa!“ vyskočil pilot.


  „Pokojne, len pokojne, všetci sa posadíme, upokojíme sa,“ Burger sa pokúšal zvládnuť nezvládnuteľnú situáciu. „Len pokojne... len pokojne,“ šepkal si, sám sa pokúšal upokojiť.


  Krauz prepaľoval pilota podozrievavým pohľadom, snažil sa zachytiť tik, zášklby v tvári, čokoľvek, čo by prezradilo, že majú do činenia s bláznom, čo sa vydáva za pilota, a ešte k tomu si dal ušiť pilotnú uniformu.


  Burger sa zúfalo hodil na stoličku, prievan zhodil fotografiu. Nepodarilo sa mu ju zachytiť, zletela pod stôl, zaletela až k pilotovým nohám. Neochotne sa zohol, hodil ju na stôl, aby ju nešikovný detektív uložil tam, kde bola.


  Pilot vstal, nahol sa nad stôl – postavy na fotografii ho zaujali. Načiahol sa, otočil fotografiu k sebe, pozorne si ju pozrel, zvraštil obočie.


  „Vy ste s Imrom rodina?“


  Burger to už nevydržal, rozosmial sa.


  „Čože? Čo ste to povedali? Vy ste fakt podarený, pán pilot, studnica nevyčerpateľných záhad a zvratov. Najprv pilot Korčok číslo jeden, potom pilot Korčok číslo dva, teraz nejaký Imro... S čím nás ešte prekvapíte?“


  „Prečo by som vás mal prekvapovať? Iba sa pýtam, či ste rodina. Prečo máte jeho fotografiu na stole? Ja nemám kanceláriu, ale keby som mal, tak by som si na stôl postavil fotografiu manželky alebo syna. Máte ju na stole, tak sa pýtam, či vám je rodina. Čo je na tom záhadné?“ nechápal pilot.


  Burger vzal zo stola fotografiu, pozorne sa na ňu zahľadel, priniesol ju k pilotovi, otrčil ju pred neho, potom po ozajstnom Korčokovi poklepal párkrát prstom.


  „Vy ste pilot Korčok.“


  „Som.“


  „Kto je toto?“ znova poklepal prstom.


  „Imrich Varga.“


  „Nemožné!“ skočil im do výsluchu Krauz. „Imrich Varga je nepodarený vrah, čo sa dvakrát pokúsil zavraždiť manželku pilota Milana Korčoka! Toho ozajstného, na fotografii!“


  Krauzov vstup do výsluchu prekvapil aj detektívov.


  „Vieme to pár minút, všetko vysvetlím potom,“ ospravedlňujúco sa usmial Krauz. Kolegovia mali pochopiť, že aj on a Chosé sa v prípade niekam pohli, no nebol čas na výmenu informácií. Všetko si vyjasnia, keď vypadne tento blázon – falošný pilot.


  Burger pochopil, no aj tak nenachádzal slová. Krauz to využil, prevzal iniciatívu.


  „Vy tvrdíte, že ste Milan Korčok.“


  „Som Korčok.“


  „A kto má byť ten na fotografii?“


  „Imrich Varga.“


  „Tak potom sa pokúsil zavraždiť vašu manželku. Máte manželku?“


  „Mám.“


  „Tak vidíte!“


  „Čo vidím? Moju manželku sa nikto zavraždiť nepokúsil!“


  „Nie je postrelená?“


  „Je zdravá, stará sa doma o syna.“


  „Potom to nie je manželka pilota Korčoka.“


  „Je to moja manželka!“


  „Potom nie ste pilot Korčok!“


  „Som.“


  „Tak ona nie je vaša manželka!“


  „A čia by bola? Mám na to papier, sobášny list! Čo máte vy?“


  Burger si sadol, niečo si rýchlo poznačil.


  „My máme dvakrát postrelenú pani Korčokovú, ktorá nie je vaša manželka!“ hádal sa vytrvalo Krauz.


  „Páni, páni...“ Burger k nim otrčil ruky, akoby sa vzdával. „Stačí, takto sa nikam nedostaneme! Upokojíme sa, obaja buďte ticho! Všetci buďte ticho!“


  Poslúchli.


  „Pán... pán...“ váhal, ako ho osloviť, napokon sa rozhodol. „Pán Korčok, vy tvrdíte, že toho muža na fotografii poznáte?“


  „Dovolíte?“ natiahol ruku, Burger mu podal fotografiu.


  Pilot sa pozorne zahľadel, usmial sa.


  „No iste, stále vyškerený Imino! Samozrejme, že ho poznám, je to Imrich Varga, môj kamarát! Je o niečo starší, než si ho pamätám, ale stále vyškerený. Je to on!“


  Detektívi si vymenili nechápavé pohľady, neozval sa nikto, nechali to na Burgera. Nemá význam rýpať zo všetkých strán, výsluch musí viesť iba jeden, inak sa nedohodnú.


  „Odkiaľ sa poznáte?“


  „Z vojenčiny. V Čáslavi som lietal na stíhačkách, Imro mi robil výzbrojára, zbrojného technika, ale to je už vyše dvadsať rokov. Zblížili sme sa, skamarátili, no keď som odišiel, stratil som kontakt. Odvtedy sme sa videli raz, veliteľ letky zorganizoval stretávku, odchádzal do dôchodku. Prišiel aj generál Vrchlický.“


  Pilot urobil dramatickú pauzu, aby si uvedomili, že prišiel aj generál Vrchlický. Detektívi prikývli – bez generála Vrchlického si stretávku nevedeli predstaviť ani oni.


  „Kedy to bolo?“


  „Päť rokov po mojom odchode z letky. To bude... No dobrých pätnásť rokov.“


  „Odvtedy ste sa s Vargom nevideli?“


  „Nie.“


  „Ani náhodou, niekde na letisku, len tak ste sa míňali...“


  „Nie, určite nie, to by nebolo iba míňanie, to by dopadlo inak.“


  „Výborne, takže ste sa nestretávali.“


  „Nie. Prečo sa naňho vypytujete? Nie ste rodina? Prečo máte jeho fotografiu na stole?“


  „Lebo visela v jeho dome na stene, je to fotografia pilota a modelky...“


  „Tak sa mu to predsa podarilo!? Imro je už pilot? Viete, stále o tom sníval, často hovoril, že raz sa odhodlá, spraví si skúšky, získa licenciu, bude lietať. Objektívne vzaté, mal na to, vedel o lietadlách a lietaní všetko, možno viac než ja. Tak sa mu to nakoniec podarilo, chlapčisko šikovné!“ Pilot neskrýval radosť nad kamarátovým úspechom.


  „Moment, pán Korčok, nedali ste mi dohovoriť. Je to fotografia pilota Korčoka a jeho manželky, modelky Ivany Korčokovej.“


  Pilot sa zháčil, s úsmevom sa ešte raz zahľadel na fotografiu, s kamarátom si hľadeli do očí. Úsmev sa pomaly menil na grimasu, potom na zdesenie.


  „Prosím? Pilota Korčoka a... modelky...“ Pilota premkla neblahá predtucha. „On sa vydáva za pilota Korčoka?“


  Konečne zaznelo na celú kanceláriu, čo už všetci šípili, no nenašli odvahu vysloviť to nahlas.


  „Manželku má peknú, hotová letuška, ale ak je to pravda, tak sa z neho vykľula pekná sviňa!“ vzdychol si pilot.


  „Bol sviňa aj predtým, keď ste boli v armáde?“


  Pilot sa zamyslel, nespúšťal z kamaráta oči.


  „Občas, keď sme si viac vypili, mal sprosté reči a debilné nápady...“


  „Napríklad?“


  „Hospodárovi letiska sme ukradli kozu, viete, choval na letisku kozy, aby spásali trávu. Zavreli sme ju na noc do hangára, veľká psina. Raz sa vrátil z okružnej jazdy po okolitých krčmách na nákladnom aute plnom štrku, veliteľ letky mal čo robiť, aby to s riaditeľom neďalekého kameňolomu ututlal. Potom...“


  „Stačí, to stačí,“ zastavil ho Burger. Vstal, skúmavo sa zahľadel na pilotove doklady na stole.


  Pilot si ani neuvedomil, že tam stále ležia. V zápale ostrej slovnej výmeny si zabudol chrániť to najcennejšie, čo mal, okrem manželky a syna, pochopiteľne.


  „Môžem ešte raz?“ požiadal Burger.


  Pilot ukázal rukou, že môže.


  Burgera zaujímal len pilotný preukaz, pozorne ho skúmal, prevracal ho v rukách.


  „Presne taký som už videl...“ šomral si popod nos Burger. „Presne taký...“


  Burger vrátil preukaz, pilot si doklady pre istotu schoval do saka.


  „Kde sa dá taký získať?“


  „Dlhé roky štúdia, stovky nalietaných hodín...“


  „Myslel som – načierno.“


  „Vy si myslíte, že niečo také kúpite na burze za sto korún?“


  „Napríklad.“


  „Nie, ani napríklad nie.“


  „A ukradnúť?“


  „Čo ukradnúť?“


  „Stratili ste niekedy doklady?“


  „Vodičák...“


  „Ten pilotný preukaz.“


  „Nie.“


  „Ukradli vám ho niekedy?“


  „Nie... Počkajte... Ako to viete?“


  „Neviem, pýtam sa.“


  „Na tej stretávke pred pätnástimi rokmi sa niečo vypilo. Teda, vypilo sa toho dosť. Potom sme sa ešte túlali, vymetali sme bary. Na druhý deň mi chýbal pilotný preukaz.“


  „Strata preukazu?“


  „Ak to bola strata a niekto ho našiel, tak si ho nechal ako suvenír, lebo už som ho nikdy nevidel. Stratu som riadne nahlásil a vydali mi nový. Pamätám si to presne, lebo ani predtým, ani potom sa mi to nestalo.“


  „Celý čas, čo sa vás držali túlavé boty, bol Varga s vami?“


  „Samozrejme, dlho sme sa nevideli, museli sme...“ pilot sa zarazil. „Počkajte, vy si myslíte...“ pilot sa ošíval, nešlo mu to do hlavy. „No dobre, ale keby aj, hneď po nahlásení starý preukaz vyradili z evidencie, zrušili jeho platnosť. Načo by mu bol?“


  „Niektoré pilotné preukazy nemusia slúžiť na lietanie, úplne stačí, že sa nimi dá mávať. Myslím to tak, že sa s ním dá preukázať a tvrdiť o sebe, že som pilot. Laik uverí, bežnému človeku také niečo vyrazí dych, už len keď sa ho môže dotknúť. Kto by preveroval jeho pravosť, či bol vyradený z evidencie alebo nie?“


  „Bežnému človeku...“ ticho nadviazal Krauz. „Aj bežnej modelke by mohol vyraziť dych.“


  Burger si s Krauzom vymenili veľavravný pohľad – už zase ladili, zase vysielali na spoločnej frekvencii.


  „Pán Korčok...“


  „Už som pre vás Korčok? Už mi veríte?“


  „Prepáčte, ospravedlňujem sa. Stali ste sa... Ehm, pardon, stali sme sa obeťami omylu alebo cieleného podvodu, a to musíme...“ Burger nedopovedal, prerušili ho Váňa a Kuky.


  Vrátili sa, pohľadom zhodnotili situáciu v kancelárii – cudzia osoba na obzore, musia byť opatrní.


  „Môžete, toto je pilot Milan Korčok,“ rýchlo vysvetlil Burger.


  „Korčok? Vás tak nechať chvíľu samých a hneď zblbnete! Tak potom tento krpec za mnou je podľa vás pražský Golem, nie?“


  Pilot Milan Korčok sa už nerozčúlil – pražský Golem mu môže pokojne siahať len po prsia.


  „Váňa, nemáme čas vysvetľovať, ale všetko je asi inak, než sme si doteraz mysleli. Hovor!“


  „Korčok nemá založenú kartičku, nikdy mu nebol vydaný platný občiansky preukaz, taká osoba nie je v evidencii obyvateľov.“


  To bola posledná tehlička do múru pochybností. Múr bol kompletný a týčil sa do výšky mrakodrapu.


  „Pán Korčok, teraz sa rozlúčime...“


  „Jasné. Vidím, že to tu máte veselé.“


  „Niekedy až veľmi. Kam idete odtiaľto?“


  „Na letisko, musím upokojiť situáciu vo firme a v noci mám let do Londýna.“


  „Výborne, kolegovi nadiktujte číslo, na ktorom budeme spolu komunikovať. Keď sa potvrdí naše podozrenie, napíšeme do vašej firmy ospravedlňujúci list, aby vaša povesť neutrpela. Ak bude treba, navštívim riaditeľa vašej spoločnosti osobne a všetko mu vysvetlím. Zatiaľ prijmite moje ospravedlnenie – vidíte sám, ako sa veci rýchlo vyvíjajú, ako sa menia. Uznáte sám, že nie sme na vine.“


  „Vidím, vidím.“


  Teraz si už ruky podali. Na diaľnici bol odhodlaný urobiť im z kancelárie kôlničku na drevo a toho všiváka Krauza zdrapnúť pod krk a dusiť až dočervena. Motor bavoráka reval ako jeho tryskáč po zapnutí forsáže, akoby sa nervozita zo šoféra prelievala cez plynový pedál priamo do valcov. Rýchlosť neregistroval, bolo mu jedno, že povolenú rýchlosť prekročil skoro dvojnásobne – aj tak by ho policajti nechytili. Našťastie na konci diaľnice sa upokojil, rýchla jazda mu vyvetrala hlavu, začal racionálne premýšľať. Keď parkoval za policajným riaditeľstvom, bojová nálada ho opustila, keď vchádzal do kancelárie, bol ochotný dohodnúť sa, a teraz, na konci, ich chápal, už sa nehneval, dokonca sa aj nebadane usmial.


  „Ale na tom liste trvám!“


  „Určite, môžete sa spoľahnúť.“


  „Aj na vysvetlení, zavolajte mi. Naozaj ma zaujíma, akú rolu v tom zohral Imino.“


  „Zavoláme, zavoláme. Dovidenia.“


  Hanzel ho priviedol, Hanzel ho aj odprevadil na vrátnicu.


  „Chlapci, a teraz rýchlo,“ úradoval Burger. „Váňa...“


  „Tu som.“


  „Evidenciu ste preverili poriadne?“


  „Živú aj mŕtvu. Jeden Milan Korčok je v živej, má dvanásť rokov, otec je Gustáv. Druhý je dôchodca. Vo veku nášho Korčoka ani jeden.“


  „Výborne! Teraz Rišo... Čo to malo byť s tým Vargom?“


  „Chlapci, pamätáte sa, ako som pred dvomi týždňami rozposlal fonogram pátrania po zbraniach...“ Krauz im rozpovedal príhodu s kolegom z Komárna.


  „Peťo z balistiky bude držať hubu?“ zaujímal sa Burger.


  „Určite, Peťo je náš človek.“


  „A ten Laco z Komárna?“


  „On sa namočil najviac, načierno nám priniesol pušku, tak nebude natierať sám seba, nie?“


  „V poriadku, takže ideme na to! Pôjdu dve autá, v prvom ja s Otom, v druhom vy štyria. Dnu pôjdem ja, Oto, Rišo a Chosé. Kuky a Váňa zabezpečujú priestor vonku. Vyvedieme ho von pod zámienkou, že sa zistili nové skutočnosti, ani mu vlastne nebudeme veľmi klamať. Posadíme ho k vám dozadu, Kuky z jednej strany, Oto z druhej. Váňa by sa nezmestil, prisadne si ku mne. Prevezieme ho k nám a tu už bude v našich rukách. Pán pilot Korčok bude mať čo vysvetľovať.“


  Plán to bol dobrý, rozumný, premyslený – škoda, že práve také plány vždy zlyhajú.

  Potešila sa, že vidí známe tváre. Nebolo to hrané, niektorí ľudia majú policajtov radi. Podľa posledných prieskumov verenej mienky by sa zmestili do jednej električky, ale za to detektívi z oddelenia vrážd nemohli.


  „Poďte ďalej.“


  Krauz a Chosé ju naživo videli prvý raz. Ani domáci rozgajdaný úbor a strapaté vlasy jej neubrali z krásy. Chosé si lebedil, aj ona sa naňho usmiala – čierne husté vlasy, fúziky pod nosom, športová postava, drzý vyzývavý pohľad – ako jej manžel.


  „Sadnite si. Čo vám ponúknem?“


  „Ďakujeme, nebudeme zdržiavať. Manžel je doma?“


  „Nie, išiel na letisko.“


  „Kedy?“


  „Včera poobede.“


  „Takže v noci nebol doma?“


  „Keď išiel včera poobede, tak asi nie.“


  „Neplánovaný let?“


  „Mimoriadny let, telefonovali mu. Občas sa to stáva. Zajtra poobede by mal byť doma.“


  „Zajtra... Hovoríte. Mimoriadny let, hovoríte,“ šomral si Burger. „Čo keby ste mu zavolali? Máme len jednu otázočku, no dôležitú.“


  „Nevolávame si.“


  „Viem, už ste spomínali. Nevolávate si, lebo...“


  „Vysvetlil mi, že sa im miešajú frekvencie, ale hlavne klienti to nemajú radi.“


  „Takže keď je preč, vôbec si nevoláte?“


  „Vôbec.“


  „Až keď priletí, ozve sa z letiska. Pamätám si to dobre?“


  „Presne.“


  „A tento postup, tento spôsob kontaktovania, navrhol on?“


  „Áno.“


  „Nikdy ste ho neporušili?“


  „Nie, nebol dôvod.“


  „Inak povedané, keď odišiel na let, už ste s ním kontakt nemali, až po prílete.“


  „Áno. Prepáčte, ale nerozumiem. Prečo sa naňho vypytujete? Stalo sa niečo?“


  „Stalo, no vysvetlenie príde, až keď si budeme absolútne istí. Zatiaľ vás prosím o trpezlivosť. Dôverujete mi?“


  „Samozrejme!“


  „Tak si vezmite mobil a skúste mu zavolať.“


  Poslúchla, chvíľu počúvala, odtiahla mobil od ucha, bezmocne pokrčila plecom.


  „Stanica nedostupná.“


  „Inak povedané, vypol sa.“


  Detektívi vážne pokyvkávali hlavami, tušili, kde by mohol byť, no pre ňu to bude šok, snažili sa oddialiť bolestné poznanie.


  „Znova som si prečítal zápisnicu, potreboval som si oživiť niektoré informácie. Bohužiaľ, niektoré fakty sú spomenuté len povrchne. Vy ste sa s manželom zoznámili...“


  „Na letisku, už som vám to hovorila. Zabudli ste? Boli ste za mnou v nemocnici...“


  „Viem, viem, len všetci kolegovia tam neboli, takže keby ste mali strpenie a skúsili znova. Prosím vás.“


  „Na letisku, meškalo nám lietadlo. Letela som do Milána na prehliadku, zasekli sme sa v letiskovom bare, mechanici zháňali nejakú súčiastku do lietadla. Prisadol si, dali sme sa do reči, predstavil sa, že je pilot, ale pomôcť nám nemôže, lebo to nie je jeho let...“


  „Mal uniformu?“


  „Nie, ale ukázal mi pilotný preukaz, lebo som mu neverila. Viete, stretnúť pilota len tak v bare, dať si s ním drink a len tak sa nechať baliť... Viete, je to tak trochu dievčenský sen.“


  Burger chápavo prikývol – taký dievčenský sen sa dá ľahko zneužiť.


  „Dali ste sa dokopy.“


  „No.“


  „A bola svadba.“


  „No.“


  „Kde?“


  Keď sa skutočný pilot Korčok rozčuľoval v kancelárii, že vie svoje manželstvo doložiť sobášnym listom, Burger si jeho poznámku rýchlo poznačil. Aj Ivanky sa chcel spýtať na sobáš, na okolnosti okolo, hlavne, kde sa sobáš konal a kto ho vybavoval.


  „Na gréckom ostrove. Páliace slnko, biely piesok na pláži, šum spenených vĺn...“ zasnila sa. „Romantika.“


  Detektív zase chápavo prikývol – aj svadba ďaleko od obradnej siene zapadala do mozaiky. Kto by sa v Grécku zapodieval overovaním pravosti nejakých dokladov, keď to má parádne zaplatené?


  „To bol jeho nápad?“


  „Spoločný.“


  „Spoločný, zažiť niečo zvláštne, však?“


  „No.“


  „Ale svadbu za hranicami navrhol on.“


  „Milan, on s tým prišiel.


  „Kto tú svadbu vybavoval?“


  „Tiež Milan.“


  „Ale na svadbe v cudzine mimo obradnej siene musí byť zástupca veľvyslanectva, ambasády, inak je svadba neplatná.“


  „My hovorte! Z Atén priletel zástupca vyslanectva, zháňali sme štátny znak, lebo ho zabudol. Viete o tom, že bez štátneho znaku je svadba neplatná?“


  „Sobášny list máte potvrdený našimi úradmi?“


  „Neviem, žeby mal byť potvrdený. Aby som pravdu povedala, toto má u nás na starosti Milan.“


  Jasné vysvetlenie – tam, kde by ho mohla nachytať, ju preventívne odstavil od administratívy, od faktov.


  „Ako ste leteli na svadbu? Jeho spoločnosťou? On pilotoval?“


  „Nie, normálnou linkou.“


  „Prečo? Prečo ste nevyužili služby jeho leteckej spoločnosti?“


  „Povedal, že všetky lety sú obsadené. Viete, oni zas nemajú toľko lietadiel. Okrem toho by to bolo nehorázne drahé.“


  „Zaujímali ste sa o cenu?“


  „Nie, Milan povedal.“


  „Takže váš budúci dal prednosť preplnenému lietadlu pred romantickým letom súkromným lietadlom.“


  „Ale...“ zaváhala, „nebolo preplnené. Dohodli sme sa, že poletíme normálnou linkou. Kam tým mierite?“


  „Ešte chvíľu strpenia. Pozrite sa na túto fotografiu...“ Burger zalovil v saku, vybral fotografiu.


  „Čo som sa jej nahľadala! Kde ste ju vzali?“


  „Zaistili sme ju pri obhliadke miesta činu. Visela na stene, sused Veselý ju zhodil a vyšetrovateľ ju považoval za stopu z miesta činu. Našiel som ju založenú v spise.“


  „Moja fotografia, najmilšia!“ Tešila sa ako malé decko, určite mala pre ňu zvláštny význam.


  „Len pre úplnosť, na tej fotografii ste vy...“


  „Áno.“


  „... a Milan.“


  „Áno, ale veď ho poznáte, už ste sa videli.“


  „Videli. Kde je to fotografované?“


  „Maldivy, naša prvá dovolenka! Fantastický zážitok!“


  „Ako ste leteli? Jeho spoločnosťou?“


  „Nie, normálnou linkou.“


  „Na koľkých dovolenkách ste boli?“


  „Na troch.“


  „Vždy ste leteli normálnou linkou?“


  „Vždy.“


  „Leteli ste aspoň raz lietadlom, ktoré by pilotoval váš manžel?“


  Zarazila sa, zahľadela sa na detektíva, potom si ich všetkých premerala. Mlčiaci detektívi jej viseli na nenamaľovaných, no aj tak pekne tvarovaných perách.


  „Nie.“


  „Vzali ste si za manžela pilota súkromnej spoločnosti – sama uznávate, že atraktívnosť jeho povolania zohrala určitú rolu pri nadviazaní kontaktu a pre vznik vzťahu, ktorý z toho vzišiel. Nehovorím, že najdôležitejšiu, no predsa len nejakú rolu to zohralo, a vy ste túto atraktivitu ani raz nevyužili? Ani raz ste s ním neleteli? Ani raz ste nevideli svojho manžela pilotovať?“ Burger vystrúhal neveriacu grimasu.


  „No...“ váhala, niečo sa jej na správaní detektívov nepáčilo, nevedela čo, ale zneistela. „Aby som pravdu povedala, prosila som ho, viackrát som ho požiadala, žeby som s ním rada letela, chcela som ho vidieť za kniplom, ale nebol čas, bol rozlietaný, mal toho veľa. Sľúbil mi, že keď sa naskytne príležitosť, určite ma zvezie...“


  „Ale príležitosť sa ani po vyše roku a pol nenašla.“


  „Zatiaľ nie,“ pripustila.


  „Nikdy ste s ním neleteli?“


  „Nie.“


  „Letel s ním niekto z rodiny?“


  „Nie.“


  „Letel s ním niekto z vašich známych?“


  „Nie.“


  „Nikdy vám nezatelefonovala kamarátka z brandže, že letela s vaším manželom a bolo to fantastické?“


  „Nie.“


  „Boli ste s ním niekedy na letisku?“


  „Nie.“


  „Boli ste s ním niekedy v jeho firme?“


  „Nie.“


  „Poznáte majiteľa leteckej spoločnosti?“


  „Nie.“


  „Poznáte jeho kolegov pilotov? Aspoň jedného?“


  „Nie. Pán Burger, ale už stačilo! Čo to má všetko znamenať? Čo sú to za otázky? Desíte ma!“


  „Ivanka, budete potrebovať veľkú vnútornú silu, aby ste strávili to, čo vám teraz poviem...“


  Keď odchádzali, plakala. Najprv sa bránila, obhajovala ho, aj sa rozkričala, lenže ako na ňu padal jeden fakt za druhým, jej obrana strácala pevnú pôdu pod nohami. Burger jej vysvetlil po poriadku, ako sa vyšetrovanie vyvíjalo, až po záver, že jej manžel nie je pilot, ba nie je ani Milan Korčok.


  Vystrčila ich z dverí, triasli sa jej pery, prerývane dýchala, celá sa triasla.


  „Ivanka, nemáme niekoho zavolať? Mamu...?“


  „Nie, chcem byť sama!“ A zapleskla dvere.


  Jej želanie nemohli splniť, nech s ňou súcitili akokoľvek.


  „Váňa, Kuky...“


  „Počúvame.“


  „Nemôžeme ju nechať samu, máte prvú hliadku. Postavíte sa tam hore, odtiaľ budete mať najlepší rozhľad po celej ulici. Keby sa zjavil, okamžite voláte, sami zakročíte, len keby jej hrozilo nebezpečie. Zatiaľ vydržte, vypracujem plán striedania, potom vás prídu vymeniť. Od tejto chvíle ju už nemôžeme spustiť z očí.“


  „Jasné. Edko, ale do obchodu si môžem odskočiť.“


  „Váňa!“


  „Dobre, v službách štátu môžem pokojne aj skapať od hladu, nech som slávny. Len neviem, čo mi napíšete na pomník.“

  „Nechápem, prečo si vyhliadol práve ju,“ Krauz pracoval aj v aute.


  „Sex a prachy,“ vystihol Burger.


  „To je pravda,“ súhlasil Krauz, „oboje môže rozdávať plným priehrštím.“


  „Je bohovská,“ zaskučal Chosé.


  „Drž hubu, pracujeme! Edo, ale kde nabral nejaký obyčajný Imro z Komárna odvahu čo len osloviť modelku, nieto ju ešte zbaliť?“


  „Nebol obyčajný Imro, vždy bol polovičný Korčok. Spomeň si, čo nám povedal pilot. Už na vojne mal ambície, chcel zložiť skúšky a stať sa pilotom.“


  „A na uniformu pilota loviť baby? Preto mu šlohol preukaz?“


  „Vtedy to možno ešte nemal premyslené do detailov, ale tam niekde sa to začalo. Piloti sa ožrali, naskytla sa príležitosť, tak jeden preukaz šlohol. Dvadsať rokov ležal v skrini...“


  „To nevieme, či len tak ležal. Ani netušíme, čo všetko s tým preukazom za ten čas napáchal.“


  „Tiež pravda, ale Ivanku vtedy ešte nepoznal, takže v jeho plánoch nefigurovala. Keď ju zbadal v bare na letisku, dostal nápad – pozri, ako elegantne ho priviedol do úspešného konca.“


  „Ona si v tom hlbokom zaslepení láskou ani neuvedomila, že všetko platí ona, že jej ani raz neukázal výplatnú pásku pilota. Edo, keď si ju na to upozornil, až zmeravela. Docvaklo jej. Ľutujem ju, teraz sedí doma a premýšľa, skladá deň po dni, rekapituluje posledný rok života – výsledný obrázok sa jej teda určite nebude páčiť.“


  „Ale otvorili sme jej oči, už by jej nemalo hroziť nebezpečie.“


  „A tu sa dostávame k jadru problému – kto a prečo? Myslíte si, že to bol Korčok alias Varga? Prečo? Čo mu chýbalo? Veď si mohol roky nažívať ako v bavlnke, možno až do penzie pilota, ktorá by nikdy neprišla, ale určite by si nejakú výhovorku našiel a živila by ho ďalej.“


  „Pochybujem,“ zašomral Chosé.


  „Že by ho živila?“


  „Nie, že v tom ide. Ivanka je tehotná, čaká jeho dieťa! Ty by si strieľal na vlastnú tehotnú manželku? Alebo najal by si si niekoho, aby to spravil? Blbosť! Je v tom niekto iný, ide o niečo viac. Toto odhaľovanie falošnej identity nejakého zakomplexovaného kreténa je iba vedľajší produkt nášho snaženia. Verte mi, je v tom niečo viac!“


  S týmto konštatovaním sa uspokojili, ďalej sa viezli mlčky. Každý premýšľal nad zvláštnym prípadom po svojom.


  Neplánovali zdržiavať sa v kancelárii, no bolo už po pracovnom čase, takže ak chceli požiadať o spoluprácu ostatných kolegov z oddelenia a zapojiť ich do postriežky na falošného pilota, museli zavolať Mayorovi, aspoň čiastočne ho informovať o vývine prípadu a posťahovať ochotných kolegov do práce. Potom, podľa počtu ochotných kolegov, určiť dvojice, vymyslieť systém striedania, určiť zálohy, alebo aj požiadať o spoluprácu kukláčov, lebo z Korčoka sa mohol vykľuť nebezpečný ozbrojený páchateľ, neváhajúci pri zatýkaní použiť zbraň.


  Burger sa chopil iniciatívy, siahol po slúchadle, no predbehlo ho zazvonenie.


  „Burger, počúvam. Krauz... Áno, je tu. Počkaj, dám ti ho. Rišo...“


  Krauz sa zodvihnutým obočím spýtal kolegu, kto otravuje.


  „... ten váš kamarát z Komárna. Nejaký je udýchaný. Neposlali ste ho domov peši? Mal auto, keď odchádzal?“


  Krauz bol rád, že Burger si aj v napätej fáze vyšetrovania zachováva humor, čo bol neklamný znak, že hlava mu funguje na plné obrátky. Budú ju potrebovať, a svoje asi tiež.


  „Krauz, ahoj, Lacko.“


  „Szia, fiam. Počúvaj ma, Riško, ja viem, že sme sa dohodli, že potrebujete čas a potom prídete sem k nám zatknúť Vargu, ale asi by ste mali prísť hneď, lebo kým som bol u vás, veci sa pohli.“


  „Aj u nás, by si sa čudoval.“


  „Ty sa budeš viac, som si istý. Sedíš?“


  „Sedím.“


  „Tak počúvaj, Varga asi nie je Varga.“


  Krauz klamal, nesedel, ale teraz si pre istotu sadol.


  „Laco, ale o tom nemôžeš vedieť! Zistili sme to krátko po tvojom odchode!“


  „Čo?“


  „Že Varga je vlastne pilot...“ Krauz sa zarazil, začal zle. „Nie, počkaj, teraz som to splietol, že pilot Korčok nie je pilot a Varga na fotografii... Ehm,“ Krauzovi sa všetko poplietlo. „Laco, počkaj, pilot nie je pilot a Varga nie je Varga? Ty tvrdíš, že Varga nie je Varga? Nie je ani pilot, ani... tak čo vlastne je?“


  „Vy už pijete? Dopredu oslavujete?“


  „Nie, nebudeš mi veriť, ale som triezvy. Asi v tom bude problém, lebo ti vôbec nerozumiem.“


  „Richard, takto po telefóne to nemá význam, nedohodneme sa, lebo je toho veľa a je to zamotané. Sadnite do auta, za hodinu a pol ste tu a uvidíte ten cirkus na vlastné oči.“


  „Aký cirkus?“


  „Sú tu Maďari, nezľaknite sa, plné parkovisko maďarských áut. Naháňajú Vargu, ale nie je to Varga, asi je postrelený.“


  „Takže je tam u vás? V meste?“


  „Niekde tu je, no len ma zdržuješ, nič viac ti do slúchadla nevysvetlím, je to naozaj komplikované. Prídete?“


  „Samozrejme, sadáme do auta a letíme!“


  „Tak fajn, čakám ťa!“


  Krauz položil, krvi by sa mu v tvári nedorezal.


  „Chlapci, niekomu tu asi šibe, ale vraj Varga nie je Varga a je asi postrelený. Naháňajú ho Maďari.“


  Chosé pristúpil ku kolegovi, súcitne ho pohladkal po vlasoch.


  „A ty sa ako voláš, chlapčisko!?“ zrúkol naňho Krauz.

  Hneď, ako sa dostali na kraj Komárna, na vlastnej koži sa mohli presvedčiť, že niečo sa naozaj deje – zastavila ich hliadka, obaja policajti mali cez plece prevesený škorpión. Malé samopaly sa do služby fasovali, len keď išlo do tuhého. Detektívi si všimli, že o kúsok ďalej druhá hliadka uzatvára smer von z mesta, zastavovali každého.


  Služobný preukaz im otvoril cestu. Policajt v uniforme si cestou k ich autu všimol poznávaciu značku, takže sa spýtal so silným maďarským prízvukom: „Viete, kam ísť?“


  Krauz prikývol, pohol sa.


  „Chosé, žeby nás čakali?“


  „Rišo, ak Laco zariadil, aby nás čakali, tak sa asi fakt niečo deje.“


  „Tí tu nie sú kvôli nám.“


  „Nie, robia uzáveru, ale mohli dostať pokyny o našom príchode.“


  Mohli, Krauz sa nehádal. Neklamal, že vie, kam má ísť, už bol v Komárne na okrese niekoľkokrát.


  Laco z Komárna mal pravdu – parkovisko pred policajným okrskom bolo plné maďarských áut. Krauz narátal šesť pomaľovaných s majákmi a najmenej desať s maďarskými značkami, na ktorých bolo na prvý pohľad vidieť, že sú služobné. Majáky našťastie neblikali, inak by si mohli spraviť disko pod holým nebom s farebnou hudbou.


  „Chosé, pozri sa, samí tajní. Ak sem prišla taká sila, určite nejdeme zbytočne. Hovorím ti, niečo sa deje a my v hlavnom meste zase prd vieme.“


  „Ale nehovor to nahlas, nech si o nás hneď na prvú šupu nemyslia, že sme debili.“


  „Vedia to, nepretvaruj sa.“


  Krauz zaparkoval dvomi kolesami na tráve. Dúfal, že keď majú hliadky plné ruky práce s pytliakmi a s uzáverou mesta, na dve kolesá sa vykašlú. Cestou z parkoviska k hlavnému vchodu si obzerali maďarské policajné autá, mali oveľa výraznejšie a krajšie farby než tie ich. Cestou z parkoviska k hlavnému vchodu si ich skúmavo obzerali fajčiaci policajti, aj uniformovaní, aj civilní, aj v černákoch, takže zásahovka. Podľa uniforiem poznali, že sú to kamaráti z druhého brehu.


  Krauz a Chosé slušne pozdravili, ostatní kývli, niektorí cigaretami, niektorí hlavami. Krauz odchytil jedného v košeli s papierom v ruke – to by mohol byť domáci, z Maďarska by sem papiere nevozili.


  „Laci Végh? Vy ste tí dvaja z ministerstva? Prvé poschodie, číslo stodvanásť.“


  Ani nestihli spresniť svoj pôvod, už bol preč. Kanceláriu stodvanásť hľadať nemuseli, s Lacom sa zrazili na schodoch.


  „Výborne, už ste tu, poďte za mnou.“ Podali si ruky. „Situácia hustne, ten chlapec práve zomrel.“


  Netušili, aký chlapec, ale smelo vykročili – za Lacovým chrbtom sa cítili istejšie. Chodba bola plná postávajúcich a posedávajúcich maďarských policajtov, aj títo vnútri takmer všetci fajčili – nebolo ľahké preraziť si cestu zadymenou chodbou. Laco niečo zakričal po maďarsky, chlapi sa úctivo rozostúpili, utvorili koridor. Prichádzajúcu dvojicu si podozrievavo, ale aj úctivo obzerali.


  „Operačný dostal hlášku, že maďarská strana prenasleduje páchateľov bankovej lúpeže, páchatelia smerovali na naše územie, tak žiadali o povolenie pokračovať v prenasledovaní aj na našom území. Operačný im dal povolenie, len sa zabudol opýtať, na koľko áut povolenie žiadajú. Výsledok ste videli na parkovisku,“ narýchlo vysvetľoval Laco. „Navyše pred chvíľou im volali, že ten chlapec zomrel. Všetci sú nervózni, nasratí...“


  „Aký chlapec?“


  „Aha, vy nič neviete. Počkajte, všetko vám vysvetlím.“


  Konečne dorazili do kancelárie – štyria policajti v civile vstali. Laco s úľavou zavrel dvere, akoby sa zbavil nepohodlnej príťaže.


  Laco začal po maďarsky, ukázal na Krauza a Chosého, niečo krátko vysvetlil, dvaja starší policajti úctivo kývli hlavami ich smerom. Teraz prišli na rad detektívi, Laco automaticky zmenil jazyk.


  „Chlapci, toto je major Állo, vedúci špecializovanej skupiny budapeštianskej kriminálky, toto je jeho zástupca...“


  Krauz a Chosé pristúpili, podali si ruky.


  „Títo dvaja sú moji kolegovia z kancelárie, Vlado a Igor.“


  Aj s nimi si podali ruky.


  „Laco, prečo si všetci myslia, že sme z ministerstva?“


  „Povedal som, že prídu dvaja kolegovia z nadriadenej súčasti z hlavného mesta...“


  „Ďakujeme, viac vysvetľovať nemusíš.“


  „Kašľať na to, odkiaľ ste, hlavne, že už ste tu a môžeme sa do toho pustiť.“


  Laco niečo povedal návšteve z Maďarska, obaja starší kolegovia prikývli.


  „Povedal som im, že potrebujem pár minút, aby som vás uviedol do deja. Len pre úplnosť, predpokladám, že neviete po maďarsky.“


  „Predpokladáš správne.“


  „Nevadí, budem vám prekladať. Takže...“ Laco si zapálil, jediný ostal stáť, nervózne chodil sem a tam, rozhadzoval rukami, akoby mal dôležitú prednášku pred preplnenou aulou. „Major Állo je vedúci špecializovanej skupiny, majú na starosti bankové lúpeže. V Budapešti je to aktuálny hit, banky idú ako na bežiacom páse.“


  „Asi majú ten istý problém ako my,“ nadhodil Chosé. „Bankári žijú ešte v minulom režime, nechcú spolupracovať, kamery považujú za zásah do súkromia zákazníkov a ochranku za prejav agresivity. Samostatné trezory mimo priehradky a samouzamykateľné vchodové dvere sú len hudbou budúcnosti.“


  „Presne tie isté problémy ako u nás. Állovej skupine sa podarilo vystopovať miestneho falšovateľa, špecializoval sa na doklady všetkého druhu. Ostal by skrytý, ale narástol mu hrebienok a dal sa aj na bankovky a na legalizáciu pravých bankoviek z lúpeží.“


  „Prepieral?“


  „Presne tak. Neopatrne, ukázal na seba. Urobili naňho záťah, úlovok bol úchvatný. Chlapca pritlačili k múru a pustil do gatí, vymenil pätnásť rokov basy za informácie. Aj u nich platí, že lepší aktívny informátor než bezcenný basista izolovaný za múrmi, takže sa začala spolupráca.“


  „Všade na svete to platí, nielen u nich.“


  „Všade, máš pravdu, Riško. Informátor dal do pľacu skupinu ostrieľaných bankových lúpežníkov, štvorčlennú skupinu.“


  Laco niečo povedal po maďarsky, major siahol do tenkého spisu pred sebou, vybral štyri fotografie, rozložil ich po stole, otočil ich k detektívom. Nahli sa – poznali len jedného.


  „Títo traja sú nezaujímaví, sú to Maďari, tento,“ Laco oddelil fotografiu falošného pilota Korčoka, „je náš, hoci o sebe vyhlasuje, že aj on má maďarské občianstvo. V Budapešti vystupuje pod menom Pál Németh. Ja ho poznám pod menom Imrich Varga.“


  „My ho poznáme pod menom Milan Korčok.“


  Laco sa zarazil, zvraštil obočie.


  „Na chvíľu ťa preruším, Lacko,“ ponúkol sa Krauz. „Keď si bol doobeda u nás, priniesol si pušku a hovoril si o jej majiteľovi, o Imrichovi Vargovi, ale fotografiu si pri sebe nemal. Expertíza potvrdila, že jeho puškou strieľali na Ivanu Korčokovú, na manželku pilota Milana Korčoka. Až keď si odišiel, prišiel skutočný pilot Korčok a všetko nám vysvetlil – spoznal na fotografii Imricha Vargu, slúžili spolu na vojenčine. Skutočný Korčok lietal na stíhačkách, Varga robil zbrojného technika, celý život túžil stať sa pilotom. Pri jednej príležitosti mu ukradol pilotný preukaz, v súčasnosti v ňom má svoju fotografiu a vydáva sa za pilota rakúskej súkromnej leteckej spoločnosti.“


  Laco ticho prekladal už počas Krauzovho vstupu. Na konci si maďarskí kolegovia vymenili pár úsečných poznámok.


  „Hovoria, že ten chlapík je oveľa zaujímavejší, než si doteraz mysleli. Oni ho poznajú pod menom Pál Németh. Keď sedel u mňa v kancelárii, našiel som parkovaciu kartičku na toto meno, povedal mi, že patrí strýkovi. V skutočnosti v Budapešti používa aj iné doklady na toto meno, no tentoraz si privlastnil identitu bratanca, syna Pála Németha. Aj ten sa volal Pál, zomrel na dovolenke v Taliansku, utopil sa. Varga to využil a falšovateľ mu vyrobil doklady na toto meno. Teraz je nám jasné, že maďarský falšovateľ mu vyrobil všetky doklady, ktoré aktuálne používa.“


  „Perfektný týpek! Takže maďarskí kolegovia ho poznajú pod menom Pál Németh, ty ho poznáš ako Imricha Vargu, my ho poznáme ako pilota Milana Korčoka,“ žasol Chosé.


  „A to nie je všetko. V Budapešti je pod týmto menom normálne ženatý, má tri deti. Tu u nás je normálne ženatý ako Imrich Varga a má dve deti.“


  „U nás je normálne ženatý s Ivankou a dieťa len čakajú,“ doplnil Chosé.


  „Naozaj zaujímavý chlapík, rád by som si s ním pokecal,“ nadhodil Krauz.


  „Možno budeš mať príležitosť, pravda, ak dnešná akcia dopadne podľa mojich predstáv.“


  „Fajn, tak už prejdime k aktuálnej téme.“


  „Informátor upozornil maďarských kolegov, že sa chystá prepadnutie bankovej pobočky,“ Laco poklepal po fotografiách na stole. „Títo štyria sa chystali na ranu. Állovi ľudia obsadili okolité ulice, chceli ich chytiť pri čine, aby na dvadsať rokov zmizli z budapeštianskych ulíc. Ten idiot, riaditeľ pobočky, im ukázal priestory pobočky, trezor, zadný vchod, všetko možné, aby sa mohli rozostaviť a zabezpečiť priestor a okolie pobočky, len im zabudol povedať, že im prerábajú vzduchotechniku a z technickej miestnosti je prerazený stavebný prieduch na susedný dvor. Prieduch bol dočasne zabezpečený len improvizovanými dvierkami z dosák a uzamknutý obyčajnou visiacou zámkou. V noci zo včera na dnes...“


  „Korčok odišiel z domu včera poobede, manželke tvrdil, že mu volali z práce, má vraj mimoriadny let,“ Krauz prerušil výklad, lebo túto poznámku považoval za dôležitú.


  Laco preložil.


  „Kolegovia sa uškŕňajú, že ďaleko nedoletel, z Viedne do Budapešti to mal na skok.“


  „Iste, teraz už vieme, kam mal tak naponáhlo, kam mal namierené.“


  „Do Budapešti za kamarátmi, Riško, išli na akciu.“


  „My sme ho považovali za pilota, pritom je to vagabund najhrubšieho zrna.“


  „Je, a to ešte neviete všetko. Állovi muži ich krátko pred záverečnou nechali vojsť, potom uzavreli okolie a začalo sa vyjednávanie. Tí štyria vnútri sa zbláznili, zastrelili dvadsaťpäťročnú pracovníčku za priehradkou. Zaúčala sa, robila v pobočke dva týždne.“


  „To nemyslíš vážne!“ zdesil sa Krauz. „Ale to už nie je lúpež, to je vražda! Kurva, to je sila!“


  „Nie posledná vražda, vydržte. To dievča sa splašilo, spanikárilo. Všetci skúsení pracovníci banky vedia, ako sa majú správať v takom prípade, majú poslúchať pokyny lúpežníkov. Ona si neľahla, rozbehla sa, dostala dve do chrbta, na mieste skonala. Lúpež sa nevydarila, museli zdrhúť. Állovi muži ich čakali pri zadnom vchode, ale oni vyšli z vedľajšieho dvora a začali páliť od chrbta. Jeden z detektívov to schytal do krku – tam až vesta nesiaha – ostatní sa museli stiahnuť. Páchatelia unikali na dvoch autách, jedno sa im podarilo dostihnúť. Vodič je mŕtvy, to je tento,“ Laco oddelil z radu krajnú fotografiu. „A tento,“ Laco oddelil druhú fotografiu, „leží rozstrieľaný v nemocnici, veľkú šancu mu nedávajú, ale nikoho to nemrzí. Druhé auto sa stratilo v Budapešti. Urobili uzáveru, pátracia akcia trvala celú noc a celý deň. Okamžite nabehli do ich bytov, aspoň do tých, o ktorých vedeli, urobili domové prehliadky, našli veľa zaujímavých vecí, no hlavne zbrane. Tí štyria sa chystali na tretiu svetovú vojnu, chlapci zaistili plno pištolí, aj značky Fég, to by mohlo zaujímať vás, aj moderné, rakúske, aj samopaly, rôzne dĺžky, ale hlavne doslova tony streliva. Tento fakt si ešte pripomenieme na záver, chlapci. Štyri byty vydali svoje tajomstvo, no určite mali aj jeden alebo dva záložné, lebo byty obsadili policajti, no lúpežníci sa neukázali, zašili sa. Až podvečer ich zachytili na červenom golfe, no nie v Budapešti, ale už za mestom, takže naháňačka sa natiahla. Títo dvaja,“ Laco zase ďobol do fotografií na stole, „mierili na hranice, asi vieme prečo – Imro to tu pozná. Podarilo sa im prebehnúť cez most, Maďari si vyžiadali mimoriadne povolenie na vstup a na pokračovanie v prenasledovaní, poskytli sme im súčinnosť, zapojili sme sa aj my. Zmizli v meste, niekde sa zašili. Nečudujem sa, Varga je tu doma. Strieľali, pri každej príležitosti strieľali, aj po nich strieľali, preto si kolegovia myslia, že minimálne jeden je ranený. Zablokovali sme nemocnicu, ambulancie, veterinárne ambulancie, obsadili sme lekárne a drogérie, uzavreli sme mesto – pomoci sa nedovolajú.“


  „Mesto je veľké,“ špekuloval Krauz.“


  „Relatívne,“ pochyboval Laco.


  „S okolím? Je tu plno hájov, lesov, lesných cestičiek...“


  „Ani nehovor.“


  „Preto je tu toľko policajtov od nich?“


  „To je nedorozumenie operačného strediska. Už som vám povedal – mysleli si, že povolenie vydávajú pre jedno-dve autá, a prišla polovica Budapešti. Teraz sa ich nemôžeme zbaviť, sú ako osy, natlakovaní, nervózni... A do toho prišla jóbovka – ten ich kolega neprežil operáciu, pred hodinou zomrel.“


  „Nodoriti!“ Chosé vystihol situáciu. „Vražda policajta v akcii, nič horšie sa nemohlo stať. Už nepovolia, musia ich chytiť.“


  „Toho sa obávam aj ja, nechcú odísť, nemôžeme sa ich zbaviť.“


  „Čo sa čuduješ? Zabili im kamaráta, aj my by sme zúrili.“


  „Už prišlo celé vedenie okresu, prišli zástupcovia prokuratúry, vyjednávajú. Maďari dobre vedia, že tu nemajú oprávnenie, aj tak chcú aspoň asistovať pri zatýkaní, nedajú sa odstaviť. Už mi pošepkali, že po meste sa flákajú ich tajní, snoria, hľadajú tých dvoch. Ak ich nájdu prví, zabijú ich, nebudú mať zľutovanie, a až potom nastanú problémy.“


  „Poteš Pánboh!“


  „No a do takejto situácie ste prišli vy. Je na nás, chlapci moji, aby sme zasiahli, lebo ak sa nám to vymkne z rúk, bude medzinárodný prúser.“


  „Chcel si pripomenúť zbrane,“ napovedal Krauz.


  „Aha, zbrane. Ak sa zapojíte, tak len so mnou, presnejšie, za mojím chrbtom a vo vestách. Nezabúdajte, že ani vy tu nemáte oprávnenie, ste mimo vášho rajónu. Ideme proti mimoriadne nebezpečným páchateľom – strieľajú, o tom nás už presvedčili, a sú zúfalí, už nemajú čo stratiť.“


  Laco skončil, dohadoval sa s maďarskými kolegami. Krauz využil chvíľku, spýtavo kývol bradou k parťákovi.


  „Pomôžeme im,“ súhlasil Chosé. „Je to aj náš prípad a poviem ti pravdu, rád by som sa s ním porozprával.“


  „Ak prežije.“


  „Ty pochybuješ?“


  Krauz len mykol plecom – takúto situáciu ešte neriešil.


  Laco skončil aj s maďarskými kolegami, čakal, čo povedia detektívi.


  „Laco, urobili ste základné šetrenie k osobe Vargu?“ zaujímal sa Krauz.


  „Mám ho vylustrovaného.“


  „Má tu trvalý pobyt?“


  „Má, býva tu s manželkou a deťmi.“


  „Boli ste tam?“


  „Poslal som tam dvojicu na prieskum, išli pod legendou, že Imrich Varga žiada o vstup do poľovníckeho združenia a žiada o legalizáciu pušky, takže je úplne normálne, že sa k jeho osobe vykonáva šetrenie dôveryhodnosti v mieste bydliska. Manželka to zožrala, pekne ich usadila, pohostila, celý čas sa usmievala. Chlapci ju požiadali, či môžu z okna skontrolovať zaparkované auto, takže ich previedla bytom – nikde žiadne stopy, žeby sa tam zastavil alebo skrýval. Manželka tvrdila, že je v Budapešti vo firme, ale včera podvečer sa na chvíľu zastavil, vraj si len niečo zobral a utekal.“


  „Nezastavil sa cestou z Budapešti, ale cestou od nás, to nám potvrdila Ivanka, jeho manželka.“


  „Aj toto je jeho manželka,“ výstižne poznamenal Laco, „ale tvoja informácia nám dopĺňa jeho pohyb pred akciou. Včera poobede vypadol z domu od vás, zastavil sa doma u nás, žene tvrdil, že si len niečo zoberie...“


  „Mohla to byť zbraň alebo nejaké doklady, pochopiteľne, falošné.“


  „Mohlo to byť čokoľvek, a pokračoval v ceste do Budapešti. Prišiel tam včera večer a krátko pred záverečnou zaútočili na pobočku. Celú noc a celý deň sa skrývali, až ich dnes podvečer zachytili na ceste k nám.“


  „Dobre, cestu by sme mali zmapovanú,“ uvažoval Krauz, „teraz treba rozhodnúť, kam sa pohneme.“


  „Čo by si navrhoval?“


  „Najprv ťa musím upozorniť, že ani jeden Maďar s nami nepôjde. Nech máte akékoľvek dobré susedské vzťahy, my robíme sami.“


  „V poriadku.“


  „Môžeš sa vytratiť tak, aby si nebol nápadný?“


  „Som tu doma, môžem si chodiť, kade sa mi zachce.“


  „Tak my ideme von, povedz im, že ideme za vedením okresu prejednať podmienky spolupráce. Keď sme pri tom, vie o nás tvoj šéf?“


  „Vie, no len toľko, že si písal fonogram pátrania po zbraniach a že sme nadviazali spoluprácu. O puške nevie nikto.“


  „Výborne, takže ideme von a počkáme ťa pri aute. Vesty zatiaľ nepotrebujeme, ani ty auto, pôjdeme naším.“


  „Kam?“


  „Uvidíš.“

  Sedeli v aute v tmavej uličke.


  „Tam, za tými stromami, mám dvoch chlapcov s ďalekohľadom. Viete, že bežný ďalekohľad sa dá v pohode použiť aj potme?“


  „Vieme, už sme to skúšali.“


  „Optika je zaujímavá, ďalekohľad si dokáže vytiahnuť aj zo šera dosť svetla, aby fungoval, netreba ani nočné videnie.“


  „Lacko, pokračuj!“


  „Za domom sú ďalší dvaja a tam, v tom bielom aute, na konci ulice sú ďalší dvaja. Šesť chlapov od nás stráži byt, keď sa ukáže, budeme o ňom vedieť.“


  „Aj my u nás strážime jeho dom.“


  „A chlapci v Budapešti obsadili všetky štyri byty, takže sme ich celkom slušne vytlačili. Musia improvizovať.“


  „Presne s tým rátam,“ priznal Krauz. „Laco, vystúp a choď do vchodu, tam nás počkaj. Nemôžeme ísť traja naraz.“


  „Rozumiem, ale, Rišo, myslíš si, že je rozumné znova ju otravovať? Verziu o previerke nám už nezožerie, bude nás podozrievať.“


  „Kašľať na ňu, klam tak, ako si klamal doteraz – povedz jej, že sme z ministerstva, dostali sme žiadosť jej muža o legalizáciu pušky a niečo nám nesedí, napríklad výrobné číslo. Odrb ju, ako chceš, len nás dostaň dnu, potrebujem jednu jedinú informáciu a máme ho. Laco, choď!“


  Végh poslúchol, prešiel ulicou, vošiel do vchodu. Krauz pomaly narátal do dvadsať, potom vystúpili aj oni. Laco ich podľa dohovoru čakal v chodbe.


  „Druhé poschodie.“


  Vybehli na druhé.


  „Len zazvoň, nechaj to na mňa.“


  Laco zazvonil, otvorila sympatická štíhla žena v teplákoch.


  „Jó estét kívánok,“ pozdravil Laco. Pokračoval po maďarsky, detektívi nič nerozumeli, zrazu ukázal na nich, žena sa usmiala, ustúpila, pozvala ich ďalej. Usadili sa v obývačke, chlapcov zahnala do detskej izby.


  „Dobrý večer, pani Vargová, radi by sme...“


  „Neharagudjon rám, nem értem a szlovák nyelvet.“


  „Povedala ti, že nerozumie po slovensky,“ preložil Laco.


  „Čože?“ nechápal Krauz.


  „Si v Komárne,“ Laco sa bezmocne zazubil.


  „A to už nie je na ľavom brehu Dunaja?“


  „Teraz ideme riešiť národnostnú otázku?“


  „U nás v kancelárii ju neriešime vôbec, jeden Mongol vedľa Mongola a nikomu to nevadí. Tak vieš čo, prekladaj. Radi by sme sa spýtali na tú pušku. Videla ju? Chosé, priprav si poznámky, tvár sa, že všetko pozorne zapisuješ. To neprekladaj, preboha! Opakujem otázku: Videla pušku?“


  „Videla, mal ju chvíľu doma.“


  „Odkiaľ ju má?“


  „Z Budapešti.“


  „Bol ju vyskúšať?“


  „Bol.“


  „Bola s ním?“


  „Nie.“


  „Myslím, či s ním bola na nejakom výlete a skúšali ju v prírode.“


  „Nebola, neskúšali ju spolu, iba sa pochválil, že už ju odskúšal a funguje.“


  „Bola s ním vyskúšať inú zbraň, pištoľ, napríklad?“


  „Raz, pri Dunaji.“


  „Ďaleko? Bol to výlet do prírody?“


  „Bol to výlet, ale neboli ďaleko, len za mestom.“


  „Či s ním bola na nejakom výlete v prírode pred dvomi týždňami.“


  „Na ozajstnom výlete neboli od Vianoc.“


  „A na Vianoce boli kde?“


  „V Tatrách, v Patrii.“


  „Vlakom – alebo autom?“


  „Autom.“


  „Aké majú auto?“


  „Modrý favorit.“


  „Majú len jedno auto?“


  „Jedno.“


  „Parkujú na ulici – alebo majú garáž?“


  „Na ulici, Imro chcel kúpiť garáž, ale s majiteľom sa nedohodli na cene.“


  „Pozná toho majiteľa?“


  „Je to pán Bugár z čísla dvanásť, vedľajší blok.“


  „Okrem pušky má doma aj iné zbrane?“


  „To sa jej už pýtali naši.“


  „Tak to zopakuj, nech má o čom premýšľať.“


  „Nie, teraz nemá.“


  „Prečo sa Imro zastavil včera večer? Čo si odniesol?“


  „Richard, pozor, veľmi sa približuješ k jeho osobe. Docvakne jej a začne nás podozrievať. Zatiaľ nechceme, aby sa vypytovala.“


  „Máš pravdu, to neprekladaj. Spýtaj sa niečo sám, niečo veselé, aby si ju rozptýlil.“


  Laco sa spýtal, žena sa usmiala, aj sa zapýrila.


  „Laco, nepovedal som, aby si ju balil!“


  „Kuš! Tak predsa rozumieš po maďarsky, podvodník!“


  „Na to, čo stváraš, nepotrebujem uši, stačia mi oči, však je červená jak...“ Krauz nevedel nájsť prirovnanie.


  „Maďarská paprika,“ našepkal mu Chosé.


  „Jasné, som ja ale...“ trklo aj Krauza.


  Nechal ich, nech si chvíľu poklábosia, potom nenápadne naznačil, že by mali ísť. Odprevadila ich k dverám, srdečne sa s nimi rozlúčila, s Lacom o niečo srdečnejšie.


  „Köszönöm szépen. Kezét csókolom,“ vytlačil zo seba Krauz.


  Lacovi len poskočilo obočie.


  „Čo čumíš? Kariéru som začínal v Podunajských Biskupiciach,“ hrdo vyhlásil Krauz a tým považoval národnostnú otázku za uzavretú.

  „Druhý blok, číslo brány dvanásť, pán Bugár.“


  „Nechaj auto tak, je to za rohom, prebehneme peši,“ radil domáci detektív.


  Poslúchli, auto nechali zaparkované v bezpečnej vzdialenosti, nasledovali ho peši. Laco našiel vchod do domu, ako keby býval v susedstve.


  „Tu je, prízemie, byt číslo dva,“ čítal Végh z vývesnej tabule so zoznamom nájomníkov.


  Zazvonili, Végh sa legitimoval, predstavil sa – samozrejme, zas rozumeli trt makový.


  Domáci pán ich pozval ďalej, Laco odmietol, pozval ich aspoň do chodby, aby nenačúvali susedia.


  „Spýtaj sa ho, či pozná Imra.“


  „Móžem aj lovensky, rozumie,“ vystatoval sa starší pán, určite po sedemdesiatke.


  „Laco, radšej prekladaj, možno záleží na každom slovíčku, nemôžeme si dovoliť luxus, žeby nám nerozumel a povedal by niečo zbrucha.“


  „Igen, zbruchala,“ potvrdil domáci pán.


  Laco pochopil, radšej prekladal.


  „Pozná ho, veď býva v druhom bloku.“


  „Či mu predal garáž.“


  „Najprv nie, potom áno, ale nepredal, dal do prenájmu.“


  „Nech to rozvedie.“


  Domáci rozvádzal, Laco pohotovo prekladal.


  „Imro ho oslovil, našiel inzerát v novinách. Imro bol uňho, dohadovali sa, Imrovi sa to zdalo veľa. O pár dní sa stretli na chodníku, bola pri tom aj Imrova žena. On, teda Bugár, sa pýtal, či si to už rozmyslel, Imro mu povedal, že rozmyslel, že to neberie, je to preňho drahé. Manželka zjavne o ničom nevedela, Imrovi bola jej prítomnosť nepríjemná, snažil sa rozhovor na chodníku čo najskôr ukončiť. Asi o mesiac sa zastavil za Bugárom doma, že to berie, aj zaplatil na tri mesiace dopredu.“


  „Kde je tá garáž?“


  „Na kraji mesta, povedal adresu, viem, kde to je.“


  „Má náhradné kľúče?“


  „Má.“


  „Nech ich navalí!“


  „Pýta sa prečo.“


  „A to si policajt? Ukáž mu služobák, odznak, obušok, putá, mne je to jedno, len nech navalí tie kľúče!“


  Laco nemusel nič ukazovať, Krauzov výstup v chodbe stačil, Bugár priniesol kľúče, s obavami gánil na Krauza. Nahol sa k Lacovi, niečo mu pošepkal.


  „Títo slovenskí policajti sú oveľa horší než naši,“ preložil Laco až v aute, aby nedošlo k národnostným treniciam.


  Domáci pán predsa len po našom niečo rozumel, keď mal taký pohotový postreh.

  „Ako si vedel?“ nechápal Laco.


  „Logická dedukcia. U vás na okrese túto metódu nepoužívate?“


  „Nemachruj.“


  „Vychádzal som z dvoch základných faktov. Po prvé, náš človek žil na troch miestach, presúval sa z manželstva do manželstva, preto si zvolil také povolania. U nás hral pilota, žene povedal, že má let, pritom sa previezol sem, k vám, tu hral chvíľu obchodného zástupcu firmy na predaj obkladačiek, čo mu tiež umožňovalo kedykoľvek sa zbaliť a zdupkať do Budapešti, a tam ďalej, už v tretej rodine, hral obchodného zástupcu a vzorného manžela. Stále sa presúval, ale musel nejako vyriešiť logistiku – autobusom alebo vlakom by to nestíhal. Mal auto, presnejšie, autá. Laci, aké auto používal u vás?“


  „Modrý favorit.“


  „Správne, pre obchodného zástupcu nenápadné, hlavne primerané auto. U nás používal čierny mercedes, Ivanka bola štedrá. Tiež primerané auto pre kapitána lietadla. A zo spackanej akcie utekal na červenom golfe, no po akcii zdrhli na dvoch autách, takže to už máme štvrté auto k dispozícii, a možno ich bolo aj viac.“


  „Ale to nič nevysvetľuje.“


  „Nie? A čo takto parkovanie? Naschvál som sa jeho ženy spýtal, kde parkuje. Potreboval som ju naviesť na garáž, to bola jediná otázka, na ktorú som potreboval odpoveď. Keby sa nechytila, museli by sme hľadať záložný byt, ale vyšlo mi to, chytila sa. Povedala, že manžel chcel kúpiť garáž, no rozmyslel si to. Bolo jasné, že ju kúpil alebo prenajal, ale to jej nemohol povedať, bola to jeho skrýša. Mercedes nemohol nechať len tak parkovať pod oknami na sídlisku, musel ho niekam upratať a záložná garáž na kraji mesta je ideálne miesto. K tomuto záveru ma priviedol druhý fakt, ktorý som musel zohľadniť – otázka prezliekania. Od nás odchádzal vždy v uniforme pilota, ale sem už musel prísť ako obchodný zástupca firmy, hádam si nemyslíte, žeby sa zakaždým prezliekal niekde na odstavnom parkovisku alebo na parkovisku pred nejakou čárdou. Záložná garáž je ideálne miesto na schovanie auta aj na prezlečenie, vychádzala mi jedine garáž, a vidíte, potvrdila sa.“


  „Slušná dedukcia,“ pochválil Laco. „Tiež som na to myslel.“


  Napriek napätej situácii sa schuti zasmiali.


  „Rišo, myslíš, že bude tam?“ rozmýšľal Chosé.


  „Kde inde? Prileteli sem v strese, v chvate, na rozstrieľanom golfe s majákmi a húkačkami za zadkom, možno sú obaja ranení, možno len jeden. Potrebujú sa schovať, vydýchnuť si, obviazať sa, upokojiť sa, naplánovať ďalší postup... roboty veľa a času málo. Nemôžu zháňať nejakých pofidérnych kamarátov, nemôžu ísť do hotela, nemajú sa na koho spoľahnúť. Ostáva im iba jedno – musia sa spoľahnúť na odskúšaný bezpečný úkryt a ten pozná Imro iba jeden.“


  „Ideme!“ rozhodol Laco.


  „Počkaj, to tam pôjdeme len traja?“ zhrozil sa Chosé.


  „Nie, zavolám dve naše hliadky, ukážem ti, kde máš zastaviť. Teraz sme na Petőfiho, cúvni, otoč sa, pred nami bude Mederčská ulica. Zahni doľava, prejdeme na Rákócziho, tam počkáme na naše hliadky. Potom budeš pokračovať na Novozámockú, prejdeme cez Váh a potom ti ukážem,“ velil Laco.


  Krauz poslúchol, prešiel ulicami, ako diktoval Laco, potom zastal na styčnom bode. Nečakali dlho, odzadu prišli dve civilné hliadky. Vodiči vystúpili, prišli bližšie, nahli sa k spustenému okienku.


  Laco si s kolegami vymenil pár viet, detektívi zase nič nerozumeli.


  „Laco, počúvaj, keď sa u vás stretnú dvaja Slováci, vždy sa automaticky rozprávajú po maďarsky?“


  „Nerýp!“


  „Nemrýpem, mne páči. U nás zavediem fínčinu, je to vraj podobné. Odzajtra sa všetci na policajnom riaditeľstve budú zdraviť po fínsky – a vybavím aj jazykové kurzy!“


  Laco kolegov nápad nekomentoval, im stačil jeden dorozumievací jazyk, len ukázal prstom dopredu, aby sa už pohli.

  „Zhasni svetlá, pokračuj ešte asi tristo metrov k tým stromom.“ Laco sa obzrel, či pochopili aj kolegovia.


  Pochopili, zhasli, pomaly ich nasledovali.


  Krauz zastal pod stromami.


  „Stačí, vypni motor. Sú to tie tri rady garáží pred nami. Ďalej prejdeme peši. Poďte k našim autám, dáme vám vesty.“


  Vyzbrojili sa, chatrné telesné schránky si obalili nepriestrelnou tkaninou, prikrčili sa, husím pochodom vyrazili za Lacom.


  „Žiadne baterky, ticho, jeden za druhým. Bugár povedal tretia garáž skraja v strednom rade. Má číslo dvadsaťdva, ale až tak blízko, aby sme videli číslo, asi nepôjdeme.“


  Krauz si všimol, že garáže nie sú murované, boli to hotové prefabrikáty poukladané jedna vedľa druhej. Nájomcovia len zaplatili montáž autobrány a garáž bola hotová.


  Zastali na rohu, Laco im rukou naznačil, aby čakali, pohol sa sám, vyzrel spoza rohu, vrátil sa.


  „Pred treťou garážou je zaplachtované auto,“ šepkal, nervózne gestikuloval voľnou rukou bez pištole. „Dal by som krk, že pod plachtou je červený golf.“


  „Mercedes bude v garáži, favorit je v Budapešti,“ hádal Krauz. „Autá sú rozdelené presne podľa nášho rozdeľovníka. Videl si svetlo?“


  „Nie, brána je zavretá.“


  „Aký je to systém?“


  „Zdvíhacia plechová brána so zámkou dolu a s pákou v strede.“


  „Tento systém sa nedá zamknúť znútra, len pribuchnúť. Treba im to pripomenúť, aby nešpekulovali, že sa zabarikádujú a budú vyjednávať. Laco, čo je na zemi?“


  „Neviem, nebol som vnútri.“


  „Myslím na zemi pred garážou.“


  „Stojí tam auto pod plachtou.“


  „Myslím, aký je povrch vozovky pred garážou?!“


  „Aha, asfalt. Prečo?“


  „Či nebudem škrípať.“


  „Chceš tam ísť?“


  „A načo sme si dali toľkú námahu? Aby sme len okukovali garáž? Jasné, že treba nadviazať kontakt. Najprv sa idem presvedčiť, či nerobíme planý poplach, vrátim sa, dohodneme si nejaký plán. Čakajte tu a hlavne držte huby!“


  Krauz sa prikrčil, opatrne našľapoval, no aj tak pár kamienkov zaškrípalo. Sústredil sa na zem, pokiaľ sa v šere dalo, vyhýbal sa malým ostrým úlomkom, tie škrípali najviac. Od rohu k tretej garáži to mal sotva tridsať metrov – odhad bol dôležitý, keby musel utekať. Tridsať metrov bol schopný prebehnúť za štyri sekundy, keby musel kľučkovať, tak päť-šesť. Rátal s tým, že niektoré guľky môžu byť rýchlejšie.


  Zakrádal sa k autu pod plachtou, brána sa ani nehla. Nadvihol roh plachty – červený blatník, určite golf. Viac nepotreboval, zvrtol sa...


  Brána zaprašťala, Krauz zbadal škáru medzi plechom a zárubňou, no zbadal aj niečo iné – ruku s pištoľou.


  „Polícia, nestrie...“ zareval, no neskoro.


  Ozval sa výstrel, Krauzovi nad hlavou zasvišťala guľka. Na podobné pokyny bol zvyknutý, od zédeešky reprezentoval školy na atletických pretekoch a výstrel vždy znamenal len jedno – Krauz vyrazil prvou kozmickou rýchlosťou aj bez blokov. Bol si istý, že keby mal poruke časomerača, prepisovali by sa svetové rekordy v behu na krátke trate.


  Druhý výstrel neprišiel, na jeho šťastie.


  „Ti jebe!?“ privítal ho natešený Chosé.


  Krauz dobehol za roh, ani sa nezadychčal.


  „Držte huby, tu som, nič sa mi nestalo. Aspoň máme potvrdené, že nie sme na zlej adrese. Laco, teraz ma počúvaj, musíme robiť rýchlo a presne, aby sme niečo neposrali. Zavolaj hore vašim, všetky autá s majákmi a húkačkami okamžite sem! Nech blikajú a húkajú už cestou, aby bolo počuť, že prichádzajú.“


  Laco sa zvrtol splniť rozkaz.


  „Počkaj, to nie je všetko! Dvoch chalanov pošli na príjazdovú cestu. Do uličky medzi garážami sa dá dostať aj z druhej strany?“


  „Dá sa.“


  „Tak povedz chlapcom, že polovicu áut nasmerujú k nám, k tomuto rohu, a polovicu na druhý koniec uličky. Tie autá z druhého konca budú dosť ďaleko od garáže, takže môžu aj kúsok vojsť, nech nasmerujú na garáž diaľkové svetlá – a stále húkať až do odvolania!“ Krauz sa zamyslel, v duchu si predstavil situáciu, rozmiestnenie síl, polohu garáže – dostal nápad. „A polovicu by sme mohli poslať za garáže, tí budú robiť len zvukovú clonu, ale aj tak nech v kuse húkajú.“


  Chosé chcel podotknúť, že tri polovice áut nedajú dokopy, ani keby stiahli služobné autá až od Liptovského Mikuláša, ale zahryzol si do jazyka.


  „Ja ich zatiaľ zabavím. Laco, bež, na čo čakáš?!“


  Laco sa naozaj rozbehol, Krauz vykukol spoza rohu – škára v bráne ostala, ruka s pištoľou zmizla.


  „Netrafííl, netrafííl!“ zahulákal Krauz. „Héj, Varga, počuješ ma?“ Krauz automaticky tykal, potreboval nad vagabundom získať psychickú nadvládu. „Čo sa ti stalo s muškou? V Budíne to bolo lepšie, dvaja mŕtvi, gratulujem, fantastický výsledok, a teraz len toto? Héj, počuješ ma? Varga, vystrč kotrbu, ale pištoľ nechaj v garáži, lebo aj ja mám pištoľ a dnes som v kondícii.“ Krauz zmĺkol, čakal reakciu, reakcia neprišla. „Héj, Varga, počuješ ma? Vlastne ty asi netušíš, že sa rozprávam s tebou, čo? Tak ako ti mám hovoriť, Németh? Nie, toho si hral v Budíne, teraz sme na druhom brehu. Takže radšej Korčok? Ani to nie, lebo skutočný Korčok bol prednedávnom u nás. Prišiel až z Brna, predstavil sa nám a porozprával nám niečo o zbrojnom technikovi. Máme ťa pozdravovať, spomína na teba. Spomenul si aj na jednu ožerbu na letisku, ako sa mu potom stratil pilotný preukaz. Spomenul si, že sa mu asi vôbec nestratil, že mu ho niekto ukradol. Nehovorí ti to nič? Chce na teba podať trestné oznámenie, vlastne preto sme za tebou prišli až z Nášho Mesta. Chcem ti oznámiť, že ťa budeme stíhať za priestupok, drobná krádež preukazu. Vylez von, nemusíš sa báť, je to len priestupok, zaplatíš pokutu, mám tu aj bločky, a môžeme sa rozísť každý svojou cestou. Súhlasíš?“


  Krauz sa zase odmlčal, naťahoval čas. Chosé mu roztočeným prstom naznačil, aby pokračoval.


  „Héj, Varga, čo je s tebou? Vždy si taký zhovorčivý? Niečo ťa škrie? Nemáš peniaze? Nevadí, na pokutu ti požičiam, keby si nemal. Máš? Nepotrebuješ peniaze? Nepotrebuješ obväzy? Nechceš vodu? Máme, všetko máme, len vylez!“


  V škáre sa objavila ruka s pištoľou, Krauz schoval hlavu za roh. Zazneli dva výstrely, strelec dnes naozaj nebol vo forme – netrafil ani roh garáže.


  Jeden z horlivých Lacových kolegov natiahol ruku na výstrel, Krauz mu ju sklonil.


  „Nie, toto určite nie, dostaneme ho živého. Máme spolu debatu, nechce sa mi behať po nemocniciach.“


  Kolega sa stiahol, Krauz vystrčil hlavu.


  „Chvíľu netrénuj, aj tak ti to dnes nejde. Počúvaj ma a nestrieľaj, lebo nebudeš nič počuť. Už viem, prečo si nasratý – nevieš, s kým máš do činenia. Možno mi ani neveríš, že som policajt. Tak ja sa ti teda predstavím, volám sa Krauz, robím na oddelení vrážd. Ešte sa osobne nepoznáme, ale poznáš mojich kamarátov Burgera a Hanzela. Pred dvomi týždňami ťa vypočúvali, boli aj u vás doma. Spomínaš si na nich? Tak to sú moji kolegovia z kancelárie, môžeš mi veriť, že s nimi robím. Vieš, na akom prípade teraz spolu robíme? Nejakú Ivanu Korčokovú sa niekto pokúsil zabiť, dokonca dvakrát. Ani to ti nič nehovorí?“


  Krauz sa stiahol, Chosé ho chcel vystriedať.


  „Nie, len mi skoč do auta po vodu, už ma štípe v krku.“


  Chosé odbehol.


  „Héj, Varga, už ťa chápem, prečo so mnou nedebatuješ – nebaví ťa to. Máš pravdu, ani mňa nebavia jalové reči. To s tým priestupkom som si vymyslel, uznávam, ale pravda je, že sme prišli za tebou, lebo už vieme, čo si vyviedol. Poskladali sme si to, dali sme si dokopy dve a dve a už vieme, že si sa pokúsil zavraždiť svoju manželku Ivanu. Vieme to, aj ty vieš, čo si povystrájal, tak sa na to vykašleme a ukončime to, čo ty na to? Vzdajte sa! Predpokladám, že ste tam dvaja, ponuka platí pre jedného alebo aj pre dvoch. Zamknúť sa znútra nemôžete, zabarikádovať sa nemôžete, tak neblázni! Dohodnite sa, no veľa šancí nemáte. Ste len dvaja, nás je veľa a idú ďalší, o chvíľu tu bude viac policajtov než napadaného lístia. Ste obkľúčení, neprestrieľate sa, toľko nábojov nemáte, a keby ste aj mali, necháme vás ich vystrieľať, a potom čo? Nemáte na výber, vzdajte sa, nezhoršujte si to!“


  Krauz sa stiahol, už ho naozaj neznesiteľne škriabalo v krku. Kde je ten Chosé, čapuje mu rovno z Váhu?


  „Héj, Varga, zabudol som ti povedať, že polovica maďarských policajtov prešla na druhú stranu Dunaja. Nie, neboj sa, nejde o inváziu, to len prenasledovali nejaký červený golf. Podobný golf, aký máš pod plachtou pred garážou. Poviem ti otvorene, ide z nich hrôza, sú riadne nasratí. Nečuduj sa, zastrelili ste im kolegu, kamaráta. Tá baba v pobočke, ber to čert, dalo by sa prižmúriť oko, ale toho policajta ste nemali. Bola to chyba, idú po vás ako rozzúrené pitbuly, len im tak pena strieka od papule, a neprestanú, kým vás nedostanú. Uvažuj, čo sa stane, keď vás chytia? Nezávidím vám, maďarskí policajti sa vraj s nikým neserú, to by si mal najlepšie vedieť ty, ja som v Budapešti nebol, ani nepamätám. Tak čo, tešíš sa na stretnutie, alebo sa chopíš rozumu a vzdáš sa radšej nám? Na kávičku s krémešom ťa nepozvem, to je pravda, ale ani ti nikto nebude trhať nechty a lámať kosti, čo ti pri kolegoch z druhého brehu zaručiť nemôžem. Bol si už v maďarskej base? Ja som o tom iba počul a stačilo mi. Héj, Varga...“


  „Chcem záruky!“ ozvalo sa zo škáry v bráne.


  Dorazil Chosé, Krauz sa napil.


  „Už sa ti ozval?“


  „Konečne. Chosé, teraz vydrž, nesmiem stratiť kontakt.“


  Krauz vykukol, ruku s pištoľou v škáre vystriedala hlava.


  „S kým hovorím?“


  „Varga.“


  „Si zranený? Nepotrebuješ pomoc?“


  „Na to sa teraz vyser!“


  Podľa zaužívaných pravidiel vyjednávania sa mal Krauz proti tykaniu ozvať, vynútiť si odstup, prevahu, ale nemohol riskovať stratu kontaktu.


  „Tak čo chceš?“


  „Záruky.“


  „Aké záruky?“


  „Že ma neodjebeš, keď vystrčím gebuľu.“


  „Ako sa dávajú také záruky?“


  „Chcem tvoje slovo.“


  „Máš ho.“


  „Chcem natankované auto a...“


  „Počkaj, počkaj, ty si asi spadol z višne! Ten druhý nie je rukojemník, je to tvoj komplic, takže nemáš o čom vyjednávať.“


  „Odjebem ho!“


  „A našej justícii ušetríš more prachov a papierovania. Len smelo do toho, možno ti to na súde zohľadnia ako poľahčujúcu okolnosť.“


  „Myslím to vážne, chcem natankované auto!“


  „Zabudni. Zle si ma pochopil, ja tu nestrácam s tebou čas preto, aby si mi kládol podmienky, ale aby si mi povedal, či ti mám pri zatýkaní nasadiť putá spredu alebo zozadu. To jediné si môžeš vybrať. Vlastne nie, ešte si môžeš vybrať, či to stihneš a vzdáš sa radšej nám, alebo sa zachováš ako tupec a pôjdeš do Maďarska. Aj to si mal z môjho monológu pochopiť.“


  „Na to ti zvysoka!“


  Z diaľky sa ozvalo húkanie sirén.


  „Ako myslíš, ja mám času dosť.“


  Hlava sa schovala, pištoľ sa nezjavila, Krauz nabral sebadôveru, vystrčil sa na pol tela. Pozorne sledoval škáru, či sa nezväčší, či sa nepokúsia o zúfalý útek po vlastných. Nič sa nedialo, sirény silneli.


  Krauz urobil posledný pokus.


  „Héj, Varga, posledná možnosť! Vylezte a prežijete bez ujmy!“


  Zúfalci v garáži nevyužili ani poslednú možnosť – prirútili sa autá s majákmi a húkačkami. Lacovi chlapci pochopili Krauzove pokyny, rozdelili autá. Odrazu bolo všade plno svetla, akurát nič nepočuli. Z druhej strany sa do uličky vovalili ostré diaľkové lúče. Krauz uhol spoza rohu, aby sa aj na ich strane mohli postaviť autá a nasmerovať sa na garáž.


  Laco bol spokojný, všetko klapalo.


  „Priprav chlapcov!“ zakričal Krauz.


  „Čo?“


  „Priprav chlapcov!“


  „Čo?“


  „Hovno, poď kúsok vedľa!“


  „Čo?“


  Krauz ho zdrapol za rukáv a odtiahol ho bokom.


  „Hovorím, aby si pripravil chlapcov.“


  „Načo?“


  „Na zatýkanie.“


  „Načo, idú sem kukláči.“


  „Zásahovka nám ich zdemoluje a my ich potrebujeme vypočúvať, nie vysedávať v nemocnici. Zatkneme ich sami. Priprav šesť chalanov, štyria s pištoľami, dvaja s putami. Čakajte na pokyn, budem sledovať garáž. Keď smradi vylezú, kývnem, naši vybehnú, zložia ich na zem, nasadia putá a je po paráde.“


  „Si si istý?“


  „Ako dlho by si tento cirkus vydržal ty?“


  „Čo ak vylezú so zbraňami?“


  „Nezatýkame, nedám pokyn, bezpečnosť je na prvom mieste. Nikto nesmie riskovať. Musia zložiť zbrane, inak ich zaženieme naspäť a budeme čakať. Čas hrá v náš prospech.“


  Laco prikývol, aj on to tak videl.


  Nestihli sa ešte rozísť a prifrčalo k nim auto.


  „To je okresný riaditeľ,“ rýchlo vysvetlil Laco.


  Riaditeľ spoznal podriadeného, zamieril k nemu.


  „Végh, to je dobre, že vás vidím! Perfektná práca, ďakujem, teraz si to už beriem na povel ja. Budeme zatýkať, pripravte osem chlapcov, všetci s pištoľami, dvaja len s putami. Keď vylezú von, dám pokyn a idete do akcie, zložíte ich na zem, nasadíte putá a je po paráde.“


  „A čo ak vylezú so zbraňami?“ podriadený si dovolil námietku.


  Riaditeľ ostal zarazený ako kôl v plote, s takou eventualitou nerátal. Prečo podriadení vždy všetko tak strašne komplikujú?

  Za odmenu im dovolili prvý kontakt. Všetkým bolo jasné, že raneného treba previezť do nemocnice a strážiť, zdravého umiestniť do cely a počkať na rozhodnutie nadriadených orgánov. Prípad bol komplikovaný, v hre boli dve naše policajné súčasti a jedna maďarská. Kompetencie budú riešiť na úrovni generálnej prokuratúry, určite zainteresujú aj ministrov spravodlivosti a vnútra, spolupracovať budú celé armády vyšetrovateľov z oboch brehov Dunaja.


  Nič z toho Krauza a Chosého netrápilo, dobre vedeli, že prípad sa povlečie roky. Dnes v noci mali šancu oni, museli ju využiť.


  Dali mu najesť, napiť, dostal kávu aj cigaretu. Putá mu nechali.


  „Prečo?“


  „Mám úchylku, zistil som to už na strednej škole. Niekde som čítal, že psychológovia to vedia diagnostikovať, je na to aj odborný názov. Jednoducho jedna baba mi nestačí. Vždy som chodil s dvomi, niekedy aj s tromi naraz. Nejde len o sexuálny apetít, ide o psychickú pohnútku – vlastniť čo najviac žien. Bavilo ma chvíľu byť obchodným cestujúcim v Maďarsku, strať sa o rodinu, cestovať, vymýšľať si zážitky zo služobných ciest a potom zahlásiť novú služobnú cestu a pricestovať sem, tu zase chvíľu robiť obchodného zástupcu maďarskej firmy, starať sa o rodinu a potom zase vycestovať a pricestovať domov ako pilot vracajúci sa z druhého konca sveta.“


  „Prečo Ivana?“


  „Musel som ju mať. Hneď, ako som ju zbadal v bare na letisku, som pocítil neodolateľné nutkanie oženiť sa s ňou a vlastniť ju. Nebolo to ťažké, mám v tom cvik. Oslovil som ju, predstavil som sa ako pilot, hoci som to dopredu ani nemal premyslené. Išlo to zo mňa akosi samo, len som sa prispôsoboval jednej lži za druhou a ona všetko žrala zasurova. Asi sa tiež zaľúbila, aspoň mi to do poslednej chvíle tvrdila. Kamarát mi upravil pilotný preukaz, aby v ňom bola moja fotografia, dal som si ušiť pilotnú uniformu, kúpila mi mercedes, aby som nerobil rodine hanbu. Všetko som sfalšoval, aj seba, aj svadbu, celý svoj život.“


  „Prečo mala zomrieť?“


  „Potreboval som peniaze, bol by som dedil. Ivana bola moja finančná záruka, moje finančné krytie, okrem toho ma podviedla. Sľúbili sme si, že neotehotnie, kým to nedovolím. Uznajte, mám päť detí, načo by mi bolo šieste? Toto manželstvo malo byť na užívanie, na reprezentáciu, a nie na pranie plienok a riešenie rodinných problémov. A, konečne, dôležitú rolu zohral fakt, že som sa rozhodol všetko zmeniť a utiecť. Tri rodiny ma vyciciavali aj finančne, aj psychicky, chcel som sa všetkého zbaviť a utiecť ako slobodný človek do slobodného sveta. Začať odznova niekde pod južným slnkom.“


  „Takže po Ivane by nasledovali aj dve ďalšie manželky?“


  „Nie, na Ivane som sa chcel nabaliť, doplniť osobný fond z lúpeže v banke a všetkým zamávať, nech ma majú radi. Prečo by som ich zabíjal, kto by sa staral o tých pankhartov? Nechal by som ich, nikto by sa nič nedozvedel, už by ma nikdy nevideli.“


  „Ako to prebiehalo?“


  „V pondelok ráno som išiel normálne do roboty. Viete, že som nešiel nikam, ale videl ma sused, takže som mal alibi. Počkal som si na Ivanu v lese, vedel som, kadiaľ beháva, bol som si s ňou párkrát zabehať. Vystrelil som, nikto nič nepočul, mal som tlmič, ale uhla sa, netrafil som...“


  „Vystrelil si na tehotnú ženu? Na svoje dieťa?“


  „Je tam toho, potreboval som peniaze, zmenu, už ma takýto život nebavil. A decko aj tak nebolo v pláne.“


  „Pokračuj.“


  „Musel som utiecť. Prišli dvaja cyklisti a okrem toho som zlomil spúšť, výstrel som nemohol opakovať. Chvíľu mi to trvalo, parkoval som kilometer od lesa, na parkovisku pri zastávke. Trielil som sem, v garáži som vymenil mercedes za favorit, schoval som tlmič, prezliekol som sa, preložil som pušku. Chcel som ísť rovno do Budapešti schovať sa a dať pušku do opravy, ale predstavte si tú smolu, tak som sa ponáhľal, že na križovatke som si nevšimol žiguláka, vrazil som doň. A aby toho nebolo dosť, hneď prišli fízli. No uznajte, nemám ja smolu? Taká blbosť, obyčajná dopravná nehoda!“ Rozhliadol sa, hľadal pochopenie, možno poľutovanie.


  Nikto ani brvou nehol.


  „Prišiel som o pušku, ale pustili ma. Bol som odhodlaný, musel som pokračovať a akciu dokončiť. V utorok som sa vrátil po pištoľ, jednu čistú som mal schovanú v dome. Mám aj jednu legálnu tu doma, ale tú som nemohol použiť, a mám aj jednu v Maďarsku, no tá bola určená na banku, a jedna pištoľ sa na dve akcie použiť nesmie, tak som sa musel vrátiť po tú v dome. Normálne som sa vlámal do vlastného domu, lebo oficiálne som bol na Seychelách. Cez okno som videl dvoch tajných na ulici, asi si všimli svetlo z baterky, tak som rýchlo zdrhol zadnými dverami, stihol som ich zamknúť. Telefonicky som si na oddelení zistil, kedy Ivanu prepustia, a v stredu som sa zase vrátil do domu. Kabelu s vecami z nemocnice nechala pohodenú naprostred obývačky, krava sprostá, samozrejme, že som do nej kopol a zobudil som ju. Navyše jej prišli na pomoc tí dvaja debili, napokon som bol rád, že sa mi podarilo zdrhnúť. Z nepochopiteľných príčin som nechal otvorené zadné dvere, takže akoby som ich pozval. Zase nevydarená akcia – prežila. Vo štvrtok som sa vrátil z letu, navštívili ma vaši kolegovia, vypočúvali ma, ale mal som nepriestrelné alibi...“


  „Nepriniesol si kyticu, ani darček.“


  „Načo, veď bola... Dokelu! Som ja ale debil! Všimli ste si to. Kytica, taká maličkosť, taká veľká chyba! No čo už, stalo sa. Vaši kolegovia sa zastavili ešte raz, no iba mútili kalnú vodu, myslel som si, že som z toho von. S chlapcami sme si naplánovali tú pobočku v Budapešti, už dlhšie sme ju mali v merku, ale ani to nevyšlo, našla sa sviňa, čo nás podrazila. No a tak som tu, môžete si ma pokrájať, posoliť a zjesť!“


  Nikto nebol hladný.


  „Kde je tá pištoľ?“


  „V Dunaji.“


  „Nevadí, stačí nám puška.“


  Detektívi vstali, zberali sa na odchod.


  „No moment!“ protestoval Varga. „Hádam ma beriete so sebou, nie?“


  „Načo?“


  „Veď som sa priznal! Musíte ma zobrať k vám!“


  „Nemusíme.“


  „Musíte, tu ma ukrkajú, som príliš blízko k hraniciam. Tie svine maďarské majú dlhé prsty, zvlášť fízli, zabijú ma aj na diaľku, ani cela ma neochráni!“


  „Každému, čo mu patrí. Čo máme odkázať manželke?“ neodpustil si Chosé.


  „Ktorej?“


  „Aha, pardon. Máš ich očíslované? Myslel som číslo tri, Ivanu, jedine s tou sa poznáme bližšie.“


  „Bližšie? Ako bližšie? Ako to myslíte?“


  „To by si chcel vedieť! Hovno ti poviem, aspoň budeš mať o čom premýšľať celé tie roky.“

  Chosé skontroloval čas na náramkových hodinkách – už by sa mala objaviť, veď sa stmieva. V aute sedel sám, na dnešnú postriežku parťáka nepotreboval. Zahniezdil sa, siahol po cigaretách na palubovej doske – ruku stiahol, konečne ju zbadal.


  Zjavila sa na konci chodníka. Už nebežala, kráčala rýchlym krokom, zhlboka vydychovala, fučala, mávala rukami.


  Bože, to je postavička! Chosé sa nevedel vynadívať. Čierny lesklý elastický úbor zvýraznil dokonalé krivky. Počkal, kým sa priblížila, odhadol jej rýchlosť, odhadol svoju rýchlosť pri vystupovaní, vystúpil, prešiel krížom cez cestu – stretli sa presne pred bránkou.


  „Dobrý večer, pani Korčoková.“


  Mykla sa.


  „Á... pán...“


  „Chosé, všetci mi hovoria Chosé.“


  „Viem, postrehla som.“


  „Na našom prvom, vlastne aj poslednom stretnutí ste mali čas niečo postrehnúť?“


  „No, aby som pravdu povedala...“ spakruky si utrela pot z čela.


  „Chápem, bol to pre vás šok.“


  „Neverila som pánu Burgerovi, priznám sa, že som neverila ani jednému z vás.“


  „Tomu sa ani veriť nedá.“


  „Povedzte mi, je pravda, čo píšu v novinách? Že ten človek...“ zaváhala, hľadala slová.


  „Myslíte...“ chcel povedať váš manžel, ale rozmyslel si to. Keď mu nevedela prísť na meno, určite nestála ani o funkciu, ktorú zohral v jej živote.


  „On,“ prikývla. „Je to pravda, že zavraždil dvoch ľudí? Mladé dievča a policajta?“


  „V pobočke boli štyria, dvaja sú mŕtvi, on a jeden komplic prežili, lebo zdrhli cez hranice k nám. Samozrejme, že sa obhajujú – oni nič, to strieľali tí dvaja, čo sa už obhajovať nemôžu, ale máme vyšetrovacie metódy, ktoré ich usvedčia. Ak aj priamo nestrieľal, bude súdený za spolupáchateľstvo a to má v podstate to isté.“


  „Hrôza.“


  „O to väčšia, že aj vy ste boli v jeho hľadáčiku, ušli ste z lopaty len náhodou.“


  „Hovorím, hrôza!“ znova si utrela pot z čela, akurát teraz nevedel, či sa potí od behu alebo od strachu.


  „Pani Korčoková...“


  „Prepáčte, ale neoslovujte ma tak, nechcem mať s tým menom nič spoločné. Požiadala som úrady o anulovanie sobáša a návrat k dievčenskému menu Tomanová. Podľa úradov to nebude problém, vydala som sa za muža s falošnou identitou, s falošnými dokladmi, navyše ani sobáš nebol legálny, takže...“


  „Chápem, pani Tomanová...“


  „Nie, ani to mi nesedí, som Ivana.“


  „Chosé, ale to už viete.“


  „Vieš.“


  „Ale to už vieš. Stále si utierate... utieraš pot z čela, neprehnala si to? Mala by si sa šetriť.“


  „Máš pravdu, úplne som vyšla z kondičky, ledva sa plazím, ani som nedobehla k lavičke. Tá nemocnica mi dala zabrať a rana na bruchu stále bolí, asi máš pravdu, musím opatrne.“


  „Opatrne, veď nejde len o teba.“


  Nepochopila, bradou jej ukázal na brucho.


  „Aha!“ pochopila, zvážnela. „Dám to preč, nechcem dieťa od toho človeka.“


  „Ivanka, to je veľmi vážne rozhodnutie.“


  „Je, ale už som ho urobila. Neviem si predstaviť, že by sa ma raz jeho dieťa opýtalo, kde má otca, a ja mu budem musieť vysvetliť, že zabíjal ľudí, aj tvoju matku chcel zabiť, tak ho posadili do basy, ale neboj sa, keď doštuduješ vysokú školu, možno ho za dobré správanie pustia a stretnete sa. Na toto sa mám tešiť, s tým mám žiť celý život? Nie, bola som za kamarátkou gynekologičkou, ešte je čas, je to bezpečné.“


  „Vážna téma,“ prikývol Chosé.


  „Je ich v poslednom čase veľa.“


  Teraz nepochopil on.


  „Tých vážnych tém, som myslela.“


  Prikývol.


  „Nechceš ísť dnu? Niektoré témy nie sú vhodné na chodník.“


  „Nechcem otravovať,“ klamal, až sa hory zelenali.


  „Neotravuješ, som rada, že sa o mňa niekto zaujíma, že sa mám s kým porozprávať, komu sa zdôveriť. Poď smelo ďalej. Ale budeš musieť počkať, kým sa osprchujem.“


  „Počkám, počkám, a ako rád...“


  Chosé sa obzrel, skontroloval ulicu, či sa sused Foró s dlhým ó alebo sused Veselý nepotĺkajú po okolí. Nepotĺkali sa, takže je šanca, že jeho večerná návšteva ujde všeobecnej pozornosti, ako si naplánoval.


  Očistil si topánky o rohožku, s víťazoslávnym úsmevom prekročil prah, jemne, ale pevne za sebou zavrel dvere.

  Krauz proti Kukymu – večný duel.


  „Richard, pozri sa na tú zvláštnu pozíciu, čo som vymyslel. Tvoja dáma, proti nej môj strelec. Dáma kontra strelec, zaujímavé.“


  „Dáma kontra strelec,“ zašomral Krauz. „Zaujímavé je aj to, ako táto geniálna hra kopíruje reálne situácie zo života. Aj náš prípad by sa dal nazvať dáma kontra strelec.“


  „Vlastne máš pravdu,“ súhlasil Kuky, „lenže v reálnom živote vyhrala dáma, no tu,“ Kuky ukázal prstom na šachovnicu, „to bude naopak. Pozri sa, drahý Riško!“


  Kuky posunul strelca krížom cez celú šachovnicu a Krauzovi dámu vyhodil.


  „To nemyslíš vážne,“ zalamentoval Krauz. „Ty krpec krpatý, tuším po večeroch naozaj trénuješ!“


  „A nielen to, chlapci moji milení, odvčera som sa stal plnohodnotným, právoplatným členom šachového krúžku v kultúrnom stredisku kúsok od domu. Lepšie, než vysedávať po krčmách, nie?“


  „Pane Bože, zmiluj sa!“ Burger si pricapil dlane na uši. „Toto fakt nikdy neprestane? Kto to má stále počúvať? Dáma kontra strelec, strelec kontra dáma, veža kontra kôň, kôň kontra kráľ! Šach, mat, útok zľava, útok sprava! Nemôžete si radšej kresliť? Ešte aj tie piškvorky by som prijal radšej!“


  Najstarší detektív zúfalo zagánil na dvere – už aby sa rozleteli, už aby napochodoval šéf, hoci aj bez zaklopania, len nech už príde a dá im nový prípad, aby mohol vypadnúť, lebo títo dvaja nebezpeční fanatici ešte vymyslia kombináciu kôň verzus pešiak a navrhnú šéfovi, aby vymenil služobné autá za služobné kone a aby všetkých prihlásil do jazdeckej školy.


  „A teraz pozor,